Nezabudnutí susedia

Spomienkový deň Holokaustu v evanjelickom kostole v Gelnici

Každoročne deviaty deň v septembri si pripomíname smutnú udalosť v našich dejinách. 9. septembra 1941 prijala vtedajšia pronacistická vláda súbor protižidovských opatrení pod názvom Židovský kódex. Život slovenských Židov sa od tohto okamihu zo dňa na deň zhoršoval a pre takmer 100 tisíc Židov znamenal i postupnú likvidáciu.

Spomienkový deň Holokaustu pod názvom Nezabudnutí susedia, na ktorej sa okrem iných zúčastnili študenti Gymnázia v Gelnici bol venovaný konkrétnym občanom mesta Gelnice, ktorí nemali to šťastie uniknúť deportáciám do táborov smrti. Študenti maturitného ročníka z dejepisu prečítali konkrétne mená, konkrétne životy, ktoré boli pri tejto príležitosti spomenuté, ako memento udalosti, ktorá sa už nesmie opakovať. Symbolicky bolo zapálených 7 sviečok a spolu s priloženými kameňmi k fotografiám si tak prítomní uctili ich pamiatku.

Sú smutné okamihy v živote, ktoré si človek nerád spomína, ale pochmúrne kapitoly našich dejín si spomínať musíme, iba tak môžeme zabrániť, aby sa podobné udalosti už nikdy neopakovali.