**4. nedeľa pôstna (C) Lk 15, 1-3. 11-32: Návrat domov**

Psychológovia hovoria, že najhlbším strachom, aký prežíva dieťa, je **strach (úzkosť) z odlúčenia** (**zo** **separácie**) – je to strach, že ho jeho rodičia opustia. Tento strach je pre mnohé deti najsilnejším motívom k poslušnosti. A pre mnohých – nie príliš rozumných – rodičov prostriedkom k tomu, ako dieťa k poslušnosti primäť. Dôvod, prečo pokladám takýchto rodičov za nie príliš rozumných, je ten, že bezdôvodné uvádzanie dieťaťa do úzkosti z odlúčenia sa v psychológii pokladá za formu emocionálneho zneužívania, ktorá môže mať pre neho ďalekosiahle následky. Pri strachu z odlúčenia (separácie) sa dieťa bojí, že láska, ktorá ho priviedla na svet, ktorá mu dala meno, ktorá ho uznala za živú ľudskú bytosť, ktorá mu poskytuje bezpečnosť, prestane, a že ono skončí ako odhodené, odvrhnuté, opustené, ako kus starého železa kdesi na smetisku. Úzkosť z odlúčenia je strach z toho, že bude žiť bez blízkej lásky. Že nebude mať miesto, kam by patrilo. Že sa ocitne v oddelení pre straty a nálezy, kde však nikto nepríde, aby si ho našiel a vyzdvihol.

**Samozrejme, nikto z nás nemusí byť génius, aby pochopil, že *táto* úzkosť z odlúčenia sa netýka len malých detí!** Je to súčasť batoha, ktorý si nesie každý jeden z nás. Každý z nás zo svojej vlastnej skúsenosti vie, že nejestvuje nič také ako ***automatická láska***. Nie je vôbec samozrejmé, že napríklad **otec automaticky miluje svojho syna** alebo **brat automaticky miluje svojho brata** alebo **dcéra automaticky miluje svoju matku**. Vieme zo skúsenosti, že sú prípady, keď napríklad mladý človek odíde z domu a jeho odchod sa vôbec nepociťuje ako strata, ale, naopak, **víta sa s pocitom úľavy**. Odchod mnohých takýchto mladých ľudí sa stručne charakterizuje ako „vyvetranie bytu“ alebo „vyhodenie nepotrebného haraburdia“. Či už oprávnene alebo neoprávnene, na tom nezáleží. Často ide o mladých ľudí, ktorí sú rodine doslova na ťarchu, napríklad preto, že sa oddali alkoholu alebo drogám. Rodina takéhoto mladíka môže po jeho odchode na jeho adresu opovržlivo poznamenať napríklad niečo ako: **„Určite nebude chýbať nikomu.“** Sú aj také prípady, kde sa priamo alebo nepriamo takýmto ľuďom komunikuje niečo ako: „Prosím ťa, zmiluj sa nad ľudským rodom a zmizni zo zemského povrchu.“

Tento problém pokusu **odpisovať ľudí ako stratené prípady** je aj problémom dnešného evanjelia. **Hriešnici prichádzajú za Ježišom**, aby ho počúvali. No farizeji a zákonníci namietajú, že ich víta a že s nimi jedáva. Farizeji si želajú, aby si Ježiš týchto ľudí nevšímal a **aby im jednoducho dal najavo, že sú stratenými prípadmi**. Že sú ľuďmi, ktorí sú **odpísaní, bezcenní, nezaujímaví, bez šance**. Prečo by sa jeden „kazateľ“ mal vôbec zaoberať ľuďmi takéhoto typu? Farizeji, ktorých meno znamená „odlúčení“ (oddelení, separovaní), boli ľuďmi, ktorí s hriešnikmi nemali žiadne vzťahy ani kontakty. Sami sa od nich separovali a hriešnikov separovali ešte ďalej: nielen od seba, ale aj od spoločnosti, od synagógy, od každého; bola tam **dvojnásobná separácia**: dobrovoľná separácia seba od iných a opovržlivá separácia hriešnikov a mýtnikov od seba. Ježiš však považuje obe skupiny – aj farizejov, aj hriešnikov – za deti nebeského Otca, a preto teda za vzájomných bratov a sestry. On však namiesto toho, aby sa s nimi dohadoval alebo im vec pracne vysvetľoval, porozpráva im príbeh o otcovi, ktorý má dvoch synov a ktorý oboch týchto synov stratil. Treba pripomenúť jednu dôležitú vec, ktorá nám často pri čítaní tohto podobenstva uniká. **Podobenstvo o márnotratnom synovi Ježiš neporozprával mýtnikom a hriešnikom, ale farizejom.** A aj keď je ono nevyčerpateľným zdrojom nádeje pre zblúdených, predsa nebolo rozpovedané v prvom rade pre nich. Všimnime si, ako evanjelista Lukáš uvádza toto podobenstvo (a spolu s ním predchádzajúce dve): „Približovali sa k nemu všetci mýtnici a hriešnici a počúvali ho. Farizeji a zákonníci šomrali: „Tento prijíma hriešnikov a jedáva s nimi.“ Preto **im** povedal toto podobenstvo...“

Mladší syn z podobenstva sa stratil **v ďalekej krajine**. Starší syn sa však stratil **doma**. **Mladší syn** odíde z domu; no jeho púť ho privedie na miesto hladu, rozkladu a možnej smrti. Je v nebezpečenstve, **že zomrie ďaleko od domova, v zabudnutí a v opustenosti, v odlúčení** od toho, čoho je súčasťou, čo mu bolo kedysi také drahé a čo vlastne je súčasťou neho samotného. Naplno príde k sebe v prasačinci. Aká to potupa?! Kam sa to až dostal?! Toto predsa nie je miesto, kam on patrí! A tu v prasačinci si konečne naplno uvedomí, kam patrí. Že on má predsa domov a že on patrí tam! Domov je jeho miesto, kam patrí! **Nejestvuje snáď účinnejší prostriedok, ako zistiť, kam vlastne patríme, ako hlad!** Vidina pravidelného, teplého jedla na stole mu stačila na to, aby ho jasne nasmerovala správnym smerom. A vydá sa na cestu návratu domov. Doprevádzaný na jednej strane myšlienkami nad tým, čo otcovi povie, keď sa stretnú; na strane druhej zvukmi škŕkajúceho, prázdneho žalúdka.

Jeho otec počas celého toho obdobia jeho neprítomnosti doma **sa s jeho odchodom nikdy nezmieril** a stratu svojho syna nepokladal za jednu zo strát vecí a situácií, ktoré človek v živote prirodzene musí prijať. **To, že jeho syn sa mu stratil, neanulovalo ich vzájomný vzťah: hoci syn sa vzdal svojho otca, otec sa nevzdal svojho syna.** Je otcom, ktorý čaká na priedomí; ktorého oči hľadia ďaleko za horizont a ktoré takto očakávajú návrat svojho syna; ktorého láska upevňuje jeho nádej, že jeho syn sa mu vráti naspäť. A keď sa tak nakoniec stane a jeho oči konečne zhliadnu syna v diaľke, **rozbehne sa v ľútosti k nemu v ústrety**. **Keď ti niekto príde naproti, v ústrety, tvoja púť je vždy kratšia.** Láska otca preberie iniciatívu. Otec prijme svojho syna s extravagantnou láskou. Namiesto toho, aby si vypočul jeho **nudnú a vopred pripravenú reč, zorganizuje hostinu**. Veď sa predsa našiel jeho syn!

**Starší syn je ten typ človeka, ktorý zostáva vonku na poli ešte dlho po tom, čo sa jeho kravy už vrátili domov.** Keď sa konečne vydá aj on na cestu domov, na rozdiel od svojho brata domov nedorazí. Odmietne vojsť. Otec vyjde v tento jeden deň von v ústrety svojmu synovi **už po druhý raz**. Tentoraz je to syn starší, ktorý je s ním stále. No tento odmietne vstúpiť a prísť domov. Jediné, čo jeho otec dostane – namiesto jeho návratu –, je **nudná a trápna reč**: „Už toľko rokov ti slúžim...“ V gréčtine je použité slovo «***douleuo***», čo znamená službu v zmysle **otročenia**. Toto slovo použil starší brat. Toto jeho slovo je svedectvom jeho zmýšľania: **vernosť pokladá za otroctvo**. Je zotročený pocitom vlastnej spravodlivosti. Otcovu farmu si chce nechať bez akýchkoľvek záväzkov voči svojmu bratovi – na čo konečne mal aj právo, veď mladší syn si svoj podiel prehajdákal. V tom bola naozaj spravodlivosť. No nemalo byť v ňom niečo ešte viac, ako pocit spravodlivosti? Nie je krv hustejšia ako voda? Nemalo by byť pokrvenstvo jedným z najsilnejších pút medzi ľuďmi, ktoré by malo viesť pokrvných k odpusteniu si zlyhaní a hlúpostí až do krajnosti a ktoré by malo tomu, ktorý zlyhal – keď si to uvedomí –, dať novú šancu? **Starší brat v podobenstve nemá ani len najmenší záujem sa k svojmu mladšiemu bratovi akokoľvek – hoci len málo – priblížiť.** Tento starší brat je ten vskutku «**odlúčený**» (separovaný; pozri slovo farizej), ktorý odmietne uznať svojho brata za brata a ktorému **skutočnosť, že jeho brat je stratený, naplno vyhovuje**. Seba separoval od neho, jeho separoval od seba. Starší brat – na rozdiel od svojho otca – určite neprekvapí svojho brata silou a hĺbkou svojho milosrdenstva, ktoré by zbúralo múr separácie (oddelenia, odlúčenia, zavrhnutia). Tvrdá práca urobila z neho človeka s tvrdým srdcom. Spisovateľ **Yeats** v tomto zmysle napísal: ***„Príliš dlhé obetovanie sa - môže urobiť zo srdca kameň!“***

Keď sa každý jeden z nás pozrieme do svojho vnútra, pravdepodobne v ňom nájdeme **čosi z každého zo spomínaných troch charakterov**, ktoré sa nachádzajú v Ježi­šovom podobenstve. V každom z nás sa nachádza **otec**, ktorý má **ostré oči**, ktorými je schopný **po­strehnúť tých, ktorí sú stratení a potrebujú pomoc pri snahe vrátiť sa**. A je tu aj schopnosť odhadnúť, kedy je treba usporiadať **pohostenie** a prijímací večierok, na ktorom by dotyčný získal **uistenie**, že jeho návrat bol želaný a že naša radosť z neho je úprimná.

V každom z nás sa nachádza **aj mladší syn**, ktorý si túži **uchmatnúť všetko, čo len vládze, a vyskúšať všetko, čo nemôže**. Je to pokušenie užívať, využívať, zneužívať, používať, vzdorovať, dokazovať druhým ich nezaujímavosť, hádzať im do očí ich prílišnú starostlivosť o nás a dávať im najavo, ako veľmi ňou pohŕdame.

No v každom z nás sa nachádza aj **starší brat**, ktorý ľuďom, ktorým je verný a ktorým vzorne slúži, jasne dá najavo, čo ho to stálo, a v nečakanej chvíli im **predloží svoj účet**, na ktorom to je všetko zrátané aj s úrokmi. A aj keď nežiada zaplatenie tohto účtu, k pocitu hlbokého uspokojenia mu stačí (škodoradostné) povedomie, že sa mu podarilo priviesť dotyčného „na cestu pravdy“ a že sa cíti blbo.

Prosme počas tohto pôstu, aby ten, ktorý bude mať v nás **prevahu, bol otec**. **Nech je to ten, ktorý má nekonečné milosrdenstvo, ktorý vyzerá stratených, ktorý im odpúšťa, ktorý ich uisťuje, že všetko je v poriadku, a ktorý poskytuje ľuďom nové šance.** Je totiž v našom živote veľa takých, ktorí sú ešte stále v ďalekej krajine a ktorí si v prasačinci pod vplyvom hladu komponujú svoju reč.

Štvrtá pôstna nedeľa

**AI**Stará grécka poviedka hovorí o zvláštnych bytostiach, ktoré sa volali sirény. Polovica ich tela bola ľudská a druhá polovica sa podobala na rybu. Žili na jednom ostrove a krásne spievali. Spevom sa snažili privolať námorníkov, ktorý sa plavili okolo ostrova. Ale všetci, ktorí sa dali zlákať spevom a vystúpili na ostrov, boli nemilosrdne zabití.

Nielen v mytológii, ale aj v reálnom svete existujú “sirény”, ktoré spievajú, volajú a vábia. Veľa ľudí sa nadchne ich hlasom, ide za ním s nádejou, že ich čaká krajší a radostnejší život. Niekedy však veľmi rýchlo prichádza vytriezvenie, ak vôbec príde.

**KE**Aj mladší syn z Ježišovho podobenstva počul hlas sirén sveta. Rozhodol sa preto opustiť domov, rodičov, brata, aby našiel čosi nové, zaujímavé a dobrodružné. Všetko to aj našiel, ale nakoniec sa ocitol medzi sviňami.

**DI**Ježiš toto podobenstvo povedal preto, aby farizejom vysvetlil, prečo sa stretáva s hriešnikmi. Ale skôr ako im to povedal, vysvetlil im aj to, prečo sa stáva človek hriešnikom, prečo sa ocitne pri sviniach.

Prvý krok smerom k hriešnosti *je túžba po nezávislosti.* V podobenstve je vyjadrená majetkom a odchodom z domu, od otca. Kandidát na hriešnika je presvedčený, že nepotrebuje Boha Otca, stačí mu, keď má majetok.

Druhým krokom *je radosť z hýrivého života.* Z kandidáta na hriešnika sa stáva skutočný hriešnik, ktorý prestáva zachovávať všetky náboženské normy a prikázania.

Tretím krokom je už stav, v ktorom sa z hriešnika stáva *ľudská troska.* Ak nechce skutočne zomrieť, musí pásť aspoň svine. Žije na okraji spoločnosti, odkázaný na milosť a nemilosť iných.

Ježiš však nekončí podobenstvo pri ľudskej tragédii hriešnika. Pokračuje ďalej a v druhej časti podobenstva predstavuje grandiózny projekt jeho záchrany. Ak je hriešnik ešte schopný uvedomiť si svoj stav, ak je schopný spomenúť si na to, ako žil vtedy, keď bol verný Bohu, ak je schopný zaplakať nad svojim stavom a ak je napokon schopný znova sa vrátiť k Otcovi, je zachránený. Boh ho čaká s otvoreným náručím, aby ho znova prijal do svojho domu lásky, pokoja a radosti. A Ježiš sa práve preto stretával a jedol s hriešnikmi, aby im povedal, v tom čase neslýchanú vec, že Boh ich stále miluje a čaká na ich obrátenie, aby im mohol odpustiť všetky ich hriechy.

**PAR**V rokoch 1936 - 1939 sa odohrala v Španielsku krutá občianska vojna. Bojovali proti sebe republikáni a nacionalisti. Republikáni zanechávali po sebe znesvätené kostoly, vypálené dediny a zmrzačené mŕtvoly. Stalo sa, že nacionalisti oslobodili nejakú dedinu od republikánov. Našli v nej aj raneného vojaka, ktorý pomaly zomieral. Bolo počuť iba slabý hlas: “Kňaza, zavolajte mi kňaza!” “Choď k čertu”, povedal mu jeden z vojakov. Druhý sa ale nad ním zľutoval a hovorí: “Ideme pohľadať, ak aspoň jeden zostal nažive”.

Krátko na to sa vrátil s kňazom. Kňaz, trochu v rozpakoch, si sadol k nemu a opýtal sa ho, či ho on volal, aby sa vyspovedal. “Áno, chcem sa vyspovedať a povedzte mi, či ste tunajší farár, tohto mesta?” ”Áno, ja som tunajší farár”, odpovedá kňaz. “Bože môj, Bože môj”, povzdychol si umierajúci vojak.

Dlho ostal kňaz s vojakom. A keď ukončil spoveď, kňaz poprosil odporcov, aby vojaka zaniesli do nejakého blízkeho domu, lebo by to bola hanba nechať človeka, aby zomrel na ulici. Kňaz bol ale celý spotený a biely ako stena.

Keď sa bojovníci priblížili k vojakovi, on si povzdychol: “Predsa mi dal odpustenie a rozhrešenie!” Začudovane sa ho opýtali: “Prečo by ti nemal dať rozhrešenie, veď to je jeho poslanie?” “Ale, ale, vy neviete... čo som urobil. Ja som svojimi rukami, ktoré tu vidíte, zabil tridsať dva kňazov. Všetkých som ich predtým hrozne mučil, a potom zastrelil. To bola moja prvá úloha v každom meste, do ktorého som prišiel. Hľadal som farské budovy a zabíjal kňazov. To isté som chcel urobiť aj tu. Ale kňaza som nenašiel a preto som zabil jeho otca a jeho dvoch bratov. Keď som sa ich pýtal, kde je kňaz, nechceli mi odpovedať. Vtedy som ich všetkých troch usmrtil. Zabil som kňazovho otca a dvoch jeho bratov, tohoto kňaza, ktorý ma vyspovedal... A on mi napriek tomu všetkému odpustil a dal rozhrešenie”.

**MY** Možno nie sme takí veľkí hriešnici ako syn z podobenstva. Možno nie sme takí zločinci ako vojak z príbehu. Všetci ale hrešíme. Každý náš hriech je ranou do Božieho srdca. Je bombou adresovanou Bohu, ktorej explózia ale ničí nás. Treba skončiť s týmto zlým a nerozumným vzťahom. Treba podať našu ruku Bohu vo sviatosti zmierenia. Boh na ňu čaká, aby nás objal, aby nám odpustil. Tomuto verme, toto prežívajme a o Božom milosrdenstve hovorme aj iným.

**ADE**Možno sme podľahli hlasu rozličných “sirén”, ktoré chceli zabiť naše duše. Snáď sme to už aj oplakali a oľutovali. Ak sme tak ešte neurobili, nečakajme! Bolo by hrozné, keby niekto v tej špine, ktorú symbolizujú svine z podobenstva, chcel naďalej žiť a dokonca aj zomrieť.

**5. pôstna nedeľa C - Jn 8, 1–11**

Bratia a sestry – drahý v Kristovi, koľkokrát sa nám už stalo, že nás ktosi postavil v živote pred hotovú vec a v zlomku sekundy sme sa mali rozhodnúť. S takýmito situáciami sa stretáme a sú vždy veľmi nepríjemné. Povieme áno – a je zle, povieme nie – a tiež je zle.  
Dnes vidíme Ježiša, že je tiež postavený pred hotovú vec. Židia prichytili ženu pri cudzoložstve. Mojžiš prikázal takéto ženy ukameňovať. A pred Ježišom stojí otázka – čo s ňou? Ak povie áno, je zle, ak povie nie, je zle. Ako múdro to však vyriešil! Nič nepovedal, len písal niečo na zem. Pritom mlčal a oni mali vynikajúcu príležitosť do neho dobiedzať. Tu im dal nečakanú odpoveď: *Kto z vás je bez hriechu, nech prvý hodí do nej kameň!* a ďalej mlčky písal na zem. Vtedy si začali všímať, čo píše. Uvedomili si, že On môže nielen písať, ale aj verejne kričať ich najtajnejšie hriechy a ich usvedčiť. Prečítali si: úžerník, cudzoložník, smilník, lakomec. V tej chvíli sa iste každý cítil hriešny, a tak sa postupne potichúčku vytratili. Iba On zostal, lebo bol bez hriechu, on nemusel zutekať. Ježiš jediný mal právo zdvihnúť kameň, hodiť ho a naplniť tak Mojžišov zákon. Ale neurobil to a žene povedal: *Ani ja ťa neodsudzujem. Choď a odteraz už nehreš!*  
Týmto gestom nám chce Ježiš priblížiť a poukázať na svojho Otca: „*Ja a Otec sme jedno. Ja som v Otcovi a Otec vo mne. Kto vidí mňa, ten vidí Otca.* A tak jasne hovorí: *Ako som sa ja zachoval k žene-hriešnici, tak by sa k nej zachoval aj Boh. Takýto milosrdný je Boh. Takýto láskyplný je Boh“.* Ježiš nám odhaľuje Jeho krásu a ukázuje, že Boh je nekonečne láskavý a milosrdný, ku všetkým bez rozdielu – i k hriešnikom ako k malým tak aj veľkým. Boh cez tento Ježišov čin sa nám javí krajší a príťažlivejší.   
BS - Ježiš nás však nenechá dlho sa rozplývať nad týmto konštatovaním a ide ešte ďalej. Naučil nás úžasnú modlitbu *„Otče náš“* a v nej jasne hovorí: *Odpusť nám, ako i my odpúšťame svojim vinníkom.* Ježiš chce, a to veľmi jasne a zreteľne, aby krása Boha vynikala cez našu krásu, aby sme sa aj my snažili konať tak, ako koná Boh.  
Zamyslime sa trochu. Ako je to s mojim odpúšťaním? Odpustím? Alebo pri najbližšej príležitosti zdvihnem kameň a hádžem ho do hriešnikov? Som však bez hriechu? Mám na to právo – zdvihnúť a hodiť, pretože ja to nerobím?  
Doznajme si, bratia a sestry, ako často to takto robíme! Koľko je v nás hnevu, nevraživosti, závisti a nenávisti… S koľkými ľuďmi sa hneváme, koľkých sme odsúdili, s koľkými sa možno už roky nerozprávame, koľko zla sme porobili v rodinách, na pracovisku, v kolektívoch. Čo myslíte, má právo Ježiš zdvihnúť kameň a hodiť ho do nás? Iste má!!! Ale on to neurobí, a preto ani my by sme nemali nikdy niečo také urobiť, nemáme na to právo!

Bratia a sestry krása Boha je v odpúšťaní, aj naša krása má byť v odpúšťaní hoci to nie je niekedy ľahké. Lebo len vtedy nám odpustí Boh, ak to dokážeme aj my.  
BS - v niektorých krajinách sveta platí nepísaný zákon krvi – krvná pomsta. Pozostalí majú pomstiť svojho zabitého na rodine, ktorá ho zabila. Raz sa stala takáto vražda a rodina zabitého sa chystala pomstiť. Dozvedeli sa o tom Jezuiti, ktorí konali práve v tejto dedine misie. Pre Božie zľutovanie presvedčili matku zabitého, aby odpustila vrahovi jej syna. Otec ale nechcel o tom ani počuť. Povedal, že bude spokojný len vtedy, keď pomstí smrť svojho syna. Dopočul sa o kázňach otcov misionárov a chcel si ich tiež vypočuť. Bol však práve vtedy chorý, a tak ho zaviedli do kostola, kde kňaz práve hovoril o odpustení a zmilovaní. Vychádzal z krásneho príkladu Ježiša Krista. Keď to otec počul, niečo sa v ňom zlomilo a prosil tých, ktorí ho priviedli do kostola, aby ho priviedli k oltáru. Keď to urobili, hoci bola ešte kázeň, stojac pred oltárom skríkol: *Otče, som kresťan a chcem, žiť podľa príkladu Ježiša Krista. Z lásky k nemu odpúšťam všetkým, ktorí zabili môjho syna!*  
BS - učme sa tak konať aj my, nehádžme do iných kamene, ale podľa príkladu Ježiša z dnešného Evanjelia odpusťme každému a všetkým – potom aj Boh odpustí nám.  
Nech zvyšné pôstne dni sú toho svedectvom. Amen

Piata pôstna nedeľa

**AI**4. februára vzrušila svet správa o poprave 38 ročnej Američanky Karly Tuckerovej v štáte Texas. Odsúdená bola za brutálnu vraždu dvoch ľudí v roku 1983. Informácie v médiách hovorili o tom, že menovaná sa vo väzení zmenila, prestúpila na vieru a stala sa z nej vzorná väzenkyňa. O milosť pre ňu žiadali predstavitelia OSN, Európsky parlament a aj Svätý Otec. Napriek tomu ju popravili.

**KE** Aj v dnešnej evanjeliovej udalosti sa schyľuje k poprave. Má byť ukameňovaná žena, ktorú pristihli pri cudzoložstve.

**DI**O treste ukameňovaním za cudzoložstvo sa hovorí v Starom zákone v Piatej knihe Mojžišovej (Dt 22, 23-25). Nám sa snáď zdá, že to bol veľmi prísny a krutý trest. Zmyslom takéhoto trestu bolo však to, aby v tejto etape dejín spásy, keď ľudia žili na primitívnejšej úrovni, práve takáto prísnosť pomáhala zachovávať morálne zásady.

Niektorí znalci Biblie však tvrdia, že v časoch Ježiša Krista bol takýto trest už skôr výnimočný. Dôvodom bolo to, že tento problém sa dal riešiť aj rozvodom. A treba si uvedomiť aj skutočnosť, že Palestína patrila pod vládu Rímskej ríše a trest smrti musel vyniesť rímsky prokurátor na návrh židovskej veľrady - sanhedrínu. A ťažko predpokladať, že v I. storočí súhlasili Rimania s takým prísnym trestom za neveru.

Zaiste však existovali medzi Židmi horliví zástancovia Mojžišovho práva, ktorí ho chceli úplne rešpektovať. A prípad ženy z evanjelia ukazuje, že niekoľko mužov obišlo aj sanhedrín aj prokurátora a sami chceli vykonať trest smrti. Najskôr však prichádzajú so ženou k Ježišovi, aby mohli odsúdiť aj jeho. Vedeli, že pokiaľ by bol súhlasil s ukameňovaním, stratil by povesť dobrého a milosrdného učiteľa. Ak by nesúhlasil s ukameňovaním, mohli ho obviňovať z ľahostajnosti voči Mojžišovmu právu.

**PAR**Ježiš však v tejto situácii nachádza východisko i odpoveď. Súhlasí, aby bola žena ukameňovaná, ale pod jednou podmienkou: nech ju kameňujú ti, ktorí nemajú žiaden hriech. A preto povedal tu slávnu vetu:” *Kto z vás je bez hriechu, nech prvý hodí do nej kameň”.* Tá bola pre sudcov taká nečakaná a zdrvujúca, že svojim odchodom dosvedčili, že nemôžu zobrať do rúk kamene, lebo sami sú hriešnici. A ak by ich boli zobrali, tak by boli museli najprv ukameňovať seba.

A tak ostáva len Ježiš s hriešnicou. On jediný bez hriechu, ale aj bez kameňa v ruke. Nemá ho preto, lebo nechce, aby ľudia nehrešili kvôli tomu, že sa boja kameňa, ale preto, že milujú Boha. Z tejto pozície lásky žene hovorí: “*Ani ja ťa neodsudzujem. Choď a odteraz už nehreš”.* Je spravodlivý a odsudzuje hriech a zároveň milosrdný a zachraňuje hriešnicu.

**MY**Prijmime pre náš život z tejto udalosti niekoľko cenných poučení. Prvým nech je rozhodnutie, že nikdy nebudeme chcieť iných “kameňovať” pre ich hriechy. Každý človek, pokiaľ nestráca pamäť, vie, že by už nemusel byť ani on medzi živými, keby ho bol chcel niekto ukameňovať za jeho hriechy. Druhé poučenie spočíva v tom, že nikdy nebudeme nútiť Ježiša, aby hriešnikov potrestal. Ježiš nikdy nezdvihne kameň, aby ho hodil do hriešnika. On chce, aby sme mu pomáhali privádzať hriešnikov k nemu, aby pocítili silu jeho milosrdenstva. Tretie poučenie vyplýva z Ježišových slov: ”Choď a odteraz už nehreš”! Nám tieto slová hovorí po každej sv. spovedi. Ježišovo odpustenie má vtedy úplný zmysel, keď sa po spovedi chceme skutočne polepšiť. On nám neodpúšťa preto, aby sme znova začali hrešiť, ale preto, aby sme už definitívne začali žiť novým životom.

**ADE**Guvernátor štátu Texas Geroge Busch ml. vyhlásil, že aj on bude rešpektovať texaské zákony a nedá Karle Tuckerovej milosť. Z pozície svojho úradu jej milosť udeliť mohol. Ježiš jej však, podľa jej slov, milosť dal. To bola pre ňu najväčšia útecha v posledných chvíľach života. Ježiš ju dáva aj nám a všetkým hriešnikom vtedy, keď nesúdime druhých, ale predovšetkým seba samých.

*Jn 8, 1-11:* **Vlastni svoj tieň!**

Dnešné evanjelium je priam geniálne: dáva nám možnosť pozrieť sa na jednu z najzákladnejších zákonitostí ľudského charakteru – **na tieň a jeho projekciu na druhých.** Farizeji a zákonníci priviedli pred Ježiša ženu, ktorú pristihli pri cudzoložstve, a žiadali ju ukameňovať. Vlastne, nežiadali. K Ježišovi neprišli preto, aby im to dovolil. On na to nemal ani moc a oni to od neho ani nepotrebovali. Oni vedeli, že ženu ukameňujú. Taký bol jednoducho zákon a nebolo o čom diskutovať. Za Ježišom prišli z jedného prozaického dôvodu: aby si zistili, ako bude reagovať a aby ho na základe pasce, ktorú naňho prichystali, usvedčili. Aby na neho, podobne ako na ženu, premietli svoj tieň. Z pasce však nebolo nič, pretože Ježiš im to, ako obyčajne naservíroval z tej najsprávnejšej strany. A nakoľko mali aspoň trocha súdnosti, radšej čím skorej zmizli.

Keď som čítal biblické komentáre k tomuto evanjeliu, zistil som, že takmer všetci komentátori si všimli **jeden zaujímavý detail**: žena bola pristihnutá priamo pri čine, čiže *in flagranti*. Títo komentátori sa však pýtajú: Ako to bolo možné? Veď predsa nikto sa nedopúšťa (určite v tej dobe sa nedopúšťal) sexuálneho aktu verejne. Čo vari týchto dvoch špehovali? Alebo išli na hotové? Ak áno, o čom to potom svedčilo? Bolo by to niečo podobné, ako keby povedzme niekto poukázal na nejaké dievča, že hrala v pornografickom filme. Pri takomto obvinení by človek nevedel, komu sa má viacej čudovať: dievčaťu, alebo tomu, kto ten film pozeral.

Tento príbeh (a jemu podobné) nás teda nasmerováva na dôležitú časť našej osobnosti: **na náš vlastný tieň**. Je to vec, ktorú si ťažko pripúšťame, no faktom je, že **čím ťažšie myšlienku tieňa pripúšťame, tým viacej sme jeho obeťou**. Spisovateľ Robert A. Johnson vo svojej knihe *Vlastniť svoj vlastný tieň[[1]](#footnote-1)* sa touto skutočnosťou dopodrobna zaoberá. Hovorí, že **tieň** (čiže zlá stránka našej osobnosti) je všade tam, kde je naše **ego** (čiže dobrá stránka našej osobnosti)[[2]](#footnote-2). **Naše ego a náš tieň sa však musia správať ako hojdačka.** Musia jedno druhé vyvažovať. Ak to tak nebude, potom sa jedno alebo druhé dostane do nerovnováhy a my sme v problémoch. **Tí, ktorí majú tieto dva aspekty v sebe vyvážené, sa nazývajú svätci** – či už kanonizovaní alebo nekanonizovaní. Mať vyvážené ego s tieňom znamená, že som si vedomý svojich silných a dobrých stránok, že som priťahovaný ideálmi a veľkými túžbami, no na druhej strane viem, že často pri snahe ísť za veľkým ideálom ubližujem iným ľuďom a pácham hriechy, ktoré sú dosť často surové a despotické, bez toho, že by som si to uvedomoval. A čo je najhoršie – a presne toto sa nachádza aj v dnešnom evanjeliu –, **budem veci, ktoré sám nemám zvládnuté, premietať na iných a iných démonizovať**. Žena sa pre farizejov stala vďačnou korisťou, pomocou ktorej mohli odviesť pozornosť od svojich vlastných nezvládnutých hriechov alebo tendencií k hriechom podobného charakteru. Je zaujímavé, čo hovorí ďalej Johnson: tvrdí, že **napríklad stredovek fungoval takmer úplne na mentalite premietania svojho vlastného tieňa do druhého** – či už jednotlivca alebo skupiny ľudí. Budoval si pevnosti, brnenia, opevnené mestá, získavanie vlastníctva silou, budovaním mestských štátov, ktoré boli neustále obliehané vojskom iného mesta a pod. Toto bola mentalita neschopnosti vlastniť svoj vlastný tieň. Iba svätí – hovorí Johnson – sa na tejto hre nezúčastňovali. Spomeňme si na kláštory benediktínov, neskôr františkánov a podobných.

**Keď prejdeme ľudskou históriou, vlastne všetky vojny a všetko zlo bolo spáchané preto, lebo ľudia na seba premietali navzájom svoj tieň a nechali iných, aby ho niesli za nich.** Muži premietali svoj tieň na ženy, bieli na Cigáňov, Nemci počas II. svetovej vojny na Židov, Maďari na Slovákov a najnovšie naopak Slováci na Maďarov, katolíci na protestantov a naopak, komunisti na kapitalistov, moslimovia na hinduistov, Srbi na Albáncov a Albánci na Srbov, Židia v Izraeli na Palestíncov a naopak. Ba často sa stane, že i na dedinách sa nájde jedna rodina, ktorá sa stane obetným baránkom pre ostatných dedinčanov, alebo dokonca v rodinách máme obetných baránkov v niektorom z detí. Johnson spomína istého svojho známeho, ktorý mal v rodine starého psa, do ktorého kopali členovia rodiny, keď boli nahnevaní. **Vlastne v každej skupine je niečo takéto pravidlom: je tam – či už vedome alebo nevedome – jedinec, ktorý nesie tieň celej skupiny.** Toto bolo od začiatku kultúr. Napríklad je známe, že **Aztékovia** každý rok vyberali mladíka a devu, aby niesli ich tieň, a potom ich obradne obetovali. Napríklad aj termín „**bubák**“ má zaujímavý pôvod – hovorí Johnson (str. 33). V starej Indii si vraj každá komunita vyberala jedného človeka, ktorý mal byť „bubákom“. Mal byť zabitý na konci roka a mal so sebou do večnosti odniesť všetky zlé skutky celej komunity. Ľudia boli tomuto mužovi tak veľmi vďační za túto službu, že až do svojej smrti takýto „bubák“ nemusel nič robiť, a doniesli či urobili mu, čo si len zažiadal. **Zaobchádzalo sa s ním ako s reprezentantom budúceho sveta.** Nakoľko mal v sebe moc tohto skupinového tieňa, cítil sa silným a všetci sa ho báli. Z Indie až do nášho západného sveta potom prenikla výstraha adresovaná deťom: „Ak nebudeš dobrý, príde bubák a zoberie ťa so sebou!“

Aj v Starom zákone bolo niekoľko príkladov presne na tento istý fenomén. Napríklad medený had na žrdi, keď Izraeliti prechádzali púšťou. Alebo tam existovali tzv. obetní baránkovia, ktorí mali tú istú rolu: ľudia skladali na nich svoje hriechy a odvrátené stránky svojej bytosti.

Zdá sa, že staroveký človek sa mohol vyrovnávať so svojím tieňom tak, že ho preniesol na svojho nepriateľa. Nebudeme hodnotiť, či toto bolo správne alebo nie. No v našej dobe, keď by sme mali byť už uvedomelejší a pod vplyvom evanjelia aj zrelší, toto nie je viac možné.

**Kde je riešenie?**

***1. Vlastni svoj tieň!*** Ak ho budeš vlastniť, potom ho nebudeš premietať na druhého, ako farizeji a zákonníci v evanjeliu. (Cvičenie na „kontemplácii“: mali sme napísať, čo nenávidíme alebo čo nikdy nerobíme... Odpoveď bola: Presne toto robíš.) Snaž sa o jeho vyváženie so svojimi dobrými stránkami. Spytovanie svedomia a spoveď je na to veľmi dobrá. Buď pokorný. Najdôležitejším nástrojom však pre nás, ako pre veriacich, je Ježišov kríž. Ježiš sa tiež stal obetným baránkom, na ktorého premietli svoj tieň ľudia jeho doby. Bol naplnením starozákonných obrazov tohto typu. V Ježišovi a cez Ježiša je možné prísť k oslabeniu a vyváženiu svojho tieňa. No dôležitou skutočnosťou je, že ho nebudeme na Ježiša premietať, ale že si ho budeme v ňom a na ňom vyvažovať. Je zaujímavé, čo hovorí Johnson: katolícka omša je rituálom, kde prichádza k vyvažovaniu nášho tieňa. Doslova hovorí: „Katolícka omša je majstrovským dielom, ktoré vyvažuje náš profánny život. **Ak má človek odvahu vidieť, omša je pre neho plná tých najtemnejších vecí: je tu zrada, odmietnutie, umučenie, smrť, ba ešte horšie.** Všetko toto však vedie k zjaveniu, lenže nie skorej, ako temná stránka bola predstavená tak živo, ako to bolo len možné. Ak by človek šiel na omšu v plnom vedomí toho, čo sa tam vlastne deje, musel by sa nad tým všetkým triasť od hrôzy – no zároveň sa cítiť spasený jej vyvažujúcim efektom.“ (str. 23-24) **V Ježišovi v plnej pokore a ľútosti nad svojimi priznanými hriechmi a temnými stránkami môžeme teda prísť k pozitívnemu vyrovnávaniu sa so svojím tieňom.** Je zaujímavé v tejto súvislosti si všimnúť reakciu farizejov na Ježišovu poznámku: „Kto z vás je bez hriechu, nech prvý hodí do nej kameň.“ Evanjelista hovorí, že sa začali vzďaľovať, počnúc staršími. To je majstrovská poznámka. Predsa v nich bola ešte nejaká súdnosť. A čím starší je človek, tým tá súdnosť môže byť pravdepodobnejšia. Mladí ľudia sú obyčajne najkritickejší. Chýba ešte pokora, ktorá je výsledkom stretnutia sa s vlastným tieňom.

***2. Odmietni reagovať, keď niekto iný premietne tieň na teba!*** Odmietni byť premietacím plátnom, no odmietni aj silnú reakciu. Nebuď reaktívny. Každá vojna bola výsledkom reakcie na tieň. **Keď tvoj tieň bude ako benzínový kanister, ktorý čaká len na zápalku, potom je jasné, že sa staneš vďačným objektom každého, kto sa ťa bude snažiť naštvať.** Buď ako dobrý matador, ktorý dovolí býkovi, aby prešiel okolo neho. Inak toto bol postoj Ježiša voči svojim nepriateľom, hlavne vo chvíľach jeho umučenia. Tu sa ukázala jeho šľachetnosť. Mahátmá Gándhí sa raz vyjadril: „Ak sa budete riadiť podľa zákona „Oko za oko a zub za zub“, skončí svet ako slepý a bezzubý.“ Byť v prítomnosti tieňa druhého a nereagovať je vlastnosťou génia. (Príklad s kňazom a dievčaťom, ktoré otehotnelo, str. 38-39.)

**Ostáva nám ešte jedna otázka: Fakt, že mám tieň, by mi mal brániť všímať si zlo okolo seba a nereagovať naň?** Samozrejme nie. V evanjeliu však išlo o jasné darebáctvo zo strany farizejov. No ak je okolo nás zlo, samozrejme si ho treba všimnúť, ibaže treba skúmať intenzitu a dôvod môjho záujmu práve v tomto konkrétnom zle. Lebo aj ja sám sa z tohto procesu učím.

Príklad muža Jozefa (19.03.09)

Bratia a sestry – bol to tuším Louis Evely, ktorý kedysi napísal, že *„mnohý svätci zakúsili viac príkoria od svojich životopiscov, než za svojho života od svojich prenasledovateľov“*. A môžeme povedať, že svätému Jozefovi ubližujú jeho ctitelia niekedy - až nadmieru. O jeho stareckej podobe a vzhľade sa správy nezachovali a asi sa ani nikdy nenájdu. Máme tu teda voľné pole pre svoju fantáziu a predstavivosť ako asi sv. Jozef vyzeral v skutočnosti: môžeme si ho predstavovať, ako chceme napr. aj takto (ukáž na sochu sv. Jozefa). Čím to teda je, že jeho najvernejší ctitelia mu neustále dávajú podobu nie až takú sympatickú. – Že z neho robia akéhosi starca namiesto toho aby ho vnímali ako muža - hlavu rodiny. Táto ničím nepodložená predstava sa tak votrela do všeobecného podvedomia, že to vyvolalo búrku nevôle, keď sa pred časom objavil maliar, ktorý Jozefa namaľoval ako mládenca, mužného a krásneho, zároveň ako protiklad oproti šestnásť ročnej Márii ako veľmi dobrí dôkaz jej dobrého vkusu. Kardinál Suenens o tom raz povedal, že predstava Jozefa ako dohasínajúceho starca je falošná. Že máme plné právo vidieť Jozefa a Máriu ako mladých, milujúcich sa snúbencov a manželov. Keby si bola Mária vybrala muža z vypočítavosti, z rozumu, neboli by spolu dokázali zvládnuť všetky tie skúšky, ktoré prekonali. Len preto, že Jozef mal Máriu veľmi rád, dokázal jej stále dôverovať, aj keď všetko hovorilo proti nej. Len z hlbokej lásky môže vyrásť - tak veľká dôvera. Zďaleka to nebol len jeden otras v Jozefovom manželstve – napr. počiatočná neistota o dieťati, ktorého nebol otcom. Rútili sa na nich katastrofálne neistoty z jednej aj druhej strany. Koľko prenasledovaní, útek do cudziny, vraždy všade naokolo, k tomu ešte neustála hrozba finančnej neistoty. Tento muž Jozef - zažil všetko, čo aj mi veľmi dobre poznáme v dnešnej dobe. Preto môže byť svätý Jozef prvým patrónom i dnešných mužov. Bol z rovnakého mäsa a krvi ako mi. Jeho život zodpovedal nášmu životu. Jeho skúšky boli rovnaké, ako sú naše. Nič by nám bol platný taký patrón, ktorý by mal pozlátenú postavou, s tvárou nad svet povýšeného anjela a studenými nohami starca nad hrobom. Bratia a sestry - Jozef bol muž, ktorý žil z viery. Celá jeho rodina žila z viery. Jozef veril Márii. Ako veľmi ju musel mať rád, ako veľmi musel byť na ňu hrdý, že jej toľko veril! Mária verila Jozefovi. Ako ho ona musela mať rada - ako mu musela dôverovať, keď mu bez akýchkoľvek pochybností zverila svoju čistotu, svojho Syna. Ako veľmi sa museli mať radi, že i napriek všetkému cez tie neustále obety a trampoty – predsa tvorili šťastnú rodinu! Mária a Jozef verili svojmu Synovi Ježišovi. Nerozumeli mu vždy - to sa rodičom stáva, že nerozumejú vždy svojím deťom – ale i keď mu nerozumeli, verili mu, že to myslí dobre, že to všetko dobre dopadne. A Ježiš veril rodičom: *„Bol im poslušný,“* hovorí o tom sv. Písmo. Každý dobrá rodina sa musí rovnako vo svojom živote opierať o dôveru. I keď jeden druhému vždy celkom nerozumejú, musia si cez to všetko dôverovať. Žiadny človek nie je stratený, dokiaľ má niekoho, kto mu dôveruje, kto ho má rád. Žena zostáva tak dlho mladá, dokiaľ jej muž ju má rád. Muž tak dlho zostane mužným, dokiaľ má nežnosť a dôveru svojej ženy. A deti si tak dlho zachovávajú slniečkový svet a elán mladosti, dokiaľ ich rodičia im pevne veria, že dokážu i to, čo ešte nevedia. Bratia a sestry poďme si teda dnes a zajtra zobrať príklad z Máriinho muža Jozefa.

1. *Owning Your Own Shadow. Understanding the Dark Side of the Psyche.* HarperSanFrancisco, 1993. [↑](#footnote-ref-1)
2. Tieto dve veci môžu byť aj obrátené; t.j. tieň môže byť dobrý a ego zlé. Toto sa deje napríklad u ľudí, ktorých potenciál nie je vôbec rozvinutý zásluhou povedzme nedostatočnej alebo výslovne zlej výchovy alebo iných životných okolností. Títo ľudia potom verejne, bez problémov, otvorene žijú a správajú sa negatívne. Ich tieň však je pozitívny. Občas premietnu na iných dobro, ktoré sami v sebe nerozvinuli. Málokedy je to však takto výslovne vyhrotené: t.j. že by ego bolo výrazne dobré a tieň výrazne zlý a naopak. Vo väčšine ľudí je to obyčajne pomiešané. A tak sa môže stať, že aj dobrý človek občas premietne svoj dobrý tieň na nejakého človeka, ktorého bude idealizovať. Bude tomu tak preto, lebo v ňom bude vidieť nejaký svoj nezrealizovaný potenciál. [↑](#footnote-ref-2)