**Ing. Sokolský Ján, Jarná 43, 055 01 Margecany**

Štúdio RTVS Košice

p. Mária Kolesárová

Rastislavova 43

043 07 Košice

Margecany 20.12.2021

**Vec: Relácia Rádiobudík – Vianočná súťaž**

Vážená pani Kolesárová

S radosťou som si prevzal zásielku od poštovej doručovateľky tušiac, že jej obsahom je odmena za výhru vo Vianočnej súťaži relácie Rádiobudík zo dňa 13.12.2021. Moja radosť však trvala len veľmi krátko, pretože po otvorení balíka som s hrôzou objavil hromadu keramických úlomkov, ktoré na prvý pohľad nič nepripomínali. Nedá sa to opísať, treba to vidieť. Podľa slov Vašej redaktorky pani Viery Ihnátovej, pôvodne to mal byť keramický hrnček RTVS RRV – uviedla to v spomínanej relácii.

Ako človeku v pokročilom veku, mi z očakávanej radosti a prekvapenia zostal len smútok, žiaľ a obrovské sklamanie. Bol som rozhodnutý priniesť Vám osobne ukázať tú hrôzu do redakcie v Košiciach, ale v rámci reklamačného konania bolo mojou povinnosťou obsah zásielky ponechať na pobočke Pošty v Margecanoch. Smutný som predovšetkým z toho, že reklamačné konanie mi odmenu od Vás nevráti v stave, v akom ste ju zasielali. Kto by aj túžil po rozdrvenej keramike. V tomto prípade asi neplatí „Črepy prinášajú šťastie“. Možno niekedy v budúcnosti a pri inej príležitosti.

Pýtam sa: Kto za to môže? Určite ani Vy, ani ja. Žeby decembrová novembrová 13-ka. Podľa môjho názoru vzniknutú situáciu spôsobil necitlivý a nezodpovedný prístup pracovníkov Slovenskej pošty.

Na záver použijem výrok Vašej redaktorky pani Vaškovej, v relácii Rádiobudík dňa 20.12.2021: „Netreba nikoho o nič oberať“. Ďakujem Vám pani Vašková.

Prajem Vám pani Kolesárová, ale aj všetkým pracovníkom RTVS Redakcie rádia Regina východ, aby rok 2022 bol pre Vás všetkých plný pevného zdravia, šťastia a pohody.

S pozdravom, Váš stály poslucháč