Milí rodičia,

aktuálna situácia nám neumožňuje stretnúť sa osobne. Dovoľte mi preto prihovoriť sa Vám touto formou.

Naša škola, podobne ako ostatné, sa v čase pandémie riadi protiepidemiologickými opatreniami podľa pravidiel stanovených pre jednotlivé fázy semaforu. V snahe čo najviac ochrániť zdravie nás všetkých, prijalo Gymnázium Gelnica viacero opatrení a obmedzení, ktoré sa priebežne upravujú podľa aktuálnej pandemickej situácie na škole.

1. **Organizácia vyučovania v čase koronakrízy**

**Najdôležitejšie zmeny, ktoré nastali v organizácii vyučovania:**

- pri príchode do školy sa žiaci až do odvolania v čase 7.30-7.55 zúčastňujú ranného filtra vo vstupných priestoroch školy. Žiaci musia pri vstupe do budovy dodržiavať aktuálne zásady R.O.R. (ruky-odstup-rúško):

a. pri vstupe do budovy si nasadiť rúško s dôkladným prekrytím nosa a úst

b. pri radení pred budovou dodržiavať odstupy od žiakov zaradených pred a za

c. po vstupe si dôkladne vydezinfikovať ruky dezinfekčným prostriedkom na báze alkoholu

d. podrobujú sa meraniu telesnej teploty bezdotykovým teplomerom (V prípade, že bude mať žiak opakovane aj pri treťom meraní (vždy po 5 minútach) vyššiu teplotu ako 37,2 °C, nebude mu umožnené sa zúčastniť vyučovania. Plnoletý žiak sám odchádza domov, kde bude sledovať svoj zdravotný stav a v prípade potreby kontaktuje telefonicky svojho lekára. Neplnoletý žiak bude do príchodu zákonného zástupcu izolovaný v izolačnej miestnosti)

- harmonogram vyučovacích hodín je až do odvolania bez spoločnej obedňajšej prestávky. Triedy sú kvôli čo najmenšiemu stretávaniu sa žiakov rozdelené do 3 skupín so samostatným harmonogramom hodín

**Žiaci musia počas pobytu v škole dodržiavať tieto hygienické opatrenia:**

a. Nosiť rúško celý čas v triedach aj na chodbách. Rúško je možné si dočasne zložiť len pri pití, konzumácii jedla a nevyhnutných hygienických úkonoch (utieraní nosa vreckovkou a pod.).

b. Dodržiavať odstup od spolužiakov počas prestávok, minimalizovať telesný kontakt (nepodávať si ruky, neobjímať sa,...).

c. Po vstupe do počítačovej učebne (UINF1, UINF2, UPRO) a do Školskej jedálne dezinfikovať ruky (alebo nasadené rukavice) dezinfekčným prostriedkom alebo dôkladne umyť ruky mydlom. Po každej návšteve WC, po kontakte so spoločnými pomôckami (napr. popisovače na biele tabule) alebo po dlhšie trvajúcej činnosti si dôkladne umyť ruky tekutým mydlom z dávkovača a utrieť do papierových utierok (v triede do vlastných uterákov).

d. V triede je v zodpovednosti týždenníkov časté a intenzívne vetranie, najmä počas prestávok. Ak to počasie umožňuje, vyučujúci pred odchodom z triedy otvorí veľké okno a dvere, ktoré ostávajú počas prestávky otvorené.

e. Žiaci sa počas vyučovania aj počas prestávok zdržiavajú predovšetkým v triede.

f. Žiaci z rôznych tried sa na vyučovaní nespájajú.

**Povinnosti zákonných zástupcov podľa Pokynu riaditeľa školy č.12/2020 (bude aktualizácia od 05.10.2020):**

* Odovzdať triednemu učiteľovi po každom prerušení dochádzky viac ako 3 dni (vrátane víkendu a voľných dní) Vyhlásenie ZZ o bezinfekčnosti,
* Neposielať do školy dieťa s príznakmi infekcie dýchacích ciest
* Zabezpečiť vyzdvihnutie žiaka po telefonickej výzve školy
* Ihneď informovať triedneho a riaditeľa o podozrení na COVID-19 (nariadená domáca izolácia) a o COVID-19 pozitívnom teste (nariadená karanténa) v prípade žiaka, blízkej osoby v úzkom kontakte alebo osoby žijúcej v spoločnej domácnosti
* Zabezpečiť každý deň pre dieťa základný hygienický balíček
* Nevstupovať do budovy školy (zákonní zástupcovia a iné cudzie osoby).
* Bezodkladne hlásiť triednemu každú zmenu kontaktných údajov (telefón, email),
* Hlásiť triednemu nefunkčné rodičovské účty v Elektronickej žiackej knižke na gymgl.edupage.org (EŽK),
* Priebežne kontrolovať známky a prácu žiakov v EŽK najmä, ak dôjde znovu k uzavretiu školy a prechodu na dištančnú formu vzdelávania.

1. **Práva a povinnosti vyplývajúce zo školského poriadku (výber)**

* Byť v triede najneskôr 10 minút pred začiatkom prvej vyučovacej hodiny.,
* Žiak sa prezúva pri skrinkách. Neprezutý žiak bude evidovaný a sankcionovaný podľa výchovných opatrení.
* Žiak musí uložiť svoj vypnutý mobilný telefón do tašky alebo do skrinky na chodbe.
* Žiakovi nie je dovolené opustiť budovu školy počas vyučovania alebo cez voľnú hodinu bez písomnej žiadosti zákonného zástupcu (rodiča) a súhlasu triedneho učiteľa alebo iného vyučujúceho.
* V prípade vopred známych skutočností môže rodič dopredu písomne požiadať o uvoľnenie svojho dieťaťa u triedneho učiteľa **z dôvodu mimoriadnej udalosti v rodine** celkovo jedenkrát za polrok. Ospravedlniť neprítomnosť na vyučovaní z dôvodu mimoriadnej udalosti v rodine viac ako raz za mesiac môže riaditeľ školy na žiadosť rodiča. V prípade náhlych nepredvídaných udalostí môže rodič ospravedlniť dieťa aj dodatočne do 48 hodín aj nad rámec stanoveného počtu, pričom triednemu učiteľovi uvedie skutočný dôvod. Za mimoriadne udalosti v rodine sa považujú výnimočné okolnosti súvisiace s iným členom rodiny, ktoré si vyžadujú prítomnosť žiaka doma (chorý člen rodiny a pod.).
* Ak žiak mieni vymeškať vyučovanie pre vopred známy dôvod, vyžiada si rodič alebo zákonný zástupca písomné povolenie na uvoľnenie:

1. Uvoľnenie žiaka **z jednej vyučovacej hodiny** môže vo výnimočných prípadoch povoliť príslušný vyučujúci. Povolenie vyučujúci zapíše vo forme priepustky a informuje o tom triedneho učiteľa.

2. Uvoľnenie žiaka **z jedného vyučovacieho dňa** môže povoliť triedny učiteľ. Povolenie triedny zapíše do žiadosti, resp. ospravedlnenky rodiča. Triedny učiteľ zároveň priebežne kontroluje počet uvoľnení v danom mesiaci.

3. Uvoľnenie žiaka **z viacerých vyučovacích dní** povoľuje riaditeľ školy na odporúčanie triedneho učiteľa. Ak ide o súťaže, sústredenia a iné aktivity realizované športovými klubmi, ZUŠ, CVČ a pod., podáva Žiadosť o uvoľnenie zákonný zástupca žiaka, nie organizácia. Žiadosť je potrebné doručiť riaditeľovi školy najlepšie niekoľko dní vopred.

- Ak sa žiak nezúčastní na vyučovaní pre nepredvídaný dôvod, je povinný rodič alebo jeho zákonný zástupca **oznámiť triednemu učiteľovi dôvod neúčasti do 48 hodín**. Ak sa tak nestane, môže triedny učiteľ považovať neprítomnosť žiaka v škole za neospravedlnenú.

- Pri návrate na vyučovanie je žiak povinný ihneď, **najneskôr však do 48 hodín**, predložiť triednemu učiteľovi hodnoverný doklad podpísaný:

• rodičom, resp. zákonným zástupcom v prípade mimoriadnej udalosti v rodine (podpis rodiča je nutný aj pri plnoletých študentoch),

• ošetrujúcim lekárom v prípade lekárskeho ošetrenia (v prípade maloletého študenta, ak neprítomnosť pre chorobu trvá dlhšie ako 1 vyučovací deň).

1. **Hlavné aktivity počas roka:**

* Lyžiarsky výcvik (I.A, II.A) s príspevkom štátu – január-marec 2021 – podľa pandemickej situácie;
* Plavecký kurz (I.O, III.A) – február-marec 2019 – podľa pandemickej situácie;
* DOD pre deviatakov, DOD pre piatakov – podľa pandemickej situácie;

1. **Projekt „Kľúč k rozvoju 4 gramotností“ z fondov EÚ**

* boli zakúpené učebné pomôcky cca za 25 000 EUR,
* projektové krúžky priebežne bežia od začiatku roka,
* jednorazové projektové workshopy spustíme podľa pandemickej situácie

1. **Rodičovský príspevok 2020/2021** vrátane poistenia v škole a na organizovaných šk. výletoch a exkurziách

* o výške rozhodne Rodičovská rada na svojom zasadnutí

1. **05.-09.10.2020 Dištančné stretnutie „nových“ členov Rodičovskej rady** prostredníctvom aplikácie ZOOM (pokyny do emailov)

• Program: voľba/potvrdenie predsedu Rodičovskej rady, pokladníka Rodičovskej rady, výška rodičovského príspevku a pod.

1. **Telefonický kontakt:** 0948 006 342 (Mgr. Kristína Vargová)

V prípade akýchkoľvek otázok, nejasností či návrhov ma, prosím, kontaktujte telefonicky, správou alebo v prostredí Edupage. Verím, že nám situácia dovolí čoskoro sa stretnúť aj osobne.

S pozdravom

Kristína Vargová (triedna učiteľka)