I povedal som: *„Hľa, tu som mňa pošli“(Iz 6,8)*

Určite sme už viackrát počuli výraz *„nájsť si obetného baránka“.* Toto slovné spojenie sa väčšinou používa vtedy, keď si nejaká skupina ľudí nájde vo svojich radoch jedného konkrétneho človeka, na ktorého zhodí vinu za svoj neúspech či zlyhanie. Určený obetný baránok potom musí niesť ťarchu zodpovednosti na svojich pleciach a *„vypiť si kalich horkosti“* aj za ostatných.

Tento obraz pritom pochádza zo starozákonných čias. Izraeliti zvykli klásť ruky na hlavu baránka, na ktorého tým takpovediac preniesli svoje viny. Neskôr, v plnosti času, Boh poslal iného Baránka – svojho Syna, ktorého Ján Krstiteľ už na začiatku svojho účinkovania nazval *„Božím Baránkom, ktorý sníma hriechy sveta“.* Ježiš prišiel naplniť starozákonné obrazy, pričom sa na kríži stal zároveň *„kňazom, oltárom i obetným Baránkom“.*

Svojím krstom a spojením s Kristom sme aj my vstúpili do tohto veľkonočného tajomstva – do tajomstva obety a víťazstva, tajomstva Veľkonočnej nedele, ktorému predchádza tajomstvo Veľkého piatku. Vďaka krstu sme sa stali kňazmi, prorokmi a kráľmi. Svoje všeobecné, duchovné kňazstvo *(ktoré je odlišné od hierarchického kňazstva)* vykonávame práve prinášaním duchovných obiet. Každé utrpenie, každá bolesť, každý žiaľ či zármutok znášaný pre Boha a z lásky k nemu sa môže stať cenným darom darovaným Bohu. Pre nášho Otca majú totiž naše slzy i bolesti veľkú cenu – zvlášť ak mu ich prinášame trpezlivo a s láskou.

Nebojme sa teda a vykročme. Nielen svet si hľadá svojich obetných baránkov. Hľadá si ich aj Boh. On totiž túži vtiahnuť do svojho tajomstva vykúpenia a spásy ďalších, ktorí budú dopĺňať *„to čo chýba Kristovmu utrpeniu pre jeho telo, ktorým je Cirkev“.* Naberme odvahu a s dôverou v to, že náš Boh obdaruje svojou silou, povedzme: *„Hľa, tu som, mňa pošli“.*

*Pane, daj nám milosť byť zároveň tvojou obetou, oltárom i kňazom. Chceme trpieť ako dobý vojaci Ježiša Krista, veď kto s tebou vytrvá, s tebou bude aj kraľovať (2Tim 2,3,12).*