**O dokonalej radosti** (13. storočie)

Raz v zime išiel sv. František s bratom Leom z Perugie k Panne Márii Anjelskej a zima ich celkom zdrvila. Zavolal na brata Lea, ktorý kráčal vpredu, a povedal mu: „Brat Leo, aj keby naši bratia boli na celej zemi príkladom veľkej svätosti a zbožnosti, ty si zapíš a dobre si zapamätaj, že v tom nie je dokonalá radosť.“O kúsok ďalej ho svätý František znova volá: „Brat Leo, aj keby naši bratia uzdravovali slepých a chorých a vyháňali diablov, prinavracali sluch hluchým, chôdzu chromým a reč nemým a, čo je najhlavnejšie, keby vzkriesili aj štyri dni mŕtveho človeka: napíš, že ani v tom nie je dokonalá radosť.“

Keď prešli ďalší kúsok, sv. František silno zakričí: „Brat Leo, aj keby Menší bratia ovládali všetky jazyky, všetky vedy a písomníctvo, keby vedeli prorokovať a zjavovať nielen veci budúce, ale aj tajomstvo ľudskej duše a ľudského svedomia, napíš, že ani v tom nie je dokonalá radosť.“

Keď šli ďalej, sv. František ešte raz naňho silno zavolal: „Brat Leo, Božia ovečka, keby aj naši bratia hovorili rečou anjelov a poznali pohyby hviezd, účinky liečivých rastlín a boli im zjavené všetky poklady zeme, keby poznali svet vtákov, rýb, všetkých zvierat a ľudí, stromov a kameňov, koreňov a vôd, napíš, že v tom nie je dokonalá radosť.“

Prešli o kúsok ďalej a tu sv. František znova hlasno zavolá: „Brat Leo, aj keby naši bratia vedeli tak dobre kázať, že by obrátili všetkých nevercov na pravú vieru v Ježiša Krista, napíš, že ani v tom nie je dokonalá radosť.“

Keď za takéhoto rozhovoru prešli dve míle cesty, napokon sa brat Leo s údivom spýtal: „Otče, pre lásku Božiu vám prosím, povedzte mi, čo je dokonalá radosť.“ A sv. František odpovedal: „Keď dnes večer prídeme do kláštora Panny Márie Anjelskej, celí mokrí od dažďa, zdrvení zimou, zablatení a vyhladovaní, a po našom zabáchaní na bránu kláštora príde rozmrzený vrátnik a povie: „Kto ste?“ Odpovieme: „Sme dvaja vaši bratia.“ On nám však odvetí: „Klamári a lotri akísi, čo podvádzate čestného človeka a kradnú žobrákom almužny, practe sa stadiaľto! A neotvorí nám, ale nás nechá vonku na daždi a na snehu hladovať až do rána. A ak my budeme trpezlivo znášať všetky tieto nespravodlivosti a urážky tak, že sa nenahneváme, a ak si pomyslíme, že ten vrátnik nás istotne spoznal, ale to Boh mu prikázal takto hovoriť proti nám, napíš, brat Leo, že to je dokonalá radosť. A keď my vydržíme a budeme búchať ďalej, ale on vyjde von rozhnevaný a ako hlupákov a dotieravcov nás vyženie a zauchami a nadávkami hovoriac: „Odíďte odtiaľto, ničomní zlodeji a naničhodníci; choďte do útulku pre žobrákov, tu vám nedáme prenocovať ani najesť; ak aj to budeme trpezlivo, láskavo a s veselou mysľou znášať, napíš brat Leo, že to je dokonalá radosť. A keď nás hlad a zima a tma prinúti znova zabúchať a budeme s veľkým plačom prosiť, aby nám pre Boha otvoril a pustil nás dnu, a on v hneve zakričí: „Veď ja vás vyplatím, ako sa patrí, dotieravci a ničomníci akísi!“ A vyjde von s hrčatou palicou, chytí nás za kapucňu, zhodí na zem, vyváľa nás v snehu a dobre nás vymláti tou palicou, ak to všetko trpezlivo vytrpíme a pomyslíme na Kristovo utrpenie, ktoré ešte len budeme podstúpiť z lásky k nemu, brat Leo, napíš, že to je dokonalá radosť.

Ale vypočuj si ma až do konca, brat Leo. Spomedzi všetkých darov a milostí, ktoré Boh udeľuje svojím priateľom, najväčší dar je vedieť zvíťaziť nad sebou a z lásky k Ježišovi Kristovi vytrpieť bolesť, nadávky, hanbu a nespravodlivosť. A ostatnými Božími darmi sa nemáme čo chváliť, lebo nepatrí nám, ale jemu. Apoštol o tom hovorí: „Čo máš, čo si od Boha nedostal? A keď si to dostal, prečo sa chváliš, akoby si to nebol dostal? Iba naším utrpením a zármutkom sa môžeme pochváliť, lebo len to je naše. Preto apoštol vraví: „Nech ma Boh chráni, aby som sa chválil iným ako krížom nášho Pána Ježiš Krista“, ktorému nech je česť a sláva na veky vekov. Amen