**OBDOBIE VEĽKÝCH OBJAVOV**

* **Krištof Kolumbus**, [tal.](http://sk.wikipedia.org/wiki/Talian%C4%8Dina) Christoforo Colombo, [kastíl.](http://sk.wikipedia.org/wiki/%C5%A0paniel%C4%8Dina) Cristóbal Colón bol janovský moreplavec v španielskych službách, ktorý (znovu) objavil [Ameriku](http://sk.wikipedia.org/wiki/Amerika_(svetadiel)) pre [Európu](http://sk.wikipedia.org/wiki/Eur%C3%B3pa) dneška v roku [1492](http://sk.wikipedia.org/wiki/1492).

**Dátum a miesto narodenia a smrti**

O dátume jeho narodenia sa vie tak málo, že údaje niektorých jeho životopiscov sa rozchádzajú až o 27 rokov. Čo sa jeho národnosti týka, uchádza sa o neho až deväť národov. Najmä však Taliani, ktorí v Janove na údajný rodný dom Kolumba pripevnili pamätnú tabuľu. Chatrný vzhľad zovňajšku a interiéru domčeka, ktorý slúži ako sklad elektroinštalačného materiálu (stav: 90-te roky), pôsobí nie príliš presvedčivo – turistov tam však majú veľa. Podobnú atrakciu možno nájsť aj v [Calvi](http://sk.wikipedia.org/wiki/Calvi) na [Korzike](http://sk.wikipedia.org/wiki/Korzika). Spor, či Calvi alebo Janov je rodiskom slávneho moreplavca, trvá dodnes. Janovčania, ktorí na Korzike vládli od [14.](http://sk.wikipedia.org/wiki/14._storo%C4%8Die) do [18. storočia](http://sk.wikipedia.org/wiki/18._storo%C4%8Die), tvrdia, že Kolumbus sa narodil u nich. Dátum smrti je tiež sporný. Niektoré historické pramene napr. tvrdia, že zomrel roku [1500](http://sk.wikipedia.org/wiki/1500), ale to by sa už zúčastnil svojej 4. výpravy ako mŕtvola. Spory „vyriešili“ encyklopédie – uvádzajú jednoducho „K. Kolumbus, taliansky moreplavec“. Narodil sa v roku [1451](http://sk.wikipedia.org/wiki/1451) v Janove, zomrel roku [1506](http://sk.wikipedia.org/wiki/1506) vo Valladoide.

**Skorý život**

Už ako 14-ročný nastúpil do námornej služby. Lode, na ktorých slúžil, sa plavili do [Afriky](http://sk.wikipedia.org/wiki/Afrika), oboplávali [Stredozemné more](http://sk.wikipedia.org/wiki/Stredozemn%C3%A9_more) a dostali sa k studeným brehom Írska a Anglicka. V čase, ktorý strávil na brehu sa venoval kresleniu máp. Usadil sa v Portugalsku, oženil sa s dcérou guvernéra ostrova Porto Santo, od ktorého získal cenné kartografické materiály pre svoje neskoršie plány, ku ktorým prispel podstatne aj florentský zemepisec P. Toscanelli (1397-1482). Kolumbus vychádzal z mylného aristotelovského predpokladu, že zemský priemer je veľmi krátky a teda aj ázijská pevnina oveľa bližšie, ako bola v skutočnosti. Svoj plán uskutočniť cestu do Indie západným smerom predložil portugalskému kráľovi Jánovi II. Ten návrh zamietol, ale hneď nato sa pokúsil uskutočniť Kolumbov plán za jeho chrbtom sám - neúspešne. Urazený Kolumbus odišiel do Španielska. Na ceste ku španielskemu kráľovi sa zastavil v jednom kláštore v Španielsku, kde mu predstavený kláštora napísal odporúčací list svojmu priateľovi na kráľovskom dvore. Kráľ Ferdinand a kráľovná Izabela prejavili záujem o Kolumbov návrh. Už dvorania Kolumba však upozorňovali, že na splnenie kráľovských sľubov treba vedieť čakať. Čakal 7 rokov.

* **Vasco de Gama** bol portugalský námorník a objaviteľ, jeden z najvýznamnejších v dobe [zámorských objavov](http://sk.wikipedia.org/wiki/Z%C3%A1morsk%C3%A9_objavy). Svojimi tromi cestami do Indie ([1497](http://sk.wikipedia.org/wiki/1497) – [1499](http://sk.wikipedia.org/wiki/1499), [1502](http://sk.wikipedia.org/wiki/1502) – [1503](http://sk.wikipedia.org/wiki/1503) a [1524](http://sk.wikipedia.org/wiki/1524)) položil základy k neskoršej dominancii Portugalska ako koloniálnej veľmoci.

Koncom [15. storočia](http://sk.wikipedia.org/wiki/15._storo%C4%8Die) po páde [Carihradu](http://sk.wikipedia.org/wiki/Carihrad) ([1453](http://sk.wikipedia.org/wiki/1453)) bol obchod s cudzokrajným tovarom, najmä s korením, ovládaný arabskými a [osmanskými](http://sk.wikipedia.org/wiki/Osmansk%C3%A1_r%C3%AD%C5%A1a) panovníkmi. Portugalský kráľ [Manuel I.](http://sk.wikipedia.org/w/index.php?title=Manuel_I.&action=edit&redlink=1) sa rozhodol získať prístup na [ázijské](http://sk.wikipedia.org/wiki/%C3%81zia) trhy oboplávaním [Afriky](http://sk.wikipedia.org/wiki/Afrika). Touto cestou bol poverený Vasco da Gama.

O ***osobnom živote*** Vascu da Gama sa veľa nevie. Narodil sa v schudobnenej šľachtickej rodine v kraji [Alentejo](http://sk.wikipedia.org/wiki/Alentejo). Jeho otec Estevão bol skúseným námorníkom a starostom (*alcaide-mór*) v meste [Sines](http://sk.wikipedia.org/w/index.php?title=Sines&action=edit&redlink=1), matka Isabela Sodre mala anglické korene (jej starý otec Frederick Sudley sa dostal do Portugalska v roku 1381 ako žoldnier). Z manželstva sa narodili traja synovia a jedna dcéra, Vasco bol pravdepodobne najmladší z chlapcov. Presný dátum jeho narodenia nie je známy, bádatelia sa prikláňajú k rokom 1469 alebo 1470

Vasco da Gama opustil [Lisabon](http://sk.wikipedia.org/wiki/Lisabon) [8. júla](http://sk.wikipedia.org/wiki/8._j%C3%BAl) [1497](http://sk.wikipedia.org/wiki/1497) so štyrmi plachetnicami:

* karaka São Gabriel
* karaka São Rafael (kapitánom bol jeho brat Paulo da Gama)
* karavela Berrio (velil jej Nicolão Coelho)
* zásobovacia loď, meno je dodnes neznáme (velil jej Gonçalo Nunes)

Výstavbu lodí viedol [Bartolomeo Diaz](http://sk.wikipedia.org/wiki/Bartolomeo_Diaz), ktorý bol v tom čase veliteľom lisabonského prístavu. pri dobrom vetre sa lode plavili rýchlosťou 10 - 13 kilometrov za hodinu. Jeden z navigátorov bol Pero dˈAlenquer, ktorý navigoval aj loď [Bartolomea Diaza](http://sk.wikipedia.org/wiki/Bartolomeo_Diaz). Každá loď mala kapitána, lodivoda, pomocného lodivoda, lodného dôstojníka, loďmajstra, najmenej dvadsať námorníkov 1. triedy, okolo desať námorníkov 2. triedy, dvoch plavčíkov, delostrelca, trubača, lodného hospodára, holiča/kúpeľníka, kňaza a niekoľko remeselníkov. Medzi členmi posádky boli aj traja prekladatelia, ktorí rozprávali arabsky, hebrejsky a nárečím užívaným v Kongu.

[Mys Dobrej nádeje](http://sk.wikipedia.org/wiki/Mys_Dobrej_n%C3%A1deje) oboplávali lode [22. novembra](http://sk.wikipedia.org/wiki/22._november) 1497 a po niekoľkých zastávkach na východoafrickom pobreží dosiahli lode [20. mája](http://sk.wikipedia.org/wiki/20._m%C3%A1j) [1498](http://sk.wikipedia.org/wiki/1498) indický [subkontinent](http://sk.wikipedia.org/w/index.php?title=Subkontinent&action=edit&redlink=1) pri meste [Kalikat](http://sk.wikipedia.org/w/index.php?title=Kalikat&action=edit&redlink=1) (*Calicut*, aj Kozhikode). V [Kalikate](http://sk.wikipedia.org/w/index.php?title=Kalikat&action=edit&redlink=1) ich 28. mája prijal miestny vládca (*zamorin*). Nad darmi, ktoré chcel Vasco da Gama zamorinovi odovzdať, sa vraj jeho radcovia rozosmiali, pretože na jeho dvore bol dostatok luxusného tovaru z celej Indie a Číny. Zamorinov nepriateľský postoj k Portugalcom ovplyvnili arabskí kupci, ktorí oprávnene vnímali Portugalcov ako konkurentov v obchode s korením. Za dovezený tovar Vasco da Gama nakúpil len malé množstvo drahého korenia a dňa 29. augusta 1498 lode opustili [Kalikat](http://sk.wikipedia.org/w/index.php?title=Kalikat&action=edit&redlink=1). Do [Portugalska](http://sk.wikipedia.org/wiki/Portugalsko) dorazili začiatkom júna 1499. Správy o úspešnej plavbe do Indie podnietili kráľa Manuela k príprave ďalších plavieb a zakladaniu obchodných postov na Indickom polostrove.