Milí snúbenci Martinka a Martin, milí svadobní hostia,

zišli sme sa tu, aby sme boli svedkami a spoluúčastníkmi rozhodnutia týchto dvoch mladých ľudí vstúpiť do stavu manželského.

Skôr než sa odoberieme do chrámu Božieho, dovoľte mi, milí snúbenci, povedať niekoľko slov. Vychovať dieťa a pripraviť ho do života stálo Vašich rodičov veľa námahy a úsilia – či už to bola starosť o Vaše zdravie, hmotné zabezpečenie, výchova, príprava na povolanie. To všetko robili pre Vás a s veľkou láskou. Dnes nastala tá chvíľa poďakovať sa Vašim rodičom za všetko, čo vštepovali do Vašich sŕdc. Nezabudnite na nich, vracajte sa do rodičovského hniezda a buďte svojim rodičom dobrou oporou v ich starobe.

Milí rodičia, aj Vy si dnes určite spomínate na mnohé vzácne chvíle prežité so svojimi deťmi. Prosím Vás, odpustite im, ak občas nerobili všetko tak, ako ste si to predstavovali. Nech sú pre Vás Martinka a Martin stále Vašimi deťmi a Vy pre nich naďalej dobrými a starostlivými rodičmi.

Martinka a Martin, ak má byť manželstvo šťastné, musí v ňom prebývať láska, ktorá vie odpúšťať a vie sa obetovať. Vedieť odpustiť a vedieť niečoho sa zriecť v prospech druhého musí vo Vás vyvolať radosť a šťastie. Želám Vám, aby sa Vám to darilo vo Vašom manželstve napĺňať.

Milí snúbenci, prosím pokľaknite pred svojich rodičov, poďakujte im za všetko, čo pre Vás urobili a prijmite od nich rodičovské požehnanie,  spoločne opakujte:

Milá mamka, milý otec, ďakujem Vám za lásku a výchovu a prosím Vás, udeľte mi svoje rodičovské požehnanie.

Milí svadobní hostia, teraz nám už nič nebráni, aby sme sa zoradili do slávnostného sprievodu a s veselou mysľou a dobrou náladou odprevadili tento mladý pár tam, kde ich srdcia túžia už dávno byť, pred oltár Pánov, aby sme tam boli svedkami krásnej chvíle, keď jeden druhému povedia ÁNO na celý život.