**70. výročie existencie nášho gymnázia.**

Každé výročie nesie v sebe i pečať nostalgie. Zatiaľ čo spomienky na školské časy nedávne nás kedykoľvek dobehnú, tie vzdialenejšie pohľady na horizont udalostí prinášajú i niečo nové. Hlavne pre tých, pre ktorých je polovica 20 storočia len číslo v dejinnom spáde udalostí, môže byť katalóg informácii, nie len obohatením historických súvislostí, ale v nemenšej miere i pútavým a zábavným čítaním. 70 výročie založenia Gymnázia Gelnica prináša takúto príležitosť. Z dostupných materiálov, kroník, albumov, obežníkov a iných školských spisov sa nám ponúka načrieť do života zdanlivo rutinných činností, ktoré sa v škole z roka na rok vykonávajú, no pod vplyvom vonkajších administratívnych a politických zmien v jednotlivých historických období i radikálne menia. To čo ale ostáva je prosté a jedinečné : vzdelávať a vychovávať mladých ľudí.   
 Z obežníkov, ktoré máme k dispozícii si môžeme vytvoriť obraz povojnového školstva a jeho postupnú transformáciu na jednotný systém vzdelávania, ktorý v nových spoločenských podmienkach po februári 1948 je už v rukách štátnej socialistickej ideológie. Ďalšie materiály pochádzajú až zo 70. rokov. Mení sa štýl písania, ale predovšetkým obsah.  
Z 80. rokov nemáme žiadne záznamy, kronika sa nepísala a iné materiály nie sú k dispozícii. Tie sa objavujú až v 90. rokov, konkrétne šk. rokom 1992/93, to sa už ale píše moderná kapitola dejín nášho gymnázia.

**Zaujímavosti z obežníkov 1945 - 52**

V rámci vzdelávacieho procesu sa v začiatkov existencie našej školy používali pre informovanosť žiakov, rodičov a všetkých zainteresovaných na vyučovacom procese tzv. obežníky. Obežníky z rokoch 1945 -52, ktoré sa zachovali v archívnej knihe ponúkajú podnetné a zaujímavé čítanie pri ktorom sa dozvieme nie len o prvých povojnových rokoch budovania nášho školského „ústavu“, ale i dobe v ktorej sa rodilo nové školstvo. Ak si jednotlivé dobové poznatky týkajúce sa eticko-spoločenských problémov porovnáme s dnešným morálnym a zaužívaným stavom, môžeme si rýchlo urobiť obraz o spoločenských zmenách a ich vplyvu na samotný vzdelávací proces.

Ponúkam niekoľko zaujímavých informácií z vybraných obežníkov, ktoré sú dostupné v našom školskom archíve. Obežníky sa začínajú školským rokom 1945/46 a to ešte v pôvodnom sídle školského ústavu v Levoči, ten sa po 3 rokoch presťahoval do Gelnice, spolu so všetkým inventárom, ktorý mu prináležal, no keďže terajšia budova gymnázia ešte nebola dokončená, použili sa náhradné priestory, dnes Základnej umeleckej školy. To už sa ale písal nový školský rok 1948/49.

**Obežník č. 5, 1945** - Vyzýva žiaci, aby sa zúčastnilo osláv VOSR, teda len pár mesiacov po oslobodení a zmene politického režimu. V obežníku sa vyjadruje vďaka Sovietskemu zväzu a zvlášť „generalissimu Stalinovi“. Znamená to, že myšlienka budúcej štátotvornej ideológie sa v našom školstve už dlhší čas živila, alebo bola naša elita prezieravá a zorientovaná v novej realite tak, že to stihli dostať i do učebného procesu.

**Obežník č. 6, 1945** - Žiaci si pripomínajú 17. november, no nie ten, ktorý sa stane až o 44 rokov neskôr, ale 17. november 1939, keď sa začal útok nacistov na české školstvo.

**Obežník č. 8, 1945** - Nariaďuje sa odstrániť nevhodné knihy zo školských kabinetov a knižníc. Ako nevhodné boli označené tie, ktoré odporujú štátoobčianskej výchove. Pochopiteľne, že väčšina z nich velebila Tisu.

**Obežník č. 10, 1945** - V ňom si môžu študenti podať žiadosť o štátnu podporu pri štúdiu.

**Obežník č,. 11** – Učitelia musia hlásiť neskorý príchod na hodinu riaditeľovi.

**Obežník č. 12, 1945** – Oznamuje sa že vianočné prázdniny budú 1 mesiac a končia sa 15. januára.

**Obežník č. 15, 1946** - Vyzýva žiakov na oslavu narodenín T. G. Masaryka. Od februára 1948 sa už Masaryk nespomína.

**Obežník č. 18, 1946** – Prvýkrát je vytvorená školská samospráva, ktorá si vytvorila Školskú radu. Tá má zastupovať žiakov pred riaditeľstvom a profesorským zborom. V celom obežníku sa však hovorí len o povinnostiach a zodpovednosti samosprávy. Z obežníku sa dá celkom zreteľne vyčítať presunutie zodpovednosti za čistotu, poriadok, správanie a vystupovanie žiakov na Školskú radu.

**Obežník č. 20, 1946** – Riaditeľstvo zakazuje žiakom chodiť do biografu bez povolenia riaditeľstva. Na prístupné filmy môžu chodiť v sprievode rodičov a povolením riaditeľa. Na neprípustné za nijakých okolností.

**Obežník 28,1946** - vyzýva k povinnej oslave Dňa matiek.

**Nový školský rok 1946/47**

Pred každým školským rokom bol zverejnený úvodný obežník pána riaditeľa . Týkal sa hlavne dokonalému správaniu žiaka, o jeho vystupovaní , o jeho čistote, nie len telesnej ale i duševnej, o cti reprezentovať školu, o čestnosti, dodržiavaní predpisov... Takmer pravidelne sa na úvod školského roku opakujú tieto zákazy : 1. Znečisťovať triedy, chodbu a záchody  
 2. Písať po stenách a vôbec po predmetoch  
 3. Vylievať vodu z okien, alebo vyhadzovať akékoľvek predmety  
 4. Poškodzovať majetok ústavu ( zabíjať klince do okien )  
 5. Zakazuje sa vysedávať na oknách a pokrikovať po okoloidúcich

Taktiež sa pravidelne každý rok zakazovalo žiakom navštevovať tanečné zábavy, či iné verejné radovánky.  
Samozrejme sa žiakom prízvukovalo, že nie sú žiakmi len v škole ale i na ulici, dokonca i vo svojich izbách, preto sa majú tak i správať. Slová ako svedomitosť, usilovnosť, poctivosť, pilnosť , čestnosť sú pravidelne spomínané. Za všetko hovorí citát z obežníka 1948 „ od žiactva sa vyžadujú najmä dve vlastnosti : usilovnosť a vzorná poslušnosť“.

**Obežník č. 3, 1946** - Pochodové cvičenie. Správa z pochodového cvičenia, ktoré sa neskôr nazýva i branné musela obsahovať dátum pochodu, zoznam žiakov,, neprítomní, hodina začiatku i konca, smer, cieľ, dĺžku pochodu a stručný opis. Pochodové cvičenia sa konali i viackrát do roka a dokonca i v zimných mesiacoch.

**Obežník č. 4, 1946** – Vyzýva aby sa žiaci dobrovoľne zúčastnili sokolského telocviku.

**Obežník č. 5, 1946** – Žiaci sa vyzývajú, aby sa dobrovoľne prihlásili na školské telocvičné hry. Zaujímavé je slovné spojenie „ vyzývajú na dobrovoľné“.

**Obežník č. 7**. Zavádza sa zdravotná služba, ktorá kontroluje zdravotný stav žiakov (röntgen, vyšetrenie chrupu, krvná skúška, zrak a sluch).

**Obežník č. 23, 1947** - Ďalšie, tentoraz zimné pochodové cvičenie. Žiaci si majú priniesť sánky a lyže.

**Obežník č. 27, 1947** - Pripomína sa ďalší sviatok, deň založenia Sovietskej armády. Účasť síce nie je povinná, ale odporúča sa. A to je ešte rok pred „Veľkým februárom“.

**Obežník č. 29, 1947** - Od 23. marca do 29 marca sa uskutoční „Týždeň čistoty“. Upratuje sa celá škola i dvor. Upratuje sa do večerných hodín, podľa jednotlivých tried. Každý ročník v iný čas.

**Obežník č. 29, 1947** - Výročie tragickej smrti M. R. Štefánika. Žiaci sa po 11 hodine majú zísť v divadelnej aule, kde prebehne slávnosť. Večer o 19 20 sa pôjde v sprievode pred radnicu. Účasť je povinná.

**Obežník č. 30, 1947** - Uskutoční sa štafetový beh študentov od Dukly do Prahy. Účasť všetkých žiakov je povinná.

**Obežník č. 39, 1947** - Skúšky z celoročného učiva u všetkých ročníkov a zo všetkých predmetov. Vyučovali sa tieto predmety : slovenský jazyk, ruský jazyk, matematika, prírodopis, zemepis, chémia, dejepis, pedagogika, hudobná výchova a fyzika.

**Obežník č. 5, 1947** - Uskutočňuje sa Národná smena mládeže. Je to vlastne pracovný deň, kedy sa neučí ale pracuje na školskom dvore. Práca je rozdelená od 8 do 12 hod. a popoludní od 14 do 17 hod.

**Obežník č. 14, 1948** - Zistili sa prípady, že žiaci bez príčiny ostali doma, aby tak vyvolali chrípkové prázdniny. Takýto žiaci budú prísne potrestaní a vylúčení z ústavu.

**Obežník č. 18, 1948** - 6. marca sa uskutoční spomienková oslava k 98 výročiu narodenia T. G. Masaryka. Žiaci sa majú tejto oslavy zúčastniť. Je to posledná takáto oslava Masaryka, v novom režime ( od februára 1948 už prevzali komunisti moc)sa už Masaryk nespomína.

**Školský rok 1948/49**

V príhovore riaditeľa sa okrem tradičnom memorovaní objavuje prvý krát formulka : Nová škola má vzdelávať ľudí v duchu socialistických, pokrokových tradícií, akých dnešná doba potrebuje. Ústav sa už presídlil do Gelnice, zatiaľ sa však vyučuje v náhradných priestoroch.

**Obežník č. 6, 1948** - Nariaďuje na v októbri uskutočniť Národnú smenu mládeže. Žiaci ústavu v sobotu sa zúčastní prác na stavbe nového gymnázia ( terajšia budova). Dievčatá prídu do menzy , kde dostanú primeranú prácu. Žiaci nastúpia do práce slávnostne. Prvýkrát sa v obežníku vyskytujú sľuby na vyššiu pracovitosť, na odmenu a vyznamenanie pre najusilovnejšiu skupinu. Účasť je povinná.

**Obežník č. 10, 1948** - 7. novembra v nedeľu sa uskutoční oslava októbrovej revolúcie v Rusku a vzniku ZSSR. Každý žiak a žiačka sa stretnú 6. novembra pri škole na školskej oslave. V nedeľu sa žiaci musia zúčastniť slávnostnej bohoslužby po ktorej pôjdu na verejne oslavy v meste. Po bohoslužbe a manifestačnom zhromaždení sa uskutoční sadenie lipy pred budovou gymnázia. Účasť povinná.

**Obežník č. 30, 1949** – 16 februára . t.j. v stredu sa uskutoční kurz politického školenia, preto vyučovanie celý deň nebude.

**Obežník č. 37, 1949** - V zmysle uznesenia Povereníctva školstva, vied a umení sa prevedie „Týždeň lesov a stromov v znení hesla : Kto šetrí drevo, šetrí les.

**Obežník č. 6, 1949 -** V novom školskom roku 1949/1950 - Zistilo sa , že prespolní žiaci zostávajú v triedach aj bez povolenia riaditeľa a robia škodu v triede, píšu na tabuľu všelijaké nezmysly a tým ničia kriedu. Žiaci sú povinní si vypýtať povolenie na zdržiavanie v triede.

**Obežník č. 11, 1949** - Zajtra dňa 22. novembra pôjde žiatstvo celého ústavu vysadzovať lesné semená do lesa,

**Obežník č. 17, 1950** - Riaditeľstvo a komisia pri školskej prehliadke zistila, že žiatstvo poškodzuje dvere na WC a kriedou píše na dvere všelijaké nezmysly. V obežníku sa ďalej píše , že za takéto prečiny budú vzatí na zodpovednosť i týždenníci a že od žiakov sa bude vyberať pokuta na kriedy.

**Obežník č. 29, 1950** - Vyzývame žiatstvo celého ústavu, aby na zajtra doniesli osobné záväzky k IX. zjazdu KSS. Každý nech donesie nazbieraný papier, fľaše a kosti v množstve takom, koľko si napísal do osobného záväzku.

**Obežník č. 30, 1950** - Žiaci a žiačky ústavu na 1. Mája všetci pôjdu v sprievode kooperatívne. Upozorňujem žiatstvo, aby každý mal v sprievode bielu košelu a tmavomodré nohavice - dievčatá bielu bľuzku a zväzácke sukne. Kto má zväzácku uniformu, nech ide ako sväzák v sprievode a utvorí skupinu žiatstva s pozdravným transparentom.

**K obežníku č. 30,1950** - Žiaci, ktorí nesplnili doteraz záväzok k IX. zjazdu KSS, nech donesú na 2. Mája, t. j. utorok všetko, čo si napísali do záväzku. Záväzok musí byť splnený na 100 % do litery.

**Obežník č. 32, 1950** - Z poverenia Okresného akčného výboru NF vyzývame žiatstvo celého ústavu, aby zajtra 14. mája t. j. v nedeľu dostavili sa všetci na Vinný dom podpísať výzvu obrancov mieru. Od 14. mája sa zahajuje podpisová akcia za svetový mier na celom svete. Žiadame bezpodmienečne zákaz atómovej zbrane ako nástroj zastrašovania, hromadného vraždenia ľudstva.

**Obežník č. 2 , nový školský rok 1950/51** - Oznamujem, že na ústave sa zavedú záujmové krúžky:   
 1. Filozofický - marxisticko - leninský   
 2. Slovensko - literárny  
3. Antickej kultúry  
4. Jazyka anglického  
5. Jazyka ruského  
6. Telesnej výchovy  
7. Dejepisný – občianske výchovy

**Obežník č. 4, 1950** - Zajtra dňa 10. septembra bude v Gelnici „Športový deň mieru“, ktorý usporiada Miestny národný výbor, JTO Sokol, Gelnica. V rámci športového dňa budú ľahkoatletické a cyklistické preteky. Disciplíny : Beh v okruhu mesta Gelnica na 3000 m, beh na 100 m muži 60 m ženy, vrh guľou, vrh diskom, vrh kriketovou loptičkou, skok do diaľky.

**Obežník č. 11, 1951** - Zajtra 1. mája v utorok všetci žiaci a žiačky o 8 00 hod. ráno musia sa dostaviť pred budovu ústavu, odkiaľ sa pôjde korporatívne na Masarykovu ulicu, kde sa Gymnázium zapojí do sprievodu na manifestácii. Aj vlakom dochádzajúci žiaci sa musia dostaviť.

**Nový školský rok 1951/52** - Okrem tradičných pokynov a morálnych predpisov sa v obežníku uvádza i ako sa majú žiaci po novom zdraviť. Pri vchode do budovy povie každý len : „Práci česť! Každému profesorovi a profesorke ako i každému politickému predstaviteľovi povie súdruh profesor (profesorka).

Posledný obežník je z októbra 1952. V posledných rokoch sa obežníky písali už len sporadicky.

Na doplnenie informácii je potrebné uviesť, že celý školský život sa podľa týchto obežníkov točí okolo osláv, pripomenutí, výročí a predovšetkým športových akcií. Súťaže sa takmer nevyskytujú. Čo je ale očividné je dôraz, ktorý sa kladie na športovú a pohybovú výchovu, časté a pravidelné moralizovanie , napomínanie a prikazovanie. Je zreteľné, že ľudské práva nie sú brané tak vážne ako dnes, no naopak časté pochodové cvičenia, brigády a pracovné smeny s výraznou dĺžkou trvania a oproti dnešku i náročnosťou, akoby sa niesli v duchu spartskej výchovy.

Slávnostné otvorenia školských rokov zo 70. rokov, úlohy z plánu práce školy, hodnotenia a štatistiky sa niesli v rovnakom znení. V menšej miere sa vyskytujú slová ako chovanie, slušnosť, disciplína, čiposlušnosť. Nahradili sa inými. Slová ako zvyšovať, posilňovať, prehlbovať alebo rozvíjať sa pravidelne opakujú a zdôrazňujú ideové zameranie celého výchovno-vzdelávacieho procesu. S ochranou osobných údajov sa nerobia žiadne tajomstvá, precízne sa vedú údaje o sociálnom pôvode, rodinných pomeroch, náboženského vyznania, či členstva v strane rodičov. Takmer 90% všetkých školských akcií sú orientované na prehlbovanie priateľstva so ZSSR. Bol to celospoločenský jav, paradigma tejto doby, ktorá slovo demokracia či sloboda chápala prinajmenšom svojrázne.

V 90. rokoch sa situácia radikálne mení. Škola už nie je závislá na žiadnej ideológii, vystupuje autonómnejšie a postupne sa mení i jej vnútorná organizácia práce. Začínajú sa organizovať nové podujatia ( študijný pobyt študentov v Nemecku, Memoriál prof. Školníka, Miss gymnázia ...) Zo školy mizne politika, pluralita názorového spektra výrazne obohatila prácu študentov, to sa okrem iného prejavuje i výraznom náraste kultúrnych, vzdelávacích akcií, ale predovšetkým olympiád a súťaží. Tento trend pretrváva do dnes.