Slovenským turistom trvalo desiatky hodín kým precestovali viac ako  jedenásťtisíc kilometrov na východ. Na ďalekú Sibír. A to len preto, aby okúsili, ako chutí extrémny mráz na najchladnejšom mieste planéty, v ruskom Ojmiakone.

***"Je to miesto, ktoré je vzdialené od najbližšej civilizácie dva dni veľmi tvrdej cesty autom,"*** opisuje výlet sprievodca cestovnej kancelárie Martin Navrátil.

**Začiatok jari = -53,8  °C**

Ojmiakon leží v nadmorskej výške podobnej slovenskej Štrbe. No teploty tu už roky lámu svetové rekordy. Tú najnižšiu zaznamenali v roku 1926. Neuveriteľných -71,2 stupňa Celzia. ***"Domáci hovoria akoby začala postupne jar. Ale teplota sa pohybuje pre nás na neuveriteľných -53,8 stupňa Celzia,"***hovorí Navrátil.

Skupina siedmich dobrodruhov vyrazila na východ hľadať to, čo by v našich končinách rozhodne nezažili nikdy. Krajinu pokrytú snehom, ľadom a extrémne zážitky.

**Kde mrzne vodka...**

***"Keď sa chcete napiť horúceho čaju a vyhodíte ho do vzduchu, tak v tom momente tam padá sneh,"*** hovorí sprievodca cestovnej kancelárie.

A napriek tomu, že je expedícia v ďalekom Rusku, ich tradičná vodka im ani z ďaleka nepomôže. Mráz totiž prekonal aj ju. ***"Skôr to máme ako ruskú zmrzlinu a môžeme ju skôr lízať. Ale celkovo piť vodku v týchto extrémnych mrazoch je asi to najhoršie, čo človek môže spraviť,"*** dodáva Navrátil.