Okresné kolo v umeleckom prednese poézie a prózy Hviezdoslavov Kubín

„Úlohou literatúry je pomáhať človeku, aby rozumel sám sebe.“ — Maxim Gorkij ruský spisovateľ

Dňa 2.4.2019 sa v priestoroch kultúrneho domu konal ďalší ročník súťaže Hviezdoslavov Kubín. Táto celoštátna postupová súťaž a prehliadka v umeleckom prednese poézie a prózy, v tvorbe recitačných kolektívov a divadiel poézie detí, mládeže a dospelých je najstaršou a najprestížnejšou súťažou v tejto oblasti. Od vzniku Hviezdoslavovho Kubína v roku 1954 až po súčasnosť prešli jeho stupňami státisíce jednotlivcov, z niektorých sa stali významné osobnosti – Július Satinský, Ľubo Roman, Karol Horák, Soňa Behulová-Müllerová, Lucia Hurajová, Milan Ondrík, Dominika Susková a mnoho ďalších.

Či už sa túžite stať známou osobnosťou, alebo je len čítanie vašim veľkým koníčkom, umelecký prednes je výborným nástrojom ako sa prezentovať. Naučíte sa vyjadriť svoju osobnosť, zdokonalíte vaše vyjadrovacie schopnosti , vystupovať pred porotou či zbaviť sa trémy. Všetky tieto nadobudnuté zručnosti určite v budúcnosti veľmi oceníte.

Osobnostná, názorová a estetická sebaprezentácia na verejnom vystúpení vedie interpreta k rozvíjaniu jeho predstáv, emócií, myslenia a k zdokonaľovaniu jeho reči, výrazu i kontaktu s publikom.