**Nadácia Orange nás opäť finančne podporí v projekte S očami na stopkách...**

Skúmať, bádať a objavovať je človeku vlastné už od narodenia. To, že v každom z nás ,,drieme“ detská zvedavosť a túžba objavovať niečo nové, hoci v našom veku už na inej, vyššej úrovni, sme minulého školského roku využili prostredníctvom projektu Baví nás učiť sa bádaním podporeného v rámci nadačného programu Školy pre budúcnosť Nadácie Orange.

Tohto školského roku sme sa o podporu uchádzali opäť a v konkurencii 409 podaných projektov sme boli úspešní. Na realizáciu projektu s názvom **S očami na stopkách...** sme získali 1 235 Eur.

Počas realizácie projektu sa študenti vyberú po stopách znečistenia životného prostredia kyslými banskými vodami v Smolníku, určia bodový zdroj znečistenia a fyzikálno-chemicko-biologické parametre vody v rôznych úsekoch potoka, budú pracovať s monitorovacím kufríkom, mikroskopom, pH metrom, GPS zariadením, budú zbierať, triediť a sumarizovať informácie o obciach získané z obecných úradov a pod.

Výsledkom projektu bude sumár fotografií a informácií o zaujímavostiach obcí okresu Gelnica prezentovaný v navrhnutom Envirokalendári prostredníctvom samostatnej webovej stránky a prezentáciou rovesníkom. Vytvorený Envirokalendár bude rozposlaný na každú školu okresu ako metodická pomôcka prezentujúca najzaujímavejšie skvosty nášho okolia.

Veríme, že tak ako minulý, aj tento školský rok vás bude tento spôsob učenia bádaním baviť. A s očami na stopkách, snáď ešte viac...

RNDr. Lenka Škarbeková