**PRACOVNÝ MATERIÁL – uplatnenie úvahy vo FJŠ**

**1. Andrej Sládkovič − Marína (úryvok)**

Možno mi tvojich úst sa odrieknuť,  
možno mi ruku nedostať,  
možno mi v diaľky žiaľne utieknuť,  
možno mi nemilým ostať,  
možno mi ústam smädom umierať,  
možno mi žialiť v samote,  
možno mi život v púšťach zavierať,  
možno mi nežiť v živote,  
možno mi seba samého zhubiť: **−**   
nemožno mi ťa neľúbiť!

**2. Zrážky za sukňu?**

Rodová rovnosť v platoch nefunguje. Podľa najnovšieho online prieskumu Platy.sk ženy zarábajú vo všeobecnosti o pätinu menej ako muži. Rozdiely v platoch sa prehlbujú s rastúcim vekom. Uprostred predvolebného dusna neuškodí malá porcia rozptýlenia vďaka takejto rodovo citlivej téme. Je tento rozdiel dramatický alebo ide o úplne prirodzenú vec, ktorá si nezaslúži špeciálnu pozornosť?

**3**. Milí čitatelia!

Od vydania minulého čísla nášho recenzovaného vedeckého časopisu uplynulo tak málo času a už Vám prinášame druhé číslo. Sme veľmi radi, že náš časopis Vás zaujal a zvýšil sa záujem o uverejnenie príspevkov v našom časopise. Musím zvlášť vyzdvihnúť fakt, že časť príspevkov prichádza mimo Slovenska. Práve zaradenie zahraničných príspevkov do nášho časopisu ukazuje, že sme sa vydali dobrým smerom. V porovnaní s predošlými číslami pri zostavovaní tohto čísla sme kládli väčší dôraz aj na kvalitu a rozsah zverejnených článkov. Preto nové číslo má rozsah neuveriteľných 170 strán. Články sú rozdelené do troch kategórií, ktorými sú Bytová politika a bývanie, Realitný trh a udržateľný rozvoj ľudských sídel a Príprava a riadenie investičného procesu...

**4. Dráma   
 USA, 2010, 110 min  
 Réžia: Darren Aronofsky**  ***Natalie Portman balansuje nad priepasťou šialenstva***  
V psychologickej dráme Čierna labuť z prostredia newyorskej baletnej scény zavedie vizionársky režisér Darren Aronofsky (Wrestler, Fontána, Requiem za sen) divákov na mrazivú cestu do vnútra mladej baleríny, ktorá sa kvôli vytúženej úlohe v Labuťom jazere stane až desivo dokonalou.  
Snímka sleduje príbeh Niny (Natalie Portman), baleríny newyorského baletu, ktorej život je, podobne ako život všetkých v tejto profesii, pohltený tancom. Žije s matkou, bývalou balerínou, ktorá svoje profesijné ambície nenaplnila, a tak aspoň nadšene podporuje kariéru svojej dcéry. Umelecký šéf baletu Thomas Leroy (Vincent Cassel) sa rozhodne vymeniť pre novú sezónu v Labuťom jazere primabalerínu Beth Macintyre (Winona Ryder), Nina je jeho jasnou voľbou.

**5.**I. Bukovčan – Kým kohút nezaspieva (úryvok) Druhé dejstvo Tretí výstup

**Tulák**  (pre seba zamyslene). Proti násiliu má človek iba jednu šancu...

**Tomko** (čaká). A tá šanca...?

**Tulák (**po chvíli, prosto). Chlapec to povedal. Ostať človekom... Nestať sa handrou. Zachovať s dôstojnosť... A svoju ľudskú tvár.

**Uhrík.**  A smiem sa opýtať – čo mi to pomôže? Zachovám si tvár – a prídem o hlavu! (Tulákovi, plný jedu.) Bez tváre sa dá žiť – ale bez hlavy nie, ty blázon...!

**Šustek** (Tulákovi). Nie! Proti násiliu nemá človek nijakú šancu!

**Tomko.** Nijaké násilie nie je trvalé... A napokon sa pohltí samo v sebe... a sebou samým, tak učia dejiny.