**Pedagogický klub – aktivity – Mgr. Kamila Blahovská**

**a) aktivity – ZÁŽITKOVÉ AKTIVITY**

Vyučovaciu hodinu je možné začať ,,zahrievacím kolom“, žiakom ukážem obrázok s dvoma emotikonmi (smajlíkmi) **–** jeden je usmievavý a druhý plačúci. Položím otázku: AKO SA MÁŠ? Žiaci dobrovoľne rozprávajú o svojich momentálnych pocitoch a pokúsia sa uviesť aj dôvod svojho pocitu. Po skončení aktivity si všetci zatlieskame.

Ďalšia zážitková aktivita, ktorú je možné využiť v úvode hodiny, je aktivita SRDCE. Slovo učiteľa na začiatku aktivity: *Rozum potrebujeme najmä pri práci, keď chceme niečo vyriešiť. Srdce nám radí, koho alebo čo máme radi/neradi...* Následne každý žiak dostane vystrihnuté srdce väčšieho formátu a budú potrebovať farbičky, fixy. Úlohou žiaka je premyslieť si, kto má v ich srdci miesto. Podľa toho rozdelí srdce na diely a do dielikov napíše mená tých ľudí, ktorí doň patria. Nasleduje prezentácia vytvorených sŕdc žiakmi. Po skončení aktivity si všetci zatlieskame.

**b) aktivity – UČENIE SA HROU**

**Hra s loptičkou** – žiaci aj učiteľ si sadnú do kruhu. Aktivitu zažína učiteľ so slovami: *Podávam/hádžem loptičku* (podá/jemne hodí nejakému žiakovi so stručným zdôvodnením – povie jeho vlastnosť alebo opíše situáciu .........................., *lebo*....................................................... Cieľom tejto aktivity je ocenenie, pestovanie pozitívnych vlastností u spolužiaka.

**Robíme rad** – na začiatku tejto aktivity dá učiteľ pokyn: *Žiaci, urobte čo najrýchlejšie rad* (podmienky sa však budú meniť): podľa výšky – najnižší – najvyšší, podľa pohlavia – striedavo chlapci – dievčatá, podľa počtu písmen v krstnom mene, podľa dĺžky vlasov... Cieľom tejto aktivity je zistiť, ako vedia žiaci komunikovať a spolupracovať.

**c) aktivity – INOVATÍVNA METÓDA**

**Cinquain** (päťlístok, päťriadková báseň) – vyžaduje zlučovanie informácií, stručných výrazov, ktoré opisujú zadanú tému. 1. riadok – pomenovanie témy (podstatné meno) 2. riadok – opis témy 2 prídavnými menami 3. riadok – činnosť, dej na vyjadrenie dejovej zložky námetu 4. riadok – ucelená štvorslovná formulácia vyjadrujúca názor, vcítenie sa 5. riadok – zhrnutie (synonymum témy, rekapitulácia témy). Túto inovatívnu metódu využívam veľmi často v nižších triedach osemročného gymnázia.

**Pexeso** – princíp detskej hry, pri ktorej sa hľadajú páry. Jeden druh kartičiek (červené) obsahuje istý druh informácie, napr. termíny, osobnosti. Druhý druh kartičiek (modré) skrývajú definície, diela, konkrétne texty. Kartičky sa rozdajú tak, aby nebolo vidno ich obsah. Začína študent s modrou kartičkou, ktorá obsahuje text, prečíta ho viackrát za sebou, aby si ho trieda uvedomila. On sám predpokladá, aký pojem sa hľadá. Vyzýva vlastníkov červených kartičiek, aby sa prihlásil ten, ktorý má zodpovedajúci termín. Úlohou tohto študenta je, aby svoj termín tiež zadefinoval (na základe predtým počutého).