Peniaze nie sú všetko!...

***Motivácia***

Keď sa povie peniaze, každému sa predstaví poriadny balík peňazí a splnenie snov, ktoré by sa pri držaní slušnej čiastky ihneď v mysli začali objavovať. Áno, peniaze sú dôležité pre plnenie snov a pre život. Ak niekto hovorí, že peniaze nie sú dôležité, je to pokrytec, alebo človek, ktorý ich má dosť.

Mnohí ľudia si myslia, že ekonómia je veda o peniazoch. Peniaze sú významným nástrojom výmenného procesu, ale ekonómia je veda nielen o nich. Ony jej pomáhajú fungovať a ich existencia umožňuje ľuďom ľahšie a efektívnejšie prevádzať vlastníctvo tovarov a služieb. Zmena ich množstva v obehu, ale aj u jednotlivcov, znamená zmenu správania sa na trhu.

Vo všetkých krajinách sú peniaze čokoľvek, čo môže slúžiť ako:

1. **prostriedok výmeny** (všeobecne akceptovaný platobný nástroj)

2. **uchovávateľ hodnoty** (zachovávanie kúpnej sily pre budúce použitie)

3. **meradlo hodnoty** (štandard - vyjadrený v cenách - pomocou ktorého možno porovnať

relatívnu hodnotu dvoch alebo viacerých statkov).

Pre mnohých ľudí predstavujú peniaze motiváciu, pretože reprezentujú možné vlastníctvo statkov určitej hodnoty. Okrem toho možno pri použití cien (pomocou peňazí) jednoducho vyjadriť relatívnu hodnotu statkov. Informácie o cenách umožňujú ľuďom pri rozhodovaní určiť alternatívne náklady určitého rozhodnutia.

***Ciele vyučovacej hodiny***

V rámci tejto vyučovacej hodiny je úlohou žiakov:

* **dívať sa na peniaze ako na nástroj v rozhodovacom procese,**
* **porozumieť tomu, čo dáva peniazom ich hodnotu,**
* **poznať nominálne a úžitkové hodnoty tovarov a služieb vo vzťahu k využívaniu alternatívnych riešení.**
* **zaujať kritický postoj k informáciám poskytovaným reklamou.**
* **poznať problematiku fungovania jednotlivca a rodiny v ekonomickej oblasti a najmä vo sfére peňazí,**
* **opísať problematiku efektívneho dosahovania výsledkov v ekonomickej oblasti.**

***Popis vyučovacej hodiny***

Žiaci sa zapoja do aktivít, ktorých cieľom je demonštrovať, z čoho vzniká hodnota peňazí a aké sú peniaze dôležité pri podpore efektívneho fungovania ekonomiky.

***Materiály a pomôcky***

- ppt prezentácia (časť určená žiakom),

- päť hárkov starých novín a 5 eurová bankovka,

- kartičky na obchodovanie (jedna kartička pre každého z 10 študentov),

- modelové peniaze, obálky a kancelársky papier na dlžobné úpisy,

- tri rovnaké veci určené na predaj (3 balíky cukríkov alebo 3 čokoládové tyčinky, ...),

- jedno eurová minca alebo bankovka rôznej hodnoty,

- pre každého žiaka reklamný leták alebo pre alternatívnu úlohu PC napojený na internet.

**Upozornenie:** pre alternatívnu úlohu 3b je potrebné, aby žiaci boli zaregistrovaní na Investlande ([www.investland.sk](http://www.investland.sk) ) a mali uskutočnený aspoň prechod do prvého levelu.

***Metodický postup***

**Aktivita č. 1 (**snímka č. 4)

Učiteľ začne hodinu tým, že pokrčí päť hárkov novín a 5 eurovú bankovku, hodí ich na zem a požiada jedného žiaka, aby papiere pozbieral a hodil ich do koša. (Tu hrozí hlavne na strednej škole, že žiak odmietne, lebo on ten neporiadok neurobil. Ak sú však žiaci naučení na netradičné formy vzdelávania zo strany učiteľa, tak by nemal nastať žiaden problém. Je na pedagogickom majstrovstve učiteľa ako motivuje žiakov ku tejto činnosti.) Učiteľ pozorne sleduje žiaka, či bude žiak váhať, či má vyhodiť aj 5 eurovú bankovku.

**Diskusia ku aktivite č. 1**

Po tejto úvodnej činnosti nasleduje diskusia, prečo žiak chcel alebo nechcel vyhodiť bankovku a čo by robili ostaní žiaci. Touto aktivitou ukážeme žiakom, že bankovka (mena) je nielen kus papiera, ale aj niečo viac.

Spýtame sa žiakov, čo dáva tejto bankovke hodnotu. Odpovede zapisujeme na tabuľu.

**Zhrnutie**

Po odpovediach použijeme snímku č. 5 ppt prezentácie pre žiakov, na ktorej ilustrujeme funkcie peňazí ako prostriedku výmeny, uchovávateľa hodnôt a meradla hodnoty.

**Aktivita č. 2 (**snímka č. 6)

Vyberieme desať žiakov - dobrovoľníkov, ktorým rozdáme kartičku na obchodovanie, ktorá reprezentuje statok určitej hodnoty. Jeden žiak nebude spokojný a deväť bude síce spokojných s tým čo majú, ale boli by ochotní vymeniť svoj statok za iný (uvedený na kartičke).

Úlohou žiakov je dosiahnuť stav, aby boli všetci spokojní. Určite začnú tým, že nespokojný žiak pôjde za tým žiakom, ktorý vlastní predmet, ktorý chce nespokojný žiak (má ho napísaný na kartičke). Zistí však, že tento žiak, nemá záujem o výmenu, ale chce iný predmet (statok). Postupne by žiaci mali prísť na to, že nespokojný žiak musí najskôr získať niečo, čo je ochotný iný žiak vymeniť. Vymieňa dovtedy, kým nedostane svoj požadovaný statok.

**Diskusia ku aktivite č. 2**

Žiakov môžete rozdeliť do skupín, pričom každá skupina si premyslí a pripraví odpovede na uvedený súbor otázok, pred ostatnými skupinami prezentuje názor na jednu z otázok, na ktorom sa po diskusii zhodli všetci členovia skupiny.

Použijeme ppt prezentáciu snímka č. 7

Otázky na diskusiu:

1. Je reálne, aby si rôzni ľudia cenili veci rozlične?

2. Čo určuje hodnotu?

3. Ako by ste mohli odstrániť problém, ktorý bol predstavený v tejto aktivite?

4. Aké funkcie plnia peniaze?

5. Ktorú funkciu simuluje prvá aktivita?

**Zhrnutie**

Vyplýva z odpovedí žiakov.

**Aktivita č. 3a**

Žiakom rozdáme reklamné letáky a požiadame ich, aby si vybrali 5 výrobkov v nasledovných cenových rozsahoch, ktoré by vedeli efektívne využiť vo svojej domácnosti:

do 1,00 €

1,01 - 5,00 €

5,01 - 10,00 €

10,01 € a viac

a zoradili ich podľa svojich preferencií.

**Alternatívna aktivita č. 3b**

Žiakom zadáme úlohu vyhľadať v Investlande v nákupnom centre po 5 tovarov, ktoré by chceli vlastniť v nasledovných cenových rozsahoch:

do 100 IURO

101 - 500 IURO

501 - 1 000 IURO

1 001 - 5 000 IURO

5 001 IURO a viac

a zaradili ich podľa svojich preferencií.

**Diskusia ku aktivite č.3**

Veďte žiakov ku tomu, aby sa dívali na položku uvedenú v poradí na druhom mieste ako na alternatívne náklady svojho rozhodnutia. Zdôraznite, ako ceny umožnili usporiadanie položiek do jednotlivých kategórií a ich zoradenie pre porovnanie.

**Zhrnutie**

Vyjadrenie hodnoty výrobkov umožnilo žiakom zaradiť ich do jednotlivých kategórií.

**Aktivita č. 4.**

V rámci tejto aktivity uskutočníme v triede simuláciu dražby v troch kolách. Napr. navodíme situáciu chuti na sladké a predložíme pred žiakov balíček cukríkov, ktorý si môžu hneď kúpiť ak ponúknu najvyššiu cenu. Vyvolávaciu cenu uvedieme veľmi nízku, aby ju žiaci zvyšovali. Uskutočníme výmenu so žiakom, ktorý ponúkol najvyššiu ponuku. Cenu z prvého kola zaznamenáme na tabuľu.

Pretože nie všetci žiaci majú pri sebe hotovosť, (používajú platobné karty) ponúkneme žiakom simulované peniaze. Rozdáme ich žiakom nerovnomerne, (najlepšie ak si ich pripravíme do obálok vopred) bankovky a prípadne aj mince (závisí od učiteľa a jeho prípravy na hodinu) a uskutočníme ďalšiu dražbu druhého balíčka cukríkov. Žiaci môžu použiť vlastné peniaze, ale aj simulované peniaze. Cenu z druhého kola zaznamenáme na tabuľu.

Pred dražbou tretieho balíčka rozdáme tlačivo dlžobného úpisu každému žiakovi. Žiaci môžu použiť vlastné peniaze, ale aj simulované peniaze a kancelársky papier na dlžobný úpis. Cenu z tretieho kola zaznamenáme na tabuľu. Cena by sa mala v každom kole zvýšiť.

**Diskusia ku aktivite č.4**

Diskutujte o tom prečo bola cena vysoká alebo nízka.

Otázky:

1. Prečo sa žiaci rozhodli predložiť svoje ponuky a iní nie?

2. Čo sa stane s cenami ak bude k dispozícii väčšia zásoba peňazí?

**Záver**

Na záver vysvetlíme žiakom, že peniaze sú niekedy považované za jeden z najväčších vynálezov. Ich existencia umožňuje ľuďom ľahšie a efektívnejšie prevádzať vlastníctvo tovarov a služieb. **Nezabudnite žiakom vrátiť ich vlastné peniaze, ktoré použili v dražbe!**

**Otázka na záver**

**Dokážete si predstaviť situáciu, v ktorej Euro nemá žiadnu hodnotu?**

(ak je človek sám za polárnym kruhom, v púšti alebo na mieste, kde nie sú žiadne banky, ktoré by vymieňali Euro.) ☺

...,ale bez nich sa žije ťažko!

Kartičky na obchodovanie

|  |  |
| --- | --- |
| **Kladivo**  **Nespokojný majiteľ**  **Vymeňte kladivo za CD prehrávač.** | **Prsteň**  **Spokojný majiteľ**  **Vymeňte len za zlaté pero.** |
| **CD prehrávač**  **Spokojný majiteľ**  **Vymeňte len za úpravu účesu.** | **Zlaté pero**  **Spokojný majiteľ**  **Vymeňte len za obed s priateľom.** |
| **Úprava účesu**  **Spokojný majiteľ**  **Vymeňte len za okuliare.** | **Obed s priateľom**  **Spokojný majiteľ**  **Vymeňte len za dve vstupenky na ples.** |
| **Okuliare**  **Spokojný majiteľ**  **Vymeňte len za rukavice.** | **Dve vstupenky na ples**  **Spokojný majiteľ**  **Vymeňte len za notebook.** |
| **Rukavice**  **Spokojný majiteľ**  **Vymeňte len za prsteň.** | **Notebook**  **Spokojný majiteľ**  **Vymeňte len za kladivo.** |

*Spracované podľa materiálov Národnej rady pre ekonomické vzdelávanie v USA, vlastných príprav, skúseností s portálom Investland a odučených hodín.*