Peter Pelegrini je ako sopka, dlho mlčí, pripravuje arzenál a náhle vystrelí, srší zlosť a hnev na všetky strany. Odchovanec Smeru nie je len zvestovateľ zlých správ, útočný predátor, ale dokonca siahol i po kalibru toho najhoršieho morálneho prehrešku – hyenizmu. Bez ohľadu na to aký postoj máme ku krokom vlády v boji proti pandémii, bez ohľadu na sympatiu alebo antipatiu k premiérovi, pripustiť čo len na chvíľku možnosť zbierať podpisy pre referendum k predčasným voľbám v čase, keď sa ľudia pôjdu testovať a propagovať svoju stranu v čase, keď národ krváca a potrebuje pomoc, nie je nič iné ako bohapusté zneužitie situácie, morálny lapsus a vzhliadnutie k tým najtemnejším zákutiam ľudskej duše. A aby to nestačilo pridáme k tomu trestné oznámenie na Matoviča i ministrov za ohrozenie zdravia a zneužitie právomocí verejného činiteľa. Čo ešte ten elegán v obleku dokáže? Iný čas, iná doba a to by sme sa všetci divili.

Aby v tomto zákernom boji nebol sám pozval si do svojho klubu i zdanlivo nestranných odborárov z KOZ, Jednotu dôchodcov Slovenska či dokonca čuduj sa svete Slovenský zväz protifašistických bojovníkov. Chýba už len zväz chovateľov ošípaných a apolitický spoločný petičný výbor môže zbierať podpisy. Ostáva veriť, že mu na to neskočia. Hádať ale, kto na ten lep opozičných politikov ako prvý skočil, ani nemusíme. Ikonický Danko ešte nestihol utrieť posledné slzy resentimentu a už nevynechá príležitosť pripomenúť nám o čo sme prišli, keď sme na neho vo voľbách zabudli.

Iste, politika je o moci, kritizovať, hľadať chyby má opozícia v náplni práce. Boj o voliča je už len sprievodným javom, ako súčasť politického zápasu, kde každá strana chce ukázať svoju krásnu tvár a toho druhého ako bezcitného tvora, ktorý berie ľuďom prácu, dôchodky alebo rovno životy. Boj o moc však nabrala na sile, slová sú bezcitné a nevyberané, kroky a činy politikov stále viac osobné, úmysly nečestné a občasné uzmierenia falošné. Áno tým všetkým sme si už prešli, neokrôchanosť a vulgárnosť už v našej politike boli, no dnes vystupujú inak, vymenili hrošiu kožu a zlostný výraz za nevinnú tváričku, upravený zovňajšok a pokojné vystupovanie. Je to len iná forma, obsah je ten istý, spôsoby a metódy bezcitné, pod prahom ľudskosti na ktorú sa tak hrajú. Niektorí politici skrátka nedokážu prijať inú rolu, než na ktorú si zvykli, sú nevypočítateľní, nebezpeční, dokážu všetko.

Vláda nie je pri moci ani rok a už na ňu chystajú kliatbu, ani sa poriadne nerozbehla a už jej hádžu polená pod nohy, koľká to zášť musí byť v človeku, aby to dokázal. No pre vyváženosť ani premiér neplní rolu zmierlivého a pokojného lídra s jasným plánom a víziou pre štát a hlavne pre ľudí. Nedarí sa, ale chce, chce možno až priveľmi. Vláda by sa iste radšej venovala tomu k čomu bola vytvorená, ako nakupovala testy a hádala sa medzi sebou a opozíciou, či ten alebo onen test je lepší a lacnejší. Zatiaľ sa to nedá, musí bojovať na dvoch frontoch, sťažovať situáciu jej, znamená sťažovať situáciu nám všetkým, to opozícia vie, možno preto to robí. Ako sa tomu hovorí? Cynizmus je asi slabé slovo.

Celé táto opozičná maškaráda ničí i demokraciu, podkopáva legitímne právo vlády ukázať či vie riadiť verejné financie, znižovať deficit, prinášať novú pracovnú silu alebo zvyšovať národný dôchodok. Ostáva veriť, že nepríjemnosti s pandémiou nespojíme s politickou hrou, neskočíme mocibažným politikom a na referendum nepúôjdeme.

P. Pelegrini túži po moci, veď áno, politik to robiť má, ale bez ohľadu na to či ho to učili, alebo mu to káže inštinkt, nemal by ignorovať étos, vyšliapnuť z mravného poľa, nech ho akokoľvek zvábia okolnosti a príležitosť.

Áno nemal, pokiaľ nie je Pellegrini, ale jemu krátka perióda mocibažnosti natoľko učarila, že hodlá využiť čokoľvek, len aby ju opäť dostal. Čo bude, ak ju bude mať príliš dlho? Bude to ako Putinov syndróm?

To že premiér nie je dobrý koordinátor a zlý komunikátor k svojim partnerom už spoznali i jeho voliči, dávať mu však za vinu obete coronakrízy je ako vystrihnuté z Hlavných správ. Kam ešte je schopný Pellegrini zájsť aby dosiahol svoje? V premiérskej funkcii nebol príliš dlho, no rýchlo si zvykol na moc, zachutila mu až tak, že sa sa rozhodol zradiť SMER – v tomto mal Fico pravdu- a k moci si hľadá vlastnú cestu. Čakal na príležitosť a tá prišla. Mäkká moc hľadá príležitosť

nemá riešenie, jediné čo má je posadnutá túžba byť opäť pri moci. Pri politickej invalidite jeho najväčšieho konkurenta má teraz jedinečnú príležitosť. Ľudia sú unavení Covidom, znechutení bezmocnosťou a zúfalí, ak strácajú prácu či nebodaj svojich známych a priateľov, a čo urobí Pelegrini rozloží si stôl, pripraví si referendčné hárky a ide sa tváriť ako spasiteľ národa. Chápem, politika je o moci, opozícia- koalícia, ľavica – pravica, súperiť o voliča, vyhrať voľby, presadiť svoj program – to všetko by sme však mali oddeliť od spoločenskej a sociálnej traumy do ktorej sme sa dostali všetci nevinne. Vláda by sa radšej venovala tomu na čo bola zvolená ako nakupovala testy a hľadala cestu ako sa z toho dostať von.

Vláda nie je pri moci ani rok, veľkú časť svojho času venovala niečomu inému ako tomu, pre čo bola zvolená, mala by dostať príležitosť ukázať ako vie spravovať tento štát. Nie preto, že v demokracii to skrátka takto chodí, ale preto, že je to správne. Slováci však majú radi gestá, silácke reči a sľuby nadržaných samcov či už v hrošej alebo zajačej koži, majú však aj krátku pamäť? Verím že nie.