**Podmorské kultúrne dedičstvo**

Táto téma *„kultúrne dedičstvo pod vodou“* bola donedávna zanedbaná pre archeológov aj pre právnikov, keďže technológie neumožňovali reálne preskúmanie morského dna. Je mnoho príkladov na to, ako sa záujem o podmorskú archeológiu „vyplával na povrch“ v súvislosti s nejakým atraktívnym nálezom. Ako príklad možno uviesť vrak lode Titanic, hoci paradoxne predmety nájdené na jeho palube boli zväčša rozpredané, či vrak lode Tek Sink v Juhočínskom mori ako nálezisko veľkého množstva čínskeho porcelánu. Podmorské kultúrne dedičstvo zahŕňa všetky stopy ľudskej existencie, ktoré ležia alebo ležali na morskom dne a majú kultúrnu alebo historickú hodnotu. Je predpoklad, že na dne jazier, morí a oceánov ešte stále leží tisíce neodhalených vrakov, ruín miest a prehistorických lokalít, ktoré sú uchovávané v bezpečí vody. Morské dno je však stále viac využívané na získavanie nerastov, rybolov, ťažbu aj výskum. Preto hoci potreba ochrany podmorského kultúrneho dedičstva bola uznaná, jej uskutočňovanie sa realizuje najmä cez udeľovanie licencií na ťažbu, ktoré sú podmienené zákazom rušenia perspektívnych archeologických nálezov a monitorovací systém, ktorý zabezpečuje aby boli aj náhodné nálezy okamžite nahlásené úradom. Podmorské kultúrne dedičstvo je neoddeliteľná súčasť kultúrneho dedičstva ľudstva a predstavuje zvlášť dôležitý prvok v histórii národov. Pojem podmorské kultúrne dedičstvo konkretizuje Dohovor o ochrane kultúrneho dedičstva pod vodou. Dohovor definuje podmorské kultúrne dedičstvo ako všetky stopy ľudskej existencie, ktoré majú kultúrny, historický alebo archeologický charakter a ktoré sa čiastočne alebo úplne nachádzajú pod hladinou vody, opakovane alebo sústavne, aspoň počas 100 rokov, ako sú napríklad: stavby, konštrukcie, budovy, artefakty a ľudské pozostatky spolu s ich archeologickým a prírodným kontextom, plavidlá, lietadlá, iné vozidlá alebo ich časti, náklad alebo obsah spolu s ich archeologickým a prírodným kontextom a predmety predhistorického charakteru. Keďže dohovor výslovne uvádza, že tieto predmety sa musia nachádzať pod vodou, možno dospieť k tomu, že to zahŕňa nielen slané vody, teda oceány a moria, ale aj sladké vody. Pod ochranu teda spadajú aj predmety, ktoré sa nachádzajú v korytách riek či jazier. Sú to teda všetky pozostatky ľudskej činnosti nachádzajúce sa na dne vôd, čo zahŕňa prakticky všetko, od prepadnutých miest a prístavov, vrakov plavidiel či lietadiel, ale aj najrôznejšie predmety stratené v mori.

**UNESCO a podmorské kultúrne dedičstvo**

Organizácia spojených národov pre výchovu, vedu a kultúru, teda UNESCO, je medzinárodná špecializovaná organizácia napojená na Organizáciu Spojených národov osobitnými zmluvami o spolupráci podľa čl. 57 a 63 Charty OSN , ktorá pokrýva oblasť kultúrnych stykov a spolupráce pri ochrane kultúrneho dedičstva. Má 195 členských štátov a jej poslaním je prispievať k zachovaniu kultúrneho dedičstva, čo zahŕňa aj svetové podmorské kultúrne dedičstvo a jeho ochranu. UNESCO sa zaoberá podporou ochrany podmorského kultúrneho dedičstva od roku 1960, kedy misia UNESCO prvýkrát zmapovala ponorené zvyšky majáka Pharos v Alexandrii - jedného zo siedmich divov antického sveta, kde bola podvodná archeológia využitá prvý krát. UNESCO zohralo nezastupiteľnú úlohu v procese stanovenia nástrojov a štandardov kultúrneho dedičstva pod vodou. Práca UNESCO na ochranu podmorského kultúrneho dedičstva je jedným z najviditeľnejších, všeobecne uznávaných a rešpektovaných medzinárodných iniciatív na zachovanie kultúrneho dedičstva pod vodou. UNESCO zaznamenalo nespočetne veľa úspechov pri jeho aktivitách smerujúcim k ochrane objavených aj doposiaľ neobjavených predmetom a ich ochrane. More – a jeho hlavná zložka soľ- artefakty pomáha uchovávať a konzervovať a zabezpečuje tak ich dlhodobé zachovávanie aj po niekoľko storočí a tisícročí. Preto bolo prioritou UNESCO pri tvorbe dohovoru zabezpečiť, aby sa preferovalo uchovanie kultúrnych pamiatok pod vodou. Každý zásah do prostredia, v ktorom sa takéto predmety nachádzajú dlhšiu dobu v stabilite, môže mať vplyv na rýchle zhoršenie ich stavu. Preto zaobchádzanie s nimi vyžaduje kvalifikovaných reštaurátorov, ktorí musia dbať v prvom rade na to aby predmety neboli náhle vystavené suchému vzduchu. UNESCO sa preto zapája aj do výcviku podvodných archeológov po celom svete a tiež v boji proti rozkrádaniu a drancovaniu artefaktov lovcami pokladov. Jedným z perspektívnych a dlhodobých projektov je napríklad vytvorenie Databázy kultúrneho dedičstva pod vodou, tzv, MACHU projekt.