Jn 6, 37 - 40

Stojíme pri rakve nášho zosnulého brata, s ktorým nás spájalo puto priateľstva a lásky. Dnes omnoho viac ako inokedy sa vynára v našich mysliach slovo odlúčenie. Toto slovo je silné a živé práve vtedy, keď odchádza z našej blízkosti človek, ktorého sme milovali. Áno, odlúčenie je neznesiteľné tomu, kto miluje. Pokúsme sa o tom rozmýšľať, a konkrétne. Matka odlúčená od dieťaťa, ženích od nevesty, priateľ od priateľa, syn od otca, dieta od rodičov… navždy. To je naozaj neznesiteľné. Ale môže veriaci človek uvažovať nad večným odlúčením? Môže prijať názor, že smrť je večná a že smrťou sa život definitívne končí? Ježiš nám hovorí tieto slová: *„ Lebo toto je vôľa môjho Otca, aby každý, kto vidí Syna a verí v neho, mal život večný; a ja ho vzkriesim v posledný deň.“* Áno, my pociťujeme veľkú bolesť, keď nás opúšťajú naši milovaní, ale zároveň by sa mali naše srdcia naplniť nádejou, že toto odlúčenie je len dočasné. Pretože Božou vôľou je, aby každý človek mal večný život. Príde choroba a po čase mi usmrtí telo. Pretňe môj život. Ale čo vlastne ta smrť preťala? Moje telo alebo môj život? Zhluk buniek alebo moju lásku? Nie, bratia a sestry, nik nemôže rozdeliť môj život, ktorý je večný. Nie, nemôže preťať moju lásku. Sme veční, nemôžeme viac umrieť, lebo sme spojení s večným životom, ktorým je Boh. Nik nám nemôže odňať túto účasť na Božom živote.

Ale zapamätajme si, že to, čo nám nemôže nikto vziať, nijaká choroba a smrť preťať, to si môžeme vziať my sami, my si to môžeme vziať, my to môžeme rozseknúť svojou vôľou. My sa môžeme odtrhnúť od Boha, a to je naša skutočná smrť. Odlúčenie či odtrhnutie od Boha prostredníctvom ťažkého hriechu je tou skutočnou smrťou, je tým skutočným a trvalým odlúčením. Nie dočasné odlúčenie matky od dieťaťa, ženícha od nevesty, priateľa od priateľa, syna od otca, dieťaťa od rodičov je neznesiteľné, ale práve odlúčenie človeka od Boha je a musí byť bolestne neznesiteľné. Vtedy človek stráca Boha, ktorý je sám život a zároveň zmyslom každého ľudského života. Bohu naozaj záleží na každom jednom z nás, veď preto poslal na svet svojho Syna, aby sme mali večný život. Je teraz na nás, aby sme svojou vôľou prijali túto najvzácnejšiu ponuku, ktorú nikdy nikto ničím nenahradí. Zaručene aj náš milovaný brat, ktorého dnes odprevádzame na poslednej ceste, túžil po Bohu. Nech ho sám Ježiš Kristus, v ktorého veril a dúfal, prijme do svojho večného spoločenstva lásky. Amen.