**Smrť - dôvod na radosť? - 7, 11-17 Pohrebná homília**

Drahá smútiaca mamička Terézia, sestry Adriana a Michaela s rodinami, krstný syn Dominik, synovec Patrik a neter Barborka, blízka rodina, priatelia, kolegovia, bratia a sestry. Dnes sa tu stretávame pri smutnej udalosti. Zomrel mladý človek. Odišiel rýchlo bez rozlúčky, nečakane, veríme, že veľa netrpel. Čakal na priateľa s ktorým mal ísť do práce, ale netušil, že pri tomto čakaní sa stretne so najväčším priateľom – Ježišom. Odišiel - človek, ktorý pre vás mnoho znamenal. Ktorého mnohí milovali a ešte stále milujú. Dôkazom toho je smútok, slzy. Jeho smrť ostane pre nás tajomstvom. Premýšľam však, či smútok je jediným pocitom, ktorý môžeme prežívať pri smrti niekoho, koho sme veľmi milovali.

V evanjeliu, ktoré sme práve počuli, Ježiš utešuje matku a povzbudzuje ju: *„Neplač“* (Lk 7, 13)!

Židia verili vo vzkriesenie mŕtvych. Verili, že raz, keď príde Mesiáš a prinesie vykúpenie, mŕtvi budú zachránení a povolaní do večného života s Bohom. Dovtedy budú duše prebývať v podsvetí. Bolo to miesto, v ktorom sa zhromažďovali duše zosnulých, ktorí žili na tejto zemi spravodlivo a dobre. Tam budú očakávať vyslobodenie, ktoré im prinesie prisľúbený Mesiáš. Áno, matka zomrelého plakala. Evanjelista zdôrazňuje, že bola vdova a mŕtvy bol jej jediný syn. A isto-iste nevedela o smrti a živote toľko, koľko vieme dnes my. My veríme v život po smrti. V okamihu smrti duša opúšťa telo a podrobuje sa osobnému súdu, ktorý rozhoduje, ako strávime večnosť. Možnosti sú len dve. Aj my smútime a plačeme za našimi zosnulými.

Drahí bratia a sestry, veríme, že život tu na zemi je len akousi púťou a ako hovorí sv. Pavol: *„Naša vlasť je v nebesiach“* (Flp 3, 20). Toto má byť posledný a najvyšší cieľ každého kresťana. Všetci sa máme snažiť, aby sme raz dosiahli tento cieľ a tomu by mal byť podrobený celý náš život. Teda smrť v skutočnosti nie je koniec, ale naopak. Je to začiatok, začiatok večnosti. Záleží však na nás, ako sa v tomto pozemskom živote pripravíme na budúci večný život. Či to bude skutočne večný život, alebo večná smrť. Či to bude blažená radosť a šťastie, alebo to bude večné umieranie, ktoré nikam nepovedie. Až toto je skutočná smrť duše. Boh nám však dáva mnoho návodov a prostriedkov, ako sa snažiť o to, aby sme dosiahli večný život. Základom je Desať Božích prikázaní, blahoslavenstvá, ktoré predniesol Ježiš na hore a vrcholom všetkého sú sviatosti, ktoré nám zanechal. On sa v nich zanechal pre nás. Či to nie je dosť? Ak sa úprimne budeme snažiť, nemáme sa čoho báť, ale môžeme sa radovať. Radovať sa aj vtedy, keď nadíde naša hodina. Odchod z tohto sveta by nemal byť sprevádzaný plačom a nárekom. Ak veríme v to, čo nám Kristus povedal o živote a o smrti, ak sa snažíme žiť podľa evanjelia, naša smrť by mala byť radostným návratom domov.

Drahí bratia a sestry, plačeme nad našimi zosnulými. Plačeme, pretože je nám smutno. Ale plač a smútok, bez akéhokoľvek iného pocitu zo smrti, je pre toho, kto verí len tento pozemský život, pre toho, kto v telesnej smrti vidí totálne zničenie celého človeka. Ale ten, kto verí Kristovi? Pre toho je to niečo iné.

Mnoho ľudí v západnom svete vyhľadáva možnosť prežiť nejaké týždne alebo mesiace na zrelaxovanie v kláštorných zariadeniach. Sú to miesta ticha, ponorenia do vnútra, meditácie a modlitby. Aj známy spisovateľ Scoot hľadal miesto u kartuziánov. V kláštore kartuziánov je veľmi prísny poriadok. Žije sa tam bez mäsitej stravy, musí sa zachovávať ticho, každý sa zúčastňuje na ručných prácach a spoločnej modlitbe. Nejaký čas tu trávil aj on a snažil sa s mníchmi prežívať spoločne ten čas a pozorovať všetko, čo sa dialo okolo neho. Spomína, že v jednu tmavú noc ho zobudila vrava a piesne. Vyšiel na chodbu a videl to, čo ho veľmi prekvapilo, ako sa mnísi vedia tešiť: podávajú si ruky a od radosti tlieskajú. Opýtal sa najbližšieho: *„Čo sa to stalo?“* Ten mu povedal: *„Náš spolubrat odišiel k Nebeskému Otcovi, odišiel do neba, preto sa všetci veľmi tešíme.“* Porozumel som, že jeden z mníchov zomrel. *„Pri takejto udalosti našich blízkych,"* spomína spisovateľ, *"my, obyčajní ľudia, plačeme a mnísi sa tešia a radujú, lebo niekto z nich prišiel do večného cieľa.“* Nie, drahí bratia a sestry, nikomu nechcem brať slzy, nikomu nechcem brať jeho žiaľ. Je to predsa ľudské a ani Kristovi nič ľudské nebolo cudzie. Chcem len, aby sme sa zamysleli a skúsili popri všetkom tom smútku nájsť v sebe, aspoň maličký, ostrovček radosti a nádeje z toho, že niekto, koho sme milovali, dosiahol to, čo každého z nás čaká.

Drahí smútiaci my, čo sme tu prítomní dnes, ostávame - však žiť. Máme žiť v radosti, žiť vo viere. Viera vo večný život spôsobuje radosť z neba a dáva nášmu pohľadu na smrť kresťanský zmysel. Vynikajúcim spôsobom to vystihuje prefácia dnešnej liturgie: *„Veď tým, čo veria v teba, Bože, život sa neodníma, iba mení. A keď skončíme život v smrteľnom tele, máme pripravený večný príbytok v nebesiach.“* Chápme i smrť nášho brata Vladimíra - ako dialóg neba s nami tu na zemi. Boh sa nám cez smrť blížnych prihovára a vyzýva nás k zmene života, ak nežijeme podľa svedomia - povzbudzuje nás, aby sme pokračovali v dobrom, ak dobre žijeme.

Svätý František Assiský pred svojou smrťou hovoril: *„Buď pochválený, môj Pane, za našu telesnú smrť, ktorej ani jeden živý človek nemôže uniknúť. Beda tým, čo zomrú v smrteľných hriechoch! Blažení tí, ktorých smrť nájde v tvojej najsvätejšej vôli, lebo druhá smrť im neuškodí.“* Pápež Ján XXIII. na smrteľnom lôžku povedal: *„Nech sa stane vôľa Božia! Teším sa, lebo mi povedali, že pôjdeme do domu Pánovho. Som pripravený ísť, kamkoľvek ma Pán zavolá.“* Zomrel s veľkým pokojom srdca. Nech nám svedectvo života i smrti sv. Františka Assiského, Jána XXIII. i nášho zosnulého brata pripomína, že ak žijeme tak, že sa pozeráme dopredu - na večnosť, vieme zvažovať, usudzovať kresťansky, tešíme sa na nebo. Tým, že prežívame radosť z nebeskej slávy, nosíme **nebo** v srdci. Takto aj smrť budeme chápať ako naplnenie tej radosti, ktorú sme v živote žili.

Pevne dúfame a máme právo dúfať, že i náš brat Vladimír je spasený. Ak ho ešte trápia tresty za hriechy a trpí v očistcovom ohni, prosme Pána, - milosrdného Sudcu, aby ho čím skôr prijal k sebe do neba. Pane, posilni nás nádejou vo svoj príchod v sláve. Amen.