Pohrebná homília - Lk 16,24-26

Všetci dobre vieme, že keď chceme v živote niečo dosiahnuť, tak nás to stojí veľa námahy a úsilia. Žiaci a študenti, keď chcú mať dobré vysvedčenie a dobré znalosti, aby sa v živote uplatnili, musia veľa hodín presedieť nad knihami a zrieknuť sa rôznych záľub. Aj športovci keď chcú dosiahnuť prvé miesta v rôznych športových súťažiach, musia veľa trénovať, namáhať sa, stojí ich to veľa potu a zriekania sa.

Celý náš život pozostáva z určitých foriem obiet a znášania najrozličnejších ťažkostí. Kto v živote nevie znášať a prekonávať ťažkostí, tak nedosiahne nič, alebo len veľmi málo. Aj Kristus nám v dnešnom evanjeliu hovorí:

***„Kto chce ísť za mnou, nech zapne sám seba, vezme svoj kríž a nasleduje ma. Lebo, kto by si chcel život zachrániť, stratí ho, ale kto stratí svoj život pre mňa, nájde ho“ (Mt 16, 24-26).***

Predstava trpiaceho a ukrižovaného Mesiáša bola pre Židov nepredstaviteľná, lebo Mesiáš podľa ich predstáv mal byť morálnym i fyzickým víťazom. Kríž bol v tej dobe pre Židov symbolom potupy a hanby, na ktorom Rimania usmrcovali otrokov a najväčších zločincov. Práve tento kríž si Boh vyvolil ako nástroj spásy, ktorý pre pohanov znamenal bláznovstvo a pre Židov pohoršenie. Napriek týmto postojom Židov a pohanov kríž pomaly získaval v srdciach veriacich veľkú úctu a lásku bez nejakého tieňa poníženia. Tak sa postupne táto láska a úcta k ukrižovanému Kristovi rozširovala všade. Symbol kríža už nebol znamením potupy a hanby, ale znamením veľkej vďačnosti, lásky a úcty k ukrižovanému Kristovi. Znamenie Kristovho kríža víťazi1o a víťazí aj naďalej v súkromnom i verejnom živote. Napriek tomu ešte aj dnes si veľa ľudí myslí, že cesta ku skutočnému zisku vedie cez hromadenie bohatstva a pozemských úspechov. Ježiš Kristus však vyhlasuje opačný postoj. Cesta k zisku vedie cez straty a kríže. Len ten, kto je ochotný stratiť všetko a niesť svoj kríž, môže získať všetko. Ukrižovaný a vzkriesený Ježiš je vrcholným vyjadrením tohto postoja.

Drahí smútiaci, bratia a sestry! Kríž nás sprevádza po celý náš život. Pri narodení sme poznačení na čele znakom kríža, pri uzatváraní manželstva prisaháme na kríž a po smrti naše telo bude odpočívať pod znakom kríža. Kresťanstvo je pekná vec, ale kríž? A predsa Ježiš Kristus hovorí o kríži, utrpení a stratách. Znamená to snáď, že Boh dáva prednosť utrpeniu pred šťastím, smrti pred životom? Bohužiaľ, veľa ľudí si to myslí. Ale Bohu vďaka, evanjelium to netvrdí. Evanjelium ukazuje Ježiša, Mesiáša, Božieho Syna, toho, kto utrpenie odníma, oslobodzuje, uzdravuje a robí ľudí šťastnými. Ako je to teda s krížom a šťastím? Ježiš ukazuje kríž ako cestu ku šťastiu a touto cestou ide aj on sám. Ukazuje kríž ako cestu nielen ku vlastnému konečnému šťastiu, ale aj ku šťastiu druhých. Teraz snáď pochopíme, že ten, kto Ježišovi uverí, je vyzvaný, aby šiel za ním a s ním. Nie preto, aby definitívne skončil smrťou na kríži, ale aby prišiel do cieľa. A cieľom je Boh, plnosť života, plnosť lásky, plnosť šťastia. Z tohto pohľadu životná cesta kresťanov nie je najľahšia, ale je cestou, ktorá vedie k cieľu, k vyústeniu života v Bohu.

Dnes je pre nás základnou otázkou, akú cestu si zvolíme. Náš zosnulý brat si zvolil tu správnu cestu. Cestu kríža s Ježišom Kristom, ktorý trpezlivo a s láskou niesol po celý svoj život. Život plný obiet (*pre rodinu*), pre svojich blízkych, pre známych, pre Cirkev a Ježiša Krista, ktorý mu bol vždy posilou a potechou. Zaiste mal aj svoje slabosti a nedokonalosti tak ako každý jeden z nás. Avšak svoje ťažkosti neriešil sám, ale ich riešil spolu s Ježišom, ktorému ich s dôverou predkladal. Aj keď mu niekedy bolo ťažko pochopiť a prijať Božiu vôľu, predsa sa jej podriadil, prijal ju, lebo uveril Ježišovým slovám: *„Ja som vzkriesenie a život. Kto verí vo mňa, bude žiť, aj keď umrie. A nik, kto žije a verí vo mňa, neumrie naveky"* (Jn 11,25-26). Pre túto vieru a trpezlivé znášanie životných krížov zaiste náš zosnulý brat počuje Ježišove slová: *„Správne, dobrý a verný sluha, bol si verný nad málom, ustanovím ťa nad mnohým: vojdi do radosti svojho pána“* (Mt 25, 21). Tieto slová Pána Ježiša čakajú aj na nás, ak svoj životný kríž spojíme s krížom Ježiša Krista a statočne ho ponesieme na našej životnej ceste. Kríž, ktorý nám dal niesť Ježiš Kristus, nie je až taký ťažký, ako si často myslíme. Veď hovorí: *„Moje jarmo je príjemné a moje bremeno ľahké“* (Mt 11, 30).

K Božiemu trónu prichádzal unaveným krokom zhrbený muž pod ťažkým krížom. Z čela mu stekal pot, z poranených nôh tiekla krv, zo zamračenej tváre vychádzal vzdor. Z posledných síl nadvihol svoj kríž, hodil ho k trónu a zlostne zvolal: *„Pane, prečo som ja dostal taký ťažký kríž, že som pod ním padal?!“* Na tvári Ježiša Krista bolo vidieť ľútosť. Zostúpil z trónu a pozdvihol odhodený kríž. V jeho rukách sa kríž premenil. Už to nebolo jednoliate brvno. Ako je kniha zložená z listov, tak bol kríž urobený z niekoľkých vrstiev. Ježiš odtrhol vrchnú vrstvu a hovoril: *„Pamätáš, ako si sa naučil fajčiť? Bol si varovaný, ale ty si na to nedbal, dávky si zvyšoval, až prišla zákerná choroba. Vytrpel si veľa, ale to nie je môj kríž.“* Ježiš odtrhol ďalšiu vrstvu: *„Mal si chorú pečeň. Lekári ťa zachránili, ale ťa upozornili, aby si už nepil. Počúvol si, rok si to vydržal. Ale tvoji priatelia ťa prehovorili, že si už mimo nebezpečenstva, aby si si už s nimi vypil. Podľahol si a prišiel koniec. Tento kríž som ti ja nedal, ale oni.“* Ďalšie a ďalšie vrstvy zmenšovali ťarchu kríža. Ostal tenký kríž, ktorý bol ľahký. *„Tento kríž som ti ja pripravil. Porovnaj ho s tým, ktorý som ja niesol.“* Vzdorovitému pútnikovi vyhŕkli slzy z očí. Zašepkal: *„Pane, odpusť, zmiluj sa!“* Ježiš mu odpovedal: *„Zmilujem sa, synu. Veľkú časť očistca si odpykal už na zemi. Keď sa za teba priatelia pomodlia, prídeš do večnej radosti.“*

Drahí smútiaci, bratia a sestry! Žiaci, študenti a športovci sa namáhajú, zriekajú pre svetskú slávu, ktorá pominie, ktorá je chvíľková. My sa však namáhame a znášame ťažkosti pre neporušiteľnú večnú slávu, ktorá je pre nás pripravená v nebeskom Kráľovstve. Prosme Pána Ježiša, aby sme s láskou znášali tieto útrapy a spolu s naším zosnulým bratom raz sa stretli s ním vo večnej sláve.

Amen.

Jn 6, 37 – 40 Pred každou životnou skúškou má človek obavu ako dopadne. S bázňou a chvením zasadá za zelený stôl pred maturitnú komisiu. S neistotou prichádza do nového zamestnania. Neporovnateľne ťažšou skúškou, ktorú musí absolvovať každý človek je smrť. Predstúpime pred nebeského sudcu a budeme sa musieť podrobiť náročnej inventúre svojho života. Takéto obavy nás napĺňajú zvlášť v chvíľach ako je táto, keď sa lúčime s našim zosnulým bratom. Dnešné božie slovo sa nám snaží tieto obavy rozptýliť. Evanjelium nás povzbudzuje, že vôľou Nebeského Otca je, aby každý, kto verí v jeho Syna mal večný život. Keby to tak nebolo, bol by poslal svojho Syna, aby za nás zomrel na kríži? Boží záujem o každého človeka je krásne vykreslený v podobenstve o Dobrom pastierovi. Pastier stratenú ovcu nekarhá, netrestá, ale láskavo berie na plecia a privádza naspäť. Nemôžeme tak zhrešiť, aby nám Boh nebol schopný odpustiť. Jeho milosrdenstvo je väčšie než akýkoľvek hriech.

„Toho, kto prichádza ku mne neodoženiem“, ubezpečuje nás Ježiš. Jedinou podmienkou odpustenia je teda prísť k Ježišovi, obrátiť sa na neho s úprimným vyznaním márnotratného syna: „Zhrešil som“ a úpenlivou prosbou mýtnika „Buď milostivý mne hriešnemu“. V takomto postoji je zahrnutá aj snaha zmeniť svoj život. Každý máme svoje chyby a urážame nimi Pána. Využívajme preto čím častejšie možnosť zmierenia, ktorú nám ponúka v sv. spovedi. Budujme si tak osobný vzťah k Ježišovi v nádeji, že aj nám raz budú adresované jeho slová: „Vojdi do radosti svojho Pána.“ Amen

Jn 14, 1 – 6

Keď som uvažoval, ako sa vám prihovoriť, prvé čo mi napadlo bolo že tu netreba žiadnych slov. Stačilo by, aby sme sa chvíľu mlčky pozerali na rakvu s telom nášho nebohého brata (meno), ktorého dnes pochovávame. Stačilo by len v mlčaní spomenúť si na jeho život – a myslím si, že by to bolo to najlepšie kázanie. Skúsme však napriek tomu vypočuť si rozprávanie kazateľa Wilhelma Buscha: Keď som bol mladý, s nadšením sme čítavali novely spisovateľa Maxa Eytha, ktorý je už dnes zabudnutý. Bol inžinierom, preto najčastejšie spracovával témy zo začiatkov technického obdobia. Jednej zo svojich noviel dal názov *„Tragédia povolania“.* Hlavným hrdinom je mladý inžinier, ktorému jedného dňa za zvláštnych okolností zverili veľmi významnú úlohu: mal vybudovať most nad riekou, ktorá už ústi do mora. Je to veľmi zložitá úloha, lebo na most pôsobia už aj príliv a odliv. A na začiatku technického veku ešte neboli k dispozícií dnešné presné meracie prístroje.

Náš mladík sa odhodlá postaviť ten most. Odovzdanie mostu do prevádzky prebieha počas veľkej slávnosti – zástavy, hudba, fotoreportéri. Vysokí štátni hodnostári a elita mesta sa vo vlaku vezú cez most. Mladý inžinier je stredobodom pozornosti. Všetky noviny prinášajú jeho meno. Zlepšia sa jeho majetkové pomery a v Londýne založí veľký projekčný ústav. Čoskoro sa ožení s bohatou ženou. Má všetko, čo si len srdce žiada. A predsa je v jeho živote boľavé tajomstvo, o ktorom vie len jeho žena. Stále na jeseň sa stratí. Odcestuje k svojmu mostu a keď v noci zúri búrka a bičuje dážď, on stojí, schovaný v pršiplášti, vonku pri moste a bojí sa. Doslova cíti, ako búrka tlačí na piliere jeho mosta. Stále znovu prepočítava, či piliere urobil dosť pevné, či správne prepočítal tlak vetra na piliere. Po utíšení vetrov a búrok vráti sa zase do Londýna, kde žije ďalej ako spoločnosťou vážený a uznávaný človek. Snaží sa správať tak, aby nikto nezbadal, že v duchu prežíva úžasný strach: *„Je ten most správne postavený? Je dosť pevný?“* Tieto mučivé otázky sú temným tajomstvom jeho života.

Max Eyth otrasne opisuje, ako ten inžinier potom jednej hroznej búrlivej noci znovu so strachom pozoruje svoj most. Vidí, ako na most prichádza vlak. Vidí jeho zadné svetlá. Tie však zrazu v hukote búrky zmiznú. A on vie: vlak sa teraz zrútil do hĺbky, do spenenej vody. Most sa v prostriedku prelomil. Keď som si ako mladý chlapec ten príbeh čítal prvýkrát, myslel som si: *„Nie sme my tiež všetci takí?“* Každý z nás stavia most svojho života. A občas v bezsennej noci alebo, ak sa nás niečo veľmi mocne dotkne, vynorí sa strach: *„Naozaj som dobre staval most svojho života?“* Náš nebohý brat (meno) staval tiež most svojho života. Ako? O tom vie iba on sám a Boh -Veríme, že ho staval dobre. Jeho smrť bola dovŕšením jeho práce – most jeho života mu otvoril cestu do blaženej večnosti. Nech nás táto chvíľa zamyslenia posilní. Nech nám dodá odvahu pracovať na *„moste svojho života“* a vytrvalo, vo viere a nádeji pamätajme na nášho zosnulého brata v našich modlitbách a pri sv. omšiach. Amen.