**Pohrebný príhovor**

Stretnutie sa so smrťou má svoju atmosféru. Nájdeme v nej smútok, žiaľ, slzy, u pozostalých pocit osamelosti. Boh však očakáva, že tieto stretnutia so smrťou dokážeme využiť k posilneniu vo viere, nádeji ba dokonca i k obráteniu.   
      Pozrite, ako stretnutie sa so smrťou zasiahlo život Wilhema Buscha, známeho protestantského kazateľa. Hovorí:   
      Žil som ďaleko od Boha. Nepopieral som ho síce, ale ma ani nezaujíma. Keď sme za 1. svetovej vojny sedeli v zákopoch pri Verdune, črepina granátu zasiahla môjho kamaráta priamo do srdca. V tom okamihu som si uvedomil: *„On teraz stojí pred Bohom. Keby som bol na jeho mieste, stál by som teraz pred Bohom ja.“*      Od tej chvíle som nemal kľud a začal som hľadať cestu k spáse. Dostalo sa mi do rúk Sväté písmo. Listoval som v ňom, ale som mu nerozumel. Moje oči sa však zastavili na jednej vete: *„Ježiš Kristus prišiel na svet zachrániť hriešnikov.“* Bolo mi, akoby do mňa udrel blesk. Hriešnik - to som ja - to mi nikto nemusel vysvetľovať. Pochopil som, že musím nájsť Ježiša, aby som mohol byť zachránený.   
      Uvažoval som o tom niekoľko dní, až som si kľakol a povedal: *“Pane Ježišu! V Písme je napísané, že si prišiel od Boha, aby si zachránil hriešnikov. Ja som hriešnik. Nemôžem ti do budúcnosti nič sľubovať, pretože mám zlý charakter. Preto sa ti teraz, od hlavy po päty, odovzdávam. Rob so mnou čo chceš!“*      Nenastal žiaden hluk, žiadne pohnutie, ale ja som vedel, že som našiel Pána, ktorému som úplne patril. To bol okamih môjho obrátenia. (HS 1988/89, s. 5/42)   
      Podobných obrátení poznajú dejiny Cirkvi nesmierne množstvo. Možno je Božou túžbou, aby sme ďalšie stránky týchto dejín napísali dnes my, ktorých dnes zhromaždila smrť nášej nebohej sestry (meno). Zomrela náhle... nečakane... Je nám skryté, čím bolo naplnené jeho srdce v posledných chvíľach. Modlíme sa za ňu a ďakujem za jej život a za všetko čo dobré v živote urobila a vytrpela a prosme o Božie milosrdenstvo pre jej dušu.   
      Boh povolal k sebe našu sestru (meno). Mohol však povolať hocikoho z nás. Veď nevieme kedy a ako sa uskutoční tento náš osobný prechod z tohto sveta do večnosti. A aký bude...? Bolo by veľmi pochabé zahnať tieto myšlienky.   
      Bolo by však múdre, keby toto stretnutie so smrťou nás priviedlo ku stretnutiu sa s Kristom. K okamihu, v ktorom by sme vedome a dobrovoľne povedali svoje pevné „áno“ Kristovej láske. K okamihu, v ktorom by sme priznali, že sme hriešni a potrebujeme jeho zľutovanie, a že s jeho pomocou sa chceme zriecť každého hriechu, žiť sväto a potom, po smrti, byť v jeho kráľovstve. Amen.