**Kto uverí narodenému? – (Surdok 24.12.08 – 20h)**

Bratia a sestry zdravím vás všetkých ktorí ste prišli ... asi pred pár minutami ste možno skončili štedrovečernú večeru ..... A prišli ste sem na toto miesto sa poďakovať ...... Radosť, ktorú vám pri dnešnej liturgii vyprosujem, je radosť nová a hlboká: nie spomienky na zbožné detské zvyky , na mamu, na domov; vyprosujem vám radosť pre dnešný deň, radosť súčasného života. Veľkou udalosťou tejto noci je nielen narodenie malého dieťaťa Ježiša, ale i vaše nové narodenie: tejto noci sa každom z nás má znovu narodiť nová láska, nová viera a nádej. Môžeme tomu uveriť? Nie je to nič nového: ľudia vtedy tomu tiež neverili. Jeruzalemčania vedeli, kde sa narodil, povedali to mudrcom, ale sami zostali doma, nešli tam, pretože neverili. My sme možno niekedy tiež takí: že nám už nikto nič nenahovorí. Všetko príliš dobre vieme a neveríme nikomu. Ako Jeruzalemčania spíme i my pod pancierom ľahostajnosti – ktorá nás síce tlačí - ale spíme ďalej. 15 ročné dievča – Mária vtedy uverila. Jedna. Jediná. – A zmenila beh sveta. Nájde sa aj medzi nami, niekto kto uverí? Čo by nám pomohlo, že sa narodil pred 2000 rokmi bratia a sestry - keby sa nenarodil dnes. Nijako by nám to neprospelo, keby Ježiš hovoril krásne slová - keby dnes neoslovil nás. Bratia a sestry - skúsme sa dnes dobre započúvať:...... zázrak dnešnej noci spočíva v tom, že Boh má byť znovu živý medzi nami. Potrebuje k tomu opäť ľudské telo – možno že dnes práve tvoje. Potrebuje ruky, aby mohol liečiť, potrebuje pevné ramená, aby mohli podopierať, potrebuje ústa, aby mohol kázať, hovoriť, povzbudzovať. Potrebuje tvár, aby sa mohol usmievať, potrebuje ľudské srdce, aby mohol milovať. V kom z nás sa tejto noci znovu zrodí toto dieťa - Boží Syn? Kto sa mu ponúkne ako Mária? Kto povie s Máriou: Staň sa mi? Je to pre nás výzva! Vskutku BS, toto narodenie v nás bude chudobné. Žiadna veľká sláva. Naše ruky sú slabé, naše srdcia stvrdnuté a chladné ako jaskyňa. Bude to narodenie chudobné: ako vtedy. Ale prvý krok musíš urobiť ty brat sestra - tak ako prvý krát povedať áno - a prvý krát uveriť. Dnes je ten čas aby sa to v tebe narodilo.