**Polročné zhodnotenie práce pedagogického klubu – komparácia výsledkov práce so žiakmi v jednotlivých ročníkoch, prínosy a nedostatky činnosti PK**

V prvom polroku školského roka 2020/2021 sa moja pedagogická činnosť realizovala prevažne dištančnou formou (september – polovica októbra – prezenčná forma, polovica októbra – január – dištančná forma). Z dôvodu prechodu na dištančnú formu vzdelávania bol upravený rozvrh a zároveň aj týždenná dotácia hodín.

Vyučovací proces som realizovala v nasledujúcich triedach (týždenná dotácia):

príma – 4 hodiny SJL, 1 hodina OBN, sekunda – 4 hodiny SJL, 1. A – 2 hodiny SJL, 3. A – 3 hodiny SJL.

Počas dištančnej formy vzdelávania som využívala prioritne online vyučovanie (ZOOM), v malej miere som využívala formu samoštúdia, samozrejme, bolo nutné prispôsobiť formy a metódy práce tejto forme vzdelávania, aktivity a činnosti som striedala. Pripravovala som pracovné listy alebo študijné materiály pre jednotlivé triedy, online testíky, doplňovacie cvičenia, komunikovala som pravidelne so žiakmi cez Edupage, taktiež v prípade potreby cez messenger, mejl, telefonát.

Najviac aktívni a motivovaní učiť sa boli jednoznačne žiaci prímy a väčšia časť triedy sekunda. Komunikácia so žiakmi vyšších tried bola veľmi náročná, často málo produktívna. Taktiež preverovanie a hodnotenie nadobudnutých vedomostí nebolo možné považovať za objektívny obraz o vedomostiach žiakov. Žiaci boli hodnotení známkami, taktiež slovne, v EŽK som zapisovala údaje o odovzdaní/neodovzdaní zadaní alebo úloh v stanovenom čase, o aktívnej/pasívnej účasti, čo som brala do úvahy pri polročnom hodnotení.

Problémom dištančného vzdelávania boli technické problémy pri realizácii ZOOM vyučovacích hodín, nedostatočná technická vybavenosť zo strany žiakov, nedostatočný signál...

Motivácia žiakov úmerne klesala s pribúdajúcim časom realizácie dištančného vzdelávania. Napriek týmto faktom sa mi podarilo napĺňať TVVP, so svojím prístupom k dištančnému vzdelávaniu som spokojná, hoci si uvedomujem, že najväčším problémom bol chýbajúci sociálny kontakt učiteľa a žiakov.

Čo sa týka práce pedagogického klubu, realizoval sa online formou, slúžil hlavne na výmenu pedagogických skúseností počas dištančného vzdelávania a taktiež na riešenie aktuálnych problémov, ktoré vznikli v súvislosti s touto novou situáciou.

Mgr. Kamila Blahovská