Pôsobím aj ako cvičný učiteľ aj ako uvádzajúci pedagóg . Z mojich postrehov určite odporúčam všetkým svojim praktikantom už počas praxí, hoci to VŠ nevyžadujú, absolvovať aspoň s cvičným učiteľom všetky možné aktivity zo života školy, pre lepšiu predstavu, čo všetko v skutočnosti práca učiteľa obnáša. Odporúčam ostať v kontakte s VŠ, ktorou je študent VŠ absolventom – pomôže to v tom, že má prístup k novým trendom, metódam, overovaniu nových vytvorených materiálov, zapájaniu sa do projektov VŠ ale aj pri profesijnom raste pri vedení a vypracovaní atestácií.

Po štúdiu neprestať vo vzdelávaní, po absolvovaní adaptačného vzdelávania, absolvovať aj obe atestácie, inovačné aj aktualizačné vzdelávania, ktoré ponúkajú VŠ, metodické centrá, či iné vzdelávacie inštitúcie.

Nadviazať kontakty cez fb skupiny učiteľov konkrétnych predmetov, Virtuálnu knižnicu a pod.

Okrem priamej vyučovacej povinnosti (ZŠ 23 VH, SŠ 22 VH) nie všetci učitelia majú vždy 100%-ný úväzok.

Týždenný pracovný uväzok učiteľa je 37,5 VH (22 alebo 23 VH podľa rozvrhu a zvyšok je nepriama činnosť učiteľa - príprava na vyučovanie, oprava písomiek, porady....). Nadčasové VH sú tie, ktoré sú nad počet 100% úväzku učiteľa a podľa dohody mu ich riaditeľ školy preplatí alebo sa píšu do náhradného voľna.

Pri nástupe do zamestnania sa dokladá potvrdenie od lekára o preventívnej prehliadke, výpis z registra trestov, najnovšie je potrebný aj odpis z registra trestov, ktorý je detailnejší odhaľuje aj priestupky, ktoré nie sú vo výpise, kópie dokladov o najvyššie dosiahnutom vzdelaní, kópia OP.

Zoznam prác učiteľa, nad rámec priamej vyučovacej povinnosti:

* na začiatku školského roka sa delia aj funkcie koordinátorov, správcov kabinetov a odborných učební, fondu učebníc, koordinátorov (tieto funkcie sú za príplatok a sú menované prevažne na dlhšie obdobie)

1. koordinátor ENV – väčšinou učiteľ prírodovedných predmetov (BIO,CHE, GEO, FYZ...) vypracúva Plán práce koordinácie ENV a na konci šk.roka vyhodnocuje svoju činnosť - vypracúva Hodnotiacu správu, v ktorej hodnotí mieru plnenia plánu, nesplnenie aktivít a uvádza návrhy na zlepšenie pre budúci školský rok – správa slúži ako podklad pre záverečnú Hodnotiacu správu školy za daný školský rok, ktorú vypracúvava na základe podkladov riaditeľ školy
2. koordinátor protidrogovej prevencie - náplň práce koordinátora (<https://www.cpppapke-okolie.sk/download/Metod_mater_koordinator_prevencie.pdf>

opäť vypracúva Plán práce koordinácie ENV a na konci šk.roka vyhodnocuje svoju činnosť - vypracúva Hodnotiacu správu,

1. koordinátor Žiackej školskej rady – vedie radu žiakov, zástupcov jednotlivých tried školy,

podobne vypracúva Plán práce ŽŠR a na konci šk.roka vyhodnocuje svoju činnosť v Hodnotiacej správe,

* každý učiteľ podpisuje hmotná zodpovednosť a pridelenie kľúčov od miestností a vstupov podľa kompetencií, prípadne aj za notebook, alebo tablet, ak ich škola pre učiteľov má.
* je potrebné vytvárať možnosti na aktivity nad rámec vyučovania, kde má učiteľ možnosť získať nadčasy pre uplatnenie počas dní voľna a prázdnin detí (nemáme dostatočný počet dní dovolenky)
* Dozory – vykonávajú sa podľa rozpisov po dohode jedná sa o dozory v jedálni a na chodbách počas prestávok – učiteľ musí byť v tom čase prítomný na tomto mieste, žiaci nesmú byť počas pobytu v škole bez prítomnosti učiteľa, počas pobytu v škole preberá škola zodpovednosť za ich bezpečnosť a zdravie.
* RZ – konajú sa prezenčne 3-4x ročne podľa potreby a nariadenia vedenia školy (koncom septembra, v januári a v marci-apríly), online sú v prípade nutnosti zvolané triednym učiteľom po dohode
* Predmetové komisie alebo kluby – sú stanovené 4x ročne, sú v popoludňajších hodinách, líši sa to na školách, na týchto zasadnutiach sa stretávajú učitelia
* odporúčala by som už počas praxí alebo v rámci predmetov pre začínajúcich učiteľov oboznámiť sa s EDUPAGE a jeho možnosťami, nakoľko väčšina škôl už nemá papierové, ale prešla na elektronickú triednu knihu
* určite je vhodné vysvetliť váženie známok, možnosť udávať aj body/percentá/pozitívne či negatívne poznámky a komunikáciu s rodičmi cez Edupage
* aplikácia Edupage sa dá stiahnuť do mobilu

Predmetové olympiády – spolupráca a elektronická komunikácia s CVČ alebo RCM pri organizovaní kôl

* terminovník s dátumami kôl olympiád je zverejnený na <https://www.iuventa.sk/sk/Olympiady/Home.alej>
* pozor, treba ho sledovať aj v priebehu roka, často sa niektoré dátumy posúvajú a menia
* inventarizácia pomôcok a knižného fondu – väčšinou k 31.12. sa odovzdáva inventarizácia pomôcok správcov zbierok – robí sa fyzicky, dokladovo alebo aj fyzicky a dokladovo
* ekonómke/hospodárke sa odovzdá návrh na vyradenie pomôcok zastaralých alebo poškodených

Významné inštitúcie nápomocné učiteľom:

IUVENTA, OZ Živica, SAŽP Banská Bystrica,

**Projekty - dobrovoľné, pomôžu skvalitniť a ozvláštniť proces výučby**

Je možné písomne vypracovať výzvy a požiadať ako škola alebo OZ pracujúca pri škole o finančný príspevok na realizáciu nejakého nápadu. Najčastejšie sú to Nadácia Orange, Nadácia Tesco, Nadácia Slovenskej sporiteľne, Nadácia SPP, Nadácia ZSE a ďalšie. Podporené sú myšlienky, ktoré ozvláštnia vyučovací proces, sú aj také na zveľadenie školského prostredia. Treba si z času na čas pozrieť ich stránky. Veľa ponúk je zasielaných do škôl elektronicky a tie sú učiteľom vedením školy preposielané. Počas realizácie je nutná fotodokumentácia a po realizácii vyúčtovanie projektu a záverečná správa z realizácie.

Upozornila a vrelo by som odporučila **národný projekt IT Akadémia**, ktorý je určený pre učiteľov prírodovedných predmetov (BIO, CHE, GEO, FYZ, MAT) a je zameraný na implementáciu bádateľských metód vyučovania, obsahuje hotové veľmi podnetné bádateľské metodiky s pracovnými listami na zaujímavp, zážitkovú aktívnu výučbu.

Mimoškolská činnosť – krúžková činnosť je plánovaná na 60 hodín, v popoludňajších hodinách, je väčšinou platená zo vzdelávacích poukazov. Ponuka krúžkov sa dáva žiakom začiatkom septembra. Krúžok funguje podľa plánu práce krúžku, ktorý učiteľ vypíše. V Záznamníku záujmového krúžku sa vedie dátum stretnutia, náplň, ale aj dochádzka žiakov.