**Porcinkula –** Prešov 2019

Bratia a sestry ľudské srdce je stvorené pre lásku. No na uspokojenie mu nestačí akákoľvek láska. Stavané je pre milovanie nekonečného Dobra, ktorým je Boh, najvyšší predmet lásky ľudského srdca. Sv. Augustín po veľmi bolestnej skúsenosti pri hľadaní uspokojujúceho predmetu lásky napísal vo svojich prekrásnych Vyznaniach známu vetu: *„Nespokojné je naše srdce, kým nespočinie v tebe, Bože“.*

Aj assiský veselý mladík František živelne cítil hlad a smäd po láske. Bol stredobodom pozornosti assiskej mládeže, milovník zábav, vyhľadávaný spoločník, sympatická priateľská duša.

No uprostred zábav, tanečného rytmu a radosti mladého veku ozýval sa v jeho duši, hladnej po láske, **hlas**, ktorý ho vábil na cestu vyššej lásky, najblaženejšej lásky. František nezahlušil tento požehnaný hlas, **počúval ho**, počúval **pozorne**; išiel za jeho volaním a našiel svoju lásku, svojho dobrého Boha. A zahorel láskou k nemu, láskou z celého srdca, z celej duše, zo všetkej sily až k výkriku duše, opojenej láskou raz povedal: *„Boh môj, moje všetko!“*

Zahorel takou láskou k nemu, že ho už nič nemohlo odlúčiť od neho. Celá jeho horiaca osobnosť volala so sv. Pavlom: *„Som presvedčený, že ani smrť ani život, ani anjeli ani kniežatstvá ani mocnosti, ani prítomnosť, ani budúcnosť, ani sily, ani výška ani hĺbka, ani nijaké iné stvorenie nebude ma môcť odlúčiť od lásky Božej, ktorá je v Kristovi Ježišovi, našom Pánovi“* (Rim 8,38).

Áno, Božia láska, ktorá je v Kristovi Ježišovi, našom Pánovi! V ňom sa nám najvýraznejšie prejavil milujúci Boh. Mojžišovi sa Boh prejavil v horiacom kríku. Žiarenie bolo také silné, že Mojžiš padol na tvár a s posvätnou bázňou a klaňal sa prejavujúcemu Bohu.

Nám sa prejavil Boh oveľa zhovievavejšie, v ľudskom tele; dokonca ako Boh zakrvavený, v bolestiach a v strašných mukách sa zvíjajúci, Boh na kríži pribitý! Svätý František sústredil pozornosť svojej lásky na ukrižovaného Bohočloveka; v **jeho ranách** vždy lepšie **chápal veľkosť lásky** milujúceho Boha.

Francúzky spisovateľ Alfred de Viginy vo svojom románe *„Veľkosť a bieda vojenského života“* spomína na svoje chlapčenské roky, keď často sedával na kolenách svojho starého otca a pozoroval jazvy na jeho tvári po ranách, ktoré utŕžil vo vojnách; pozoroval tie jazvy a ako vraví, *„čítal som v nich o hrôzach vojny“.*

Aj sv. František pozoroval rany Ukrižovaného, rozjímal nad nimi, čítal v tých presvätých ranách o hrôze hriechu, o veľkej nevďačnosti človeka, no najmä o nesmiernej láske Boha. Čím viacej vnikal do týchto rán, tým viacej poznával obetu milujúceho Boha za biedneho človeka, krvavou obetou zachraňujúceho hriešneho človeka, ktorý bol vystavený nebezpečenstvu večného zatratenia. Sv. František vždy lepšie poznával a preciťoval, že táto láska ukrižovaného Boha nemohla strpieť, aby človek bol večne nešťastný v hrozných pekelných mukách. Preto sa táto nekonečná Láska ponorila do smrteľnej úzkosti Olivovej hory, do múk ukrutného bičovania a tŕním korunovania; táto nevýslovná láska nechala sa zavaliť ťažkým krížom na ramená a chrbát s obnaženými zakrvavenými kosťami; nechala sa ukrižovať a vytrpela najväčšiu muku zážitku opustenosti od Boha, keď zvolala: *„Bože môj, Bože môj, prečo si ma opustil?!“*

Keď sv. František takto *„porozumel šírku, a dĺžku, výšku a hĺbku Kristovej lásky, ktorá prevyšuje všetko poznanie“* (Ef 3,17), prosil o bolesti v duši a na tele, ktoré Pán Ježiš znášal v prebodnutom utrpení, a o nesmiernu lásku v srdci, ktorá rozpaľovala dušu Pána Ježiša, keď sa za nás hriešnych obetoval.

Ako odpoveď na jeho prosbu uskutočnilo sa to, čo ospevuje prefácia sv. omše na sviatok sv. Františka: *„Keď zahorel serafínskou láskou, vyznamenal si ho posvätnými jazvami a dal si nám v ňom obraz nášho ukrižovaného Pána Ježiša Krista“.*

Odteraz stálymi sprievodkyňami na jeho životnej ceste boli: veľká bolesť a ešte väčšia láska, láska serafínska!

Keď istý muž videl stigmatizovaného kapucína p. Pia, ako veľmi trpí, chcel prosiť Pána, aby mu dal časť utrpenia p. Pia. P. Pio mu povedal: *„Nepýtaj si, nevydržíš!“* Stigmy nie sú len vyznamenaním, ale predovšetkým utrpením a cez utrpenie väčším spodobnením s ukrižovaným Pánom Ježišom Kristom. Preto aj o sv. Františkovi platia slová sv. Pavla, inšpirovaného Duchom Svätým: *„S Kristom som ukrižovaný a nežijem už ja, ale žije vo mne Kristus, ktorý si ma zamiloval a seba samého vydal ako obetu za mňa“* (Gal 2,19-20).

Týmto utrpením vidíme bratia a sestry ako stále viacej rástla Františkova láska k Bohu, až dorástla do veľkých výšok svätosti. Aj serfíni, tie horiace plamene lásky pri tróne všemohúceho Boha, spoznali vo Františkovej duši bratskú dušu a tešia sa, že aj v ľudskej duši horí taký mohutný plameň lásky.

Bratia a sestry sv. František Krista miloval ohnivou láskou anjelov - serafínov. Ako by mohol zniesť, že pre každú zatratenú dušu tiekla Pánova krv zbytočne? Mal preto súcit s hriešnikmi a veľmi túžil po záchrane každého. Ani táto túžba nezostala nevypočutá, veď je napokon aj túžbou samého Boha.  
    Júl 1216 bol pre Cirkev veľmi rušný. Pápež Inocent III., ktorý schválil Františkovo spoločenstvo, prišiel do Perugie, aby urovnal spor Pisy a Janova a zmaril intrigy Benátok, pretože ohrozovali uskutočnenie piatej križiackej výpravy, lenže 16. júla náhle zomrel. Vo vážnej situácii prebehla voľba nového pápeža rýchlo. Už o dva dni sa ujal úradu Honorius III., starec veľmi dobrého srdca, ktorý skoro všetko, čo mal, rozdal chudobným. Audienciu dostal aj František. Potom sa vrátil do Porciunkuly.  
    Krátko potom, keď sa František počas istej júlovej noci modlil v kostole Panny Márie Anjelskej, mal videnie. Zjavil sa mu Kristus so svojou Matkou a zástupom anjelov a vyzval ho, aby si vyprosil milosť, ktorá by oslávila Boha a spasila ľudí. Hneď potom sa mal vrátiť do Perugie, aby predniesol pápežovi svoju, na tú dobu odvážnu prosbu. V sprievode brata Massea predstupuje pred pápeža a prosí o veľmi významné odpustky „aby každý veriaci, ktorý s pravou ľútosťou a po spovedi príde do kostolíka Panny Márie Anjelskej, dosiahol úplné odpustenie svojich vín a trestov". Prekvapený pápež súhlasí, ale vyslovuje obmedzenie, aby to platilo navždy, každý rok, ale iba jeden deň, od vešpier predchádzajúceho dňa do vešpier nasledujúceho dňa. František viac nepotrebuje, nečaká na písomný súhlas a odchádza. A keď ho pápež zavolá späť, pohotovo mu odpovedá: „Vaše slovo mi stačí. Ak je to Božie dielo, On sám sa postará, aby to dal poznať. Nechcem nijaký dokument. Nech je Panna Mária pergamenom, Kristus notárom a anjeli svedkami" (Traktát o odpustkoch Porciunkuly).  
    „Notár" Kristus vo sne potvrdil Františkovi pápežovo schválenie odpustkov. Sedem biskupov bolo prítomných na ich slávnostnom vyhlásení v Porciunkule 2. augusta 1216. František plný nadšenia vtedy zvolal: „Všetkých vás pošlem do raja!" Všetkých - svojich súčasníkov i nasledujúce generácie, ktoré nezabudnú na tento duchovný poklad Cirkvi a budú z neho čerpať.  
    Podľa dnešnej cirkevnej praxe možno porciunkulové odpustky získať v každom františkánskom (a teda aj kapucínskom a minoritskom) a farskom kostole od 12.00 hod. 1. augusta do večera 2. augusta za obvyklých podmienok.