Prešovská univerzita v Prešove

FILOZOFICKÁ FAKULTA

POROVNANIE METTERNICHOVHO ABSOLUTIZMU

S BACHOVÝM ABSOLUTIZMOM

*(Seminárna práca)*

Meno a priezvisko vyučujúceho: doc. PaedDr. Patrik Derfiňák, PhD.

Predmet: Dejiny novoveku

Meno a priezvisko študenta: Stanislava Macková

Študijný odbor: učiteľstvo akademických predmetov - dejepis a slovenský jazyk a literatúra

Školský rok: 2020/2021

Forma štúdia: denná

# Úvod

Absolutizmus v Európe sa začína formovať od 15., resp. 16. storočia. Cieľom tohto politického systému je panovníkovo ovládnutie hospodárstva krajiny, zasahovanie do bežného chodu života, a to bez stavovských orgánov. Panovník len zriedka alebo vôbec nezvoláva tieto orgány. Počiatok absolutizmu tkvie vo Francúzsku, kde od roku 1614 panovník nezvolal generálne stavy. V Anglicku bol parlament pod vplyvom panovníkov, Henricha VIII. a Alžbety I. a v Španielsku za vlády Filipa II. sú cortesy zvolávané občasne.

Seminárna práca má za cieľ prezentovať čitateľovi modernejšie formy absolutizmu. Ako už z názvu vyplýva, budeme sa venovať osobnosti Klemensa Lothara Metternicha a Alexandra Bacha. Ide o vysoko postavených úradníkov, ktorí napriek tomu, že neboli priamo hlavou štátu, presadili svoje absolutistické idey. Komparáciu budeme koncipovať v dvoch kapitolách.

# Metternichov absolutizmus

Klemens Lothar Metternich sa narodil 15. mája 1773 v Coblenz do rodiny feudála. Otec, Frans Georg Karl, vlastnil pozemok v Nemecku na brehu rieky Rýn a patril medzi vážených mužov v Svätej rímskej ríši, ktorá padla pod Napoleonom v roku 1806.

Politické názory Lothara Metternicha sa začali formovať už počas štúdia na univerzite v Štrassburgu, kde v tom období, v roku 1789 vypukla revolúcia. Mladý Metternich sledoval dianie a zastával negatívny postoj voči extrémistickým revolucionárom, jakobínom, ktorí gilotínovali veľké množstvo šľachticov, lordov, duchovných a prívržencov monarchie. Dospel teda k názoru, že revolúcia nie je nič iné ako nezmyselné ľudské zabíjanie a jeho ideológia sa niesla zásadne proti myšlienkam revolúcie.

Odchod do Anglicka znamenal pre Metternicha kontakt s politikmi ako Pitt, Faux a Burke, ktorí taktiež zastávali protirevolučnú ideológiu. V roku 1795 sa Metternich oženil s dcérou rakúskeho kancelára Kaunitza.

Manželstvo posilnilo jeho prestíž v politike. Nadviazal kontakt s vládcami krajín Európy a vďaka rečníckemu nadaniu sa mu darilo ovplyvňovať vládu Rakúska, ktorému v tej dobe vládol František II. (I.)[[1]](#footnote-1), ktorý je medzi osobnosťami Habsburgovcov vnímaný skrz nekompromisnú výchovu realizovanú prostredníctvom neustáleho dohľadu mentorov, vychovávateľov a opatrovateľov ako utiahnutý, tichý panovník bez dominantnej schopnosti rozhodovať. Avšak ani František I. nepodporoval myšlienku revolúcie, čo sa stalo pre Metternichovu politiku v Rakúsku smerodajným. V rokoch 1809 až 1848 pôsobil Klemens Lothar Metternich na poste rakúskeho kancelára. Pred tým, 1801-1809 zastáva post veľvyslanca a štátnika Rakúska a Európy.

Metternichova predstava o politike vyplývala predovšetkým z myšlienky priamych, ústnych rokovaní. Presadzoval názor, že neustále zmeny doručované papierovou formou panovníkovi predĺžia proces vybavovania. Navyše pre nedostatok času panovníka sa novým návrhom často venuje poverený úradník, ktorý zďaleka nemá cisárske kompetencie, a predsa disponuje mocou rozhodovať o chode krajiny. Lothar vyslovil nedôveru v liberálne zloženie Štátnej rady a navrhoval vytvoriť rovnomenný aparát, ktorý „*by připomínal francouzský senát.*“[[2]](#footnote-2) Navrhoval preto zvolanie Imperiálnej rady, ktorej by bol sám predsedom, a ktorá by riadila celé územie v rátane nemeckých a maďarských provincií. Cieľom bolo združenie oddelení: pre justíciu, pre vnútorne záležitosti, pre finančnú správu a vojenskú správu. „*Důležité je to, že Metternich navrhoval, aby zahraniční záležitosti nebyly projednávány Imperiální radou, ale posudzovány oddělene.*“[[3]](#footnote-3) Metternich sa usiloval o politický zvrat v rokoch 1835 – 1836 a predtým v rokoch 1811 a 1817. Jeho cieľom bolo prebudovať vládny politický aparát s jedným riadiacim orgánom, Imperiálnou radou. Je to dôležité spomenúť, pretože tvrdenia pochádzajúce napríklad od Petra Vierecka poukazujú na to, že Metternich svoju politiku opieral o federálnu monarchiu, čo vo svojej knihe vyvracia Alan Sked. Metternich napokon musel vychádzať z *Kabinettsweg[[4]](#footnote-4)* Františka I. a odrážať útoky zo strany Kolovratu[[5]](#footnote-5).

Počas Metternichovej éry bola 3. januára 1793 Františkom I. znovu vytvorená *Polizeihogstelle*, teda Dvorský policajný úrad, ktorý bol zriadený za vlády Jozefa II. 1. septembra 1801 zveril František I. polícií aj dohľad nad cenzúrou. Policajná sila Rakúska nebola však vo svojom počte schopná predstavovať hybnú silu spoločnosti. Potvrdzuje to aj americký historik Wiliam L. Langer, ktorý poukázal na to, že keď vypukla revolúcia „*(..) ve Vídni měli Metternich a císařská rodina k dispozici jen 1 000 policistů 14 000 členů obecní gardy (..) plus 14 000 vojáků.*“[[6]](#footnote-6)Počet bol značne malý oproti ochrane Ľudovíta Filipa či kráľovnej Viktórie, ktorá mala k dispozícií 3 000 „bobíkov“, približne 150 000 až 180 000 „zvláštnych jednotiek“ a 50 000 britských vojakov. V roku 1840, podľa Turnbulla, nebolo vo Viedni nutnosťou platiť „tajnú políciu“. Hartig poukazuje na fakt, že Viedeň v tom čase nemala ani zákony proti nepokojom. Aspekt využívania špiónov a tajných agentov počas Metternichovej éry je teda silne preceňovaný.

Rozpor v názoroch je zrejmý aj pri nahliadaní na cenzúru počas éry Metternicha. Július Marx konšatuje, že žiadny pomyslený čínsky múr, ktorý by oddeľoval Rakúsko od Nemecka, neexistoval. Proti tomuto vyhranenému názoru sa stavia Emerson. Základy cenzúry v Rakúsku vyplývali z príručky „*Instrukce pro provádění cenzury a chování cenzorů vyplývající z cisařského rozhodnutí z 14. záží 1810.*“[[7]](#footnote-7)Po rozbore jednotlivých článkov tak, ako to čítame v knihe Alana Skeda, *Metternich a Rakousko* z roku 2014, prichádzame k záveru v otázke cenzúry na strane 180. Vzdelanci a inteligentná vrstva obyvateľstva mali voľný prístup ku periodikám a publikáciám. Systém cenzúry bol smerovaný proti tomu, aby sa nižšia vrstva dostala k tlačovinám propagujúcim revolúciu, ktoré prichádzali najmä zo strany Francúzska. Títo ľudia „*museli strpět nesmírnou prudérii a nudu rakouského tisku a časopisů, nemluvě o oficiálním předsudku vůči románům.*“[[8]](#footnote-8) Vzbura proti cenzúre nastala až počas revolúcie v apríli 1848.

Len malá časť poštovej korešpondencie bola zachytávaná. Osoby, ktoré sa ocitli vo väzbe neboli zámerne mučené a k popravám dochádzalo len v mimoriadne závažných prípadoch. Napriek tomu, že sa Klemens Lothar Metternich a cisár František I. obávali vzbure revolucionárov v Rakúsku nedošlo k vzniku policajného štátu.

Migrácia podliehala prísnym kontrolám. Hostince a domácnosti podliehali kontrole ubytovania hostí, každý, kto chcel vstúpiť alebo opustiť územie Rakúska musel dostať povolenie v podobe víza alebo pasu. Táto myšlienka bola neskôr pretavená a uplatňovaná aj za absolutizmu Alexandra Bacha.

Počas Metternichovho absolutizmu, ktorý trval do roku 1848 habsburská monarchia porazila Napoleona Bonaparte. V monarchií pôsobila iba veľmi slabá opozičná sila, národy mohli prosperovať, cenzúra bola mierna, hoci vzbudzovala pobúrenie a odpor. Doba relatívneho mieru a prosperity utvrdzovala Metternicha v presvedčení, že jeho názory a konania sú správne a pravdivé. Dával prednosť racionalite a vyvíjajúcemu sa statusu quo. Vyslancovi v Ríme v roku 1847 napísal, že celá monarchia vykazuje pokrok. Píše o rovnosti občanov v oblasti justície, rovnakom daňovom zaťažení pre všetky vrstvy obyvateľstva a nezávislosti súdnej moci. Do pozornosti dáva aj fakt, že vo všetkých častiach ríše existujú územné snemy a samospráva, ktorá je oproti iným krajinám liberálnejšia. „*V žádné jiné říši nejsou do takové miry respektována národnostní práva, respekt k národnostem je vskutku nutnou podmínkou naší existence, nikde není méňe absolutistická vláda než v naší říši a ani být nemůže.*“[[9]](#footnote-9)

Panika vyvolaná nepokojmi v uliciach Viedne viedla ku Metternichovej rezignácií, ktorá sa stala príčinou revolúcie meruôsmych rokov.

# Bachov absolutizmus

Politický systém Alexandra Bacha môžeme historicky členiť na dve obdobia. Prvým, ktorý predstavíme je obdobie provizória trvajúce od roku 1850 do roku 1853. V priebehu revolúcie 1848-1849 vládne v Uhorsku režim nazývaný vojenská diktatúra, ktorej vedúcou silou bol maršal Haynau. Diktatúra v sebe zahŕňala povinnosť obyvateľstva odovzdať strelné zbrane, papierovú hotovosť Uhorska, tlačoviny a vyhlášky z revolučnej éry, ktoré boli následne spálené. V povolených periodikách bola silná propagácia nového režimu. Migrácia ľudí bola prísne kontrolovaná. „*Kto sa chcel vzdialiť na viac ako 6 uhorských míľ (52 km) od domu, musel mať pas.“[[10]](#footnote-10)* Kontrolným orgánom, slúžiacim na kontrolu týchto opatrení bolo žandárstvo, ktoré vzniklo v roku 1849.

Po potlačení revolučného hnutia počas meruôsmych rokov sa v Habsburskej ríši presadzovala centralistická politika cisára Františka Jozefa I, ktorej nositeľom bol Alexander Bach. V Uhorsku boli bezprostredne po porážke maďarského povstania pri Világoši panovníkom prijate tvrdé opatrenia voči Maďarom. Chorvátsko, Sedmohradsko a Vojvodina sa pripojili k Rakúsku[[11]](#footnote-11). Popravených bolo spolu s bývalým predsedom uhorskej vlády, Ľudovítom Baťánom, približne 120 vojenských predstaviteľov maďarskej revolúcie. Došlo k zrušeniu uhorskej ústavy, uhorského snemu a župnej správy.

Reorganizačné zmeny pociťovala aj cirkev. V roku 1853 pápež Pius IX. povýšil fogaršské biskupstvo na arcibiskupstvo. Fogaršskému arcibiskupstvu bola postavená metropola a jemu podriadeným sa stalo varadínske gréckokatolícke biskupstvo, arménskokatolícke biskupstvo v Szamosújvári. Povýšené na arcibiskupstvo bolo aj biskupstvo v Lugosi.

Vážne ohrozenou sa stala autonómia protestantov, pričom ešte v roku 1850 boli zrušené funkcie. Biskupov nahradili v evanjelickej cirkvi menovaní administrátori a u reformovaných prevzali funkciu zástupcovia.

Provizórium charakterizujeme ako nariadenie ministerstva vnútra, Alexandra Bacha, o dočasnom usporiadaní politickej správy Uhorska. Išlo o spôsob, ktorým malo byť Uhorsko začlenené do jednotnej absolutistickej monarchie.

Jedným so znakov provizória bolo obnovenie miestodržiteľskej rady, hlavného riadiaceho orgánu, ktorý podliehal priamo Viedni. Uhorská komora, ktorá fungovala 320 rokov od čias Jozefa II, zanikla a bola nahradená Krajinským finančným riaditeľstvom s podriadenými zložkami. Uhorsko sa rozdelilo na 5 dištriktov a v rámci nich bolo vyčlenených 25 žúp, pričom dva z nich, košický a bratislavský, ležali na území Slovenska. „*Na funkcie v úradníckom aparáte sa vyberali ľudia na základe odbornosti a znalosti jazykov, najmä nemčiny.“[[12]](#footnote-12)* Úradníci nosiaci čierne uniformy sa nazývali „Bachovými husármi“ a predstavovali symbol Uhorského neoabsolutizmu. V Uhorsku bol vyhlásený výnimočný stav a zriadené mimoriadne súdy. Cisár František Jozef I. vydal 31. decembra 1851 tzv. Silvestrovské patenty, ktoré potvrdili dovtedajší vývoj. Popierali ústavné formy vlády a smerovali k absolutizmu. Oktorojovaná ústava bola považovaná za „nevhodnú a neprimeranú“. Potvrdené bolo zrušenie poddanstva, rovnosť ľudí pred zákonom, ochrana cirkví, avšak došlo k zrušeniu občianskych práv, napr. právo spolčovania sa, právo na zhromažďovanie a právo na slobodu tlače. Súdne konania neboli verejné a zaviedol sa spoločný občiansky a trestný zákonník platný v celej ríši.

Uvedené patenty v predchádzajúcom odseku definitívne uzavreli možnosť obnovy konštitučnej monarchie a položili základy neoabsolutizmu. Základom sa teda stal dokonale fungujúci štátny aparát, disciplinovaná polícia a armáda, výlučná moc v rukách Františka Jozefa I., jeho matky Žofie a ministra vnútra Alexandra Bacha.

Nadchádzajúce obdobie ohraničené rokmi 1853 – 1859 vymedzujeme v dejinách novoveku ako obdobie definitíva.

František Jozef I. zavádza v roku 1853 definitívnu správu Uhorska. „*(...) od roku 1854 sa stalo povinným vedenie pozemkových kníh. Výber daní veľmi prísne vykonávali okresné daňové úrady s nemeckou úradnou rečou. Pre ich potreby bola ako výkonná zložka zriadená finančná stráž.“[[13]](#footnote-13)* Urbársky patent z 2. marca 1853 mal na starosti riešenie nezrovnalostí v otázkach poddanského vlastníctva pôdy. Urbársky patent však zvýhodňoval zemanov. Ak mal roľník záujem o pôdu, musel ju kúpiť, no pokým ju splácal, musel odvádzať naturálie a robotnú rentu. Komasácia a segregácia v otázkach vlastníctva pôdy boli kľúčovým bodom častých roľníckych sporov či už navzájom alebo v konfrontácií so zemepánmi. V Uhorsku bola zreorganizovaná štátna správa a usporiadanie monarchie.

V roku 1855 podpísala habsburská monarchia konkordát so Svätou stolicou, čím došlo k zrušeniu Placeta regia[[14]](#footnote-14) a katolíckej cirkvi boli vrátené práva v oblasti výchovy, vlastnej správy a pôsobenia vo verejnom živote

Nemaďarským národom neoabsolutizmus nepriniesol priaznivé podmienky a Viedenský dvor splnil len malú časť z požiadaviek nastolených v rokoch 1848 – 1849. Chorvátom bolo splnené vytvorenie záhrebného arcibiskupstva. Srbská Vojvodina bola vytvorená ako provincia riadená skrz Viedeň, nie ako samosprávne územie. „*Karlovický metropolita Rajačič sa stal patriarchom i predsedom vojvodinskej vlády.*“[[15]](#footnote-15) V roku 1864 rumunsky veriaci na kongrese v Karloviciach vyhlásili metropoliu rumunskej ortodoxnej cirkvi sídliacu v Sibini. Územná autonómia však nebola priznaná a Sedmohradsko pretrvávalo pod priamou správou Viedne. Slováci sa pokúšali o samostatnosť cez Štúra, Hurbana a Hodžu či mnohých ďalších. Pre riešenie jazykových otázok mal väčší význam absolutizmus. „*Na základe dohody popredných srbských a chorvátskych literárnych dejateľov vo Viedni vznikol v marci 1850 ich spoločný literárny jazyk – srbochorvátčina.*“

Počas pôsobenie ministra školstva a kultu Schwarzenbergovej vlády grófa Lea Thuna nastala priaznivá situácia pre nemaďarské národnosti v oblasti cirkvi a školstva. Materinsky jazyk bol smerodajný pri stanovení výučby reči v ľudových školách a nižších stupňoch gymnázií.

Menovanie Štefana Moyzesa banskobystrickým biskupom, ako aj dosadenie sympatizantov slovenských národných snáh, biskupov Kolarčíka a Zábojského, na vrch rožňavskej a spišskej diecézy, malo pre Slovákov zásadný význam. Dočasnými správcami Preddunajského a Potiského dištriktu evanjelickej cirkvi sa stali prívrženci národného hnutia Slovákov, Ján Chalupka a Samuel Reuss.

Pád Bachovho absolutizmu nastal v roku 1859 kedy Rakúsko utrpelo viacero porážok na bojiskách v severnom Taliansku, v Magento a 24. júna 1859  Solferino, dôsledkom čoho bol Alexander Bach odvolaný cisárom Františkom Jozefom I, ktorý sa Októbrovým diplomom 20. októbra manifestačne zriekol absolutistického spôsobu vlády.

# Zhrnutie

## Klemens Lothar Metternich

Konzervatívny systém habsburskej monarchie v období rokov 1815 – 1848. Štát bol riadený tzv. štátnou konferenciou. Metternich odmietal jozefínske reformy. Presadzoval hodnotové a ideové princípy Svätej aliancie, legitimitu monarchie, paternalizmus, jednotu v dynastií a v cirkvi. Bol proti liberalistickým a nacionalistickým prvkom. Pestoval rešpekt, poriadok, stabilitu. Presadil režim, v ktorom sa osvedčovala štátna nepolitická lojalita zabezpečovaná aparátom tajnej polícia a úradníkmi štátnej a magistrátnej správy. Tvrdiť však, že Rakúsko bolo za Metternichovho absolutizmu policajným štátom je nesprávne, pretože, ako uvádzame v kapitole o Metternichovom absolutizme, policajná moc je mnohými preceňovaná. Univerzitám bola zrušená autonómia, pre nižšie vrstvy cenzuroval publikácie propagujúce revolúciu. Obdobím Metternichovho absolutizmu bola vytvorená a upevnená stredná meštianska vrstva a vykryštalizovali sa základy v umení – biedermaier, resp. romantizmus. Definované boli základy slovenského národného obrodenia v II. („kollárovská generácia“) a III. („štúrovská generácia) fáze. Po páde Metternichovho absolutizmu boli za chod monarchie zodpovední Schwarzenberg, Buola a Rechberg. Metternich z pozadia naliehal na spolupráci s Ruskom a Pruskom, avšak jeho požiadavky neboli vypočuté. „*Za monarchii byli nyní zodpovědní muži menšího formátu, ale monarchie i tak nadále překonávala všechny problémy – s výjimkou první světové války.*“[[16]](#footnote-16)

## Alexander Bach

Bachov absolutizmus, resp. neoabsolutizmus bol politický vládny systém absolutistickej habsburskej monarchie v rokoch 1849 – 1859. Po porážke revolučných hnutí 1848 -1849 sa Bach pokúsil o nadviazanie a duchovné pokračovanie metternichovského absolutizmu. Svoje idey koncipoval na nových, nezvratných faktoch revolučného obdobia, ako napríklad odstránenie poddanstva. Toto obdobie je vo svojom zárodku spojené s cisárskym, ale aj cárskym ruským vojenským víťazstvom nad revolúciou Maďarov. Hlavná myšlienka neoabsolutizmu predstavovala obnovu narušenej celistvosti monarchie. Cieľom centralizácie pomohla aj modernizácia bankového a finančného systému, peňažne zaťažujúce projekty industrializácie a urbanizácie ríše (výstavba železničnej a telegrafickej siete). Vrchol neoabsolutizmu predstavuje III. generácia slovenského národného obrodenia „štúrovskej generácie“, s tým súvisia aj privilégiá Slovákov – možnosť používať materinsky jazyk v nižších školách.

# Záver

Absolutizmus od svojho počiatku prešiel mnohými formálnymi zmenami, čo sme v seminárnej práci dokázali. Bachov absolutizmus vznikol len pár rokov po skončení Metternichovho. Napriek tomu dokázal uplatniť odlišnosti, ktoré značne ovplyvnili chod krajiny a taktiež vývin udalostí v niektorých európskych krajinách.

# Zoznam bibliografických odkazov

SKED, A., 2014. *Metternich a Rakousko.* Brno: Centrum pro studium demokracie a kultury, o.p.s., 2014, s. 322. ISBN 978-80-7325-332-5

KÓNYA, P., a kol., 2013. *Dejiny Uhorska (1000-1918).* Prešov: Vydavateľstvo Prešovskej univerzity v Prešove, 2013, s. 780. ISBN 978-80-555-0921-1

GALANDAUER, J., a HONZÍK, M., 1982. *Osud trůnu habsburského.* Praha: Panorama, 1982, s. 272. ISBN 11-085-82

KISSINGER, H., 2009. *Obnovení světového řádu, Metternich, Castleragh a potíže s mírem v letech 1812-1822.* Praha: PROSTOR, 2009, s. 416.. 978-80-7260-221-6

HRBEK, J., 2012. *Evropa a absolutizmus v 17. a 18. století.* Praha: Stanislav Juhaňák – Triton, 2012, s. 210. ISBN 978-80-7387-601-2

KAHUDA, J., 2009. *Kancléř Metternich a plasy ve světle soudobých dokumentů.* Plzeň: mesto Plzeň vydáva ako 6. zväzok edície Tilia plassensis, 2009, s. 72.

1. František II. pôsobil do roku 1806 ako cisár Svätej rímskej ríše národa nemeckého. Po porážke Napoleonom sa stáva František prvým cisárom Rakúska. Preto od tejto udalosti hovoríme o Františkovi I. [↑](#footnote-ref-1)
2. A. SKED, 2014, s. 124 [↑](#footnote-ref-2)
3. A. SKED, 2014, s. 124 [↑](#footnote-ref-3)
4. Politická prax, v ktorej František I. rokoval kedy chcel a s kým chcel. [↑](#footnote-ref-4)
5. Inštitúcia, ktorá mala na starosti štátne výdavky. [↑](#footnote-ref-5)
6. A. SKED, 2014, s. 140 [↑](#footnote-ref-6)
7. A. SKED, 2014, s. 154 [↑](#footnote-ref-7)
8. A. SKED, 2014, s. 180 [↑](#footnote-ref-8)
9. A. SKED, 2014, s. 264 [↑](#footnote-ref-9)
10. P. KÓNYA, 2013, s. 592 [↑](#footnote-ref-10)
11. Slovensko zostalo súčasťou Uhorska. [↑](#footnote-ref-11)
12. P. KÓNYA, 2013, s. 594 [↑](#footnote-ref-12)
13. P. KÓNYA, 2013, s. 594 [↑](#footnote-ref-13)
14. Placeta regia – 1404, vydal Žigmund Luxemburský [↑](#footnote-ref-14)
15. P. KÓNYA, 2013, s. 598 [↑](#footnote-ref-15)
16. A. SKED, 2014, s. 262 [↑](#footnote-ref-16)