***Posledný tanec***

Veríte na víly? Možno si vravíte, že je hlúpe a naivné veriť v rozprávky. Myslel som si to isté, rovnako ako mnoho ďalších ľudí. V poslednom roku sa, ale všetko zmenilo. Viete, keď Vám niekto povie, že máte už len pár dní života, je to ako by ste sa prebudili zo sna. Bol to zvláštny pocit. Zmietal mnou hnev, sebaľútosť, smútok, a strach. Nebál som sa smrti. Bál som sa toho, že smrť je koniec. Bál som sa, že nezistím čo je vlastne zmyslom života. V nemocnici som strávil už niečo vyše roka a napriek tomu sa liek pre mňa nenašiel. Po tom, čo mi lekári dali posledný týždeň rozhodol som sa ho stráviť doma. Najhoršie na tom bolo to, že som vedel, že hovoria pravdu. Časté stupňujúce sa bolesti hlavy a únava boli neodmysliteľným sprievodným javom môjho dlhodobého stavu. No teraz to bolo akoby mi moje telo „dávalo zbohom“. Našťastie lieky na tlmenie bolesti zaberali rýchlo. Nemalo zmysel hľadať riešenia, a tak som sa rozhodol svoje posledné chvíle stráviť svojou obľúbenou činnosťou, čítaním.

Vošiel som do antikvariátu na hlavnej ulici. Staré dvere zavŕzgali a ozval sa retro zvonček oznamujúci predavačovi, že niekto vošiel do obchodu. Páčil sa mi ten zvuk. Mal som pocit, že to značí začiatok nového príbehu, hoci ten môj sa blížil ku koncu. Starý pán z dlhou bradou, ktorý vyzeral ako Gandalf podišiel ku mne.

„ Má mladý pán nejaké konkrétne želanie?“ povedal až nečakane piskľavým hlasom.

„ Nie ďakujem, najprv sa tu poobzerám, ak môžem?“

„ Ale iste nech sa páči.“

Prechádzal som sa medzi regálmi a nasával som vôňu starých kníh. Nebolo to niekedy príjemné, nakoľko niektoré knihy doslova páchli zatuchlinou, ale to sa u starých kníh stáva. Prezeral som si jednu knihu za druhou a premýšľal, ktorý príbeh bude ten posledný, ktorý si prečítam. Ako som tak prechádzal okolo kopy kníh, ktoré len tak ležali na podlahe, lebo sa zrejme nevošli do regálu, jedna kniha spadla rovno predo mňa. Zohol som sa a vzal som knihu do ruky. Bola stará zrejme 70. roky. Sfúkol som z nej vrstvu prachu a zaostril som na názov.

„ Mágia víl?“ prečítal som nahlas, a neskrýval som skeptický úškrn.

„ To nie je najlepšia voľba.“ ozval sa piskľavý hlas spoza mňa.

Otočil som sa za hlasom. Stál tam ten starý pán a díval sa na mňa znepokojeným pohľadom.

„ Prečo nie?“ opýtal som sa a nechápavo a pri tom som obracal knihu v ruke, hľadajúc meno autora.

„ Táto kniha už mala mnohých vlastníkov a ako vidíte stále sa vráti sem po istom čase“ povedal a opatrne mi knihu vzal z rúk.

„ Prepáčte, ale nechápem, to ju každý po prečítaní vrátil naspäť?“ nechápavo som krútil hlavou.

„ Nie, viete pravda je taká, že žiaden z tých ľudí, ktorý si túto knihu kúpili ju vrátiť neprišli. Proste si ju niekto kúpi a o pár dní sa kniha znova objaví niekde v obchode.“

„ To znie lákavo. Čarovná kniha.“ povedal som s úsmevom a neskrýval som ironický tón v hlase. „ Vezmem si ju.“ dodal som a vzal som knihu späť do svojich rúk.

Starý pán sa na mňa pozrel zvláštnym pohľadom. Na chvíľu som mal pocit, že ma ľutuje.

„ No ja som Vás varoval.“ povedal s povzdychom a začal kráčať smerom k pokladni. Chvíľu som sa zamyslel. Mal som pocit, že sa o mňa naozaj bojí.

„ Ale veď je to len kniha.“ pomyslel som si a vybral som sa za ním.

„ Tak čo som dlžný?“

„ Nič, mladý pán, kniha je vaša.“

„ To mi ju dáte zadarmo?“ opýtal som sa nechápavým tónom.

Starček sa nadýchol a povedal: „ Ak sa Vám nebude páčiť môžete ju vrátiť. Ak sa Vám zapáči, tak mi ju zaplatíte nabudúce.“ Zdalo sa akoby túto vetu nevravel prvý krát. Slušne som teda poďakoval a pozdravil. Ponáhľal som sa domov. Predsa len, môj čas je teraz vzácny. Po príchode domov som sa hodil na gauč a otvoril som knihu. Bola naozaj zvláštna. Na jej stranách boli rôznym typom písma, pomedzi text ručne vpísané poznámky. Začal som teda čítať.

„ Kapitola prvá, Kto je vlastne víla?“ Zahĺbil som sa do riadkov a zo zvedavosti som čítal aj ručne vpísané poznámky. Kniha kapitolu po kapitole popisovala magické schopnosti víl, to ako ich nájsť a ako sa pred nimi chrániť. Poznámky zrejme predošlých čitateľov boli, ale zaujímavejšie ako samotný text. Zameriavali sa na konkrétnu vílu menom Aria, ktorá vraj mala mať schopnosť odpovedať na každú otázku, pretože víly ako je známe, majú dar jasnozrivosti. No bolo tam i varovanie.

„*Jazerná pani Aria, je záhadná bytosť, avšak nakoľko ide o vílu nesmie klamať. Môžete jej položiť akúkoľvek otázku a ona Vám odpovie, ale musíte odolať jej vábeniu. Väčšinu ľudí vábi na tanec na hladine jazera, ľudia podľahnú jej kráse a potom ich utopí. Získate odpoveď ale za cenu života. Prosím ak toto čítaš nedaj sa zlákať jej krásov.“*

Ostatné poznámky sa niesli v podobnom duchu. Knihu som čítal stále ďalej a v jednom mali poznámky pravdu, nemohol som prestať čítať. Moja zvedavosť aj napriek varovaniam rástla každou ďalšou stranou. Ubehlo niekoľko hodín a ja som sa pomaly dostával ku koncu knihy. Posledná strana neniesla text len čísla...

*„44.86562472657487, 15.582183561382653“*

Hneď som si uvedomil, že zrejme ide o súradnice, a tak som otvoril som laptop, ktorý nečinne ležal vedľa mňa a červené blikajúce svetielko oznamovalo, že je v režime spánku. Stlačil som enter a otvoril som Google Mapy. Naťukal som čísla do príkazového riadka skeptický ku výsledku a stlačil som vyhľadať. Na moje počudovanie vygeneroval počítač konkrétne miesto niekde v Chorvátsku. Plitvické jazerá. Fotografie boli naozaj pekné a v tej chvíli som sa pozrel na nástenné hodiny v kuchyni. Povzdychol som si.

„ Čo môžem stratiť?“ povedal som si nahlas. Rezervoval som si letenku a zavolal som si taxík. Cestou na letisko som začal uvažovať o tom, čo sa víly opýtam ak teda existuje. Cesta sa zdala nekonečná. Lietadlom som nikdy neletel, ale kedy to vyskúšam ak nie teraz? Let prebehol v poriadku a hoci som mal z počiatku strach, nie je to také strašné ako to vykresľujú ľudia, ktorý letia po prvý raz. To čo ma čakalo, čo som musel urobiť aby som si overil, čo je v knihe pravda a čo nie, ma v mysli týralo celú cestu. Kniha jasne popisovala, že víla sa zjaví len tomu, kto pri jazere bude sám, tesne po zotmení a zavolá jej meno. Keď som dorazil na miesto bolo tesne pred západom slnka. Zadal som teda súradnice do GPS a vydal som sa na presnú lokáciu podľa inštrukcií v knihe. Divil som sa, že kniha v poznámkach, napriek súradniciam, nabádala k odbočeniu z turistickej trasy, avšak vzhľadom na môj stav mi bolo, tak nejak jedno či poruším nejaké pravidlá. Moje posledné hodiny strávim tak, že zažijem dobrodružstvo. Keď som dorazil na miesto takmer mi to vyrazilo dych. Nádherné priezračné jazero a kaskádovitý vodopád ukrytý v náručí lesa. Posledné lúče zapadajúceho slnka sa opierali do hladiny jazera a vytvárali tak dojem, že jazero je s čistého krištáľu. Díval som na tu nádheru v ruke stále zvierajúc tajomnú knihu, ktorá ma sem priviedla. Zdalo sa, že na toto miesto ešte ľudská noha nevkročila. Keď zapadlo slnko začal som pociťovať strach, ale zároveň istú nádej.

„Ak je to pravda, ak naozaj existuje, možno by vedela... ale to je nezmysel... ale ak predsa vie čo by ma zachránilo tak...“ premýšľal som nahlas nad tým, čo sa víly opýtam stále skeptický k jej existencii. Nakoniec som sa v lone toho krásneho miesta zmieril so svojím osudom a zavrhol som otázku o svojej záchrane. Navyše, čo ak by som neodolal jej tancu na čo by mi odpoveď potom bola?

„ Toto je môj posledný deň a ak víla existuje a odpovie mi poddám sa jej moci, koniec koncov asi niet krajšieho miesta kde by človek chcel prežiť posledné chvíle svojho života.“ Mesiac sa pomaly objavoval na oblohe.

Vo svite dorastajúceho kosáku mesiaca bolo to miesto ešte úchvatnejšie. Chvíľu som váhal stále prečítavajúc si varovania v knihe. Nakoniec som knihu zavrel a odhodlal som sa.

„ Aria?“ povedal som s mierne rozklepaným hlasom. No odpoveďou mi boli len zvuky lesa. Keď sa chvíľu nič nedialo skúsil som to znova, no tentokrát som jej meno zakričal.

„ Ariáaaa!“

Ozvena sa niesla lesom a keď ustala nastalo ticho. Akoby niekto stíšil volume na reproduktore. Prvých pár momentov som len stál a načúval tomu tichu. Na jednej strane ma to fascinovalo, no na druhej aj desilo. Po pár minútach som len zvesil hlavu položil som knihu na peň stromu a sklamaný som sa otočil na cestu späť. Zastavil ma prenádherný hlas.

„Vari už odchádzaš?“ povedal hlas a jeho ozvena sa niesla po hladine jazera až ku mne. Obrátil som sa. A tam, na skale pri vodopáde stála prekrásna žena v trblietavých bielych šatách. Mesačný svit odrážal od jej šiat odlesky priamo do čírej vody. Chvíľami sa zdalo akoby ani nebola skutočná. Keď sa do jej šiat oprel mesačný lúč mal som pocit, že je trochu priehľadná. A odlesky bielej sa miešali s odleskami belaso modrej. Dlhé blond vlasy jej siahali takmer až k zemi, a na hlave mala trblietavú korunku s jagavými perlami. Od úžasu nad jej krásou som zostal ako nemý len stáť.

„Nádhera.“ povedal som do ticha.

Postava sa pomaly ako pierko približovala po hladine priamo ku mne. Nevyzeralo to ako by kráčala, ale skôr sa vznášala s ľahkosťou jarného vánku.

„Si nádhera.“ zopakoval som keď víla podišla ku mne len na niekoľko metrov.

„ Ďakujem“ odpovedala hlasom, ktorý znel ako chorál. „Prečo si sem prišiel, cudzinec?“ opýtala sa.

„ Ja ...Ja ... ty si skutočná?“ vykoktal som zo seba.

„ Pravdaže áno, už dávno sem nikto nezavítal. Je mi tu smutno. Nezatancuješ si so mnou?“ opýtala sa.

„ Ja...ja...ja neviem tancovať?“ povedal som s miernym zahanbením.

„ Poď, ja ťa to naučím!“ povedala a vystrela ku mne ruku.

„ Ja... povráva sa, že vieš odpovedať na akúkoľvek otázku. Ak mi odpovieš na moju, tak si s tebou zatancujem, súhlasíš?“ opýtal som sa a zahľadel sa na ňu, čakajúc ako zareaguje na môj návrh.

„ Dobre teda, súhlasím, aká je tvoja otázka?“ povedala takmer až anjelským hlasom. Na sekundu som skoro zabudol čo ma po tanci s ňou čaká. Nechápal som ako môže byť tak nádherná bytosť tak krutá, nemohol som sa ale zbaviť pocitu, že ju z istej perspektívy chápem.

„ Prišiel som lebo som chcel vedieť čo ma zachráni od smrti, ale to by som svoju otázku premárnil. Preto sa spýtam teda opačne. Čo je zmyslom života, Aria, pani jazera?“

„ Zvláštna otázka.“ zamyslela sa. „ Vy ľudia celý čas strávite hľadaním zmyslu života, a potom jedného dňa je koniec, váš čas vyprší. Zmysel života, je žiť tak, aby si na jeho konci neľutoval ani jedno rozhodnutie.“ povedala a na chvíľu sa zazdalo, že sa jej v očiach zaleskli slzy. V tých nádherných očiach farby nebeskej oblohy, v ktorých sa dá utopiť aj bez tanca.

„ Ďakujem, Aria.“ povedal som a sklonil som hlavu. Chvíľu bolo ticho potom som sa naposledy pozrel na tú krásu okolo seba na jazero a na hviezdy. Povzdychol som si:

„ Je čas ísť. Smiem prosiť?“ povedal som s úsmevom a uklonil som sa, naťahujúc ruku k víle vznášajúcej sa nad hladinou tesne pri brehu. Aria sa na mňa usmiala a podala mi ruku. Zmierený s osudom som sa teda nechal unášať posledným tancom.

Na druhý deň našiel starý pán s dlhou bradou na podlahe antikvariátu knihu. Smutný si nad ňou povzdychol a položil ju späť medzi ostatné knihy.