**Okres Gelnica** je [okres](https://sk.wikipedia.org/wiki/Okres_(Slovensko)) v [Košickom kraji](https://sk.wikipedia.org/wiki/Ko%C5%A1ick%C3%BD_kraj) na [Slovensku](https://sk.wikipedia.org/wiki/Slovensko). Má rozlohu 584,43 km², žije tu 31 707 obyvateľov a priemerná hustota zaľudnenia je 54 obyvateľov na km² (údaje k 31. 12. 2022). Správne sídlo okresu je mesto [Gelnica](https://sk.wikipedia.org/wiki/Gelnica).

**Mestá**

[**Gelnica**](https://sk.wikipedia.org/wiki/Gelnica)

**Obce**

[Helcmanovce](https://sk.wikipedia.org/wiki/Helcmanovce) **·** [Henclová](https://sk.wikipedia.org/wiki/Henclov%C3%A1) **·** [Hrišovce](https://sk.wikipedia.org/wiki/Hri%C5%A1ovce) **·** [Jaklovce](https://sk.wikipedia.org/wiki/Jaklovce) **·** [Kluknava](https://sk.wikipedia.org/wiki/Kluknava) **·** [Kojšov](https://sk.wikipedia.org/wiki/Koj%C5%A1ov) **·** [Margecany](https://sk.wikipedia.org/wiki/Margecany) **·** [Mníšek nad Hnilcom](https://sk.wikipedia.org/wiki/Mn%C3%AD%C5%A1ek_nad_Hnilcom) **·** [Nálepkovo](https://sk.wikipedia.org/wiki/N%C3%A1lepkovo) **·** [Prakovce](https://sk.wikipedia.org/wiki/Prakovce) **·** [Richnava](https://sk.wikipedia.org/wiki/Richnava_(okres_Gelnica)) **·** [Smolnícka Huta](https://sk.wikipedia.org/wiki/Smoln%C3%ADcka_Huta) **·** [Smolník](https://sk.wikipedia.org/wiki/Smoln%C3%ADk_(okres_Gelnica)) **·** [Stará Voda](https://sk.wikipedia.org/wiki/Star%C3%A1_Voda_(okres_Gelnica)) **·** [Švedlár](https://sk.wikipedia.org/wiki/%C5%A0vedl%C3%A1r) **·** [Úhorná](https://sk.wikipedia.org/wiki/%C3%9Ahorn%C3%A1) **·** [Veľký Folkmar](https://sk.wikipedia.org/wiki/Ve%C4%BEk%C3%BD_Folkmar) **·** [Závadka](https://sk.wikipedia.org/wiki/Z%C3%A1vadka_(okres_Gelnica)) **·** [Žakarovce](https://sk.wikipedia.org/wiki/%C5%BDakarovce)

## Pozoruhodné údaje o obciach

* Najstaršia: [Margecany](https://sk.wikipedia.org/wiki/Margecany) - rok [1235](https://sk.wikipedia.org/wiki/1235);
* Najmladšia: [Smolnícka Huta](https://sk.wikipedia.org/wiki/Smoln%C3%ADcka_Huta) a [Stará Voda](https://sk.wikipedia.org/wiki/Star%C3%A1_Voda_(okres_Gelnica)) - rok [1828](https://sk.wikipedia.org/wiki/1828)
* Najvyššie položená: [Závadka](https://sk.wikipedia.org/wiki/Z%C3%A1vadka_(okres_Gelnica)) - 827 m n. m.
* Najnižšie položená: [Jaklovce](https://sk.wikipedia.org/wiki/Jaklovce) a [Margecany](https://sk.wikipedia.org/wiki/Margecany) - 340 m n. m.
* Najmenší kataster: [Stará Voda](https://sk.wikipedia.org/wiki/Star%C3%A1_Voda_(okres_Gelnica)) - 328 ha;
* Najväčší kataster: [Švedlár](https://sk.wikipedia.org/wiki/%C5%A0vedl%C3%A1r) - 8449 ha;

Okres Gelnica – tzv. Hnilecká dolina sa nachádza v severozápadnej časti Košického samosprávneho kraja. Susedí s okresmi [Rožňava](https://sk.wikipedia.org/wiki/Ro%C5%BE%C5%88ava_(okres)), [Spišská Nová Ves](https://sk.wikipedia.org/wiki/Spi%C5%A1sk%C3%A1_Nov%C3%A1_Ves_(okres)), [Košice-okolie](https://sk.wikipedia.org/wiki/Ko%C5%A1ice-okolie_(okres)) a [Prešov](https://sk.wikipedia.org/wiki/Pre%C5%A1ov_(okres)). Charakter krajiny je členitý podhorský a horský. Z geomorfologického hľadiska územie patrí do oblastí [Slovenské rudohorie](https://sk.wikipedia.org/wiki/Slovensk%C3%A9_rudohorie), celku [Volovské vrchy](https://sk.wikipedia.org/wiki/Volovsk%C3%A9_vrchy" \o "Volovské vrchy), podcelkov [Hnilecké vrchy](https://sk.wikipedia.org/wiki/Hnileck%C3%A9_vrchy), Volovec, Zlatý stôl, Pipitka a Kojšovská hoľa. V malej časti územie patrí do celku Čierna hora, podcelkov Roháčka a Bujanovské vrchy, ktoré sa tiahnú po ľavom brehu [Hornádu](https://sk.wikipedia.org/wiki/Horn%C3%A1d).

Oblasť je tvorená kryštalickými horninami, ktoré sú bohaté na [nerastné suroviny](https://sk.wikipedia.org/wiki/Nerastn%C3%A1_surovina). Reliéf územia sa utváral po alpínskom vrásnení po spodnej kriede a pred staršími treťohorami. Miestami tvoria obal prvohôr hrubé súvrstvia svetlosivých vápencov a dolomitov vystupujúce na povrch, ktoré zvyšujú tvárnosť horstva. Sú v nich úzke, hlboko vrezané kaňonovité riečne doliny tvaru V, strmé bralnaté svahy i skalné útvary. Rudné ložiská sa využívali už v [stredoveku](https://sk.wikipedia.org/wiki/Stredovek), zaujímavé stopy po dávnom baníctve možno nájsť dodnes v podobe opustených šácht, háld alebo prepadlísk.

**NAJVYŠŠÍ vrch – ZLATÝ STôL** (zasahuje do katastra obce Švedlár a smolník) – **1322** m n m

Územie patrí do povodia [Hornádu](https://sk.wikipedia.org/wiki/Horn%C3%A1d), ale odvodňuje ho predovšetkým [Hnilec (rieka)](https://sk.wikipedia.org/wiki/Hnilec_(rieka)) (52,5 km v okrese), ktorý sa pri Margecanoch vlieva do Hornádu. Významnejšími prítokmi Hnilca sú [Smolník](https://sk.wikipedia.org/wiki/Smoln%C3%ADk), Stará Voda, Kojšovský potok. Nadregionálny význam má priehrada [Ružín](https://sk.wikipedia.org/wiki/Ru%C5%BE%C3%ADn_(vodn%C3%A1_n%C3%A1dr%C5%BE)" \o "Ružín (vodná nádrž)), ležiaca vo východnej časti Hnileckej doliny, s prítokmi Hornád a Hnilec (rieka). Menšie umelé nádrže sa nachádzajú v katastroch obcí Jaklovce, Smolník a Gelnica.

Okres je najlesnatejším okresom v rámci SR s viac ako 74% lesnatosťou (436 km2). Nachádzajú sa tu lesné porasty v kategóriách hospodárskych a ochranných. V lesoch sú hlavnými hospodárskymi drevinami [smrek obyčajný](https://sk.wikipedia.org/wiki/Smrek_oby%C4%8Dajn%C3%BD), [jedľa biela](https://sk.wikipedia.org/wiki/Jed%C4%BEa_biela) a [buk lesný](https://sk.wikipedia.org/wiki/Buk_lesn%C3%BD). V severovýchodnej časti je hospodárskou drevinou aj [borovica lesná](https://sk.wikipedia.org/wiki/Borovica_lesn%C3%A1), poddruh spišská. Zaujímavosťou je výskyt [borovice horskej – kosodreviny](https://sk.wikipedia.org/wiki/Borovica_horsk%C3%A1) a taktiež [borovice limby](https://sk.wikipedia.org/wiki/Limba).