**Pracovný list – literatúra - J. G. Tajovský – Maco Mlieč**

**1. Autor**: slovenská literatúra, realizmus – 2. vlna – kritický realizmus – prelom 19. – 20. storočia, (kritika zlých pomerov na slovenskej dedine – chudoba, nevzdelanosť, zaostalosť, alkoholizmus...)

**2. Dej**: slovenská dedina

Rozprávač sa zastavil pri Macovi, ktorý pri ceste pásaval kravy a pýtal sa ho odkedy už pracuje. Radí mu, aby si zrátal, koľko by mal peňazí, keby ho gazda každý rok riadne vyplácal. On však nemá pocit, že ho gazda zdiera a je spokojný so svojou prácou i plácou.

Gazda mal Maca strašne rád, pretože vedel opatriť jeho najlepšie kone. Raz sa Maco podvečer hnal do mesta po gazdu a mladé nevycvičené kone sa splašili a prevrhli vozík. Maco si pri páde zlomil nohu. Gazda ho dal do nemocnice, ale noha sa nezahojila, lebo bola zlomená v kolene. A tak Maco už nechodil, ale kríval. Pre jeho zranenie sa už na prácu u koní nehodil, a tak ho gazda dal k volom. O pár rokov už nevládal ani volom seno dávať, a preto musel začať pásť kravy. Spával už len v telinci (maštali).   
  
Na jeseň už Maco začal polihovať, pretože veľmi ochorel. Maco sa však nikomu nesťažoval. Skúšal brať rôzne bylinky na priedušky, no nič nepomáhalo a on už nevládal ani dýchať. Paholci sa nad ním zľutovali a ťažké práce robili namiesto neho. Maco sa bál, že čoskoro zomrie a nestihne sa porátať s gazdom, a preto išiel za ním a spýtal sa ho, čo mu dlhuje. Gazda mu urobil vyúčtovanie, samozrejme len za jeden rok a zistil, že mu dlhuje 13 zlatých.   
  
Maco ho prosil, aby mu peniaze nevyplácal, aby ho radšej za ne pochoval na cintoríne a nie za plotom (pochovávali sa tam tuláci a samovrahovia). Gazda Macovi smrť vyhováral, no on ho prerušil, za všetko mu poďakoval a pobozkal mu ruku. Tu gazdovi vypadli slzy a prisľúbil mu úctivý pohreb. Maco spokojný odišiel a ráno ho našli mŕtveho v telinci. Gazda mu naozaj vystrojil krásny pohreb, celá obec ho chválila, len sluhovia povrávali, že mal ho aj za čo pochovať.

**3. Postavy:** Maco Mlieč (Mliečnik)

gazda

V diele autor využíva množstvo **kontrastov**:

zovňajšok Maca Mlieča – jeho charakter  
ťažko pracujúci ľudia – pohodlní ľudia  
vnútorné vlastnosti gazdu – Macova ľudskosť

**MACO MLIEČ:**Maco Mlieč bol už 40 rokov prezývaný **Mliečnikom**, pretože sa podobal na hlinený hrniec na mlieko. Zomreli mu rodičia, gazda ho na piaty rok po ich smrti prestal vyplácať a Maco pracoval len za nocľah, stravu, nejaké kúsky odevu, kalíšok pálenky a tabak. **Nepoznal cenu peňazí** a myslel si, že gazda má s ním veľké výdavky, a preto ho pokladal za dobrosrdečného a veľkorysého. Maco bol veľmi **pracovitý** a zastal každú robotu.

Ako mládenec sa o seba staral, ale keď mu mal 30 rokov, **prestal sa holiť**, **česať**, **umývať** a spával v maštali. Vyzeral tak zanedbane a špinavo, že s ním už ani sluhovia nechceli jedávať v spoločnej miestnosti.   
Mal **hrdzavé vlasy**, oči ako myš, tvár mal prepadnutú dovnútra, vrchnú gambu na tri prsty odutú a uši nemal skoro žiadne. Správali sa k nemu ako k nedospelému, no Maco sa nikdy neurazil, len sa uškŕňal.

GAZDA:  
Gazda mal okolo 60 rokov a nikdy nešiel pešo ani na pole ani na lúku (bol pohodlný).

Mal guľatú tvár a brucho ako súdok. Bol veľmi **bohatý** a **lakomý** na všetkých okrem seba. Maca **využíval** na rôzne práce a o peniaze ho zdieral. Bol veľmi **vypočítavý**, no svojim spôsobom mal Maca rád.

**4. Vonkajšia kompozícia: členenie na odseky**

**5. Vnútorná kompozícia:**

- chýba úvod a zápletka

- vyvrcholenie – Maco Mlieč je chorý, nemôže pracovať  
- rozuzlenie - Maco Mlieč išiel za gazdom  
- záver - smrť Maca Mlieča, veľký pohreb

**6. Literárny druh:** epika

**Literárny žáner: kriticko**-**realistická** **poviedka**

**sociálna poviedka**

**monografická poviedka**

**Forma umeleckej reči:** neviazaná

**7. Téma:** Táto poviedka zachytáva život a životné podmienky najbiednejšieho človeka, ktorý sa nedokáže sám brániť. Kritizuje zdieranie pracovitého človeka, ľahostajnosť voči slabším a postihnutým.

**Idea**: Nezáleží na tom, ako človek vyzerá, ale aký v skutočnosti je

**Aktualizácia:→↑**