**Pracovný list č.1 – slovenský jazyk – 3.A**

Milá moja 3.A,

takže korona pokazila naše plány. Ak bude všetko ako-tak v poriadku, v pondelok dňa **19. 10. 2020** by sme sa mali stretnúť na dištančnom vzdelávaní podľa upraveného rozvrhu.

Takouto formou sa Vám budem prihovárať každý deň počas tohto týždňa a zadám Vám domácu úlohu zo slovenského jazyka, literatúry **(výnimočne, keďže literatúru máme len 1 hodinu do týždňa)** a mediálnej výchovy. Ich vypracovanie mi **NEBUDETE** posielať, spoločne si ich skontrolujeme na konkrétnej vyučovacej hodine.

Prvá domáca úloha je zo slovenského jazyka.

Som rada, že sa nám podarilo prebrať všetky podstatné informácie k SOČ. Dnes budem pokračovať v téme, ale trocha z inej oblasti. Téma: →↓

**Využívanie rôznych skupín slov v práci SOČ**

**a) termíny – (odborné výrazy) –** sú to jednoslovné alebo viacslovné pomenovanie, pomocou nich sa vieme vyjadrovať presne a jednoznačne. Používame ich náučných textoch (teda aj v SOČ), ak význam termínu nepoznáme, vieme ho nájsť v Slovníku cudzích slov, v terminologických slovníkoch (kyselina sírová, nominatív, stratosféra...)

**b) cudzie slová –** sú to slová, ktoré majú pôvod v cudzom jazyku, v súčasnosti najmä z ANJ, v našej slovnej zásobe máme slová z cca 30 cudzích jazykov. V minulosti sa preberalo najmä z latinčiny, gréčtiny. Používame ich náučných textoch (teda aj v SOČ), ak význam cudzieho slova nepoznáme, vieme ho nájsť v Slovníku cudzích slov, v terminologických slovníkoch (algebra, monológ...), z cudzích slov vznikajú **zdomácnené slová,** časom sa prispôsobili domácemu pravopisu, nepociťujeme ich ako cudzie, niektoré sú nespisovné (kiks, vercajk...) – tieto slová nepatria do náučného štýlu.

**c) internacionalizmy (medzinárodné slová) –** vyskytujú sa v aspoň troch rozdielnych jazykoch. Pomenúvajú rôzne javy, najmä z oblasti vedy, techniky, politiky.... Ich význam spočíva v tom, že uľahčujú medzinárodnú komunikáciu (terorizmus, kardiochirurgia...)

**d) neologizmy (nové slová) –** novovzniknuté slová a slovné spojenia, pretože veda, technika a spoločenský vývoj napreduje. Okrem publicistiky a administratívy sa používajú aj v náučnom štýle. Často sú prevzaté z cudzieho jazyka, dnes najmä z angličtiny. Domáce neologizmy vznikajú zriedka (mraznička, posilňovňa, samoobsluha)

**e) domáce slová –** majú pôvod v domácom jazyku, používajú sa vo všetkých typoch textov, teda aj v náučných (noha, kniha).

**f) neutrálne slová (bezpríznakové) –** patria do jadra slovnej zásoby, vecne pomenúvajú predmety, javy, deje a vlastnosti (koberec, dom, písať, hore, desať...).

Do náučného textu nepatria **nárečové slová** (dialektizmy) – bandurky, kapura..., **slangové slová –** učka,fitko**..., , expresívne slová (citovo zafarbené) –** psisko, psíček.

**PROSÍM VYTLAČIT A PRILEPIŤ ALEBO PREPÍSAŤ DO ZOŠITOV, SÚ TO INFO K MATURITE. Pekný večer, p. p. Blahovská**