## **Medzinárodná zmluva ako prameň medzinárodného práva**

Medzinárodné zmluvy sa v priebehu 20. storočia stávajú hlavným prostriedkom úpravy nových oblastí medzinárodného práva. V súčasnom období už medzinárodné zmluvy, či už všeobecné alebo osobitné, možno považovať za prevládajúci prameň medzinárodného práva. Podrobná úprava podmienok vzniku, zmeny a zániku medzinárodných zmlúv je obsiahnutá vo Viedenskom dohovore o zmluvnom práva z roku 1969.

## **Medzinárodná obyčaj ako prameň medzinárodného práva**

Ďalším základným prameňom medzinárodného práva je medzinárodná obyčaj. Na rozdiel od písaných medzinárodných zmlúv, medzinárodná obyčaj je nepísaným pravidlom medzinárodného práva, ktoré štáty priznali právne záväznú povahu.

Na to, aby nepísané pravidlo nadobudlo povahu právne záväzného pravidla, musia byť splnené dva základné prvky obyčajovej normotvorby, a to materiálny a psychologický.

V dôsledku praxe bola v medzinárodnom práve odmietnutá koncepcia tzv. okamžitej obyčaje založenej len na presvedčení štátov o jej právnej záväznosti bez zodpovedajúcej praxe štátov.

## **Všeobecné právne zásady uznávané civilizovanými národmi**

Ďalším prameňom medzinárodného práva, ktorý Medzinárodný súdny dvor používa vo svojej rozhodovacej činnosti, sú všeobecné právne zásady uznávané civilizovanými národmi. Termín „civilizované národy“ bol do štatútu prebratý zo Štatútu Stáleho dvora medzinárodnej spravodlivosti z roku 1921. V uvedenom období sa ním reagovalo pomerne častú prax ad hoc medzinárodných arbitrážnych orgánov 19. storočia.

## **Jednostranné akty ako zdroje záväzkov štátov podľa medzinárodného práva**

Ďalším zdrojom medzinárodných záväzkov, ktorý priniesla medzištátna prax, sú jednostranné akty štátov. Úmysel štátu byť viazaný a plniť záväzok obsiahnutý v jeho jednostrannom akte tvorí podstatnú náležitosť jeho medzinárodnej záväznosti. Aby sa jednostranný akt mohol považovať za zdroj medzinárodného záväzku štátu, je nutné, aby spĺňal aj ďalšie podmienky, a to nasledovné:

- musí ho vydať orgán oprávnený zastupovať štát navonok

- štát nemôže byť nútený k jeho prijatiu pod hrozbou sily alebo použitím sily

- obsah záväzku musí byť v súlade s kogentnými pravidlami medzinárodného práva, ako aj s ďalšími záväzkami, ktoré pre štát vyplývajú z iných prameňov medzinárodného práva.

## **Vnútroštátne zákonodarstvo ako pomocný prameň medzinárodného práva**

Vnútroštátne zákonodarstvo slúži ako prameň poznania existencie a obsahu obyčajových pravidiel, pričom vnútroštátne právne predpisy tiež signalizujú, akým spôsobom štát obyčajové pravidlá medzinárodného práva vykladá a zabezpečuje ich uplatňovanie vo svojom právnom poriadku.

Vnútroštátne zákonodarstvo zohráva významnú úlohu v procese zabezpečovania plnenia záväzkov, ktoré štátom vyplývajú z iných prameňov medzinárodného práva. V tejto oblasti úloha vnútroštátneho zákonodarstva závisí od úpravy vzťahu medzinárodného a vnútroštátneho práva, ako aj od formulácie zmluvného alebo iného záväzku štátu.