Prvá adventná nedeľa

**AI** V živote sa stretávame s rozličnými formami upozornenia. Od solídnych a jemných, až po výstražné, ktoré spôsobujú strach. Intenzita upozornenia závisí od vážnosti veci, na ktorú upozorňuje. Ináč na nás pôsobí upozornenie v parku, aby sme nešliapali po kvetoch a ináč upozornenie o vysokom napätí.

**KE** Na začiatku adventného obdobia sme počuli Ježišove slová: “*Budú znamenia na slnku... Dávajte si pozor, aby vaše srdcia neoťaželi... Bedlite celý čas a modlite sa.”* Akej intenzity sú tieto upozornenia? Snáď všetci uznáme, že sú to upozornenia dôležité a Ježiš ich hovorí vážne celou svojou autoritou.

**DI** Najprv upozorňuje na finále ľudských dejín a sveta. Biblisti hovoria, že Ježiš si pomohol vtedajšou židovskou apokalyptikou, aby názorne vysvetlil, že pri jeho druhom príchode sa budú diať mimoriadne a nepredstaviteľné veci. Budú signalizovať, že sa končia dejiny sveta a ostáva len jeho duchovné a večné kráľovstvo lásky a pokoja.

Ďalej Ježiš upozorňuje na nebezpečný spôsob života, ktorý môže zabrániť tomu, aby konkrétni ľudia dosiahli večnú radosť. Spomína obžerstvo, opilstvo a prílišné starosti o živobytie.

Napokon upozorňuje na prostriedky, ktoré majú človeku pomôcť, aby na ten veľký deň bol pripravený. Je to bedlivosť srdca a modlitba. To znamená zameranie na Boha a spojenie s Bohom.

**PAR** V dnešnej dobe sme svedkami renesancie lietajúcich balónov. Konštruktéri a nadšenci sa vracajú k roku 1783, keď sa podarilo vo Francúzsku zostrojiť balón naplnený horúcim vzduchom a neskoršie plynom a tak naplniť sen ľudstva po lietaní. Balón je pred letom pripevnený lanami a závažiami k zemi. Aby mohol vzlietnuť, je potrebné laná rozviazať, závažia odstrániť a naplniť ho plynom. Ak by sa tak nestalo, balón by ostal stále na zemi a jeho zostrojenie by nemalo zmysel.

Podobne je to aj s človekom. Aj my sme boli stvorení preto, aby sme raz “vzlietli” k Bohu. Iný zmysel nášho života nejestvuje. Aby sa tak stalo, človek sa musí odpútať od tejto zeme. Ježiš hovorí, že k zemi sme pripútaní obžerstvom, opilstvom a rozličnými starosťami o živobytie.

Človek potrebuje jesť, aby mohol žiť. Má ale rozum, ktorý ho riadi, aby poznal svoju mieru. Ak na rozum zabudne, alebo si myslí, že jeho rozum je v bruchu, tak sa stane nenásytným. A viete si asi predstaviť, že aký je to život, keď niekto žije pre brucho a ním aj rozmýšľa. Podobne je to aj s opilstvom. Úroveň človeka závisí od jeho miery pitia. Čím niekto viac pije, tým je menej človekom. Starosti o živobytie máme každý z nás. Dovtedy sú dovolené, dokedy nás neoberajú o iné hodnoty. Ak sa staneme lakomými, nervóznymi egoistami, ktorí ničím veľkým nechcú byť, ale len mať, tak sme tak pripútaní k tejto zemi, že neexistuje sila, ktorá by nás bez nášho súhlasu pozdvihla vyššie.

**MY** Uvoľnený balón môže vzlietnuť až potom, keď je napustený plynom. “Plynom” nášho života je modlitba. Ona nás stále dvíha k Bohu. Bez nej sa človek nemôže priblížiť k nebesiam. Modlitba je duchovný pokrm a nápoj, ktorý nás pripravuje na nebeskú hostinu.

**ADE** Ježiš nám nepovedal čas, kedy sa zjaví vo svojej nádhere. Upozornil nás ale, že čo máme robiť, aby sme boli na tento okamih pripravení. Ak kopneme v parku do kvetu, zničíme ho, ale my budeme žiť ďalej. Ak sa dotkneme vysokého napätia, prúdu sa nič nestane, ale my zomrieme. Zahynuli by sme aj vtedy, keby sme nechceli poslúchnuť dôležité upozornenia Ježiša. Prežívajme adventnú dobu v túžbe po večnom živote. Oslobodzujeme sa z toho, čo nás sputnáva a naplňujme sa neustálou modlitbou.

**1. nedeľa adventná (C)** Lk 21, 25-28, 34-36: KONIEC NA ZAČIATKU

Dnes **nanovo začíname s rozprávaním príbehu Ježiša z Nazareta**, tohto úžasného človeka, tohto Syna Božieho, ktorého nazývame Kristus, čo je: pomazaný, vyvolený.

**Koľký raz už?** Tento jeho príbeh sa rozpráva znova a znova, rok čo rok, už takmer 2000 rokov. Toto je jeden z dôvodov, prečo Ježiš zostáva s nami a žije s nami. Nie je to však dôvod jediný.

Mohlo by sa zdať zvláštnym, že jeho príbeh začíname **ohlásením konca sveta**.

Hovorí o slnku, ktoré padne na zem, o hviezdach, ktoré strácajú svoju žiaru. Hovorí o konci, ktorý celkom určite príde. Hovorí o mužoch a ženách, ktorí totálne a definitívne zaniknú.

**Prečo začíname začiatok rozprávaním o konci?**

Prečo? **Nie je vari každý príbeh o konci zároveň aj príbehom o začiatku?** Nie je posledný deň vždy aj svitaním nového dňa, ktorý nadchádza? Nie je posledný pohľad na minulosť, na dom, ktorý opúšťaš, na mŕtveho, ktorého pochovávaš, **vždy vystriedaný pohľadom do budúcnosti, na veci, ktoré prichádzajú?**

Keď Ježiš hovorí o tomto konci, hovorí **o svete, ktorý sa má stratiť, odísť, ustúpiť**. O svete zla a hriechu, nenávisti, žiarlivosti, žiadostivosti, apartheidu, rasizmu, vojny a vraždy, ktorý každý jeden z nás pozná tak dobre, pretože nás obopína ako naša pokožka.

**Keď Ježiš hovorí o konci tohto sveta, predpovedá príchod sveta nového, lepšieho, iného: Kráľovstva Božieho, v ktorom budeme iní, zmenení.**

Niektorí túto jeho predpoveď nazývajú **snom**. Mýlia sa. Nemajú totiž nádej.

Iní zasa tvrdia, že Ježiš myslel **len na nové nebo**, ktoré má prísť, nie na zem. Aj títo sa mýlia: neutralizujú totiž, čo Ježiš naozaj povedal a mienil, keď pridávajú veci, ako: „Tento koniec príde o štyri roky, snáď o päť, no iste do konca druhého milénia. A keď nie, potom do roku 2100.“ Títo **proroci odsúdenia** trvajú na tom, že Boh ukončí existenciu tohto sveta všetko končiacim hnevom a tým, že ho kompletne spáli.

Myslel Ježiš na toto, keď povedal: **„Kráľovstvo Božie je medzi vami...“**?

Myslel na toto, keď povedal: **„Iďte do celého sveta a učte všetky národy a krstite ich v mene Otca i Syna i Ducha Svätého.“**?

Myslel na toto, keď kedysi dávno na tom pamätnom mieste rozlomil svoj chlieb svojim učeníkom a podal im kalich s vínom a povedal im: **„Toto je moje telo a toto je moja krv a robte to na moju pamiatku!“**?

On hovoril nielen o novom nebi, ktoré príde. **Hovoril aj o novej zemi, novom svete, ktorý má byť sformovaný: o svete, ktorý znova stvorí jeho Duch a ktorý nám jeho Duch dá.**

Poďme, rozíďme sa. Tma je už takmer za nami. Je tu už svitanie.