**Prvé sväté prijímanie**

[](http://rimavskasobota.fara.sk/sk/wp-content/gallery/obrazky/prve-sv-prijimanie.png)

Svätá Eucharistia završuje uvádzanie do kresťanského života. Tí, čo boli krstom povýšení na hodnosť kráľovského kňazstva a birmovaním hlbšie pripodobnení Kristovi, prostredníctvom Eucharistie majú s celým spoločenstvom účasť na samej Pánovej obete.

„Náš Spasiteľ pri Poslednej večeri v tú noc, keď bol zradený, ustanovil eucharistickú obetu svojho tela a svojej krvi, aby ňou v priebehu vekov trvale zachoval obetu kríža, kým nepríde, a aby tak zveril Cirkvi, milovanej Neveste, pamiatku svojej smrti a svojho zmŕtvychvstania: sviatosť milosrdenstva, znak jednoty, puto lásky, veľkonočnú hostinu, pri ktorej prijímame Krista, duša sa napĺňa milosťou a dostávame závdavok budúcej slávy.“ (KKC 1322-1323)

**Príprava na prvé sväté prijímanie**

Príprava detí prebieha systematicky v rodine a počas vyučovania náboženstva na škole od 1. ročníka. Žiaci 3. ročníka odovzdajú záväzné prihlášky na farský úrad, alebo prostredníctvom katechétu. S prihláškou je potrebné doniesť aj krstný list dieťaťa ak nie je krstené v našej farnosti.

**Podmienky pre slávenie prvého sv. prijímania detí:**

1. Účasť na bohoslužbách
2. Primerané vedomosti
3. Svedectvo o krste

1. Účasť na bohoslužbách sa dosvedčí tým, že si deti značia do zošita na náboženskú výchovu (NV), o čom je v nedeľu Božie slovo a ako sa dá podľa neho žiť. Pritom vychádzame zo slov evanjelia: Ježišov priateľ je ten, „kto počúva Božie slovo a zachováva ho“. (Bližšie vysvetlenie dostanú deti v škole a kostole.)

2. K prvému sv. prijímaniu sa vyžadujú najmenej 3 roky účasti na hodinách NV. Vedomosti sa hodnotia z dvoch hľadísk – deti si majú osvojiť učenie cirkvi a majú byť schopné vyjadriť svoj vlastný postoj.

**Praktické dôsledky:**

Deti musia mimo samozrejmej účasti na NV splniť tieto úlohy:

1. Ovládať naspamäť základné modlitby, napr. Otče náš a Apoštolské vyznanie viery čiže Verím v Boha; Zdravas Mária, Pod tvoju ochranu sa, za rodičov, atď.
2. Ovládať naspamäť Desatoro Božích prikázaní; základné pravdy viery, Cirkevné prikázania, atď.
3. Mať v zošite na NV alebo v inom zošite uvedenú účasť na nedeľných a prikázaných sv. omšiach, aj keď sa slávia cez týždeň.
4. Ovládať naspamäť modlitbu ľútosti pri sv. pokánia a poďakovanie po prijímaní.

\* Splnenie uvedených úloh zaznamená katechéta NV deťom v ich zošite pre informáciu rodičov.

Vážení rodičia, tešíme sa, že ste sa rozhodli poskytnúť svojim deťom náboženskú výchovu. Pri všetkej dobrej vôli musíme však počítať aj s tým, že niektoré dieťa nesplní uvedené podmienky. Najčastejší problém býva s návštevou kostola. V tomto bode však už nemôžeme byť ústupčivejší.

Prijatie Eucharistie úzko súvisí s cirkvou ako spoločenstvom, kde počúvame Božie slovo a usilujeme sa o život podľa neho. Kto sa z nejakých dôvodov nezúčastňuje modlitby cirkvi pri sv. omši, nemôže zatiaľ pristúpiť k sv. prijímaniu. To neznamená, že to nebude neskôr. Máme dobré skúsenosti so staršími deťmi i s dospelými, ktorí sa sami rozhodli pre život v cirkvi a prijatie sviatostí.

Termín prvého svätého prijímania je určení podľa sviatku Veľkej Noci. Direktórium odporúča 5. alebo 6. Veľkonočnú nedeľu. Presný dátum prvého svätého prijímania je vždy vyhlásení vopred v kostole.

**Prvá svätá spoveď**

Príprava na prvé prijatie sviatosti zmierenia (na prvú svätú spoveď) sa koná súčasne s prípravou na prijímanie Eucharistie (na prvé sväté prijímanie). Spravidla sa vysluhuje deň pred slávnosťou 1. sv. prijímania. Je dobré, keď vtedy celá rodina pristupuje k sviatostiam, hlavne rodičia a krstní rodičia, aby deti videli ich príklad. Kto je rozvedený alebo len žijú spolu, ako druh a družka, nemôže pristupovať k sviatosti.

Ak je to možné, tak by bolo dobré, aby ste si svoj sviatostný život dali do poriadku pri tejto udalosti.