Základné zásady medzinárodného humanitárneho práva

(semestrálny projekt)

Voj.1.st. Veronika OLEJNÍKOVÁ

M11b BOŠ

2019/2020

Obsah

[Úvod 3](#_Toc23811650)

[1.Medzinárodné humanitárne právo 4](#_Toc23811651)

[1.1 Základné zásady medzinárodného humanitárneho práva 5](#_Toc23811652)

# Úvod

Ozbrojené konflikty sprevádzajú históriu ľudstva takmer od jeho samotného vzniku. I keď sa postupne názory na otázky vojny a mieru menili a vyvíjali, faktom zostáva, že vojna vždy bola, je a zrejme i v budúcnosti bude súčasťou ľudského života. Práve vojna je jedným z kľúcových pojmov pre oblasť medzinárodného humanitárneho práva.

Humanitárne právo vychádza zo zásady humanity, pričom je to tá časť medzinárodného práva, ktorá reaguje na potrebu aplikovateľnosti pravidiel v čase ozbrojených konfliktov, či už vnútroštátnych alebo medzinárodných. Zvlášť je zamerané na potrebu riešenia záležitostí humanitárnej povahy. Hlavný cieľom je obmedzenie znepriatelených strán v možnosti použitia akýchkoľvek prostriedkov a spôsobov vedenia ozbrojeného konfliktu za účelom ochrany osôb a majetku.

# 1.Medzinárodné humanitárne právo

**„Medzinárodné humanitárne právo** (ďalej len „MHP“) je jednou zo súčastí medzinárodného práva verejného a svojou povahou predstavuje *ius in bello*. Pojem MHP je však mladší než pojem vojnové právo, resp. právo ozbrojených konfliktov, keďže bol zavedený až po druhej svetovej vojne, a to z podnetu predstaviteľov Medzinárodného výboru Červeného kríža (najmä Jeana Picteta). Podľa prvotnej koncepcie mal tento názov označovať súbor pravidiel vojnového práva, určených na ochranu ľudí počas vojnových konfliktov (tzv. ženevské právo). Ide o najužšie vymedzenie pojmu MHP, ktoré je v súčasnosti takmer prekonané v prospech širších definícií. Stretnúť sa môžeme tiež s najširšou definíciou, podľa ktorej MHP predstavuje súbor medzinárodnoprávnych opatrení, písaných aj obyčajových, ktoré zaisťujú rešpektovanie a plný rozvoj jednotlivca. Podľa tohto názoru by potom pojem MHP zahŕňal nielen haagske a ženevské právo, ale aj právo ľudských práv. Za najvýstižnejšie a najakceptovanejšie sa v súčasnosti považuje stredne široké vymedzenie tohto pojmu. Ide o jeho definíciu podanú Medzinárodným výborom Červeného kríža, ktorá hovorí, že MHP sa rozumie súbor medzinárodných pravidiel zmluvného aj obyčajového pôvodu, ktorých špecifickou úlohou je riešiť humanitárne problémy priamo vyplývajúce z ozbrojených konfliktov, ci už medzinárodných alebo vnútroštátnych, obmedzovať z humanitárnych dôvodov právo strán v konflikte na prostriedky a spôsoby vedenia vojny a chrániť osoby a objekty, ktoré sú alebo by mohli byt konfliktom zasiahnuté.

Čo sa týka slovenských a českých autorov zaoberajúcich sa týmto odvetvím medzinárodného práva verejného, treba povedať, že väčšina z nich sa pri charakteristike MHP priamo nevyjadruje k jeho systematike a zaradujú ho pod právo ozbrojených konfliktov. Ako príklad možno uviesť názor Jankuva, ktorý chápe MHP ako osobitnú súčasť práva ozbrojených konfliktov, ktorá na rozdiel od ostatných noriem vojnového práva zaručuje právo na život a ľudskú dôstojnosť určitým skupinám osôb, ktoré sa súhrnne nazývajú obetami vojny. Klucka sa napr. obmedzil len na definíciu práva ozbrojených konfliktov, ktoré podľa neho tvoria dve skupiny pravidiel – Haagske a Ženevské dohovory, pričom vymedzenie pojmu MHP nepodáva.Tu ako problém vyvstáva otázka ci je MHP len modernejším synonymom pre právo ozbrojených konfliktov alebo ci je právo ozbrojených konfliktov širším pojmom, ktorý zahŕňa okrem tradičného vojnového práva aj MHP. Po preštudovaní viacerých zdrojov sa v tejto otázke prikláňame k názoru českého autora prof. Šturmu, podľa ktorého je najprijateľnejšia práve definícia, ktorá chápe MHP ako súhrn pravidiel tak ženevského ako i haagskeho práva. Šturma tiež upozorňuje na to, že v práve ozbrojených konfliktov sa nachádzajú i ďalšie právne inštitúty, ktoré nemajú humanitárny charakter, ale patria k regulácii vojny a majú väčšinou obyčajový charakter, pričom sa sčasti prelínajú s haagskym právom (patria medzi ne napr. otázky zahájenia nepriateľstva, účinkov vojnového vzťahu na diplomatické styky a na medzinárodné zmluvy, na postavenie a majetok nepriateľských cudzincov, zastavenia nepriateľstva a vojnového stavu a inštitútu neutrality). Uvedenú oblasť možno potom označiť ako tradičné vojnové právo.8 Ako ďalšiu podobnú definíciu pojmu MHP možno uviesť tú, ktorej autorom je prof. Novotný, a síce že MHP treba rozumieť komplexný systém v minulosti existujúcich dvoch skupín vojnového práva – haagskeho a ženevského“ (Mandičová N., Medzinárodné humanitárne právo, s. 8-9)

## Základné zásady medzinárodného humanitárneho práva

Základnými zásadami, na ktorých medzinárodné humanitárne právo stojí sú:

* *Zásada ľudskosti*
* *Zásada vojenskej nevyhnutnosti*
* *Zásada ochrany civilného obyvateľstva pred účinkami nepriateľstva*
* *Zásada rozlišovania*
* *Zásada proporcionality*
* *Zásada rovných záväzkov obom stranám*

*Zásada ľudskosti -* Túto zásadu je potrebné vnímať ako základný pilier celého medzinárodného humanitárneho práva. Ľudskosť ako základný predpoklad dobrých vzájomných vzťahov. Všetky štáty, národy, skupiny ľudí ako aj jednotlivci sú povinný dodržiavať základné princípy charakterizujúce ľudskosť. Bez ohľadu na to, či sú niektoré princípy zakotvené v dohovoroch, alebo nie, chráni základné ľudské hodnoty. Táto zásada chráni základné hodnoty ľudskej osobnosti a ľudskej civilizácie. Prestupuje celé humanitárne právo a špecificky sa premieta do všetkých jeho oblastí.

*Zásada vojenskej nevyhnutnosti* - Táto zásada bola prvý krát zakotvená v tzv. Lieberovom kódexe v roku 1863. Táto zásada má vplyv na obmedzenia násilia v ozbrojenom konflikte. Jednotlivé bojujúce strany môžu používať len taký druh vojenskej sily, ktorý je nevyhnutný pre porážku nepriateľa v čo najkratšom čase s minimálnymi škodami. Zásada vojenskej nevyhnutnosti tvorí protiváhu a doplnok zásady ľudskosti.

*Zásada ochrany civilného obyvateľstva pred účinkami nepriateľstva* - Priamo úmerne technickému pokroku pri ozbrojených konfliktoch je civilné obyvateľstvo čoraz viac vystavované účinkom nepriateľstva. K výraznejším opatreniam k ochrane civilného obyvateľstva došlo až po druhej svetovej vojne prijatím ženevských dohovorov v roku 1949. V zmysle tejto zásady znepriatelené strany v ozbrojenom konflikte sa musia vyvarovať bojových operácii tak, aby civilné obyvateľstvo bolo postihnuté čo najmenej.

Chránené osoby majú napriek všetkým okolnostiam právo na to, aby bola rešpektovaná ich osoba, česť, ich rodinné práva, náboženské presvedčenie, ich spôsoby a zvyky Musí byť s nimi vždy nakladané ľudsky a musia byť chránené pred každým aktom násilia alebo zastrašovania, pred urážkami a zvedavosťou obecenstva.

Zároveň vychádzajúc s tejto zásady k zaisteniu rešpektovania civilného obyvateľstva ako aj civilných objektov musia strany v ozbrojenom konflikte vždy robiť rozdiel medzi ozbrojenými jednotkami a civilným obyvateľstvom spolu s civilnými objektami. V súlade s touto zásadou ozbrojené operácie budú vedené len proti vojenským objektom.

*Zásada rozlišovania*  - Táto zásada je pilierom celej právnej úpravy medzinárodného humanitárneho práva vo vedení ozbrojených konfliktov. Má obyčajovú povahu. Zásada je obsiahnuté už v počiatkoch kodifikovania. Počiatky nájdeme už v *Petrohradskej deklarácii*, resp. v haagskych dohovoroch. Ide o zákaz vedenia ozbrojeného útoku proti civilistom. Pokiaľ ide o pochybnosť, či civilný objekt ako škola, kostol, alebo rodinný dom sa používa ako vojenský objekt, vychádza sa zo zásady, že takýto objekt je civilný.

*Zásada proporcionality* - Táto zásada nie je nikde zakotvená, teda v žiadnom dokumente. Táto zásada má obyčajovú povahu. Vychádzajúc z tejto zásady stranám v ozbrojenom konflikte pripomína, že sú zakázané také útoky o ktorých je možné predpokladať, že spôsobia pridružené škody. Niekedy je táto zásada odborníkmi považovaná za ,,*Achillovu pätu*“ haagskeho práva, nakoľko je založená na porovnávaní hodnôt, ktoré sa javia ako neporovnateľné. Vyvstáva tu otázka, či smrť človeka je možné porovnávať z vojenskou výhodou.

*Zásada rovných záväzkov obom stranám –* Táto zásada spočíva v tom, že humanitárne právo zaväzuje rovnakou mierou všetky strany v konflikte a ukladá im rovnaké záväzky, pričom sa neprihliada ani na príčiny konfliktu, jeho povahy, rozsah či dĺžku konfliktu.