Vážení prítomní,

srdečne Vás vítam na malej rozlúčkovej slávnosti spojenej s odovzdávaním ocenení našim absolventom.

Pred takmer dvoma týždňami ste tu, milí maturanti, stáli s tablom a lúčili ste sa so svojimi mladšími spolužiakmi. Dnes Vás už môžeme osloviť absolventi, keďže pre chvíľou ste si z rúk Vašej triednej profesorky Daniely Molnárovej prevzali svoje maturitné vysvedčenia.

Pandémia poznačila a ovplyvnila dva školské roky. Učili sme sa dištančne, nekonali sa tradičné aktivity, ktoré sa so školu spájajú... mnohé súťaže, triedne výlety, ale aj stužková slávnosť a ani tradičná maturita, ktorej sa zvykne hovoriť skúška dospelosti. Mnohí Vám možno tak trochu aj závidia, že ste na jej zvládnutie nemuseli vynaložiť toľké úsilie... Ale verte mi, skúška dospelosti určite bude a nie jedna...

Väčšina z Vás chce pokračovať v štúdiu na vysokých školách, niektorí sa chystáte pracovať... Máte svoje plány a predstavy o tom, čo by ste v živote chceli dosiahnuť, ako by sa mal Váš život uberať... Stoja pri Vás rodičia, priatelia a tí Vás budú podporovať a pomáhať Vám. No prídu aj chvíle, ktoré budete musieť zvládnuť sami a prídu aj vážne rozhodnutia, ktoré budete musieť tiež urobiť sami...

Milí absolventi, **Šimon, Filip, Tamarka, Kristínka, Mário, Jeniffer, Vratko, Sofia, Michaela, Dianka,** František, Tomáš, úprimne Vám želáme, aby sa Vám v živote darilo a  ak náhodou zakopnete alebo nedajbože, spadnete, nájdite silu vstať a pokračovať so vztýčenou hlavou.

Ďakujem za pozornosť.