**Príklady dobrej praxe v edukácii: prezentácia a analýza best practice pre vlastnú činnosť z vyučovania, krúžkov**

1. **Čo práve čítame?**

Je to aktivita, ktorú každoročne využívam trikrát počas školského roka na hodinách literatúry v nižších triedach osemročného gymnázia. **Cieľom** tejto aktivity je motivovať žiakov k čítaniu kníh podľa vlastného výberu,  k nácviku prezentačných zručností pred svojimi spolužiakmi a k motivovaniu spolužiakov k čítaniu. **Realizácia aktivity:** So žiakmi si dohodneme konkrétny termín, úlohou žiakov je doniesť do školy práve dočítanú alebo (takmer dočítanú knihu) a pripraviť si krátku (niekoľkominútovú ústnu) prezentáciu a odprezentovať ju svojim spolužiakom. Modifikáciou tejto aktivity je aj možnosť urobiť výstavku starých rodinných fotografií a odprezentovať ich pred spolužiakmi.

Túto aktivitu sme zrealizovali aj online na hodine literatúry v príme a žiakom sa veľmi páčila.

1. **Mediálna výchova**

Mediálna výchova sa realizuje v 3. ročníku štvorročného štúdia ako rozširujúca 1 hodina do týždňa. **Cieľom** tejto aktivity je vytvárať tlačenú podobu triedneho časopisu (päťkrát) do roka, ďalším cieľom je učiť sa pracovať v tíme, byť zodpovedný za čiastkové úlohy, pracovať na čas, učiť sa komunikovať. **Realizácia aktivity:** Tvorba triednych periodík sa realizuje počas celého školského roka. Vždy sa vopred stanoví termín na odovzdanie pracovnej verzie, po korektúre aj originálnej verzie triedneho časopisu. Po jej odovzdaní nasleduje sebahodnotenie, počas ktorého každý redakčný tím ako celok hodnotí prácu na konkrétnom výtlačku a aj každý člen hodnotí svoju prácu. Od sebahodnotenia závisí klasifikácia/neklasifikácia známkou.

Mediálna výchova sa realizuje už niekoľko rokov a podľa aktuálnych možností posielame výtlačky do súťaží.

Mgr. Kamila Blahovská