**Projekt vyučovacej hodiny**

**oBčIANSKá NáUKA**

**Bc. Dominik Valeš**

**ŠKOLA:** ZŠ s MŠ Prakovce  **Povoľujem odučiť:** ..................................

**ROČNÍK**: 7.B (21.3.2023), 7. A (24.3.2023)

**DÁTUM**: 21.3.2023, 24.3.2023

**TEMATICKÝ** **CELOK**: Sociálne vzťahy v spoločnosti

**TÉMA VYUČOVACEJ HODINY**: Jakub hľadá odpoveď na otázku: „Prečo sa mení usporiadanie v spoločnosti?“ / Sociálne zmeny v spoločnosti a ich zdroje

**VZDELÁVACÍ CIEĽ**:

**Žiak vie:**

* Definovať základné pojmy učiva: sociálny status, mobilita, sociálne zmeny, zdroje sociálnych zmien, sociálna mobilita.
* Vysvetliť zdroje sociálnych zmien v spoločnosti.
* Určiť možné dôsledky zmien v štruktúre spoločnosti.

**VÝCHOVNÝ CIEĽ**:

**Žiak vie:**

* Uvedomiť si svoj status v spoločnosti a to ako sa môže zmeniť, ale i to čo ho ovplyvňuje.

**KĽÚČOVÉ POJMY:**  sociálny status, migrácia, mobilita, populačná explózia, extrémizmus, humanitárny, sociálne zmeny, zdroje sociálnych zmien, sociálna mobilita

**TYP VYUČOVACEJ HODINY**: Hodina výkladu a osvojovania si nových vedomostí

**DRUH VYUČOVACEJ HODINY**: výkladovo - reproduktívny

**FORMA VYUČOVACEJ HODINY:**

* hodiny základného preberania učiva, vyučovanie v triede, frontálna

**METÓDY**: vysvetľovanie, diskusná metóda

**POMÔCKY**: Učebnica: *Občianska náuka: Pre 7. ročník základnej školy a 2. ročník gymnázií s osemročným štúdiom*. Bratislava: Slovenské pedagogické nakladateľstvo, 2017. ISBN 978-80-10-03173-3.),

**OSNOVA NOVÉHO UČIVA**:

1. Predstavenie témy vyučovacej hodiny nastolenie základnej otázky: „Prečo sa mení usporiadanie v spoločnosti?“
2. Vysvetlenie základných pojmov: sociálny status, mobilita, sociálne zmeny, zdroje sociálnych zmien, sociálna mobilita. Prečítanie textu.
3. Výklad prepojený s písaním poznámok.
4. Otázky do diskusie.
5. Zhrnutie a ukončenie hodiny.

**ŠTRUKTÚRA VYUČOVACEJ HODINY:**

1. **Organizačná časť**

Učiteľ privíta so žiakmi, zapíše hodinu do triednej knihy.

1. **Oznámenie cieľa vyučovacej hodiny**

Učiteľ oboznámi žiakov s  cieľom vyučovacej hodiny. Predstaví žiakom tému a plynule prechádza do motivačnej a aktivizačnej časti hodiny.

1. **Motivácia žiakov a aktualizácia učiva**

Na motiváciu žiakov vzhľadom na predošlé témy učiteľ nastolí otázku:

*„Prečo sa mení usporiadanie v spoločnosti?“*

Po tejto otázke nasleduje krátke uvažovanie spoločne so žiakmi nad odpoveďou na túto otázku. Cieľom tohto zamyslenia je uvedomiť si, že tieto zmeny sa dejú neustále a sú istým spôsobom podstatné pre vývoj spoločnosti.

1. **Preverovanie vedomostí nadobudnutých na predchádzajúcich hodinách**

Učiteľ sa v prepojení na predošlé učivá opýta: *„Myslíte si, že sociálne zmeny v spoločnosti nejak ovplyvňujú štruktúru spoločnosti?“* Spoločne z odpoveďami žiakov vysvetlí učiteľ súvislosť. Následne spolu so žiakmi prečíta text na strane 48. Po prečítaní textu odpovie učiteľ na otázky, ktoré vyplynú z nepochopenia pojmov alebo viet v texte.

1. **Prezentácia nového učiva**

Učiteľ nariadi žiakom, aby si otvorili knihy a zošity. Žiaci si napíšu názov témy : Sociálne zmeny v spoločnosti a ich zdroje. Učiteľ dialogickou formou vysvetľuje jednotlivé pojmy nového učiva a priebežne diktuje poznámky žiakom. Postupne sa snaží vysvetliť odpoveď na úvodnú otázku hodiny : *„Prečo sa mení usporiadanie v spoločnosti?“* Diskusiu sa snaží moderovať tak , aby si vystačil s časom na ostatné fázy hodiny.

1. **Fixácia nového učiva ( 10 min)**

V záverečnej fázy vyučovacej hodiny učiteľ pokladá otázky v ktorých sa pýta na to čo si zapamätali z tejto vyučovacej hodiny. Znova sa pýta na kľúčové pojmy témy vyučovacej hodiny.

Nakoniec učiteľ položí otázky:

1. *Ako by ste definovali Váš status v spoločnosti?*
2. *Môže mať človek len jeden status alebo ich môže mať aj viac?*

*Poznámka pre učiteľa (tieto otázky môžu byť použité aj ako motivácia)*

1. **Zhrnutie učiva**

Učiteľ zhrnie v pár vetách podstatu sociálnych zmien v spoločnosti.

1. **Zadanie a vysvetlenie domácej úlohy**

*„Za domácu úlohu si pod poznámky z dnešnej hodiny prepíšete do zošita z knihy na strane 48 Slová, ktoré potrebujete vysvetliť, aby ste si tieto pojmy zopakovali. Na budúcu hodinu sa na tieto slovíčka budem pýtať. „*

**9. Zhodnotenie vyučovacej hodiny a jej záver**

Učiteľ zhodnotí splnenie cieľa vyučovacej hodiny a rozlúči sa so žiakmi.

**Poznámky:**

**Sociálne zmeny v spoločnosti a ich zdroje**

Sociálne usporiadanie v ľudskej spoločnosti sa neustále mení a vyvíja.

Tento proces vývoja nazývame **sociálne zmeny.**

Zmeny v štruktúre ľudskej spoločnosti nazývame **Sociálna mobilita.**

Existujú dva druhy sociálnej mobility:

Horizontálna- pohyb v rámci jednej spoločenskej vrstvy

Vertikálna – Vzostup alebo zostup medzi jednotlivými spoločenskými vrstvami

Zdroje sociálnych zmien:

* Prírodné podmienky
* Vývoj populácie

Dôsledky :

* Migrácia
* Ničenie prírody