Téma: **ŽIVOT ĽUDÍ VO VYSOKÝCH POHORIACH Mgr. Verešová Soňa**

Ročník: 6. ročník ZŠ

Vyučovacia forma/typ

● hodina základného typu (sprístupňovanie nového učiva)

Kognitívne vzdelávacie ciele/čo chcem žiaka naučiť

● vysvetliť –výhody života vo vysokých pohoriach

● poznať – v ktorých častiach svetadielov žijú ľudia vo veľkej nadmorskej výške

- príčiny života vo vysokých pohoriach

● charakterizovať – prírodné podmienky vo vysokých pohoriach

● porovnať – život ľudí v najvyšších pohoriach sveta a vo vysokých polohách na Slovensku

● oboznámiť – sa s kultúrou národov žijúcich vo vysokých pohoriach

Výchovné ciele

● rozvíjať – všeobecný kultúrny rozhľad

● vzbudenie záujmu - o ochranu prírody

- o povolaní horského nosiča u nás na SR

● viesť – k pozitívnemu postoju k učeniu, ako prostriedku obohatenia života (aj prostredníctvom internetu, iných zdrojov...)

Geografická kompetencia

● hľadanie informácií, hodnotenie, výber, zovšeobecňovanie

● interpretovať obrázok, mapu

Východiskové poznatky/na ktoré vedomosti budem nadväzovať

Poznať a vedieť používať pojmy: nadmorská výška, lama

Nové pojmy: treking

Vyučovacie metódy/ako budem učiť

● motivačný rozhovor s prvkami problémového vyučovania

● výklad s demonštráciou

● vysvetľovanie s demonštráciou

Vyučovacie prostriedky/čím budem učiť

● učebnice pre ZŠ - Geografia pre 6. ročník ZŠ

● obrázky

● články z internetu

Štruktúra hodiny

**I. Organizačná časť**

- zápis do triednej knihy

- oboznámiť žiakov s obsahom tématického celku

**II. Kontrola a preverovanie vedomostí žiakov**

Aktualizácia učiva:

Frontálne opakovanie z učiva *Život vo vysokých pohoriach* - 5. ročník a z predchádzajúceho učiva *(Lesy mierneho pásma)* s využitím otázok.

● Akú veľkú plochu tvoria lesy na SR? *(2/5 územia)*

● Čo je to tajga? *(súvislá plocha ihličnatého lesa, hl. v Rusku, Kanade, sev. Európe)*

● Aký význam majú pre človeka lesy? *(zmierňujú teploty, produkujú kyslík, pôda zadržiava vlhkosť, zásoba dreva)*

● Charakterizujte výškové stupne!

● Zdôvodnite, prečo nám vo vysokých nadmorských výškach voda zovrie skôr ako v kotlinách? *( s väčšou nadmorskou výškou je nižší tlak a pri nižšom tlaku je nižšia teplota varu )*

● Vymenujte živočíchy žijúce vo vysokých pohoriach!*(lama (Juž. Amerika), hov.dobytok, kamzík atď.)*

**III. Sprístupňovanie nového učiva(expozícia)**

1. Motivácia otázkami

● Poznáte niektoré mestá na Slovensku, ktoré sa nachádzajú vo vysokej nadmorskej výške?

● Čím sa môžu živiť ľudia vo vysokej nadmorskej výške?

● Aké druhy rekreácie by ste mohli vykonávať vo vysokých pohoriach?

● Viete čo je to treking?

● Spoznali by ste v horách vysokohorského nosiča? Ako vyzerá/čo robí?

2. Obsahová a didaktická postupnosť

● Stručné sprístupnenie a didaktické poznámky

**IV. Obraz tabule**

Poznámky:

Život ľudí vo vysokých pohoriach

**Vysoké pohoria:** Amerika:

                          Ázia:

                         Európa:

                        Afrika:

                        Austrália:  **(vypísať na DÚ)**

- s  narastajúcou nadmorskou výškou **= klesá teplota a tlak**

**= pribúdajú zrážky**

**= ubúda kyslík**

**= zvyšuje sa rýchlosť a sila vetra**

- väčšinou sú **riedko osídlené**, alebo **neosídlené** ( málo miest, dedín, horské chaty, meteorologické stanice, observatóriá = Lomnický štít)

- u nás sú najviac osídlené nížiny, kotliny a doliny riek

|  |  |  |  |  |
| --- | --- | --- | --- | --- |
| **Poradie:** | **Hora:** | **Pohorie:** | **Územie:** | **Výška (m n. m.):** |
| 1. | Everest | Himaláje | Nepál/Čína | 8 850 |
| 2. | K2 (GodwinAusten) | Karákóram | Pakistan/Čína | 8 611 |
| 3. | Kanchenjunga | Himaláje | Indie/Nepál | 8 586 |
| 4. | Lhotse I | Himaláje | Nepál/Čína | 8 516 |
| 5. | Makalu I | Himaláje | Nepál/Čína | 8 463 |
| 6. | ChoOyu | Himaláje | Nepál/Čína | 8 201 |
| 7. | Dhaulagiri | Himaláje | Nepál | 8 167 |
| 8. | Manaslu I | Himaláje | Nepál | 8 163 |
| 9. | NangaParbat | Himaláje | Pakistan | 8 125 |
| 10. | Annapurna | Himaláje | Nepál | 8 091 |
| 11. | Gasherbrum I | Himaláje | Pakistan/Čína | 8 068 |
| 12. | BroadPeak | Himaláje | Pakistan/Čína | 8 047 |
| 13. | Gasherbrum II | Himaláje | Pakistan/Čína | 8 035 |
| 14. | ShishmaPangma (Gosainthan) | Himaláje | Čína | 8 013 |
| 15. | Annapurna II | Himaláje | Nepál | 7 937 |
| 16. | GyachungKang | Himaláje | Nepál | 7 897 |
| 17. | DisteghilSar | Karakoram | Pakistan | 7 882 |
| 18. | Himalchuli | Himaláje | Nepál | 7 864 |
| 19. | Nuptse | Himaláje | Nepál | 7 841 |
| 20. | NandaDevi | Himaláje | India | 7 824 |

- vysoké pohoria s veľkou nadmorskou výškou /nad 2000 m/ **v tropických oblastiach** sú osídlené v **Južnej Amerike, Afrike a Ázii** - lepšie prírodné podmienky, príjemnejšie podnebie, nachádzajú sa tam vidiecke sídla aj veľké mestá

**Život ľudí vo vysokých pohoriach:**

- ***pestujú***sa odolné obilniny, strukoviny na menej úrodných pôdach

- ***chovajú*** zvieratá - lamy ( v Andách), jaky ( v Himalájach), hovädzí dobytok ( v Afrike)

- ***ťažia*** rudy v baniach

- ***domáca výroba***suvenírov, výrobkov z kože a textilu...

- ***vysokohorská turistika***

**V.Zaujímavosti**

**Najvyššie pohoria sveta**

**Najvyššie položená obec na Slovensku**

Podľa našich informácií a podkladov je **najvyššiepoložené** **sídlo** Štrbské Pleso (1329 m), nasledujú Vyšné Hágy (1128 m), obidve menované sú časťou obce Vysoké Tatry. **Najvyššie položenou samostatnou obcou**je Demänovská dolina (1109 m) v okrese Liptovský Mikuláš,“ uviedol Ľuboslav Michalík z GKÚ.

Podľa ŠÚ SR je **najvyššie položenou obcou** SlovenskaTatranská Javorina (993 m). Ďalšími v poradí súDonovaly (972 m), Vysoké Tatry (966 m) a Vyšná Boca(953 m). Za často považovanú najvyššie položenú obecLom nad Rimavicou (938 m), zaradil ŠÚ SR až na piate miesto. "Údaje o nadmorskej výške preberáme z GKÚ,“ potvrdil Peter Heidinger zo Štatistického úradu.

Údaje o nadmorskej výške obcí sa rozchádzajú najčastejšie preto, lebo **zdrojov** na získanie nadmorskej výšky je pomerne veľa - od **máp**, cez **GPS prijímače** až po **barometrické výškomery** a podobne. "Súčasný stav posudzovania najvyššie položených sídiel vychádza z použitia **digitálneho modelu** reliéfu a definičných bodov obcí a časti obcí. Takto získané údaje je nevyhnutné ďalej spresňovať a vytvoriť komplexnú metodiku na určovanie nadmorských výšok obcí na Slovensku.

**Článok - Machu Picchu**

<http://mozgovna.pravda.sk/spolocnost/clanok/19386-aku-zahadu-skryva-mesto-inkov-machu-picchu/> (7.10.2013)

# Horskí nosiči

Horskí nosiči vo Vysokých Tatrách, ale i v iných slovenských, európskych a svetových horstvách sú nesmierne zaujímavou, a dosiaľ odbornej, ale i širšej verejnosti nie veľmi známou profesiou.

Vo Vysokých Tatrách zásobujú horskí nosiči väčšinu vysokohorských chát a sú určite jednou z miestnych rarít.

"Naživo" ich môžete stretnúť na tatranských chodníkoch, vysokohorských chatách, alebo počas súťaže "Sherparally", v ktorej si merajú nosiči svoje sily, výdrž a schopnosti.

# Práca horských nosičov je drahšia ako vrtuľník

**Chlapov s obrovskými, ťažkými krošňami na chrbtoch Juraj Laštík kedysi považoval za bláznov. Dnes patrí medzi nich.**

Mladý Dolnokubínčan pracuje už štyri roky ako horský nosič na Zbojníckej chate vo Vysokých Tatrách. Do hôr prichádza vždy v lete na niekoľko týždňov. Nosenie bremien na chrbte je pre neho zároveň športovou prípravou pre skialpinizmus, ktorému sa venuje vrcholovo.

Známy dolnokubínsky skialpinista Juraj Laštík robí horského nosiča v rámci športovej prípravy.


**Len začal a chcel skončiť**

Horských nosičov si Juraj všimol už ako malé dieťa. „Brat ma často brával do Tatier. Tam som

prvý raz videl chlapov s obrovským nákladom na chrbtoch. Vtedy som si povedal, že toto by som nikdy v živote nechcel robiť. Považoval som ich skôr za bláznov." Neskôr sa s prácou nosičov zoznámil cez kamaráta Petra Geburu, ktorý to robil. „Zrazu sa čosi vo mne zlomilo a chcel som to vyskúšať aj ja." Prvý raz Juraj strávil v horách pri namáhavej práci tri týždne.Vrátil sa domov a bol si takmer istý, že to a posledný raz. „Je to nesmierne namáhavá činnosť, hlavne čo sa týka fyzických síl.Niesť na chrbte desiatky kilogramov, šliapať do kopca niekoľko kilometrov, to nie je žiadna sranda. Povedal som si dosť," opisuje prvé dojmy z práce horského nosiča J. Laštík. Po viac ako mesiaci mu to však začalo chýbať. Rozhodol sa na Zbojnícku chatu vrátiť.

*Známy dolnokubínsky skialpinista Juraj Laštík robíhorského nosiča v rámci športovej prípravy.*

### Privalila ho krošňa

Rok nato už vo Vysokých Tatrách strávil mesiac a pol. Tento rok tam bol po štvrtýkrát.

Keď Juraj začínal, rady mu dával skúsenejší Peter Gebura. Oboznámil ho s problémami, výhodami aj nepríjemnosťami, ktoré nosičstvo obnáša. „Pochopil som však, že človek sa musí tak či tak naučiť sám, čo a ako. Rady sú veľmi dôležité a cenné, ale až keď máte na chrbte tie kilá, zistíte, o čom to je. Ja už mám svoj zaužívaný systém, viem, kde si môžem oddýchnuť, kde zastať." Nosiči odpočívajú na takzvaných stendoch. Sú to väčšinou skaly, miesta, kam sa môžu s krošňami zložiť. „Nedávno sa mi stalo, že som spadol a krošňa ma privalila. Mal som za sebou vyčerpávajúci mesiac. Šiel som, šiel, nohy som si už od únavy necítil a na chodníku som zakopol aj s nákladom. Musel som počkať na najbližšieho turistu, ktorý pôjde okolo, aby ma spod krošne vyslobodil a pomohol mi vstať. Sám by som to nezvládol," rozpráva horský nosič.

*Z Hrebienka na Zbojnícku chatu - denne prejde so 70 kilami na chrbte niekoľko kilometrov. Aj keď to je poriadna drina, Juraj má túto prácu rád. „Je to výborný čistič hlavy," tvrdí.*

### Je to drina, ale krásna

Režim na chate je striktný. Personál vstáva ráno o šiestej. Brigádničky pripravia raňajky, chlapi narúbu drevo. „Okolo deviatej si dáme kávu, naraňajkujeme sa, podebatujeme na terase. Potom si naložím krošňu a idem robiť svoje kilometre," priblížil denný režim na Zbojníckej chate Juraj. V lete pre horské zariadenie pracujú dvaja stabilní nosiči. Pri svojich 80 kilogramoch Juro nosí na chrbte 70 kíl. Vynesenie nákladu mu trvá dve a pol až tri hodiny. Cesta hore a dolu zhruba šesť hodín. Z Hrebienka na Zbojnícku chatu je to sedem kilometrov. Napriek tomu mladík tvrdí, že pocit, ktorý pri tejto práci prežíva, je neopísateľný. „Doteraz som niečo podobné necítil a podobný pocit ani pri ničom inom nezažívam. Ja to volám čistič hlavy. Keď šliapem, vnímam len pokoj a okolitú prírodu. Nedá sa to opísať, viem len, že sa mi to páči." Ďalšou príjemnou stránkou nosičstva sú ľudia, s ktorými sa v Tatrách  stretáva. „Láka ma partia, aj pokoj, ktorý na horách vládne. Je to úplne iné prostredie ako v meste, akoby sa tam zastavil čas."

### Lavína ho takmer zasypala

Asi dva razy do roka si majiteľ chaty prenajme vrtuľník, ktorý mu privezie desiatky pivných sudov, drevo na kúrenie a podobne. Zvyšné veci každodennej potreby vynášajú na chrbtoch nosiči. „Na kilá sme proste drahší ako vrtuľník. Chatárovi sa viac oplatí raz za čas objednať si vrtuľník, ktorý mu prinesie väčší objem zásob," vysvetľuje horský nosič a skialpinista v jednom. Okrem dobrého zárobku túto činnosť berie ako výbornú športovú prípravu. Absolvoval ju aj túto zimu, krátko pred účasťou na majstrovstvách Európy v skialpinizme. Náklad prepravoval na lyžiach. „Bolo to rýchlejšie a náklad nemal toľko kíl. V zime ale hrozí nebezpečenstvo zosunutia lavín. Mňa dve minuli o chlp. Stačilo sa oneskoriť o minútu a mohlo byť po mne."

**VI. Upevnenie a zhrnutie učiva**

**Formou otázok:**

● Prevažne kde (v akých oblastiach) žijú obyvatelia Slovenska? *(nížiny, kotliny, doliny riek)*

● V akých svetadieloch bude rozsiahly výskyt vysokohorského osídlenia? *(Amerika, Afrika, menej Ázia)*

● Akej činnosti sa najviac venujú obyvatelia vidieckych sídel v pohoriach Južnej Ameriky a prečo? *(poľnohospodárstvu, pôda je menej úrodná, ale stačí na obživu obyv., ďaleko do miest za prácou, slabá infraštruktúra...)*

● Popíšte lamu. (zviera, kt. sa chová v Južnej Amerike vo vysokých pohoriach, hlavne vďaka svojej vlastnosti dobre znášať teplotné rozdiely, ,,bezhrbá ťava“)

● Čo láka turistov do vysokohorských oblastí? *(príroda, život miestnych obyvateľov, pamiatky pôvodného obyvateľstva, zaniknutých civilizácií)*

Domáca úloha:

● Upevnenie nového učiva.

**Zdroje:**

LIKAVSKÝ, P., RUŽEK, I., VAŇKOVÁ, Z., RUŽEKOVÁ, M. 2009. *Geografia pre*

*6. ročník základných škôl*. VKÚ, akciová spoločnosť, Harmanec; 2009. s. 15 - 17. ISBN 978-

80-8042-572-2.

<http://geografiapreziakov.webnode.sk/a6-rocnik/poznamky/zivot-ludi-vo-vysokych-pohoriach/> (7.10.2013)

<http://www.zemepis.com/hory.php> (7.10.2013)

<http://dromedar.topky.sk/cl/11161/430612/DOMA-Najvyssie-polozena-obec> (7.10.2013)

<http://mozgovna.pravda.sk/spolocnost/clanok/19386-aku-zahadu-skryva-mesto-inkov-machu-picchu/> (7.10.2013)

<http://www.vysoke-tatry.travel/informacie/leto/horski-nosici/> (8.10.2013)

<http://orava.sme.sk/c/5169241/praca-horskych-nosicov-je-drahsia-ako-vrtulnik.html#ixzz2h9s4H445> (8.10.2013)