**Recenzia Kevin Invanko – Psie srdce**

Košice sú naplnené kultúrou a v tomto komplexe sa vynímajú najmä divadelné predstavenia. V rámci Divadelného festivalu Romano Gádži, ktorý organizovalo Divadlo Párnokalo v spolupráci s Divadlom Actor Košice, som mal možnosť vidieť divadelnú inscenáciu Psie srdce. Táto monodráma odznela v podaní herca Kevina Ivanka z Akadémii Umení v Banskej Bystrici. Inscenácia predkladá divákovi príbeh Baryka Barykova - homukulusa, ktorého vytvoril prostredníctvom transplantácie psieho mozgu slávny chirurg. Táto monodráma je inšpirovaná rovnomernou poviedkou Michaila Bulgakova. V tejto inscenácii rezonujú otázky etiky, morálky a podstaty človeka. Hlavná myšlienka, ktorá sa objavuje je postavená na subjektívnej kritike ľudských hraníc, resp. neexistenciu schopnosti tieto hranice stanoviť. Príbeh má niekoľko vrstiev, na ktorých stavia svoju atmosféru. Počiatočný dojem, prvých pár minút, dáva divákovi pocit jasnej komédie, nakoľko sa herec správa a prejavuje ako pes. Čím ďalej sa príbeh posúva odhaľuje vrstvu ťažkých tém na pozadí sveta zmietaného totalitným režimom. Hra drží diváka v neustálom konflikte ľudskej a psej stránky hlavného charakteru príbehu. Na jednej strane psia stránka dodáva príbehu komický aspekt, na druhej strane ľudská stránka osobnosti Baryka Barykova nastoľuje vážne etické a morálne otázky. Atmosféra inscenácie je miestami nejasná, čo je zapríčinené aj samotnou rozdvojenou osobnosťou hlavnej postavy. V predstavení boli použité aj vizuálne prostriedky v podobe komentovaného premietania fotiek, ktoré symbolizovali proces premeny Baryka Barykova po transplantácií. Tento vizuálny prvok v rámci scény pôsobil ako vyrušenie príbehu, avšak išlo o inovatívne spracovanie podstatných informácií, bez ktorých by divák nemal kompletný kontext o charaktere hlavnej postavy. Herecký výkon Kevina Ivanka bol naozaj chvályhodný a strihy sú zasadené do správneho kontextu deja. Boli tam momenty kde energia postavy nekorešpondovala s charakterom deja, ale v prípade tejto hry ide len o malú nedokonalosť. V predstavení sa vyskytlo pár vulgárnych replík. Tieto repliky vyzneli síce vtipne v kontexte deja, no samotný príbeh by sa zaobišiel aj bez nich. Pocity, ktoré si divák odnáša z tohto predstavenia sú určite na zamyslenie. Otázka kam až je človek ochotný zájsť pre osobný zisk, alebo kde sú etické a morálne hranice človeka, je však neznámou, na ktorú si musí odpovedať každý sám.