**Bohorodička Lk 2,16-21 –** 1.1.2010 – 8h

Slovo sponzor je magickým slovom dnešnej doby. Môžeme ho definovať ako ochotu bohatších pomôcť chudobnejším alebo podporiť užitočné spoločenské akcie. Kto si dnes nájde sponzora, dokáže urobiť veľké veci. Prežívame prvý deň Nového roka. Predstavujeme si niektoré udalosti, ktoré nás v ňom čakajú. A je asi aj dosť takých, kde by nám pomoc nejakého sponzora dobre padla. Cirkev nám žiaľ, nemôže ponúknuť zoznamy bohatších ľudí, ktorí by nám mohli pomôcť v tomto roku. Ponúka nám čosi iné a hodnotnejšie. Ponúka nám sponzora, ktorý nám chce pomáhať viac, ako len peniazmi. Pápež Pavol VI. sa rozhodol, že pomocníčkou, s ktorou začneme každý Nový rok, bude Panna Mária – Bohorodička. Panna Mária vychádza v ústrety našim potrebám a chce nám pomôcť v tom, čo si dnes všetci navzájom blahoželáme. Sú to tri priania: zdravie, šťastie a Božie požehnanie. Nikde vo Sv. písme nečítame, aký bol zdravotný stav Panny Márie. Môžeme však predpokladať, že Matka Božia bola po telesnej stránke zdravou ženou. Dokázala podstúpiť veľa námah pri svojom Synovi od Betlehema až po Kalváriu. Človek však netrpí len telesne, ale aj duševne. Môžeme s istotou povedať, že Panna Mária prežila veľa duševných bolestí. Aj ju, ktorá chcela vo všetkom plniť Božiu vôľu, museli raniť také chvíle, ako bol útek do Egypta alebo hľadanie Ježiša v chráme, o pohľade na kríž jej Syna ani nehovoriac. Bola Panna Mária šťastná? Alžbeta nazýva Pannu Máriu blahoslavenou (porov. Lk 1, 45). Slovo blahoslavená môžeme chápať aj ako šťastná. Alžbeta aj vysvetľuje dôvod šťastia Panny Márie. Spočíval v ochote Panny Márie uveriť všetkému, čo jej povedal Pán (porov. Lk 1, 45). Ale šťastie jej prinášalo aj stále zameranie na Boha. Lebo Boh dopraje veľa šťastných chvíľ tomu, kto vsadil život do jeho rúk. A okrem bolestí, ktoré prežila pri svojom Synovi, zažila aj to ľudské šťastie, ktoré pociťuje každá matka pri svojom milujúcom dieťati. Alžbeta pozdravuje Pannu Máriu slovami: „Požehnaná si medzi ženami“ (Lk 1, 42). Božím požehnaním pre Pannu Máriu boli mimoriadne výsady, ktoré dostala od Boha. Spomína ich pri zvestovaní anjel Gabriel. Mária bola uchránená od všetkých hriechov a preto ju pozdravuje: „Zdravas, milosti plná“ (Lk 1, 28). Na to naväzuje vrcholný Boží dar: „Počneš a porodíš syna a dáš mu meno Ježiš“ (Lk 1, 31).   
  
Panna Mária vie, čo je to zdravie, šťastie a Božie požehnanie. Chce nám byť vzorom a pomocníčkou, aby tieto slová neboli len frázou a aby sme pochopili ich hlboký zmysel. My dávame v živote prioritu predovšetkým zdraviu. A je naozaj pravdou, že zdravie je základom ľudských snažení. Nehovorím, že všetkých ľudských snažení. Ak by sme tvrdili, že len zdravý človek môže hodnotne prežiť život, zavrhli by sme milióny ľudí na celom svete, ktorí dokážu aj v utrpení vytvárať veľké hodnoty. Ak chápeme zdravie ako Boží dar, tak by sme mali vedieť, prečo nám Boh tento dar dáva. Zdravie je predovšetkým životná šanca. My ju môžeme, ale aj nemusíme využiť. Je to ako pri futbale. Futbalista sa nestáva veľkým preto, že sa dostáva do šancí, ale preto, že šance využije na strelenie gólu. Ani hodnota nášho života nespočíva v tom, že sme celý život zdraví, ale že zdravie využijeme na vznešené ciele. Ak zdravý človek dal svoje zdravie do služieb Bohu a blížneho, tak pochopil zmysel zdravia. Najhroznejšia kombinácia v živote je: zdravie a konanie zla. Niekedy zdraví ľudia urobia toľko zla, že by bolo lepšie, keby boli chorí. A zasa sú ľudia, ktorých práve bolesť mobilizuje a dáva im možnosti dokázať veľké veci. My sme to mohli vidieť na Sv. Otcovi Jánom Pavlom II. posledné roky bol už dosť chorý. Nie je to obdivuhodné, že so svojím utrpením prechádzal po celom svete a roznášal ľuďom nádej? Mohol si žiť za stenami Vatikánu a všetci by mali preto pochopenie. Alebo si pripomeňme paraolympiády. Po olympiádach, na ktorých súťažia zdraví športovci nasledujú za niekoľko týždňov súťaže postihnutých športovcov. A ich výkony sú niekedy obdivuhodnejšie ako zdravých športovcov. Matka Božia nás práve učí, aby sme dokázali aj v zdraví aj v utrpení obohacovať seba a svet, v ktorom žijeme.

Prajeme si aj šťastie. Vieme však, čo je pravé šťastie? Človek má dve možnosti: mať šťastie a byť šťastný. Mať šťastie znamená, že napríklad vyhráme v nejakej tipovacej alebo žrebovacej súťaži určitú sumu peňazí. Vieme, že na celom svete sa takto ponúka ľuďom šťastie. Nie je na svete televízia, ktorá by neukazovala šťastných výhercov rozličných súťaží. Niekedy aj my máme radosť z toho, že sa podarí niekomu chudobnejšiemu niečo získať. Ale aj závidíme, že niekto mal takéto šťastie. Tento typ šťastia má jednu chybu krásy: má len chvíľkovú hodnotu. Poznáte ľudí, ktorých bohatstvo urobilo natrvalo šťastnými? Ja nie. Častejšie sa stáva, že materiálne hodnoty prinášajú do života človeka alebo rodiny hotové peklo. Preto rozumný človek hľadá také zdroje šťastia, ktoré ho urobia natrvalo šťastným. Panna Mária našla šťastie v duchovných hodnotách. Aj pre nás je to najistejší spôsob. Viera v Boha, ochota pomáhať, deliť sa, vychovávať, vytvárať harmóniu v rodine, odpúšťať, vzdelávať sa, to sú pramene trvalého šťastia. Takéto šťastie sa v televízii preto málo ukazuje, lebo je v srdci a nie v rukách, alebo v peňaženke. A len čo máme v srdci, to je opravdivo naše.   
  
Prajeme si jeden druhému Božie požehnanie. Ono spočíva v ochrane Boha nad našimi životnými podujatiami. Všetko, čo robíme dobre, má cenu pred Bohom. Boh sa chce postarať, aby naše skutky priniesli hodnotu nám aj iným. Niekedy to pociťujeme hneď, inokedy až po dlhšej dobe. Kto pochopil hodnotu Božieho požehnania, ten nedelí svoje skutky na náboženské a nenáboženské. Boh tak isto požehnáva našu modlitbu ako prácu v záhrade. Tak isto prijímanie sviatostí ako pomoc ľuďom. Ak sa ráno prebudíme, dajme do Božích rúk všetky činnosti, námahy a radosti celého dňa. Pod ochranou Panny Márie začíname Nový rok. Dnešný deň je dňom nádejí, očakávaní a prosieb. Sľúbme Panne Márii, že sa k nej budeme nielen modliť, ale ju aj nasledovať v jej životných postojoch. Potom aj my nájdeme to, čo našla ona: „milosť u Boha“ (Lk 1, 31).

**2. nedeľa cez rok C - Jn 2,1-11 – 17.1.2010**

Udalosť na svadbe v Káne Galilejskej si najčastejšie spájame so zázračným rozmnožením vína a v Ježišovej účasti vidíme jeho potvrdenie manželstva, ktoré v Cirkvi povyšuje na jednu zo sviatostí. V Máriinom odkaze „urobte všetko, čo vám povie“ zas čítame jej duchovný testament. Konať nie na základe vlastných rozhodnutí a svojho rozumu a sily, ale na základe Božích podnetov a v Božej sile je naozaj obrovský rozdiel. V tom je Máriin testament viery. Už zriedkavejšie sa hovorí o tom, že práve taká zdanlivo profánna vec, ako je víno, sa stala príležitosťou, aby Ježiš zjavil svoje Božstvo a vo svojich učeníkoch zasial semienko viery.   
  
No takmer nám tu uniká jedna dôležitá črta: Máriina diskrétnosť. Do poslednej chvíle nikto si z hostí ani hostiteľov nevšimol, že chýba víno, ani to, kde sa ho zrazu nabralo tak veľa. Mária bola pri tom najaktívnejšia a zároveň najnenápadnejšia. V našom prípade to býva presne naopak. Keď sa dozvieme niečo zaujímavé, ak odhalíme niečo škandalózne, už sa aj náhlime povedať to každému okolo. Kdesi v pozadí sa skrýva naša túžba vyniknúť, povedať, že to som bol ja, kto to prvý zbadal, ja som bol pri tom nešťastí, ja som prvý videl dym a volal hasičov, ja som zbadal, že on chodí s ňou a tá s ním, ja som počul, ja si myslím atď. A ani si neuvedomíme, ako v snahe upútať na seba pozornosť klonujeme zlo tým, že ho zasievame do iných. Z objaviteľov neporiadkov a pohoršení sa stávame ich spolupáchateľmi. Aby sme vyzneli dobre, zlo rozhorčene odsudzujeme, a zároveň usilovne rozmnožujeme. Klebety sú len prestrojenou formou egoizmu. Mária nám ukazuje inú cestu. Aj ona si všetko pozorne všíma. Nerobí však rozruch, nepriťahuje pozornosť na svoju osobu. Potichu, diskrétne a zároveň účinne hľadá, ako pomôcť, aby neutrpel hanbu hostiteľ a nestratili náladu hostia. Mária nebola klebetná. Učí nás, že veľa kriku nenarobí veľa dobra a veľa dobra nenarobí veľa kriku.

**4. nedeľa (C)** *Lk 4, 21-30:* **Ako byť prorokom doma? – 31.1.2010** – 16:30h  
  
Možno i vy ste zažili **trpkú skúsenosť**, keď ste cítili, že veci ktoré robíte ako skupina sú neúnosné a že teda naliehavo potrebujete zmenu. No keď ste sa o zmenu posnažili, nepochodili ste.

Napríklad ste **v rodine**, kde ste v ustavične negatívnej nálade jeden voči druhému. Výsledkom je nielen to, že vás už nebaví chodiť domov, pretože nie sú medzi vami žiadne vzťahy, ale i to, že si to pomaly ale isto začína odnášať váš žalúdok.

Alebo ste **v partii**, kde sa vaše stretávanie - pôvodne celkom zaujímavé - zvrhlo len na obyčajné opíjanie sa. Vy máte toho dosť, lebo cítite, že okrem toho, že to vyprázdňuje vaše vzťahy, vás to pomaly ale isto vedie k alkoholizmu.

Alebo ste vo vzťahu **ako párik**. Vaše pôvodne nevinné stretávanie sa zvrhlo iba na sex. Aj keď je to čosi veľmi príťažlivého, predsa cítite, že váš vzťah to vyprázdňuje, veľmi stelesňuje a navyše je to v rozpore s duchovnou cestou, ktorú ste prijali za svoj ideál.

Alebo ste v práci, kde ste si zvolili ako **kolektív firmy** nekalú cestu na vytváranie zisku a obohacovanie. Viete, že aj keď vám to vynáša, jedného dňa to môže prasknúť a vy sa dostanete do problémov. A keby aj nie, nie je to v zhode s vaším presvedčením. Pôvodne ste to tak nechceli, no ste sa v tom - ani neviete ako - ocitli.

Jedného dňa ste sa rozhodli, **že na tom čosi zmeníte**. Povedali ste ostatným, ktorých sa to týka, že takto to nemôže ísť ďalej, že život je o čomsi inom, a že teda by ste mohli **spoločne čosi zmeniť**. Aké veľké však bolo vaše prekvapenie, keď odpoveďou vám bola **výčitka či výsmech, že čo vy máte čo hovoriť, veď vy ste nielen jedným z nich, ale dokonca často horší**, ako ktokoľvek z nich, a teda že nemáte nárok **sa hrať** na nejakého apoštola.

Jednoducho **prorok nebol prijatý vo svojej otčine** a zmena sa neuskutočnila. Je to pravda, ťažko je byť prorokom tam, kde vás poznajú. Prorokom môže byť - niektorí usudzujú - len ten, kto žije to, čo hovorí. Nikto iný!

**Je to však tak?** Má právo byť prorokom **iba ten, kto kompletne žije, čo hlása**? Alebo to môže byť i inak? Ak by to bolo tak, potom v hore spomínaných prípadoch **nám niet pomoci**. A potom: kto žije to, čo hovorí? Každý jeden prorok, nech by bol akokoľvek uznávaný, **má chyby** a teda aj keby bol na začiatku akceptovaný, ak by s ľuďmi žil dlhšie, jedného dňa sa musí určite **zdiskreditovať**.

Uvediem príklad. Predstavte si mňa, kňaza, ktorého úlohou je kázať. Povedzme, že by som kázal o tom, ako máme žiť v pokoji, **ako sa nemáme hnevať** ani rozčuľovať, ako - keď do nás vojde zlosť - by sme mali najprv počítať napríklad do desať a až potom prehovoriť a to, čo povieme už určite nebude také zlostné, a pod. Po omši by však mohol za mnou prísť človek, ktorý by mi povedal toto: *„Vďaka za vaše myšlienky. No načo to všetko hovoríte, keď* ***vy sám nie ste taký****. A povedal by - pamätáte si, ako ste nedávno reagovali na to, čo som vám povedal... Ako ste sa rozčúlili, neovládli ste sa a ste mi tvrdo povedali?****"* Stratil som teda pred ním kredibilitu.** A keby to povedal ešte verejne, stratím ju už úplne pred všetkými a možno i **svoje právo kázať o tom, čo sám nezachovávam**.

**Alebo vari nie?** **Môže byť snáď prorokom i ten, kto sám nezachováva, čo hovorí?** Napríklad kňaz, ktorý „vodu káže a víno pije"? Alebo člen rodiny, ktorý sám dosť často prilieva do ohňa olej svojimi ironickými a negatívnymi poznámkami voči iným? Alebo študent, ktorý dosť často neodolá, nielen aby nešiel, ale dokonca, aby sám neorganizoval vyrazenia, pri ktorých sa aj partiou zasa zrúbe?

**Skúsme si zájsť po odpoveď do života sv. Augustína.** Ako viete, tento veľký muž je jedným z najväčších konvertitov katolíckej cirkvi. A ak by sa bol riadil tým, čo sme si povedali vyššie, dnes by sme pravdepodobne nemali veľkého teológa a svätca Augustína. Augustín bol nielen mravný zvrhlík, ale i bludár vo oblasti viery. No **jeho stav** mu bol čím ďalej, tým jasnejší: topil sa v bahne náruživostí a to ho rozkladalo a on čím ďalej tým viac obrazne povedané smrdel.

Jedného dňa sa stala takáto epizóda: Pri hľadaní východiska zo svojho rozbitého stavu sa raz **náhodne stretol so starým váženým kňazom Simpliciánom**, duchovným otcom biskupa Ambróza. Simplicián mu rozprával o verejnom obrátení slávneho **rímskeho rečníka Viktorína** na kresťanstvo. Tento príklad Augustínom veľmi pohol a i zahanbil. Prečo to neurobí i on? Zatúžil ho nasledovať. No nebolo pre neho ľahké nielen zúčtovať s minulosťou, ale i sa postaviť proti svojim vybudovaným vášňam, ktorého ťahali, často proti jeho vôli smerom, ktorým ani sám nechcel ísť.

Tu riadením Božej prozreteľnosti navštívil Augustína a jeho priateľov jeden africký krajan, ktorý slúžil v cisárskej palácovej stráži. Ten im rozprával o istom egyptskom pustovníkovi **Antonovi**, a o iných mužoch a ženách, ktoré **opustili svoju kariéru a telesné pôžitky** a celkom sa oddali Bohu. Pri počúvaní týchto príkladov sa v Augustínovi spájal obdiv s pocitom hlbokého zahanbenia. Jeho city vybúšili aj navonok. Na svojho **priateľa Alípia** kričal: **„Počul si? Neučení povstávajú a uchvacujú Božie kráľovstvo, kým my so svojou vedou bez srdca sa váľame v tele a v krvi!"**

Toto zúfalstvo zmiešané s hnusom priviedlo Augustína nakoniec k obráteniu. Predstavme si však, že by bol jeho priateľ Alípius zareagoval inak. Napríklad: „Čo mi to tu ty hovoríš, Augustín? Ty? Nad čím sa to, prosím ťa nadchýnaš? Keby som ťa nepoznal, aj ti uverím... Veď sme v tom, nielen my dvaja, ale celá naša partia po uši?" No Alípius tak nezareagoval - zrejme i on mal už toho dosť - ale pridal sa k Augustínovi.

**Prečo tak nezareagoval?** Preto, lebo Augustín si za motto zobral text, na ktorý mu náhodou padol zrak, keď otvoril Sväté Písmo: „Žime poctivo ako vo dne, a nie v hodovaniach a pijatikách, nie v smilstvách a nemravnostiach, nie vo sváre a nenávisti. **Oblečte si Pána Ježiša Krista** a nestarajte sa o telo s jeho žiadosťami" (Rim 13, 13n).

**Oblečte si Pána Ježiša...** Čo toto znamená? Prečo práve toto zaúčinkovalo? Zaúčinkovalo to **preto**, lebo Augustín ako keby povedal Alípiovi takéto slová: „Vieš, **ja som zlý**. Ja som **slabý**. Ja som niekedy ten, **kto sám spôsobuje** alebo organizuje zlo, ktoré mne samému lezie na nervy. Ale **nechcem to** robiť! Chcem ísť **za príkladom Krista**, ktorý mi môže poslúžiť nielen ako model, ale i ako pomoc..."

Skrátka sú **dve cesty**, ako sa môže tváriť prorok. **1)** Jedna je, že bude svoje slabé stránky **skrývať a tváriť sa**, že on má veci vyriešené a že teda on je vzorom a modelom i pre ostatných. No ostatní nakoľko ho poznajú (alebo v slabej chvíli spoznajú), ho nezoberú vážne. **Taký prorok nebýva vážený** „vo svojej otčine", ani braný vážne.

**2)** No ak „prorok" povie: **„Ja som zlý, ako vy všetci. No nechcem taký byť! Majme rozum! Veď takto sa žiť nedá. K čomu je taký život? Poďte! Vydajme sa za Kristom a navzájom si vo svojej počiatočnej neschopnosti pomáhajme..."** taký prorok môže - dokonca i vo svojej hriešnosti - byť veľkým prorokom a inšpirátorom aj pre iných.

Dôležité je teda, aby sme si v takýchto situáciách všetci uvedomili, že p**otrebujeme zmenu**, aby sme ju všetci **naozaj i chceli** a aby sme sa **navzájom k nej inšpirovali**. Nie ako modely jeden pre druhého, ale ako **účastníci tej istej „procesie"**, ktorá kráča za svojím cieľom, ktorý nikdy ako model a pomoc nesklame: **za Kristom**.

**5. nedeľa cez rok C - Lk 5,1-11** – Prvých päť minúť – 7.2.2010

Bratia a sestry počuli sme veľmi dobre známe evanjelium o zázračnom rybolove. Ježiš začína svoju verejnú činnosť a tú začína, mohli by sme povedať, náborom svojich učeníkov. Ježiš sa stretával s mnohými ľuďmi. Prechádzal krajinou a na každé to stretnutia mal málo času. I na stretnutie zo Šimonom Petrom. Čas neúprosne bežal. Ježiš musel mať v sebe veľké čaro a je viac menej isté, že vedel veľmi zapôsobiť na človeka. Stačilo mu málo a už mal okolo seba učeníkov a priateľov. Práve vzťahy sa týkajú jednej veľmi dôležitej myšlienky, ktorá je známa pod pojmom prvých päť minúť. Táto myšlienka stavia na tom, že prvých päť minúť, ktoré prebehnú medzi ľuďmi, udáva tón všetkému čo nasledujem potom. Napríklad politik alebo iný verejný rečník má päť minút na to, aby svojich poslucháčov presvedčil, že má skutočne čo povedať. Keď sa človek pozerá na televíziu na vystupovanie politika alebo štátnika a ten hovorí nudne, alebo príliš zošróbovaným spôsobom, tak človek, ktorý tú televíziu pozerá ju rýchle vypne alebo prepne na iný kanál. Rozhoduje prvých päť minút. Je to veľmi krátka doba, ale práve tá rozhoduje. Našťastie politik, štátnik, kňaz alebo ktokoľvek iný kto hovorí, ktokoľvek začína hovoriť, má vždycky novú šancu zaujať a presvedčiť.

Tento jednoduchý princíp platí i v rodine. Prvých päť minút rozhoduje, ako bude v rodine vyzerať celý deň. Keď idú deti k raňajkám a pritom kričia po sebe, alebo ich maminka je nervózna z toho, to samozrejem naruší alebo pokazí ich vzájomný vzťah až na niekoľko hodín. Naproti tomu - láskavé prijatie po návrate zo školy - si deti niekedy pamätajú aj niekoľko rokov. A keď sa muž vráti z práce, zasa rozhoduje prvých päť minút. Napríklad to, akým spôsobom sa pozdraví alebo nepozdraví s manželkou, ktorá sa na neho teší celý deň lebo ja na materskej a je celý deň doma iba sama z deťmi. Jediná kritická poznámka typu *„tyý, zase máme tú rybaciu pomazánku“*, vyostrí ich vzťah až do večera. Všetko to začína prvými piatimi minútami. V súvislosti s tým, je tu ešte dôležitá skutočnosť a tá sa týka samotnej moci - moci slova. Bratia a sestry je veľmi ľahké rýchlo niečo povedať bez toho, že by sme sa nad tým zamysleli. Môže ísť o chvíľkovú slabosť, depresiu alebo únavu a tieto slová môžu bodať ako divé včely. Každý z nás prežil iste takú chvíľu, keď nás niekto zranil nejakým podobným *„rýchlym bodavým“* slovom a po pravde povedané rovnako možno i my sme niekedy niekomu neuvážene podobne ublížili a ho zranili. To je sila hovoreného slova.

Bývalá prvá dáma Spojených štátov Hillary Clintonová raz rozprávala o svojom otcovi, ktorý ju nikdy nedokázal oceniť. Keď bola na strednej škole, priniesla domov vysvedčenie zo samými jednotkami. Ukázala ho svojmu otcovi v nádeji, že ju pochváli. On ale miesto toho povedal: *„No, to asi chodíš do nejakej príliš ľahkej a jednoduchej školy.“* A ona si to dodnes pamätá.

A teraz sa môžeme v krátkosti bratia a sestry vrátiť k dnešnému evanjeliu. Ježiš je ten, kto vie využiť prvých päť minút. Vie zapôsobiť na človeka, vie ho osloviť a využiť ten krátky čas, ktorý má vyhradený na stretnutie. Slová, ktoré povie Petrovi, neubližujú. Ježiš sa mu nevysmeje za nevydarený rybolov. Ani ho nenazve nešikovným. On jednoducho neublíži slovom. Ale len povie: *„Poď, zatiahni na hlbinu a spusť siete. On akoby povie - Poď, skúsime to ešte raz a spolu.“* A Peter to urobí. A tak pamätajme! Pri stretnutí s človekom, ráno v rodine, večer pre spaním – rozhoduje prvých päť minút o tom, ako budú prebiehať ďalšie hodiny. Rovnako tak o tom rozhodujú i slová, ktoré vyslovujeme. Tam sa rozhoduje o tom, či ďalšie hodiny budú prebiehať v pokoji alebo v napätí.

**Spomienka Preblahoslavenej Panny Márie Lurdskej – Jn 2,1-11 –** 11.2.2010

Dnešný deň je deň chorých. Chceme si dnes o tomto sviatku pri nohách Panny Márie a Ježišovi uvedomiť, že Boh stojí pri nás i v takých situáciách, ktoré sa nás viditeľne a hmatateľne dotýkajú. Je to choroba v akejkoľvek podobe. Fyzická, psychická alebo duševná. Vieme, že skrze ľudský hriech prišla na svet choroba a smrť. Raj bol pre človeka veľkým darom a prínosom. Bola to plnosť milosti, ktorá spočívala v neobmedzenej harmónii celého človeka a ktorá zostala zničená hriechom. Ale Boh nás nenechal napospas smrti. Počuli sme to od proroka Izaiáša v prvom čítaní, kedy Boh povedal: *„Budete sať, v lone vás budú varovať a na kolenách vás budú láskať. Ako keď niekoho teší matka, tak vás budem ja tešiť a v Jeruzaleme sa potešíte“*. Boh nás chce tešiť a posilňovať, a to je to najdôležitejšie, čo nám môže v chorobe dať. On nechce, aby sa človek uzavrel a prepadol bezmocnosti, beznádeji, zúfalstvu a hnevu. To sa často stáva. Sami to pozorujeme pri chorobe našich blížnych alebo i na nás samých, keď sa nás niečo dotkne. Vtedy je dôležité vnímať, čo nám chce Boh povedať a odovzdať to skrze Pannu Máriu. On je naše potešenie a posilnenie. On nás chce skrze Máriu človeka neustále posilňovať. Preto Panna Mária ako dobrá matka stojí pri nás a volá a prosí, aby naša viera nezahynula a neoslabla. Od roku 1858 začínalo v Lurdoch pribúdať pútnikov, ktorí boli veľmi prekvapení silou modlitby na tomto mieste. Zároveň boli prekvapení tým, že Boh odpovedal na tieto modlitby a koľko sa tam deje zázrakov uzdravenia. Prečo vlastne Boh koná zázraky? Preto, aby o ňom človek prestal pochybovať. Aby v neho uveril a znova sa k nemu upevnila jeho dôvera. Preto sa Mária zjavuje, v Lurdoch, vo Fatime, v Lasallete, aby ľuďom pripomínala že Boh je.

V roku 1960 sa v Lurdoch odohral nasledujúci príbeh. Prišla tam jedna matka s chorým synom, ktorý mal len dvanásť rokov. Bol veľmi vážne chorý a umieral. Prišla i preto, že manžel bol veľký komunista a nechcel s tým súhlasiť. Ale keď videl, že jeho syn po tom veľmi túži, tak súhlasil. Matka sa kolenačky chodila modliť k zázračnej jaskyni, ale žiadny zázrak sa nestal. Jedného dňa za ňou prišla rehoľná sestra, ktorá k nim bola pridelená, aby sa o nich starala. Žena jej povedala, že by sa mala možno vyspovedať, že nebola na spovedi dvanásť rokov a možno by to jej synovi pomohlo. Sestrička povedala, že tým nič nepokazí a určite sa to bude Bohu páčiť. Žena pristúpila k sv. zmierenia, ale zdravotný stav syna sa bohužiaľ zhoršoval. Odchádzali teda z Lúrd bez uzdravenia. Za niekoľko týždňov chlapec zomrel a sestrička, ktorá sa s nimi veľmi spriatelila a dozvedela sa o tom, prišla k nim domov lebo chcela ešte raz chlapca vidieť, pretože vynikal veľkou zbožnosťou a pokojom srdca. Vo chvíli choroby nikdy neplakal, nestonal a bol veľmi pokojný. Keď prichádzala k tomu domu a uvidela jeho matku, bála sa, že si bude zúfať a vyčítať Bohu, prečo nevyslyšal jej modlitby. Ale presvedčila sa o opaku. Samozrejme, že žena trúchlila nad stratou svojho syna, ale zároveň sa sestričke zverila, že Panna Mária predsa len urobila zázrak. Sestrička sa pýtala, čo sa stalo. A ona jej o tom začala rozprávať. V tú noc, keď chlapec umieral a jeho otec to všetko videl, povedal, aby mu našli kňaza, ktorý by ho mohol vyspovedať, pretože sa chce ešte zo svojím synom stretnúť. BS, mi nikdy nevieme, čo stojí za rôznymi udalosťami, ktoré nás postretnú. Často to zdôrazňoval i sv. Otec Ján Pavol II., keď sa prihováral ku chorým. Raz im povedal: *„To, ako vy prežívate vaše choroby, to či budete spojení s Kristom, či zachováte pokoj srdca i dôveru, to môže byť príčinou uzdravenia chorých na duši okolo vás“.* Učme sa dnes teda pri nohách našej matky Márie zverovať jej svoje potreby, prosby, ale majme vždy vo svojom srdci otvorené miesto pre to, by Boh pôsobil podľa svojej vôle. Nečakajme len na zázrak uzdravenia tela. Pretože často zabúdame na to, čo povedal Kristus: Nebojte sa toho, ktorý vám ničí telo, ale bojte sa toho, ktorý vám vezme dušu.“ Teda ide o zápas o dušu. Preto stojí Mária pevne pri nás a preto sa sem tam dejú tieto zázraky. Preto, aby si človek uvedomil, že Boh stojí o jeho dušu, že on skutočne je. A preto stojí za to bojovať o spásu svojej duše. Často pri modlitbe predkladáme len to fyzické uzdravenie. Možno i kvôli tomu prichádzame. Nevadí prosme i na tento úmysel, ale neobmedzujme sa len na toto.

Jeden chlapec, bolo mu dvanásť rokov a mal rakovinu. Veľmi dávno nebol v kostole a nepristupoval k sviatostiam. Bol len pokrstený. Prišiel raz za jedným kňazom a povedal: „Otče, chcem uveriť.“ Kňaz sa ho spýtal – prečo chceš uveriť. Preto, aby ťa Boh teraz uzdravil? Musíš očistiť svoj úmysel. Prečo chceš otvoriť svoje srdce, svoju dušu Bohu? On sa vtedy na tým zamyslel. Jeho príprava na prijatie Boha do svojho srdca trvala dosť dlho, ale bolo to niečo úžasné. Tento mladý človek vlastne hľadal pomoc u Boha a hľadal ju nielen preto, aby ho uzdravil fyzicky, ale uvedomil si, kto je to Boh a keď ho spoznal, tak chcel mať predovšetkým vo svojom srdci. Boh ho viedol od tohto okamžiku ešte tri roky. Odišiel po sv. prijímaní, zaopatrený, zmierený s Bohom i zo svojimi blízkymi. BS, Panna Mária stoja pred nami a chce nám vyprosovať milosť zdravia duše i tela. Pamätajme si, že na prvom mieste je zdravie duše a až na druhom uzdravenie tela. Raz sa pýtali pátra Pia, ako sa môže Panna Mária prihovárať za ľudí, ako to môže človek pochopiť a aké má miesto pri Kristovi. On im na to vtipne odpovedal: „Predstavte si, že raz sa v nebi Ježiš obrátil na sv. Petra a povedal: „Peter, vidím tu množstvo divných pohľadov. Oni tu neboli, to sú nejaký iní ľudia. Kto ich sem pustil?“ Peter povedal: „Je neviem.“ „Ale ty si tu vrátnik. Ty máš kontrolovať bránu. Dávaj si pozor.“ Peter všetko sprísnil, začal kontrolovať a za niekoľko dní Ježiš zase povedal: „Peter, ja vidím ďalších cudzích ľudí, ktorí tu nemajú čo robiť.“ Peter povedal: „Pane, nechcel som ti to povedať. To tvoja matka.“ Ježiš pokýval hlavou a povedal: „Tak ich nechaj na pokoji. Rob, že to nevidíš.“ Takto sa za nás prihovára matka Panna Mária. Preto sa k nej vždy môžeme s dôverou utiekať v našich modlitbách. Tak ako tý, ktorí prosili na svadbe v Káne Galilejskej za to, aby im Ježiš pomohol. Mária nás vyslyší. Chceme dnes tu pri sv. omši zveriť seba, ale i všetkých tých, o ktorých vieme, že potrebujú zdravie duše i tela. S dôverou sa pozerajme na oltár, kde Kristus kladie svoj život pre spásu každého z nás. Robí to vlastne za doprovodu Panny Márie. Ona je pri svojom Synovi tak, ako bola na Kalvárii. Ona to prežíva s ním. Ale nie je len sústredená na svojho Syna, ona sa v tej chvíli sústreďuje na každého z nás a na všetkých tých ktorých jej predkladáme. Preto tak konajme v našich srdciach a prosme skrze jej silný príhovor: „Matka naša, uzdravenie nemocných, oroduj za nás.“ Amen.

**6. nedeľa cez rok C – Lk6,17.20-26 Blahoslavení? Lebo…! – 14.2.2010**  
Hrať sa o slovíčka väčšinou znamená nepochopiť podstatu textu. Tá je však niekedy skrytá práve v zdanlivo nenápadných slovíčkach. Osem blahoslavenstiev, jadro evanjelia tohto týždňa, sú všeobecne považované za magnu chartu, za súhrn celého evanjelia – radostnej zvesti. Hovoria o veciach, ktoré vôbec nie sú radostné: o chudobe, hlade, plači, nenávisti… Bolo by možné i osožné rozobrať každé slovíčko. Napríklad chudobu, ktorá v pôvodnom texte vôbec neznamená základné minimum, s ktorým sa skromný človek dokáže uspokojiť, ale nedostatok aj toho najnutnejšieho, bez čoho vôbec nemožno žiť. A človek prirodzene nemôže netúžiť po tom najnutnejšom pokrme a nápoji, po základnom oblečení. Kľúč všetkých ôsmich blahoslavenstiev sa skrýva v osemkrát opakovanom „lebo“. Nie samotná chudoba, hlad a cudzia nepriazeň robia kresťanov šťastnými. Činí tak cieľ, pre ktorý tieto neduhy znášajú.  
Tu mi ako ilustrácia prichádza na myseľ osobná spomienka. Keď sme ako mladí vojaci počas sobotného upratovania porobili tie najšpinavšie práce, počas nástupu na obed – na ktorý sme sa tak tešili –, ktosi zahlásil: „A ešte obrubníky!“ Znamenalo to nosiť ťažké betónové obrubníky z jedného konca kasární na druhý. Prehltli sme horkú slinu a nosili ťažké obrubníky. Horšie bolo, keď sa o týždeň zopakovala tá istá scéna. Len sme ich nosili z dolného konca kasární na horný. A o týždeň zas naopak… A pol roka dokola. Teda nie potreba, ale kohosi svojvôľa. Každý, kto bol na vojne, si vie predstaviť to hromženie a kliatie. Uprostred tohto preklínania mi skrsla spásonosná myšlienka: každé nesenie obrubníka obetujem za niekoho z mojich blízkych. Bol to koperníkovský objav. Obrubníky boli naďalej rovnako ťažké, rozkaz naďalej rovnako primitívny, námaha rovnako nezmyselná. Zmenilo sa len moje „prečo“ a tým sa zmenilo takmer všetko.  
Blahoslavenstvá, či ich je osem, teda prekypujúca plnosť, alebo sedemdesiatsedem, teda veľmi veľa, sú postavené práve na slovíčku „lebo“, na dôvode. Ani rozvoj medicíny, ani sociálne zabezpečenie, ani profesionálna a osobná úspešnosť neodstránili zo života človeka utrpenie a bolesť. Trpia ňou mladí i starí, chudobní i bohatí. Ani Ježiš a jeho blahozvesť ju neodstránili. Dali jej zmysel. Funguje len vo viere. Pre neveriaceho sú blahoslavenstvá únikom do absurdity. A či jednotlivým okamihom tento zmysel dáme, to je ponechané na našu slobodu. Stáročiami odskúšaná náboženská prax hovorí o „vzbudzovaní si dobrého úmyslu“. Práve ním to množstvo každodenných drobných utrpení a absurdít nadobudne alebo nenadobudne nadprirodzenú hodnotu, premení sa alebo nepremení na zdroj šťastia. Z prázdnoty a neriešiteľnosti mnohých každodenných situácií nenájdeme nijaký únik. Niet nad to vrátiť sa k osvedčenej praxi. Cestou do školy, do práce, do ťažkej rodinnej atmosféry si povedať: „Bože, obetujem to za…“ Niekoľko sekúnd, a nezmyselnosť bolesti nadobúda zmysel a znáša sa úplne inak…!

**Popolcova streda** – Mt 6,1-6. 16-18 – 17.2.2010

Všetci žijeme v technicky vyspelej dobe. Veľa vecí, ktoré v minulosti boli súčasťou každodenného života, dnes pomaly zanikajú. Patrí medzi ne aj popol. V čase plynových a elektrických sporákov, mikrovlnných rúr a fritéz sa s popolom už takmer nestretávame. Dnes už nikto nechce mať nič spoločné s popolom. Je to spojené s predstavou špinavej a ťažkej práce, od ktorej chce mať každý pokoj. A predsa sa s touto nemodernou vecou stretávame dnes v kostole. Je to preto, lebo pre Cirkev má popol hlbokú a cennú symboliku. Práve preto, že popol vzbudzoval nepríjemné pocity, stal sa v dávnych časoch symbolom bolesti a smútku. Keď sa ľudia dopočuli nejakú zlú správu, alebo sami si uvedomili, že sa svojím životom prehrešili proti Bohu, začali robiť pokánie. Ono spočívalo v tom, že si sypali popol na hlavu, alebo sa posadili do popola. Špinavý popol bol pre nich vonkajším znakom ľútosti a pokánia. Tento znak mal ale aj existenčný význam. Oni potom naozaj zmenili svoj život. Neostalo teda len pri vonkajšom symbole.  
Keďže popol mal u starozákonného ľudu takýto význam, Cirkev nechcela tento symbol odstrániť. Vyhradila mu jeden dôležitý deň v roku, dnes, keď začína pôstne obdobie. Popolom zo spálených ratolestí, ktoré boli posvätené pred rokom na Kvetnú nedeľu, kňaz robí na čelo malý znak alebo krížik. S týmto znakom posiela Cirkev svojich veriacich prežívať pôstnu dobu. Pritom si Cirkev uvedomuje, že dnešný človek už nie je schopný úplne tento symbol pochopiť do takej miery, aby zmenil jeho život. Preto chce, aby sa popol dotkol nielen nášho čela, ale predovšetkým nášho srdca.  
A takto chápme aj my znak popola na čele. Prenesme ho z čela do našich sŕdc. Naše srdcia sú možno zasiahnuté rozličnými chorobami. Napríklad hlavnými hriechmi, ktorými sú pýcha, lakomstvo, závisť, smilstvo, nemiernosť v jedení a pití, hnev a lenivosť. Tak isto môžu byť ohrozované aj nenávisťou a zlobou. Niekoho srdce môže trpieť pod ťarchou nezachovávania Božích, Ježišových a cirkevných príkazov. BS - čo zaujímavé si v našej spoločnosti však môžeme všimnúť je to, že pribúda stále viac stresu a napätia. Štatistika hovorí, že najviac stresovanými ľuďmi sú manažéri, ale môžeme kľudne povedať, že stresované sú už malé deti v škole, na ktoré sú kladené vysoké nároky. O roku 1800 do roku 1900 sa informácie vo svete zdojnásobily. Dnes sa ale informácie zdvojnásobujú každé 3 - 4 roky. Len vo svete fyziky a chémie vyjde každý rok okolo 600 000 nových článkov. A samozrejme, že ten, kto chce udržať krok, musí mať o týchto nových článkoch a výskumoch dobrý prehľad. Pribúda teda informácií, ale taktiež stres a napätie. S tým taktiež pribúda strach a pribúda ľudí, ktorý potrebujú lieky. Zdravotnícky systém má pre tieto veci pomerne vážny problém. Psychológovia hovoria o šoku z budúcnosti. Mnoho ľudí si kladie otázku: „Ako to som nou bude? Čo bude ďalej? Akú mam budúcnosť a akú budúcnosť má svet v, ktorom žijem? Šok z budúcnosti.

BS - takéto problémy mali ale ľudia už dávno. Už v skorších dobách ľudia prežívali stresy, napätie, obavy a strachy. Dokonca v jednom žalme žalmista píše: skoro som sa zbláznil! Má táto situácia ale nejaké riešenie? Čo môžeme robiť, aby sme sa ubránili stresom a napätiu, ktoré prežívame? Svet nám ponúka rôzne riešenia. Ponúka nám auto-hypnózu, relaxačné cviky, jogging a rôzne iné veci. To je riešenie, ktoré nám ponúka tento svet: uvoľniť sa, relaxovať a pod. Ale recept pre veriaceho človeka nájdeme v Božom slove. Dnes na popolcovú stredu sme čítali v evanjeliu, ako nám Ježiš ponúka svoj návod. Povedal by som, že to je návod, ako sa nezblázniť. Čo tam Ježiš hovorí, aké kroky on navrhuje?

1/ Vojdi do svojej izby

2/ Zatvor sa – všetko nechaj, teraz ide o mňa. Isť k prameňu, možno len na pár minút.

3/ Modli sa – prijať nadprirodzenú moc , vyrovnanosť, istotu...

4/ Boh vidí, čo je skryté – tu môžeme plakať, smiať sa, vyžalovať sa, posťažovať sa,...

5/ Odplatí sa ti – je tu reč o Božej odmene!

Bratia a sestry ale čo je zaujímavé ľudia sa často pýtajú, čo z toho budú mať, keď budú samí zo svojím Bohom, pretože to berú ako stratu času. Ale to je odmena: príde vyrovnanosť do duše, Ježiš mi v modlitbe dá silu, aby som zvládol napätie a stresy. To je teda Ježišov návod, ako sa nezblázniť. Každý deň si nájsť chvíľku kedy všetko necháme. Opustiť rádio, televíziu, mobil, mať skrátka odstup od stresu a v modlitbe pookriať, nabiť sa Božou silou, nájsť pokoj a vyrovnanosť a potom znova s dôverou čeliť reálnemu životu. BS - objavujme v nasledujúcich dňoch naše rany na srdci a hľadajme diagnózu na ich vyliečenie. Pomáhať nám môžu všetky biblické čítania v pôstnej dobe, ktoré nás budú vyzývať na obrátenie a zmenu života. Prihovárať sa nám bude aj pobožnosť krížovej cesty. Nezúčastňujme sa na nej len zo zvyku, ale predovšetkým s túžbou uveriť Ježišovej láske ku každému z nás a odpovedať na ňu našou láskou. Všetky naše modlitby a skutky sebazáporu nám chcú tiež pomôcť posvätiť naše srdcia. S túžbou po uzdravení srdca pristúpme aj k sv. spovedi. Otvorme si preto dnes srdcia pre milosti, ktoré ponúka pôstna doba. Naším najkrajším darom zmŕtvychvstalému Kristovi budú naše vyliečené srdcia.

2. nedeľa pôstna (C) Lk 9, 28-36: **Začal sa meniť** – 28.2.2010

Z evanjelií je jasné, že **ľudia**, ktorí sa vyskytovali v Ježišovom okolí, **očakávali od neho množstvo vecí**.

Očakávali, že **zmení situáciu**, v ktorej sa nachádzali, že zmení svet. V istom zmysle to bolo presne to, čo od neho žiadal v evanjeliu minulej nedele **aj diabol**: chcel, aby **zmenil kamene** tohto sveta na chlieb. Chcel, aby skočil z chrámovej veže, a tak aby **zmenil zákony zemskej gravitácie** a stal sa slávnym. Chcel, aby sa mu klaňal, a tak dostal politickú moc, ktorá by spôsobila, že by **začal panovať** ako nikto nikdy predtým; teda aby zmenil pravidlá panovania.

Presne niečo takéhoto od neho očakávali aj **jeho učeníci**. To isté od neho očakávali aj jeho **nasledovníci**, keď mu prinášali **svojich chorých, svojich mrzákov, mentálne zaostalých, svoje deti a svoje starosti**.

**Očakávania, ktoré vzrastali okolo Jána Krstiteľa**, sa teraz sústredili okolo Ježiša, a to až do tej miery, že očakávali **zázraky a divy všade**: naľavo, napravo i v strede.

V dnešnom evanjeliu vzal **Ježiš Petra, Jakuba a Jána a viedol ich mimo**. Hovorí im: **„Poďte so mnou, niečo vám ukážem!“** Nasledovali ho nadšene. Boli **hrdí**, že vybral práve ich. **Istí** sami sebou. A keď ich viedol **hore** na tú horu, nebo sa otvorilo a oni mohli **vidieť Mojžiša a Eliáša**.

Ich očakávania sa **zväčšovali takmer živelne**. Cítili v sebe priam neprekonateľné **vzrušenie**. **Príde už konečne nejaká zmena?** Keď uvideli Ježiša, ako sa rozpráva s Mojžišom a Eliášom, boli takmer bez seba. „Tak už je to tu!“ povedali si určite. „Už si pýta radu, ako na to.“ Veď neboli predsa Mojžiš a Eliáš najväčšími **odborníkmi na zmenu** a na rozvoj? Nebol to práve **Mojžiš**, ktorý **vyviedol svoj ľud z Egypta** do novej krajiny, a tak zmenil mizernú a neúnosnú situáciu, v ktorej sa nachádzal? A nebol to **Eliáš, ktorý zmenil svoj ľud staromódneho**, zaostalého, hriešneho zmýšľania na slávny národ?

Traja apoštoli si museli byť istí, že **práve to všetko sa ide začať** a oni sú pri tom, idú sa začať zmeny, na ktoré tak strašne všetci čakali: ide začať **úplne nový svet s Izraelom na vrcholci**. Úplne **nová éra**, s všade sa nachádzajúcimi poliami, kde by sa rodila **bohatá, ba niekoľkonásobná úroda**. Úplne nový **poriadok**, kde bude **jedla dostatok pre každého**. Úplne nové **životné** **prostredie**, s čistou vodou a s dostatkom vody všade. Úplne **nová ekológia**, s množstvom **elektriny** a **energie nazvyš**. Úplne nová **ekonomika so zdravotnou starostlivosťou a sociálnym poistením pre každého**. Úplne nová **zemeguľa**, **ekonomicky bohatá**, **technologicky** dobre vybavená, **politicky** prekypujúca pokojom, láskou a jednotou. (Úplne nové **domácnosti**, kde bude internet prístupný pre každého a takmer úplne zadarmo. Úplne nové **školy**, kde bude vzdelanie prístupné každému bez rozdielu. Úplne nové **hranice**, ktoré budú nestrážené a priechodné pre kohokoľvek, kto sa chce slobodne dostať kamkoľvek...) Takto nejako snívali Peter, Jakub a Ján na hore, toto všetko očakávali. A toto sa podľa ich úsudku práve išlo diať.

Hľadeli na neho so vzrušeným očakávaním, keď sa rozprával **o všetkých týchto zmenách a o týchto prechodoch** so svojimi partnermi Mojžišom a Eliášom.

**A vtom náhle, skutočne začala sa diať pred nimi zmena.** Lenže **tráva nezačala hustnúť**. **Stromy nezačali rodiť väčšie ovocie**. **Kukurica** nezačala mať väčšie klasy. **Dážď** nezačal padať hojnejšie. **Slnko** nezačalo svietiť jasnejšie. Nebola to **zmena na poli komunikácie alebo dopravy**, ktoré by boli zmenili a uľahčili ľudský život. **Nezmenili sa budovy, ktoré by boli skrášlili siluetu ich miest a dedín.**

To, čo sa zmenilo, bol **on**. **On** začal žiariť. **On**, Syn človeka, model nás, všetkých ľudí. ON sa zmenil.

A takto im dal jasne najavo – tým trom vyvoleným, ale i nám, ktorí tento príbeh čítame, – **čo presne by sa malo v tomto svete zmeniť**, či lepšie: premeniť: **My, ľudský rod, by sme sa mali zmeniť a mali by sme začať žiariť.**

A ako tak **ON** žiaril, **všetko okolo neho bolo zasiahnuté touto jeho žiarou**: **tráva, hory a ich vrcholce, vtáky a hmyz, Peter, Jakub a Ján**.

A do tohto všetkého **zaznel hlas**. A tento hlas hovorí: **„Počúvajte ho!“** Robte, čo vám navrhuje, **premeňte sa tak, ako to urobil on**, ako vám k tomu pomáha Duch Svätý. A všetko ostatné, všetky ostatné zmeny prídu už samé. **A prosím vás, nikdy nezmeňte poradie týchto priorít!** Nikdy! **Najprv Vy. Potom sa zmení aj ostatné.**

A toto je dôležitá lekcia. O zmeny sa, samozrejme, treba starať. V tomto spočíva **zmysel našej kreativity**, ku ktorej sme boli povolaní. No zároveň si treba v hĺbke svojho srdca uvedomiť, že človek nikdy nebude spokojný, ani keby mal tie najideálnejšie situácie a podmienky pre svoj život. Dôležité je, aby sme sa snažili meniť my. Potom sa zmení aj náš svet.

**5. nedeľa pôstna (C) - 21.32010 – 19h**Jn 8, 1-11: **Ako to naozaj je?**Aj keď pre mnohých z nás nejde o nič nové, iní pri tomto, čo poviem, budú prekvapení: **médiá pracujú na princípe manipulácie.** Niektoré manipulujú **dobromyseľne**; t.j. aby zvýraznili či podčiarkli istú myšlienku či jav. No sú aj médiá, ktoré manipulujú **zlomyseľne**; t.j. aby démonizovali vyhliadnutú obeť a urobili ju v očiach divákov, poslucháčov či čitateľov zodpovednú za zlo, ktoré sa mediálnym príspevkom pertraktuje.

Toto je vec nie nová. **Vždy tu boli vplyvní ľudia, ktorí vedeli šikovne podsunúť informáciu, aby ňou dosiahli, čo chceli.** A naivní naleteli. A naivní nikdy nechýbali. A jednotlivé malé snahy, ak boli časté a ak ich pôvodcovia videli, že sa im darí, sa stali stereotypom.

**Jeden z takýchto stereotypov sa nachádza aj v dnešnom evanjeliu.** Žena je obvinená z cudzoložstva a chcú ju, ako zdroj zla kameňovať. Zlo sa musí zničiť v zárodku, takto usudzujú jej sudcovia. Ježiš však má iný názor.

Poďme však na vec po poriadku. **Základná otázka, ktorá sa nám pri nezaujatom čítaní príbehu vynorí je: kde je jej fešák?** Veď smilstvo je hriech, ktorý sa pácha v dvojici. Prečo teda nechytili aj muža, ktorý sa na hriechu s ňou podieľal? A prečo nechcú kameňovať aj jeho? Veď vlastne: mal by to byť hlavne on, ktorý by mal byť volaný na zodpovednosť!

**Mal by, ak by sme na vec šli podľa nášho súčasného štandardu (aj keď ten je tiež pochybný; a o chvíľu poviem prečo), nie však podľa štandardu ľudí, žijúcich v dobe Ježišovej v stredomorí.** Aký bol ten štandard? Biblista John J. Pilch píše, že zmýšľanie mužov o ženách na blízkom východe bolo také, že žena je bytie, ktorej hlava je plná sexu. **Žena bola presexualizovaným bytím, ktoré nemyslí na nič iné, iba na sex.** A preto treba na ňu dohliadať. A ten, kto mal dohliadať bol muž z jej okolia: či to bol otec, alebo bratia, alebo manžel. Ak sa dopustila sexuálneho činu, mala byť za to kruto potrestaná. Niečo podobné sa nachádza aj v zmýšľaní stredoveku. Muži vymýšľali na ženy všelijaké triky, len aby im zabránili v ich neprítomnosti páchať veci, ktoré si neželali. Aj podľa stredovekého muža bola žena presexualizovaným bytím.

Aká je však pravda? Priatelia, presne opačná. Pri psychologickom skúmaní mentality muža a ženy nám nemôže ujsť, že zmyslovejšie - a teda aj **sexuálnejšie - orientovaný je muž**. Nechcem tým povedať, že ženy nemyslia na sex. To by bol omyl. No nemyslia naň na prvom mieste! **Pre ženu je na prvom mieste vzťah: chce byť pre muža jediná, vyhľadávaná, po ktorej on túži, ktorý jej je ochrancom a pre ktorého je ona všetkým.** Kvôli tomuto sa mnohé ženy poddávajú aj mnohým záludnostiam, ktorými ich vydierajú zmyselne a presexualizovane orientovaní muži. Žena miluje muža, aj keď jeho vzhľad za veľa nestojí. Je tomu tak preto, lebo **hľadá v ňom jadro**: hľadá človeka, nežnosť, srdce, hĺbku. Žena je verná, aj keď jej manžel je neverný, ba dokonca brutálny. Láska ženy ide často poza všetky predstaviteľné hranice. Toto nie je odporúčanie. Je to konštatovanie. Vo svojej praxi som sa stretol s priam neuveriteľnou vernosťou žien voči svojim mužom a to aj napriek veľkým zlyhaniam mužov. A nebol to vôbec sex, alebo túžba po ňom, čo ich v tejto vernosti formovalo.

Muž - ako hovoria psychologické skúmania - je však orientovaný zmyslovo (alebo zmyselne ak chcete): chce hmatať, vidieť, voňať, cítiť... Ženy to vedia, preto sa tomu aj prispôsobia. Preto sa žena rada pekne oblieka, pekne upravuje, aby bola krásna a príťažlivá. **Toto je jedna z čŕt ženy: vyhovieť zmyslovému vnímaniu svojho muža.** No predsa: aj keď jej to vyhovuje, na druhej strane cíti z toho všetkého strach. A nielen strach, ale aj krivdu. **Ona miluje svojho muža srdcom a chce, aby sa aj on presunul hlbšie: od zmyslov - t.j. povrchu - k srdcu.** Lebo ak to ostane len pri zmysloch, potom keď mu už žena nebude stačiť - pretože napríklad už zostarla, alebo sa zmenila - muž si bude uspokojenie svojich zmyslov hľadať inde. Pretože zatiaľ čo ona starne a jej krása opadá, krajšie a mladšie ženy okolo nej nikdy chýbať nebudú. **Preto je tu jasné varovanie a odporúčanie.** Muži choďte do hĺbky a prevezmite zodpovednosť za hĺbku svojho vzťahu a ženy nedajte sa zlákať vydieraním! Vy ste tie, ktoré dokážu muža nasmerovať na podstatu.

**Toto hovorím preto, aby sme poznali pravdu.** Viem, že za túto vetu ma mnohí z vás, hlavne muži, budete kritizovať. No nevadí: je pravdou, že mnohí z vás mužov túto pravdu nepoznáte, ba sú medzi vami aj takí, **ktorí ju poznať nechcú**. **Príbeh z evanjelia sa totiž opakuje: ako ľahké je démonizovať ľudí a za svoje neresti si nájsť niekoho iného, kto by stal zodpovední za zlo, ktoré robíme my.** Toto sa v psychológii nazýva **projekcia** a funguje to bezvadne.

Ježiš sa v príbehu po tom, čo farizeji predniesli svoje rozhorčenie, sklonil a písal čosi do piesku. Hovorí sa, že vraj písal ich hriechy. **Ak to tak bolo, bolo by to vyjavenie ich projekcie: Ježiš im chcel dať takto najavo, čo všetko do tejto úbohej ženy vkladajú zo svojej nezvládnutej mužskej prirodzenosti.** A evanjelista hovorí, že sa začali vytrácať. Samozrejme, pravda nie je príjemná.

Nech nás, bratia a sestry, dnešné evanjelium privedie **k rozumu a pravde**. Aby sme jeden voči druhému (nielen muži voči ženám) nepoužívali manipuláciu a špinavé hry. Ale nech našou snahou je spoznanie stavu v ktorom sa nachádzame a túžba po raste. A tiež nech je to tolerancia a milosrdenstvo jedného voči druhému.

Veľkonočný pondelok – Mt 28,8-15 – 5.4.2010  
Tento deň môžeme nazvať slávnosťou zvestovania viery vo zmŕtvychvstanie. Aj naše ľudové zvyky naznačujú práve toto: ženy a apoštoli, ktorí zvestovali Vzkrieseného, boli rozháňaní vodou a korbáčmi. Nebudem sa však venovať zvykom, ale samotnému zvestovaniu viery vo vzkriesenie. Možno si to ani neuvedomujeme, ale slovo „viera“ prešlo posunom významu. Toto slovo, ktorého pôvod je v náboženskom slovníku, prešlo aj do civilnej sféry. V istom nem. článku sa písalo, že najdôveryhodnejšou inštitúciou je Spolková banka. V tomto článku sa hovorilo, že slovo *„viera“* prešlo hlavne do finančného systému. Málokto u nás vie, že napríklad *„kreditná karta“* je slovné spojenie spojené s vierou. Slovo *„kredit“* totiž pochádza z latinského *„credere“,* ktoré znamená veriť. A skutočne platba takouto kartou je založená na preverovanej dôvere, že na účte máme peniaze. Nemyslím však, že prepožičanie týchto slov by bolo len vo finančníctve, ale že si ich prepožičiavajú viaceré oblasti života.

Niekto povie, že **„on verí v rozum“.** Má to byť vyjadrenie akoby proti nám, našej  viere. Ale v rozum veríme aj my! A chceli by sme, aby ho na svete bolo čo najviac! Iný povie: **„Verím vo vedu“.** A opäť – aj my chceme, aby veda rástla. A ďalší povie: **„Verím v seba samého“.** Po istú hranicu to tiež nie je zlé. Kiež by sme dokázali sami za seba ručiť, sami si pomôcť, sami sa zabezpečiť. Ani jedna z týchto vecí nie je zlá. Veriť tak, ako sme to doposiaľ hovorili, vlastne znamená niečo na spôsob matematickej pravdepodobnosti – máme skúsenosť, že sme niečo dokázali (že veda, rozum niečo dokázali), a preto je pre nás pravdepodobné, že to dokážeme znova. Ba že možno dokážeme i viac ako doposiaľ. Je to teda posun slova **„veriť“** až do akejsi materiálnej, pravdepodobnostnej úrovne. Ale predsa ak používame slovo **„veriť“** v našom náboženskom slovníku, je to trochu iné ako v spomenutých výrokoch. I tu sa však neraz ukazuje to **„materiálne“** – neraz by sme chceli presne vedieť, ako to bude, ako to bolo... Chceme jasné odpovede. Čakáme čím viac argumentov pre rozum, aby sme uniesli to, čo sa zodpovedať nedá. A opäť – nič proti tomu. Aj viera musí byť aspoň čiastočne korigovaná rozumom. Ale súčasne platí, že to nie je všetko – nie je všetko len to vypočítateľné, pravdepodobné.

Ak by sme chceli vysvetliť, že to **„nie je všetko“,** mohli by sme si to priblížiť na slove **„život“.** Ak sa na náhrobnom kameni napíše dátum narodenia a smrti, vieme, že to nie je všetko o živote toho človeka. Ak by sme si ale viedli poctivý denník, kam si zapisujeme udalosti, stretnutia, ale aj myšlienky a pocity, ani po zrátaní tohto všetkého by sme nedospeli k tomu, že by sme mohli povedať: **„Súčet tohto všetkého je život“.** On je totiž ešte viac ako takýto súčet. Je to podobné, ako keď pozeráme na strom – nepovieme, že vidíme konáre, listy a kmeň, ale povieme, že vidíme strom. Náš spôsob myslenia i prežívania spája veci. Vidí hlbšie, ako iba samotný súčet. A podobne je to aj s vierou. Tou vierou, ktorú ohlasujeme v našich chrámoch. Áno, veríme aj v rozum, aj vo vedu, aj v sily človeka, ale všetko zrátané by bolo ešte málo. Veríme aj v niečo hlbšie. Veríme v prazáklad života, máme základnú dôveru v Boha. *Veríme, že nás na túto zem povolal Boh, že on je ten, ktorý nám pomôže aj prejsť smrťou, on je ten, na ktorého sa môžeme spoľahnúť, že je za naším životom.* Toto už sú veci, ktoré nevieme celkom presne vysvetliť, sú to veci, ktoré nevieme jednoducho rozložiť na zrátateľné položky..., ale je to niečo silnejšie, ako keby sme len povedali, že veríme, že tu Ježiš bol a všetko by týmto vyjadrením skončilo.

Z dnešných biblických slov, ktoré sme počuli, by som chcel zdôrazniť dve veci. **Prvá je sloboda** – Peter je schopný po niekoľkých dňoch od Ježišovej smrti predstúpiť pred ľudí a pokojne a jasne hovorí: **„Vy ste ho zabili“**, ale aj pokojne im dáva odpustenie.  Neslobodní sa zrazu stali tí, ktorí si mysleli, že správne veria – tí musia podplácať vojakov, zatvárať apoštolov, rozháňať dav, nakoniec umlčať apoštolov. Apoštoli ani nevedeli všetko vysvetliť, ale sú slobodní zo svojej dôvery. Takáto sloboda je známkou zdravej viery. Mnohí hovoria o tom, že viera zväzuje, že je ťažká. A po istú hranicu to tak je. Aj naše telo nás zväzuje, dokonca aj šaty nás môžu zvierať..., ale ak by sme to cítili len ako ťarchu, bolo by to zlé. Podobne je to aj vo viere. Aj zväzuje, ale znakom jej zdravia je vnútorná sloboda. Druhá vec, ktorú chcem zdôrazniť je **radosť**. Ženy odchádzajú od hrobu aj so strachom, ale aj s veľkou radosťou. Tiež nevedia všetko vysvetliť, ale cítia radosť. Taká radosť by mala patriť aj k našej viere ako známka toho, že sme našli ten správny prúd, správny koreň, z ktorého žijeme. Ideál je, keby sme aj v chrámoch vedeli tak načerpať, že by sme cítili radosť. Takáto sloboda i takáto radosť sú znakmi toho, že sme našli vieru, ktorá nie je len súčtom myšlienok, slov, ale že je to **„strom“,** ktorý rastie medzi nami. Veľmi vám želám takúto slobodu i takúto radosť pochádzajúcu z viery.

**2. Veľkonočná nedeľa C – Jn 20, 19 - 31 – 11.4.2010**

Bratia a sestry - pred pár dňami pán v stredných rokoch poznamenal: *„Keby nás rodičia neboli priviedli na svet, nemuseli by sme sa trápiť!“* Keďže je to človek, ktorý nemá zvlášť ťažký život, tak mi jeho výrok utkvel v pamäti. Predpokladám, že väčšina z nás sa niekedy v živote dostala k podobným vyjadreniam. Je to – paradoxne – dosť časté v mladosti, keď sa človek dostáva k otázkam zmyslu, nasmerovaniu a cieľu svojho života. Ale nie len v mladosti**. Čím to však je, že máme zo života pocit trápenia a nie daru? Ako sme nastavení, /že veci vidíme takto?**

Ako som v mysli niesol slová spomenutého pána, videl som deti, ako sa hrali. Vyzerali šťastné. Hrali sa na mieste, ktoré ľudská ruka vytvorila na relax. Bola tam postavená besiedka, bol tam areál na šport i detské ihrisko. Avšak všade plno neporiadku, všetko zdevastované. Napriek radostnej hre detí, /vnímal som to,/ že sa vlastne hrajú na smetisku. A tak sa tento zážitok u mňa spojil s tým predchádzajúcim. **Rodíme deti do dobrého sveta?** **Nie je to skôr tak, že ich privádzame do smetiska nášho sveta?** Nemyslím teraz len na tie fyzické smetiská, ale aj na to, že ich privádzame často do nezrelých rodín, do rozbitých medziľudských vzťahov, do narušených životných modelov... **A je na to liek?** **Môžeme čakať, že sa naše vnúčence už budú rodiť do dobrého, či dokonca dokonalého sveta? Alebo sa musíme skôr naučiť žiť v takom svete, aký je, a ešte aj vedieť vnímať svoju existenciu ako dar?** Je síce asi pravda, že voľakedy rodičia viac ako dnes chceli darovať život, zatiaľ čo dnes - skôr chcú obdarovať seba samých, ale i tak je život darom aj pre obdarovaného, hoci sa rodí do nedokonalého sveta.

Som presvedčený, že k odpovediam môže slúžiť aj dnešné evanjelium. Ježiš, keď dáva Tomášovi dôkazy, že je ten istý, ukáže mu rany. Akoby to chcelo povedať, že neexistuje len niečo také: *„Hurá, je tu nový život!“* bez *„starého života“*, bez starých rán. A neexistuje to ani v našej realite. Staré rany si nesie tak každý na sebe, ako aj celé ľudstvo. Začať *„nový život“* bez týchto rán je nemožné. A preto riešenie treba hľadať skôr v tom, ako tieto rany zhojiť, ako ich ozdraviť, ako ich možno uniesť, a nie v tom, ako ich vymazať.

Dnešná nedeľa sa nazýva aj Nedeľou Božieho milosrdenstva. To preto, že v evanjeliu je aj odovzdanie Ducha na odpúšťanie. **Nie je to tak, že skutočné odpustenie je jeden z návodov, ako sa staré rany liečia, ako sa dajú preklenúť?** Ale bez toho, aby sme si ich uvedomili, to nejde. Aj skutočné, uzdravujúce odpustenie nie je jednoduché (a vieme, že nejde „len“ o „zabudnutie“).

A tak by som rád tému tejto nedele trochu akoby premenil. Myslím na ľudí a chcem vzdať úctu všetkým, ktorí sa v našom svete dotýkajú rán, a predsa nerezignovali. Chcem vzdať úctu všetkým, ktorí odstraňujú smetiská nášho sveta. Všetkým, ktorí sa dotýkajú rán na nemocničných lôžkach, či rán staroby, a nevzdali sa. A chcem vzdať úctu všetkým, ktorí prinášajú skutočné odpustenie a pokoj, teda sa dotýkajú rán našich uboľavených vzťahov a liečia ich. A všetkým, ktorí sa dotkli pochybností, ale nevzdali sa (tak ako Tomáš).

**5. Veľkonočná nedeľa C – Jn 13,31-33a 34-35 - Právo na lásku**  
  
Všetci túžime po láske. Chceme byť milovaní. Slovu láska sa ešte nikdy nevenovalo toľko pozornosti ako dnes. A práve v súčasnosti je často nesprávne vysvetľované i chápané. Pravá láska, to nie sú len úsmevy, stisky rúk, pekné slová… Za úsmevom sa môže skrývať pretvárka, za stiskom ruky úder pod pás, za peknými slovami súdne spory… Láska sa nedá kúpiť, to by boli vo výhode boháči sveta. Láska sa nedá vynútiť, to by bolo vo svete ešte viac násilia. Láska sa nedá iba nájsť, pretože svet by bol plný dobrodruhov. Pravá láska nie je chvíľková rozkoš, ktorá zabúda na dôstojnosť človeka, ale ruka podaná klesajúcemu, nepripomínanie viny, zrieknutie sa pomsty a túžby odškodniť sa. Boh, ktorý je Láska, učí láske, ktorá sa dokazuje skutkami. Pravá láska nie je falošný cit či príjemný pocit, nezaslepuje oči, neklame, nezastiera skutočnosti, nie je cynická či sebecká. Cit v láske je ako ranná hmla. Láska je niečo viac a krajšie. Láska znamená chcieť druhému dobro a pravé šťastie. Láska bez obety je prázdne slovo.   
  
Kto naozaj miluje, zabúda na seba. Ten, kto zabúda na seba, vytvorí predpoklady na pravú snúbeneckú, manželskú, panenskú, súrodeneckú, priateľskú či susedskú lásku. Láska nepočíta náklady, vynaloženú námahu, strávený čas a nepýta sa, čo z toho bude mať. Čo krajšie možno povedať ako: milujú sa celý život, čo sú spolu; sú to najlepší susedia; aj ako dospelí súrodenci sú bratmi a sestrami? Svet potrebuje ľudí každého veku, stavu, postavenia, ktorí to myslia s láskou vážne, konajú nezištne, v skrytosti, obetavo a snažia sa plniť Kristov príkaz: *„… aby ste sa milovali navzájom”* (Jn 13, 34). Každý má právo na pravú lásku. Ľudia, a nielen tí najbližší, potrebujú naše srdce, ruky… celých nás. A my zase ich. Okrem všetkého ostatného najviac potrebujeme zásluhy pre večný život. Veľkým prejavom lásky je aj to, keď sa modlíme za tých, ktorí nás predišli do večnosti.

**6. Veľkonočná nedeľa C - Jn 14,23-29 – 9.5.2010**

O nás, kresťanoch platí, že nás ľudia poznajú podľa lásky, ktorou sa navzájom milujeme. Lásky, ktorá však nie je ovocím našich sympatií, ale lásky, ktorú sme prijali od Ježiša Krista. Láska je totiž koncept veľmi široký, často nejasný a takmer vždy spájaný s emóciami. Skúsenosť nás učí, že láska – podľa toho ako ju kto chápe – má mnoho dimenzií napr. prechádza od fyzickej príťažlivosti až po najdôležitejšie životné voľby. Pán Ježiš je v tejto otázke veľmi jasný a konkrétny. Evanjelium budúcej nedele je časťou jeho rozlúčkovej reči počas Poslednej večere so svojimi učeníkmi. Je to jeho posledná lekcia, môžeme povedať, že robí syntézu všetkého, čo v priebehu spoločného života s ním mohli počuť, vidieť a zažiť.   
  
Kto ma miluje, bude zachovávať moje slovo a môj Otec ho bude milovať; prídeme k nemu a urobíme si uňho príbytok. Milovať Ježiša znamená žiť jeho slovo, žiť podľa jeho učenia. Tu môžeme vidieť aká priepasť je medzi vierou, ktorú vyznávame a tou, ktorú žijeme. Aká je priepasť medzi našou príslušnosťou byť kresťanmi a našim konkrétnym žitím evanjelia. Hranicou medzi dobrom a zlom je ľudské srdce. Srdce však, tak ako ho chápe Písmo a mystika, nie je len jednoduchým sídlom citovosti, ale je symbolom celého človeka. Nech sa vám srdce nevzrušuje, povzbudzuje Ježiš učeníkov, ktorých naplnil strach a obavy keď im začal hovoriť o tom, že od nich odchádza. Ak ma budete milovať, Ja a Otec prídeme a budeme bývať u vás. Vo vašich srdciach. A v srdciach všetkých, ktorí budú zachovávať moje slovo. Tu už prestáva platiť, že príbytkom Boha je Jeruzalemský chrám, Svätyňa svätých. Boh má teraz príbytok v srdciach ľudí, ktorí veria v Krista a zachovávajú jeho slovo. Stali sme sa chrámom Boha! Srdce v ktorom býva Boh, je srdce pevné, ktoré si našlo svoje miesto vo svete a ktoré sa nevystraší v nešťastí, nezúfa v chorobe a nestráca odvahu v námahách.  
  
Pre človeka musí byť veľkou radosťou keď objaví, že Boh má v ňom svoj príbytok. Že je uznávaný a milovaný Bohom. Taký objav mu otvára nové horizonty. Na jednej strane sa pýta: Kto som ja v tej veľkej a nádhernej mozaike stvorenia? A uznáva: som nepatrná časť veľkého celku. V tomto veľkom celku sa ja, napriek všetkým mojim limitom a krehkosti, môjmu strachu a mojim slabostiam, napriek tomu všetkému cítim, že som milovaný. Milovaný Bohom! A toto vedomie mi umožňuje s pokojom čeliť aj tým najväčším obavám – obavám z budúcnosti, z choroby, z neistoty v práci. Objaviť v hĺbke svojho srdca túto skutočnosť je tajomstvom ľudského života. Ja som milovaný. Vy, milí bratia a sestry, ste milovaní. A spolu s Bohom, ktorý býva v nás môžeme meniť svet.   
  
Som presvedčený, že toto tajomstvo Lásky – byť milovaný Bohom, ktorý býva v človeku – objavil a hlboko prežíval vzácny kňaz - páter, ktorý by sa v januári dožil 86 rokov a na ktorého si s úctou a vďakou spomínam. Páter Lukáš Vrábeľ. Spomínam si ešte, keď som bol prvý rok v reholi v kláštore na Orave v 1993 roku tak často prichádzal do kláštora v Trstenej, aby viedol duchovné obnovy pre bratov. Vždy sme sa na neho tešili. Po každej jednej z nich nezabudol s dojatím poznamenať: *Len sa majte radi, milujte sa. To je najdôležitejšie. Všetko ostatné je len literatúra.* Mal som možnosť......Život strávený štúdiom Písma ho neustále privádzal do Večeradla a k slovám, ktoré tam odzneli z úst Ježiša k učeníkom. Bratia a sestry - ľudia nás majú poznať podľa lásky, ktorou sa navzájom milujeme. V týchto ostatných dňoch veľkonočného obdobia, prosme Ducha Svätého, aby štedro rozlieval v našich srdciach Božiu lásku.

**Nanebovstúpenie Pána C – 13.5.2010 – 6:30h 8h**

V dobe dospievania mávajú ľudia často svoje idoly. Známy duchovný spisovateľ Dávid Torkington, keď píše o svojom dospievaní, tak sa tiež priznáva k tomu, že bol zbláznený do jedného takéhoto idolu. V tej dobe vo sveta frčali Beatles a Elvis Presley, ale toto neboli jeho idoly. Jeho idolom bol vtedajší svetoznámy operný spevák Tito Gobbi. Keď raz prišil Gobbi do Anglicka, Dávid sa rozhodol, že sa na jeho vystúpenie musí dostať za každú cenu. A pretože mal tohto speváka skutočne veľmi rád, tak išiel do mesta, kde sa vystúpenie malo konať, a tam dokázal celé štyri hodiny stáť na daždi v dlhom rade na vstupenky. Vstupenku sa mu podarilo získať a koncert bol skutočne nezabudnuteľným zážitkom. Dávid sa vracal domov v obrovskej eufórii, ktorá sa postupne premenila v menšiu depresiu. To preto, že si Dávid uvedomil, že na živo tohto operného speváka už pravdepodobne nikdy v živote neuvidí a nebude počuť.

Tento veľký umelec bol totiž spútaný telom, ktoré podliehalo času a priestoru rovnako ako telo naše. A hviezda takéhoto formátu, ako bol Gobbi, zavíta do tak malého mesta maximálne tak raz za život. Keby sme žili v dobe Ježišovej, bolo by tak isto. Príležitosť k stretnutiu s Ježišom by bola taktiež veľmi obmedzená. I Ježiš mal ľudské telo, ktoré bolo obmedzené priestorom a časom. Keby dnes chodil po našej zemi, bolo by to rovnako ako vtedy. Stretnúť sa s ním, by bolo pre tých šťastím, ktorí by ho videli, poprípade si s ním podali ruku. Ale vzkriesenie a nanebovstúpenie všetko zmenilo. Od tej doby totiž majú k Ježišovi prístup úplne všetci: ľudia zo všetkých strán sveta a zo všetkých storočí.

Tito Gobbi už zomrel a na tejto zemi už nie je možné sa s ním stretnúť. Ježiš ale skrze svoje vzkriesenie a nanebovstúpenie žije a já ho môžem zažiť a môžem sa s ním stretnúť. Môžem sa stretnúť s jeho Duchom, môžem sa stretnúť s jeho láskou. A aby som sa vystavil tejto jeho láske, nemusím nikam vycestovať ani čakať na vhodnú chvíľu. Preto sa v duchovnom živote hovorí o sviatosti prítomného okamihu. Len v tomto okamihu sa môžem otvoriť večnému životu. Len v prítomnom okamihu sa totiž môžeme otvoriť Božej láske. Minulosť je preč, uzavrela sa, skončila. Budúcnosť k nám zase nepríde inak než skrze prítomný okamih. Preto by sme sa mali naučiť modliť: „Pane, za zajtrajšok a jeho starosti neprosím.“ Prítomný okamžik je teda jediný, kedy môžem žiť naplno. Jedna múdrosť hovorí, že starí blázni žijú v minulosti, mladí blázni v budúcnosti. A tí, ktorí sa rozhodnú byť blázni pre Krista, sa učia žiť v prítomnosti, pretože tá je jediným miestom, kde sa môžu stretnúť s plnosťou života, ktorú nám Ježiš priniesol. Kvalita viery nášho života nezáleží teda na našich vedomostiach, na tom, čo sme sa naučili a čo o Bohu vieme, ale je určená skôr tým, do akej miery sa otvárame sviatosti prítomného okamihu a tak sa otvárame plnosti Kristovho života.

**7. Veľkonočná nedeľa C – Jn 17, 20 – 26 - Budovať jednotu – 16.5.2010** – 8h  
Veľkým duchovným obohatením je všimnúť si rozkvitnutú lúku. Mnohé odtiene zelenej farby a rozmanité druhy kvetov, ich farba, veľkosť, tvar, vôňa vytvárajú na lúke nádhernú jednotu a mnohým obrazne pripomínajú Ježišove slová „aby všetci boli jedno, ako ty, Otče, vo mne a ja v tebe” (Jn 17, 21). Môžeme si predstaviť dokonalejšiu jednotu, ako je medzi Bohom Otcom a Božím Synom? Uvedomujeme si bolestnú nejednotnosť vo svete, v národe, okolí. Na aké rôzne delenia pristupujeme. Ak si nedáme pozor, o nás Slovákoch sa bude hovoriť, že keď sa stretneme traja, už máme sedem názorov, politických strán, že sme nejednotní, a to dokonca i vo vzťahu k Bohu. Mnohí sami v sebe nie sme jeden, jedna. Nejde o schizofréniu, ale o hriech. Hriech rozdeľuje a ničí jednotu. Kto pácha hriech, stáva sa otrokom, neslobodným, už nie je šťastným, spokojným, úsmev sa mu vytráca z tváre.   
  
Správy z domova a zo sveta prinášajú túžbu po jednote a pokoji. Napriek tomu pozorujeme medzi ľuďmi bezcitnosť, ľahostajnosť, násilie… Teší nás snaha o jednotu, ktorá sa prejavuje nielen v politickom, kultúrnom, športovom, ale i v náboženskom úsilí. Zdá sa, že svet duchovne dozrieva. Potrebujeme si uvedomiť, čo od nás Ježiš žiada. Budovanie jednoty si vyžaduje zásady založené na láske, pravde a spravodlivosti. Kolegyne, ktorá v kolektíve rozprávala, prečo sa rozvádza, sa iná žena, o ktorej sa vedelo, že má krásne manželstvo, spýtala: „Modlíš sa za svojho manžela? Modlíš sa sama za seba? Sľub pred oltárom muža a ženu spája v jeden zväzok. O jednotu sa manželia musia starať celý život. Najlepšie spoločne, ale keď jeden zabúda, druhý musí intenzívnejšie chrániť jednotu. Urobila si ako kresťanka všetko pre vaše sviatostné manželstvo?”  
  
Poznám starostu, ktorý sa pre politikou rozhádanú obec stal znamením jednoty. Mal to ťažké ako všetci jemu v úrade podobní. K ľudskému prístupu však pripojil niečo, o čom nehovoril: začal sa modliť za obyvateľov zverenej obce. Všetci sme zodpovední jeden za druhého. Budovanie jednoty je výsada veľkých ľudí. Boh chce, aby sme si boli bratmi a sestrami. Byť kresťanom znamená životom zrealizovať Ježišove slová „aby všetci boli jedno, ako ty, Otče, vo mne a ja v tebe” (Jn 17, 21).

**Slávnosť Najsvätejšej Trojice - ANI BOH „NEVIE BYŤ SÁM.“**

Väčšina z nás asi pozná rozprávku, ktorej autorom je Oscar Wilde a hovorí sa v nej o Sebeckom obrovi. Tento obor mal obrovskú záhradu ale nechcel aby sa v nej hrali deti. Všetky vyhnal a záhrada stíchla ako zakliata. Ani slniečko do nej nezasvietilo. Až neskôr pochopil, že ak chce byť šťastný, musí zbúrať múr, ktorý okolo záhrady postavil a musí svoju záhradu ponúknuť deťom Spravil tak a našiel šťastie.

Oproti tomuto sebeckému obrovi môžeme postaviť nášho Nebeského Otca, ako jeho protiklad. Boh nie je sebec, Boh je Otec. A keďže je Otec, nemôže byť sám. Aj on má obrovskú záhradu, ale nechcel ju ani na chvíľku pre seba samého. On sa od počiatku, od večnosti daruje. A daruje sa úplne, celý, povedali by sme totálne a daruje celú svoju podstatu – rodí tak svojho jednorodeného Syna. Ten mu jeho lásku božským spôsobom opätuje a vzniká tak tretia božská osoba – Duch Svätý, ktorý vychádza z Otca i Syna. Boh je teda jediný, ale nie je sám. Je to Trojica osôb, ale iba jeden Boh. Boh nie je sebecký obor, je Otec. Tajomstvo Najsvätejšej Trojice úplne prevyšuje náš rozum, ale je dobre, že je to tak. Hovoriac ľudsky, Pán Boh, hoci je Bohom, nenašiel iný „zmysel svojho života“ jedine v darovaní sa druhému.

Niekedy sa nám môže zdať, že niektoré tajomstvá, ktoré máme v kresťanstve sú úplne odtrhnuté od praktického života. A tak sa nám to doteraz mohlo zdať aj o tajomstve Najsvätejšej Trojice. Avšak nie je to tak. Je tu jeden háčik. My ľudia sme stvorení na boží obraz. A z toho vyplýva jedna veľmi dôležitá pravda: Ak Boh „nachádza svoj zmysel“ v darovaní seba samého, ani človek nemôže inak. Išiel by proti svojmu vlastnému šťastiu a proti svoje prirodzenosti. Teda egoista nikdy nemôže byť skutočne šťastný, aj keby si to myslel.

Elisabeth Lukasová je nemecká psychologička, ktorá pomáha rodičom i deťom, ale aj dospelým. Hovorí, že raz prišla za ňou staršia pani, už na dôchodku, ktorá mala svoj vlastný byt, bola sebestačná, mala dobrý dôchodok, vychovala svoje deti a mohla odpočívať a venovať sa sebe a zrazu začala premýšľať nad tým, pre koho je vlastne ona ešte na svete. Zbadala, že vlastne už pre nikoho. A z toho začala mať psychické problémy a neurózy. Nemala už prečo žiť a začalo jej to škodiť. Psychologička jej poradila, nech sa zapojí do služby napríklad v charite. Niečo ľahké, čo zvládne. Ona to spravila a problémy zmizli. Už mala prečo a pre koho žiť. Boh je jediný, ale nie je sám, je to spoločenstvo osôb, ktoré sa vzájomne darujú. Človek je stvorený na jeho obraz a preto bude šťastný iba ak bude žiť pre druhého. Je to jediná cesta ako nájsť šťastie časné i večné. Inú nehľadajme. Neexistuje…

**13. nedeľa C – Lk 9,51-62 - Pevne sa rozhodol (27.6.2010)**  
Malá batéria v mobile či v prehrávači dokáže preukázať cenné služby. Dáva k dispozícii na-akumulovanú elektrickú energiu. Stačí však malý skrat a jej sila sa vybije do prázdna. //V živote Ježišových nasledovníkov sa niečo podobné deje odkladaním a váhaním. Podobne, ako aj v bežnom živote. My ľudia sme už takí! Často sa zastrájame, odkladáme, vysvetľujeme, sľubujeme, namiesto toho, aby sme si sadli a vec urobili. Ježiš vie o tomto ľudskom sklone i to, ako šikovne ho nepriateľ našich duší využíva. Ani Bohu, ani blížnemu si väčšinou netrúfneme povedať nie. Často však ochotne sľúbime, ukážeme sa dobrí pred druhými i pred sebou, a potom vec odložíme. Hovorí sa, že *„Potom“* a *„nikdy“* sú vraj rodní bratia.   
  
Deviatou kapitolou Lukášovho evanjelia sa začína opis veľkého Ježišovho výstupu do Jeruzalema, do ktorého zhŕňa množstvo poučení aj z predchádzajúcej verejnej činnosti. Opis výstupu hovorí, že aj Ježiš sa *„pevne rozhodol“*, podľa iných prekladov *„rázne vykročil“* či *„zatvrdil si tvár“* a tak vykročil smerom k Jeruzalemu. Vedel dobre, čo ho tam čaká. Pokušenie odkladať, vyhýbať sa, zostať čím dlhšie v istote a pokoji v rodnej Galiley čelil tým, že ráznym krokom vykročil na miesto svojho poslania. Volal naň aj svojich učeníkov. Doteraz boli poslucháčmi jeho kázaní a svedkami jeho zázrakov. Teraz sa aj pre nich začína nová etapa: majú sa stať nasledovníkmi, ísť spolu s ním smerom na Golgotu. Prvú príkladnú lekciu, ktorú im dal, bola o vôli rozhodnúť sa a neuhýbať pred tým, čo je nepríjemné.   
  
Cestou nasledovali aj ďalšie poučenia. Prvá príležitosť priniesla ich nepriateľské prijatie v samaritánskej dedinke. V učeníkoch sa ozval urazený hnev a možno i národné cítenie. Ježiš im pripomína, že ak chcú zostať jeho učeníkmi, musia sa riadiť jeho duchom a jeho postojmi. Patrí medzi ne dobrota a apoštolská trpezlivosť. Neevanjelizovať nasilu, nechať pôsobiť milosť. Učeníci chceli zvolať oheň z neba, aby Ježišových neprajníkov zničil. Ježiš poslal onedlho, na Turíce, iný oheň z neba, ktorý, ako hovoria Skutky apoštolov, zapálil medzi prvými aj Samáriu, nie však ničivo, ale láskou. Nadšenému záujemcovi vstúpiť do radov nasledovníkov Ježiš pripomína, že najskôr sa treba zriecť pohodlia. On nemá svoju pohodlnú učebňu v tieni chrámu, vyučuje za pochodu uprostred rušných životných udalostí i námah a trápení. Podstatou kresťanstva nie je iba prijať náboženské pravdy, ale najmä život podľa nich. Odpoveď na Božie povolanie je nasledovať Ježišove postoje a skutky podľa toho, čo by v danej situácii robil on. Zahŕňa nielen súhlas **rozumu**, ale aj rozhodnutie **vôle**. A pri ňom je najdôležitejšie neodkladať. Pružné odpovede na potreby nášho zamestnania, rodiny i kresťanskej služby – a každý deň na ne prináša toľko príležitostí – znamená zároveň osvojovať si jednu zo základných čŕt pravého Kristovho nasledovníka.

**13. nedeľa C – Lk 9,51-62**

Dvaja mnísi sa vracali do svojho kláštora a zistili, že most cez rieku odplavila voda. Pri rieke stála krásna žena a nevedela prejsť, pretože prúd bol veľmi silný. Regula zakazovala mníchom dotýkať sa ženy či dokonca pohliadnuť na ňu, a tak mladší mních si nevšímal jej prosbu o pomoc. Starší mních si ju však vyložil na chrbát a preniesol ju cez rieku. Rozhorčený mladší brat celé hodiny mlčal, no potom nevydržal a vyčítavo sa opýtal staršieho brata: *„Ako si mohol niečo také urobiť?“* – „Brat môj,“ povedal starší mních, *„ja som tu ženu zložil už pred hodinami zo svojich pliec, no zdá sa, že ty ju ešte stále nesieš.“*  
  
Obaja mnísi mali rovnaký cieľ, no ich srdcia sa k nemu uberali rôznymi cestami: Starší bol súcitný/ mladší uprednostnil zaužívaný zvyk pred láskavosťou. Ježiš, Jakub a Ján putovali spolu do Jeruzalema – Ježiš s túžbou dosiahnuť pre nás odpustenie a spásu, zatiaľ čo Jakub s Jánom nabrali smer posudzovania a zavrhovania. Keď v našom živote koná Boh, mení nás. Vkladá do nás túžbu milovať ho a každý deň s ním tráviť čas. Predkladá nám novú perspektívu nášho života. A - ako ukazuje dnešné evanjelium, aj novú perspektívu života ľudí okolo nás. Pochopiteľne, že Ježiš vynášal súdy o ľudských srdciach, no výlučne so zámerom preukázať im tým lásku a milosrdenstvo, nikdy nie zavrhnutie a odmietnutie. Jakub a Ján sa na druhej strane spoliehali iba na to, čo im hovorí ich ľudská logika, bez postoja lásky či súcitu. A práve pre toto ich Ježiš pokarhal.  
  
Časom sa Jakub a Ján – aj ostatní apoštoli – viac pripodobnili Ježišovi. Toto je výzvou aj pre nás bratia a sestry. Budeme sa vytrvalo držať svojej cesty, alebo dovolíme Duchu Svätému, aby nás tvárnil a modeloval? Ak sa nabudúce budeme chystať niekoho kritizovať, opýtajme sa sami seba/ ako by asi zareagoval Boh-Ježiš. Zastavme sa na chvíľu a dovoľme, nech nám Duch Svätý ukáže svoj pohľad. Budeme nesmierne prekvapený, koľko pokoja a múdrosti nám daruje!

**Sv. Cyril a Metod** Ef 4,1-7. 11-13 – 5.7.2010Bratia a sestry - na západnom Slovensku neďaleko Bratislavy sa nachádza jedno z najvýznamnejších miest našej histórie – hrad Devín. Toto mesto leží na križovatke, kde sa vždy stretávali nielen cesty, ale aj ľudia hovoriaci rôznym jazykom, majúci rôznu kultúru a záujmy, a niekedy aj rôzne náboženstvo. Križovatky a rozmanití ľudia – to býva problém, ale môže to byť aj šanca na vzájomné obohatenie.   
  
Na dnešný sviatok sa číta pri bohoslužbe úryvok z listu apoštola Pavla, kde apoštol píše o kresťanskej skúsenosti, ktorá je jedna spoločná, a zároveň zdôrazňuje, že každý z nás túto skúsenosť môže prežívať iným spôsobom. Máme rôzne schopnosti, rôzne dary a povolania, tieto však podľa Pavla nemajú slúžiť na vlastnú oslavu, ale na budovanie spoločenstva v Kristovi a na to, aby sme raz dozreli na úroveň človeka, ktorého mierou ľudskej zrelosti je osobnosť Kristova.   
  
Pavlova predstava je vznešená, ale nie mimoriadna. Ľudia v Efeze, ktorým sa Pavol prihováral, boli zväčša bývalí pohania, pôvodom z rôznych národov na východnom pobreží Stredozemného mora. Efez bol na tie časy veľkomesto, významná obchodná križovatka. Kresťanskú cirkev v takom meste tvorili veľmi rozmanití ľudia, preto chápeme, že im apoštol pripomína, aby tvorili jednotu pri zachovaní svojej rozdielnosti. Ako sa to dá dosiahnuť? Všimnime si, že Pavol nespomína hocijakú rozdielnosť (sociálnu, národnostnú, kultúrnu), ale rozdielnosť ako rozličné dary od Boha. A jednotu tiež nemyslí hocijakú, ale jednotu v Kristovom duchu, v ktorom dokážu rôzni ľudia žiť v láske a pokoji. Ak nie, načo by sa títo ľudia stali kresťanmi? Pokojne mohli ostať pohanmi či židmi, alebo uctievačmi ďalších božstiev... Ak nie je pre kresťanov Kristus, jeho nasledovanie, tým, čo zjednocuje, ak Kristus nie je pre nich mierou ľudskej úrovne a zrelosti, tak načo byť kresťanom?   
  
Ak má mať naše kresťanstvo zmysel, musí byť teda v popredí tento ideál: Som kresťan, lebo Kristus je pre mňa mierou ľudskej zrelosti! Za misiou kresťanov bol vždy tento ideál, ale niekedy, najmä na križovatkách národov a kultúr, často sa na tento ideál nabalili aj rozličné politické a ekonomické záujmy, ktoré so samotným kresťanstvom nemali veľa spoločného. V prvej polovici 9. stor. pôsobili medzi slovanským obyvateľstvom žijúcim na území západného Slovenska a Moravy, ako aj dnešného severného Maďarska a Rakúska (kde vtedy tiež žili najmä Slovania), kňazi z rôznych krajín. Keďže naša vlasť bola dobre dosiahnuteľná najmä po ceste vedúcej popri Dunaji, väčší vplyv získali najmä misionári z Nemecka. Obava vladára Veľkej Moravy Rastislava, že sa prostredníctvom týchto nemeckých kňazov dostane jeho ríša do priveľkej závislosti na Nemecku, bola priamym podnetom k tomu, aby požiadal o hlásateľov kresťanskej viery cisára Byzantskej ríše. Cisár rýchlo odpovedal na jeho žiadosť, a to tiež nielen z náboženských, ale aj politických dôvodov. Vybral dvoch vhodných ľudí, bratov Konštantína a Metoda zo Solúna, a tých so sprievodom poslal k Rastislavovi. Ich misia dorazila na Veľkú Moravu r. 863 a naši predkovia jej príchodom dostali omnoho viac, ako mohli čakať. V oboch bratoch im totiž prišli mimoriadne vzdelaní ľudia, ktorí priniesli veľkú byzantskú kultúru, ale nemienili našich predkov urobiť závislými na byzantskom cisárovi a ich kultúre, lež chceli pozdvihnúť miestnu slovanskú kultúru – preto Konštantín vytvoril novú abecedu a preložil Sv. Písmo a ďalšie texty do reči našich predkov, preto vznikli školy pre ľudí z našej vlasti a vznikla aj slovanská liturgia, ktorú išli bratia obhájiť do Ríma. Presne v zmysle slov apoštola Pavla bojovali za rôznosť osobnostných a kultúrnych ciest ku Kristovi a súčasne za jednotu v Kristovom duchu. Tým sa veľmi líšili od iných misionárov, ktorí vtedy i v neskoršej dobe pričasto zmiešavali evanjelium s politickým záujmami svojich patrónov, alebo si šírenie evanjelia plietli s presadzovaním kultúrnej prevahy národa, z ktorého pochádzali.    
  
Spoznať a oceniť rôznosť darov a povolaní jednotlivca – to je dôležitá úloha pri výchove detí, ale aj v širších vzťahoch v rámci občianskej i cirkevnej spoločnosti. S úctou voči rôznosti názorov a prístupov treba sa nám usilovať o jednotu v Kristovom duchu – to je tá vyššia úroveň, o ktorú musíme zápasiť. Ľudia, ktorí vidia len rôznosť, môžu rozbiť dôležité ľudské záväzky a vzťahy, ľudia, ktorí zasa vidia len jednotu, môžu ušliapať slobodu a radosť. Preto rôznosť a jednota musia ísť pospolu. Nech sa nám to darí vnímať v našej miestnej cirkvi, nech sa nám to darí vždy aj nanovo aktuálne chápať a uskutočňovať.

**15. nedeľa C - Lk 10,25-37 - 11.7.2010** Skôr ako sa spustí nejaký tepelný systém do prevádzky, treba urobiť tlakové skúšky. Ak dopadnú dobre, môže systém začať pracovať. Podľa Ježišovho podobenstva O milosrdnom Samaritánovi, “tlakovou” skúškou našej ľudskosti a nábožnosti je postoj k ľuďom, ktorí potrebujú našu pomoc. V podobenstve vystupujú traja ľudia, ktorí stretli polomŕtveho človeka. O dvoch Ježiš hovorí, že ho videli a išli ďalej. Boli to židovský kňaz a levíta. Môžeme sa len domnievať, prečo nepomohli a išli ďalej. Možno sa ponáhľali. Možno si mysleli, že je to pohan. Možno sa nazdávali, že keď sa ho dotknú, tak sa stanú duchovne nečistí. Nech už boli ich dôvody akékoľvek, nezachovali sa ani ako ľudia, ani ako veriaci v Boha. Jedine cudzinec zo Samárie prejavil súcit. Až taký veľký, že okrem ošetrenia dal hostinskému dva denáre, aby sa o zraneného postaral. A musel mať naozaj veľmi dobré srdce, keď mu povedal, že ak budú výdavky väčšie, tak ich na spiatočnej ceste doplatí. Ježiš toto podobenstvo povedal znalcovi Zákona, ktorý sa ho pýtal, čo má robiť, aby získal večný život. Na konci podobenstva mu Ježiš hovorí: “Choď a rob tak aj ty”!   
  
My môžeme vidieť zmysel a veľkosť svojho života v rozličných aktivitách. Ale skutočne veľký je človek až vtedy, keď sa snaží pomáhať trpiacim. Je to práve bolesť iných, ktorá nás volá, aby sme oživili v sebe skryté sily obetavej lásky. O objaviteľovi inzulínu Frederikovi Bantingovi sa rozpráva, že ako malý chlapec žil na farme v Kanade. Hrával sa so svojou spolužiačkou Jany. Po určitom čase sa Jany prestala s ním hrať. Ochorela a neskôr zomrela. Príčinou smrti bolo, že mala “cukor v krvi”. Frederik bolestne prežíval jej smrť. Keď sa stal lekárom, rozhodol sa starať o chorých na cukrovku. Po rokoch sa mu podarilo objaviť inzulín. Čo mu k tomu dopomohlo? Zaiste bolesť a smrť blížneho, na ktorú nezabudol. Bolesť blížnych sprevádza aj náš život. Môžeme ju využiť pre konanie malých alebo veľkých skutkov milosrdenstva. Pri utrpení blížnych spoznávame svoju veľkosť alebo malosť. Ježiš nás učí, že nestačí, keď utrpenie vidíme. Potrebné je k nemu zaujať postoj. Niekedy musí človek zmeniť, podobne ako Samaritán, svoje plány. Ak vkročí do nášho života bolesť blížnych, všetko ostatné sa odsúva na “bočnú koľaj”.   
  
Pomáhať trpiacim je nielen postoj srdca, ale aj postoj našej viery. Ježiš učil, že kto pomáha trpiacim, pomáha jemu samému. Takýto zážitok mal aj sv. František. Ešte na začiatku svojho obrátenia stretol malomocného, ktorého vredy boli také odporné, že ho zachvátila hrôza a túžba utiecť. Ale v tej chvíli náhle pochopil, že boj za Krista začína víťazstvom nad vlastným ja. *Zosadol z koňa a keď malomocný vystrel ruku s prosbou o almužnu, František ho objal a pobozkal. Keď si znova sadol na koňa a obrátil sa, aby sa s malomocným rozlúčil, už tam nebol. Zmizol. Bol to Kristus v preoblečení za malomocného.* Túžime potom, že keď raz zomrieme, aby niečo po nás zostalo. Možno zostane po nás vybudovaný dom, pekná záhrada alebo vkladné knižky. Ak však nezostanú po nás ľudia, ktorí boli povzbudení našou obetavou láskou a ktorí pokračujú v našom odkaze, veľa sme toho nezanechali. V Ježišových očiach takmer nič.

15. nedeľa C Lk 10,25-37

„Mistře, co mám dělat, abych získal věčný život?“ S takovou otázkou přišel k Ježíši jeden zákoník, aby ho zkoušel. Otázka je to ale velice vážná! Nesmí nás mýlit, že současný člověk se takto neptá, že věčný život ho nezajímá. Ve skutečnosti každý dospělý člověk pracuje s nějakým výhledem do budoucnosti. Když o něčem řekneme, že to nemá budoucnost, myslíme tím, že to nemá smysl. Dospělý člověk se nerozhoduje pouze podle toho, co platí dnes, ale ptá se, jestli to bude platit i zítra, jestli to bude platit pro jeho děti i vnoučata. Dospělý člověk má nějaký plán, projekt. Dospělý člověk nechce ztratit svoji budoucnost. A to už je otázka mnoha lidí – co mám dělat, abych neztratil budoucnost?  
  
Ježíšova odpověď je – miluj Boha a bližního. Proč? Protože láska bude platit pořád: platí dnes, ale bude platit i zítra i pozítří, bude platit i pro děti, i pro vnoučata až do věčnosti. Co mám tedy dělat, abych neztratil budoucnost? Milovat Boha a bližního! Láska k Bohu nebyla pro zákoníka problémem, ale láska k bližnímu. Kdo to vlastně je? Soused, člověk stejné víry, stejného bydliště, kdo je to? Dnes vám povím příběh o lásce k bližnímu, který se skutečně stal. I když člověk nebyl ve Španělsku, tak ví, jak obrovská rivalita je mezi Katalánci, kteří bojují o svoji autonomii, a Madriďany. Placido Domingo je Madriďan a Carreras zase Katalánec. Z politických důvodů se v roce 1984 stali Carreras a Domingo nepřáteli. Protože oba byli populární a vyhledávaní po celém světě, oba si stanovili ve svých kontraktech, že budou vystupovat pouze tehdy, když ten druhý nebude pozvaný.  
  
Roku 1987 se ale Carreras setkal ještě s větším nepřítelem než byl jeho rival Domingo. Překvapila ho neblahá diagnóza: leukémie. Jeho boj proti rakovině byl bolestný. Musel se podrobit velkému množství zákroků, kromě jiného i transplantaci kostní dřeně a transfůzím krve, kvůli kterým musel každý měsíc cestovat do USA. Když za těchto podmínek nemohl pracovat, i když měl značný majetek, vysoká cena těchto cest a lékařských zákroků vyčerpala jeho finance. Když už byl na konci se svými financemi, objevil v Madridě nadaci, jejíž jediným účelem byla podpora léčby trpících leukémií. Díky podpoře nadace „Hermosa“ Carreras zvítězil nad nemocí a vrátil se ke zpěvu. Sotva se uzdravil, snažil se zjistit něco víc o nadaci.  
  
Když přečetl její statut, tak zjistil, že zakladatelem a hlavním přispěvatelem nadace byl Placido Domingo. Později zjistil, že Domingo původně založil tuto organizaci, aby mu pomohl s léčbou, ale rozhodl se zůstat v anonymitě, aby ho neponížil přijetím pomoci od svého nepřítele. Ale nejdojímavější část příběhu spočívá v jejich setkání. Když měl jednou Domingo koncert v Madridě, Carreras přišel, přerušil vystoupení Dominga, poklekl před ním, požádal ho o odpuštění a veřejně mu poděkoval. Domingo mu pomohl postavit se a velkým objetím oba zpečetili začátek velkého přátelství. Jeden novinář se při interview zeptal Dominga, proč vlastně založil nadaci Hermosa a platil léčbu nepříteli, který byl současně i jeho velkým uměleckým soupeřem. Jeho odpověď byla krátká a jednoznačná: „Nemůžeme si dovolit ztratit takový hlas!“ Toto je skutečný příběh lásky k bližnímu.  
  
Když je řeč o lásce k bližnímu, nesmíme ovšem zapomínat na lásku bližního. Nejdříve je totiž láska bližního, potom k bližnímu. Protože toto pořadí odpovídá příběhu každého člověka. Každý z nás byl předmětem lásky svých rodičů dávno před tím, než byl sám schopen lásku prokazovat. Kdyby mě nemilovala moje maminka, tak bych nepřežil. A toto pořadí odpovídá i povaze Božího příběhu s člověkem. Pán Ježíš zemřel za mě na kříži daleko dříve, než jsem miloval já jeho. A tak nezapomínejme – nejdříve je láska bližního, potom láska k bližnímu. Toto pořadí je zákonité!

**16. nedeľa C – Lk 10,38-42** Príbeh o Marte a Márii nie je ani tak príbehom o dvoch rôznych postavách o dvoch rôznych prístupoch k životu, ale toto rozprávanie je predovšetkým rozprávaním o nás samotných. Príbeh o Marte a Márii je príbehom o nás, pretože opisuje dve stránky nás samotných. V duši každého z nás, sa totiž nachádza Marta a Mária, človek práce i kontemplácie a nejde o nič iného, než aby Marta a Mária v nás žili spolu v pokoji a vo vzájomnej harmónii. Teda dnešné evanjelium je príbehom o tom, ako je dôležitá harmónia a vyváženosť v živote človeka. Marta to myslí s Ježišom dobre. Chce aby sa v jej dome cítil dobre. Jej problém je v tom, že sa Ježiša vôbec nespýta, či by rád niečo zjedol. Už dopredu stanovila Ježišovu rolu hosťa, ktorý si musí sadnúť ku stolu a jesť. Otázka je, či i my niekedy nerobíme niečo podobného. Keď sa staráme o druhých, keď niečo pre nich robíme – spýtame sa ich, či im to vyhovuje a či to vôbec chcú? Nie sme aj my tak trochu ako Marta, ktorá má o Ježišovi svoje predstavy a práve preto sa ho na nič nepýta? Marta je zároveň človekom, ktorý neustále musí niečo robiť. Nevydrží v pokoji ale stále vykazuje nejakú činnosť. Zo života vieme, ako veľmi sú citliví voči akejkoľvek kritike - práve ľudia, ktorí mnoho pracujú. Ako sa niekto vôbec môže odvážiť ich kritizovať? Ako môže vôbec žena hovoriť svojmu mužovi, ktorý chodí každý večer z práce neskoro domov, že by sa mal **viac** starať o deti, ktoré ho predsa potrebujú ako otca. On je ale iného názoru. Myslí si, že pre rodinu robí všetko. Pritom však potláča myšlienku, že by jeho deti mali radšej jeho než jeho zarobené peniaze. Často sa tak zahádžeme prácou, aby sme sami sebe dokázali, že všetko robíme správne. A keby sme tomu človeku nedaj odporučili aby si išiel oddýchnuť a zobral si dovolenku skrátka aby si urobil trochu voľna, tak sa na nás bude pozerať ako by sme spadli z Mesiaca. Ako môžeme po ňom niečo také chcieť, veď on predsa chce pre svoju rodinu len to najlepšie. Istotne i Marta chcela pre Ježiša to najlepšie. Ale ani jej práca nie je nezištná. Nejde jej len o Ježiša, aby bol spokojný, ale ide o jej povesť – povesť dobrej hostiteľky. Marta chce dobre vyzerať. Práca sa taktiež môže často javiť ako služba druhému. Často ale takto slúžime sebe samým, svojej dobrej povesti, svojej obľúbenosti u druhých. I tento motív si musíme priznať. Motív Marty teda nie je úplne čistý. Poznáme to podľa sťažnosti na Máriu, ktoré sa posadila k Ježišovi k nohám: „*Pane, tak predsa povedz, aby mi pomohla.“* A Ježiš namiesto toho Máriu pochváli. Každý z nás má v sebe nejakú tu Martu i nejakú tu Máriu. Marta je tá, ktorá nám spôsobuje výčitky. Predhadzuje nám neustále, že predsa máme toľko roboty, že nie je možné sa posadiť. Bude nám pripomínať, že teraz nie je možné odpočívať, pretože práca volá. Marta nás bude prehovárať, že teraz predsa nemôžeme ísť do kostola, pretože to a to sa ešte musí urobiť. Marta nás bude odháňať od modlitby, pretože na to teraz nie je čas.

Bude nás presviedčať, že je potrebné vyhrnúť si rukávy a dať sa do práce. Tieto Martine výčitky môžu vyznieť na prvý pohľad vierohodne. A práve tu je treba sa zastať Márie - a to robí Ježiš. Len on môže uviesť Martu a Máriu do súladu. Len v Ježišovi bude Marta rozumieť Márii a prestane jej vyčítať. Ježiš je tak stredom našej duše, ktorý priznáva právo Marte a Márii. Ale pretože Marta v nás je hlasitejšia, viac sa ozýva a viac sa hlási o slovo, musí sa Ježiš výslovne zastať Márie. Ako často počujeme len Martu. Dávame tak prednosť práci a činnosti - a načúvanie Pánovi sa nám zdá k ničomu. Preto Ježiš musí brániť Máriu a uviesť ju do súladu s Martou. Predstavme si BS pracovitého človeka pred Božím súdom. Bol to skutočne obetavý farník. Toľko toho urobil, toľko pracoval a nedával dôraz na odpočinok. Má z toho dobrý pocit a zrazu raz počuje Ježiša, ako mu hovorí*: „Ty si toho skutočne veľa urobil. Pracoval si od rána do večera, drel sa ako kôň, ale ja som to od teba nežiadal. Ty si sa vôbec nepýtal na moju vôľu. Ja som ale chcel, aby si ma trochu viac počúval . Aby si len nepracoval, ale aby si sa aj modlil a mal čas na mňa.“* To by bola celkom studená sprcha. Preto je treba, aby Marta a Mária v našej duši žili vo vzájomnom súlade a priateľstve. Nech nám v tom Ježiš pomáha – uvádzať Martu a Máriu v nás do rovnováhy a harmónie.