**Čítanie s porozumením Tatalajová, Tatalaj :Divy zo sveta rastlín**

**Rosička**

Na kyslých a mokrých miestach, najmä na rašeliniskách medzi ostrovčekmi rašelinníka (Sphagnum), sa u nás vyskytuje drobná rastlinka s charakteristickými okrúhlymi listami v prízemnej ružici. Je to rosička okrúhlolistá (Drosera rotundifolia, rosičkovité – Droseraceae). O túto rastlinu sa už oddávna zaujímali prírodovedci. Na jej listoch sa nachádzajú početné, červené žľaznaté chlpy, ktoré vylučujú lepkavú tekutinu s medovou vôňou; jej kvapky pripomínajú rosu, podľa čoho dostala rastlina názov. Hmyz prilákaný sladkou šťavou, ako mravce, muchy, komáre sa k nej prilepia. Trepotajúci sa hmyz dráždi chlpy, vlásky sa zohýbajú dovnútra a pritláčajú obeť k listovej čepeli. Takto chytený hmyz hynie v lepkavých výlučkoch žliaz. Žľazy potom vylučujú enzýmy rozkladajúce bielkoviny, ktorými je rastlina schopná stráviť mäkké časti tela hmyzu. Nestrávené zvyšky ostávajú na čepeli a vietor ich odfúkne. Reakcia žľaznatých chlpov rosičky je krátka a trvá asi 10 sekúnd, pričom za minútu po chytení hmyzu sa žliazky ohnú presne o 180°.

Pri pozorovaní Darwin zistil, že rosička sa „zaľúbila do rumsteaku“ (pečené hovädzie mäso), na ktorý reagovala mimoriadne rýchle. Dokonca aj najdrobnejšie časti hmyzu, kúsok mäsa alebo vajcového bielka vyvolávajú rýchle podráždenie a ohýbanie chlpov. Sú také citlivé, že dokonca maličký úlomok ľudského vlasu, vážiaci sotva 0,000 822 g, vyvoláva výraznú reakciu. Reakcia rosičky však nevzniká iba podráždením chlpov, cudzie teleso musí obsahovať bielkovinu. Rastlina napríklad nereaguje na dotyk papierovej guľôčky, skla alebo kúsky dreva.

**Odpovedaj na otázky/ zadania:**

1. Aké podmienky na svoj rast potrebuje rosička?
2. Popíš vzhľad tejto rastliny.
3. Popíš spôsob „ lovu „ rosičky.
4. Popíš rýchlosť reakcie rosičky na podráždenie.
5. Aká organická látka sa podieľa na vyvolaní podráždenia?
6. Aké látky umožňujú trávenie mäkkých častí tela hmyzu?