**M. Rúfus – Modlitba za rodičov**

Pane, ktorý si na nebi,  
zachovaj všetkým deťom mamy.  
Nech ako cesto na chlebík,  
im rastú v teple pod rukami.

Podaruj deťom otecka  
na každý deň,  
nie iba na včera.  
Bez otecka je ovečka  
zatúlaná a bez pastiera.

Zachovaj nám ich obidvoch,  
veď dve ruky od Teba máme.  
Dve rúčky deťom stvoril Boh:  
pre ocka jednu,  
druhú mame.

**M. Rúfus – Modlitba za Slovensko**

Viem jedno hniezdo.   
Rád ho mám.   
V ňom ako v Božej sieti   
je mnoho otcov, mnoho mám   
a mnoho, mnoho detí.  
  
To hniezdo uvil Stvoriteľ.  
A sám aj určil, komu,  
koho tam pozve prebývať   
do človečieho domu.

Viem jedno hniezdo.  
Rád ho mám.  
Hreje ma dňom i nocou,  
vystlané mäkkou vravou mám   
a mozoľmi otcov.  
  
Môj dobrý Bože,  
zhliadni naň.  
Stráž nám ho neustále.

Ach, aspoň Ty ho, Veľký, chráň

keď si ho stvoril malé.   
.