**Gymnázium Gelnica, SNP 1, 056 01 Gelnica**

Komisionálne preskúšanie: S. Pšenková, 1.A,

Dátum: 27. 8. 2021

Predmet: slovenský jazyk a literatúra

**Zadanie:**

a) Definujte pojmy: **informatika**, **informácia**, **informačné zdroje**, **kniha/internet** ako zdroje informácií – porovnanie (výhody, nevýhody), **5 spôsobov spracovania informácií** (podľa vlastného výberu;

b) **Doplňovacie cvičenie – online: pridelené na EDUPAGE na deň 27. 8.2021 od 8:00 – 8:30.**

c) Vysvetlite pojem **krátka epická próza**, definujte **poviedku**, zaraďte **J. G. Tajovského** do literárneho kontextu a zamerajte sa na stručnú analýzu diela **Maco Mlieč** (miesto a čas deja, hlavná postava, postoj autora k hlavnej postave, vaše subjektívne hodnotenie diela);

**Literárna ukážka z diela Maco Mlieč:**

*...Ja vlastne nemusel som sa pustiť ani do reči so starým Macom, len sucho rozpovedať jeho históriu, nakoľko ju znám. Ale aby ste nepovedali, že vymýšľam, radšej som sa zastavil minulej jesene pri ňom na medzi, aby ste z jeho vlastných úst počuli, ako sa má, že je so službou, s plácou a celým svojím životom spokojný a hrdý na svoju sluhovskú vernosť a prácu, za ňu sa mu už vyše štyridsať rokov dajú každý deň najesť, vypiť, pofajčiť a má sľúbenú opateru do smrti, či bude vládať robiť lebo nie, a po smrti slušné zahrabanie...  
  
...Gazda vystrojil mu krásny pohreb s kňazom a odobierkou, na truhle bolo ešte aspoň naposledy spravodlivé meno Macovo, aj kedy sa narodil a zomrel, že richtára celá obec pochválila, len sluhovia v obci povrávali si, že však ho mal za čo pochovať…*

d) Vysvetlite pojem **veľká** **epická próza**, definujte **román**, analyzujte myšlienky z diela **H. De Balzaca Otec Goriot** a aktualizujte pre dnešok:

*...O človeka, ktorý dáva osemstotisíc frankov svojim dcéram, o takého človeka sa hodno starať. A zahŕňali ma pozornosťami, ale bolo to iba pre moje peniaze. Svet nie je dobrý. Ja som to videl! Vozievali ma na koči do divadla a ostával som na večierkoch, ako dlho som chcel. Slovom, hlásili sa ku mne, uznávali ma za svojho otca. Mám ešte bystrý zrak, verte, nič mi neušlo. Všetko bolo len z vypočítavosti a to zlomilo mi srdce. Videl som, že to bola samá pretvárka; ale nebolo lieku. Necítil som sa u nich tak voľne ako tuná pri stole. Nevedel som, ako mám hovoriť. A tak, keď sa niektorí ľudia z vysokej spoločnosti spytovali pošepky mojich zaťov: „Kto je tamten pán? “ - „To je otec, čo má toliare, je bohatý.“ - „Ach, to už je hej! “ vravievali a pozerali na mňa s úctou pre tie toliare. A ak som im bol kedy-tedy na ťarchu, draho som platieval za svoje chyby! Napokon, kto je dokonalý? (Ako tá hlava bolí!) Trpím v tejto chvíli, ako človek musí trpieť, kým neumrie, môj drahý pán Eugene, no to však nie je nič v porovnaní s bolesťou, akú mi zapríčinil pohľad Anastasie, keď mi po prvý raz dala znať, že som povedal nejakú hlúposť, ktorá ju ponižovala: jej pohľad ma zasiahol ako nôž. Bol by som rád všetko vedel, no dozvedel som sa iba to, že som už nepotrebný na svete...*