Mgr. Erika Repaská

sWOT - ANALÝZA

Pri mojej vlastnej SWOT-analýze som sa usvedčila v tom, že prácu, ktorú som si zvolila, robím naozaj veľmi rada a na základe spätnej väzby od žiakov, myslím, že aj dobre. Keďže skupiny nie sú rovnaké a menia sa časom, tak ako aj svet, vždy je čo vylepšovať a potrebné učiť sa nové veci. Prostredníctvom tohto cvičenia som si uvedomila, že som kariérový rozbor nerobila ako samostatnú časť, väčšia časť mojej práce bola zameraná na riešenie sporov v triedach, riešenie klímy v triede, pohovory z dôvodov poškodzovania školského majetku a porušovania školského poriadku, prevenčné aktivity a poradenstvo.

O svojom žiakovi som sa usvedčila v tom, že podať formuláciu slov na papier je jednoduchšie ako o tom rozprávať priamo. Ak má dostatok času, tak sa zamýšľa nad slovami, ktoré chce použiť, ak je času málo, sú to krátke, niekedy až jednoslovné odpovede. Je to ako príprava na skúšku, ľahšie sa mu rozpráva ak má pred sebou záchytné body. Prvotná odozva sa dala predvídať, najprv nevôľa spolupracovať, ktorá sa postupne mení podľa záujmu žiaka o danú aktivitu. Samozrejme u našich žiakov je to v prvom rade odpoveď na otázku: „Čo za to?“ Pri odpovedi, že sa dozvedia o sebe niečo nové, že ich to môže niekam posunúť, začnú padať argumenty: „Ja to nepotrebujem, ja viem o sebe všetko, čo potrebujem, viac vedieť nemusím, a pod.“

Výzvou je dokončiť začatú prácu, pretože naplánovať aktivity je síce krásne a praktické, ale realizácia už taká jednoduchá nebýva. Stáva sa, že naplánované aktivity je potrebné robiť flexibilne, nie v stanovených konkrétnych časoch, pretože to zlyhá na jednoduchom princípe dochádzky.

Mne osobne táto technika otvorila priestor predovšetkým pre prácu so žiakmi z komunít. Tam vidím veľkú výzvu, pretože myslenie jednotlivca a prispôsobenie sa komunite sú dva rozdielne smery. Potreby jednotlivcov sú potláčané v prospech komunity. Veľmi ťažko sa hľadá cesta k takému žiakovi, pretože sa nerád delí o svoje pocity a svoje predstavy.

Swot–analýzu som urobila u dvoch študentov, ktorí sú vekovo rovnocenní, no pri ponímaní samého seba rozdielni. Jedným z nich je žiak mojej triedy, ktorý je v končiacom ročníku, má pred záverečnými skúškami, ten druhý je môj vlastný syn, ktorý má pred maturitou.

|  |  |
| --- | --- |
| SILNÉ STRÁNKY | SLABÉ STRÁNKY |
| * som kamarátsky * baví ma šport (futbal) * som priemerný žiak * praxujem vo firme, viem si tak zarobiť * chcem si urobiť maturitu | * som lenivý * nemám dlhú výdrž * ďalšie už neviem |
| PRÍLEŽITOSTI V OBLASTI KARIÉROVEJ VÝCHOVY | OHROZENIA V OBLASTI KARIÉROVEJ VÝCHOVY |
| * po škole mám šancu pracovať vo firme kde praxujem * viem naprogramovať CNC-stroj * zamestnávateľ si ma vyskúšal počas praxe | V tejto časti žiak neuviedol nič, napísal „neviem“. |

|  |  |
| --- | --- |
| SILNÉ STRÁNKY | SLABÉ STRÁNKY |
| * som dobrý žiak, ukončujem každý ročník s vyznamenaním * ovládam prácu na počítači, napr. tvorba webových stránok, tvorba programov, photoshop, ale aj zábavná časť ako sú hry * aktívne ovládam 2 cudzie jazyky slovom aj písmom – zúčastňujem sa úspešne olympiád * mám prax v odbore aj mimo školy * viem si zarobiť peniažky (som brigádnik v OKAY) * mám organizačné schopnosti * plním si svoje osobné ciele * som kamarátsky * viem pomôcť a poradiť * som spoľahlivý (plním úlohy nielen v škole, ale aj v práci) | * mám ale málo praxe v externých firmách z dôvodu pandémie * nepoznám všetky moje slabé stránky, alebo si ich neskoro uvedomujem * spolieham sa na kontrolu skúsenejšieho * som výbušný, ale viem sa ovládať ak chcem * bývam lenivý |
| PRÍLEŽITOSTI V OBLASTI KARIÉROVEJ VÝCHOVY | OHROZENIA V OBLASTI KARIÉROVEJ VÝCHOVY |
| * dostatok pracovných miest * neustály vývoj nových technológií * ponuky zvyšovania kvalifikácie | * silná konkurencia mojich rovesníkov * nedostatok pracovných skúseností |