## 200px-Samo_Chalupka.jpgSamo CHALUPKA (1812 – 1883)

***Zo života:***

- narodil sa v Hornej Lehote v rodine evanjelického kňaza, starší brat Ján bol dramatikom

- navštevoval lýceá v Kežmarku, Rožňave a Bratislave ( tu študoval teológiu a filozofiu )

- spolu s Karolom Štúrom bol zakladateľom Spoločnosti česko–slovanskej a stal sa jej oduševneným členom ( v lete 1830 sa dobrovoľne zúčastnil poľského povstania proti cárskemu Rusku, odkiaľ sa vrátil zranený, čo poznačilo i jeho tvorbu)

- pôsobil ako evanjelický kňaz (najdlhšie v Hornej Lehote na Horehroní)

***Z diela:***

#### Sylabický prozodický systém

je veršový systém , ktorý charakterizuje:

1. izosylabizmus (rovnaký počet slabík vo verši)

2. dieréza (výrazná polveršová prestávka, predel)

3. zhoda veršového a rytmického členenia (bez presahu)

4. častý výskyt združeného rýmu

Samo Chalupka začal písať už počas svojich štúdií (najskôr v biblickej češtine, neskôr kodifikovanou slovenčinou). Intenzívne sa zaujímal o folklór, čo sa podpísalo na charaktere jeho tvorby. Rovnako ako väčšina štúrovcov využíval sylabický[[1]](#footnote-1) prozodický systém. Jeho básne vyšli pod názvom **Spevy** (1868). V zbierke dominuje epická poézia, ktorú možno orientačne rozdeliť podľa témy:

#### jánošíkovská tematika:

„Tu moja hospoda

na skale vysokej,

tu ja junák väzeň

vo veži hlbokej.

Mocné moje ruky

o skalu prikuté,

bystré moje nohy

v železách obuté.“

Likavský väzeň (úryvok)

**Likavský väzeň** - uväznený Jánošík uvažuje o svojom osude, túži sa dostať na slobodu a znovu zhromaždiť svojich junákov

*Úloha:* 1. V úryvku pozorujte podčiarknuté verše. Vyjadrujú základný znak romantizmu (rozpor medzi snom a skutočnosťou). Vysvetlite ich význam, v druhom štvorverší nájdite podobný rozpor. Uvažujte nad záverečnými slovami celej básne: „ ...udrie raz i nám hodina slobody“ a dajte ich do súvisu s pôsobením autora ako člena štúrovskej generácie

2. Autor často lokalizoval dej k statickému prvku (hrad, bralo, Kráľova hoľa...). Tento jav nazývame monumentalizmus. Nájdite jeho uplatnenie v úryvku.

***Junák*** - báseň, Jánošík a jeho junáci hrdinsky bojujú proti mocipánom, proti presile, aj keď všetci padnú, autor verí v obnovu Jánošíkovho odboja („boli časy, boli, dá Boh, ešte budú“)

***Kráľohoľská***

„Na Královej holi

jasná vatra svieti;

okolo tej vatry

dvanásť hôrnych detí.

Hoj, švarná to junač,

ako jeden všetci,

valaška im v pästi,

karabín na pleci;

v opasku širokom

pekných pár pištolí,

také deti rastú

na Královej holi.

Kráľohoľská (úryvok)

*Úloha:* 1. Pomenujte hlavnú postavu básne. Čím je výnimočná? Ako nazývame tento typ literárneho hrdinu? V ktorej inej básni od S. Chalupku sa s týmto typom postavy stretávame?

2. Určte slabičnosť veršov a rým v úryvku. Nájdeme v ňom presah[[2]](#footnote-2)? Pokúste sa zvislými čiarami rozčleniť jednotlivé verše na dve časti tak, aby ste dodržali rytmický impulz. Akým prozodickým systémom je báseň napísaná?

V druhej časti autor opisuje pomery na Slovensku, záverečnú časť komponoval ako výzvu do boja ( „ abože mi zahyň, abo buď slobodný“).

#### protiturecká tematika:

***Boj pri Jelšave*** zachytávahrdinský zápas ľudovýchbojovníkov proti Turkom, v ktorom zvíťazilo nie turecké vojsko, ale „naša Slovač“. V básni ***Turčín Poničan*** stvárnil príbeh jednoduchej slovenskej ženy, ktorú poturčenec, kedysi unesený zo Slovenska, odvlečie do otroctva. Matka v ňom spoznáva svojho syna, ktorý ju prosí o odpustenie. Chce, aby zostala s ním, no ona sa vracia do vlasti, upredňostňuje ju pred prepychom. V tejto epickej básni sa výrazne prejavil patriotizmus[[3]](#footnote-3)**.**

***Branko*** – veršovaná povesť o slovenskom zbojníkovi, bojujúcom za práva ľudu. Bojuje proti presile, premohli ho zradou. Z tejto básne pochádzajú verše, ktoré môžeme nájsť na jeho náhrobnom kameni.

„*Pravde žil som, krivdu bil som,*

*verne národ môj ľúbil som.“*

*Úloha:* Ako teória literatúry nazýva nápis na náhrobnom kameni?

3. historická tematika: najvýznamnejšie dielo Mor ho!

## S. Chalupka – Mor ho!

Zleteli orly z Tatry, tiahnu na podolia,   
ponad vysoké hory, ponad rovné polia;   
preleteli cez Dunaj, cez tú šíru vodu,   
sadli tam za pomedzím slovenského rodu.  
  
D**u**ní D**u**naj a l**u**na za l**u**nou sa valí:   
nad ním svieti pevný hrad na vysokom bralí.   
Pod tým hradom Riman—cár zastal si táborom:   
belia sa rady šiatrov ďalekým priestorom.   
Pokraj táboru sedí cár na zlatom stolci;   
okol neho cárska stráž, tuhí to paholci;   
a pred cárom družina neveliká stojí:   
sú to cudzí víťazi, každý v jasnej zbroji.   
Pobelavé kaderie šije im obtáča,   
modré ich oči bystro v okolo si páča.   
Rastom sú ako jedle, pevní ako skala,   
zdalo by sa ti, že ich jedna mater mala.   
Krásna zem — jej končiny valný Dunaj vlaží,   
a Tatra skalnou hradbou okol nej sa väží:   
Tá zem, tie pyšné hory, tie žírne moravy:   
to vlasť ich, to kolíska dávna synov slávy.   
Slovenský rod ich poslal, zo slávneho snemu,   
aby išli s pozdravom k cárovi rímskemu.   
Oni čelom nebijú, do nôh nepadajú:   
taká otroč neznáma slovenskému kraju,   
lež božie dary nesú, chlieb a soľ, cárovi   
a smelými sa jemu primlúvajú slovy:  
„Národ slovenský, kňazstvo i staršina naša,   
kroz nás ti, slávny cáre! svoj pozdrav prináša.   
Zem tá, na ktorú kročiť mieni tvoja noha,   
to je zem naša, daná Slovenom od Boha.   
Pozri: tu jej končiny valný Dunaj vlaží,   
tam Tatra skalnou hradbou okol nej sa väží.   
A zem to požehnaná! Chvála Bohu z neba,   
máme pri vernej práci voždy svoj kus chleba.   
Zvyk náš je nie napadať cudzie vlasti zbojom:   
Sloven na svojom seje, i žne len na svojom,   
cudzie nežiada. Ale keď na naše dvere   
zaklope ruka cudzia v úprimnej dôvere:   
kto je, ten je; či je on zblízka, či zďaleka:   
Vo dne, v noci na stole dar boží ho čaká.   
Pravda, bohy vydaná, káže nám Slovanom:   
pána mať je neprávosť a väčšia byť pánom.   
A človek nad človeka u nás nemá práva:   
sväté naše heslo je: Sloboda a sláva! —   
Neraz krásnu vlasť našu vrah napadol divý:   
na púšť obrátili sa bujné naše nivy;   
mestá ľahli popolom: a ľud náš úbohý,   
bitý biedami, cudzím dostal sa pod nohy.   
Bláhal už víťaz pyšný, že si bude pásti   
vôľu svoju naveky po slovenskej vlasti,   
a žiť z našich mozoľov: ale bláhal darmo!   
Dal nám Boh zas dobrý deň, zlomili sme jarmo.

*A ty, mor ho! — hoj, mor ho! detvo môjho rodu,   
kto kradmou rukou siahne na tvoju slobodu;  
a čo i tam dušu dáš v tom boji divokom:   
Mor ty len, a voľ nebyť, ako byť otrokom.*

*Literárny druh:* epika

*Literárny žáner:* hrdinská báseň (epická báseň)

*Námet:* našiel v Šafárikových Dejinách slovanskej reči a literatúry – rímsky cisár Constantinus r. 358 vtrhol do Panónie, aby si podrobil tamojšie kmene, ktoré Chalupka pokladal za Slovákov – historická téma

*Forma:*

*Úloha:* 1. Určte slabičnosť verša a rým. Vyhľadajte príklad na dierézu. Pomenujte veršový systém, ktorým je báseň napísaná.

2. Monumentalizmus dosahuje priestorom (pohyb zhora nadol), slovami ako týčiť sa, symbolmi sily, nezlomnosti (bralo, skala, jedľa). Vyhľadajte ich v úryvku.

*Kompozícia*: Báseň sa skladá z úvodu, jadra, záveru a má jednoduchú dejovú líniu:

1. príchod slovenskej družiny k Dunaju (Devín)

2. vyjednávanie s cisárom

3. boj a smrť mladých bojovníkov.

Dejovú líniu prerušuje opis družiny, lyrický opis slovenskej krajiny, charakteristika Slovákov.

*Úloha:* 1. Úvod je opisný, statický. Vyhľadajte protiklady, ktoré v ňom autor využíva. Nájdite hranice nasledujúcich celkov: a) územie Slovenska, b) opis rímskeho vojska, c) opis slovanských poslov.

2. Jadro tvorí rušná epická časť. Čo je jej obsahom?

a) Vysvetlite kontrast v diele.

b) Vysvetlite názov básne.

c) Vysvetlite idealizáciu v diele.

4. Záver prináša ideové posolstvo básne. Vyjadrite ho vlastnými slovami.

*Hlavná postava:* ***kolektívny hrdina***

*Úloha:* 1. Kto je hlavnou postavou básne? V  úryvku označte verše, v ktorých autor charakterizuje kolektívneho hrdinu. Priraďte k nim nasledujúce pomenovania: hrdosť, pracovitosť, mierumilovnosť, pohostinnosť, myšlienky o demokracii a rovnoprávnosti národov

2. Nájdite opis osôb a statický opis krajiny

3 Ako sa v diele prejavil patriotizmus?

*Jazyk:*

*Úloha:* 1. Vyhľadajte a vypíšte príklady z úryvku: hyperbola, symbol, prirovnanie, zvukomaľba, metafora, epiteton, opakovacie figúry.

2. Pozorujte výskyt samohlások vo vyznačenom verši. Verš výrazne prečítajte nahlas a vzniknutý zvuk dajte do súvislosti s obsahom verša. Ako nazývame túto zvukovú figúru?

3. Pomocou argumentov z oblasti lexikológie dokážte, že jazyk diela je ľudový.

4. Zhrňujúce úlohy:

1. Naučte sa spamäti výrazne prednášať záverečné 4 verše.

2. Aktualizujte záverečné štvorveršie pre dnešok.

1. z gréc. syllabe = slabika [↑](#footnote-ref-1)
2. presah – nezhoda medzi rytmickým a vetným členením vo veršoch (veta „presahuje“ z jedného verša do ďalšieho) [↑](#footnote-ref-2)
3. patriotizmus – láska k vlasti alebo rodnému kraju; vlastenectvo [↑](#footnote-ref-3)