**PREŠOVSKÁ UNIVERZITA V PREŠOVE**

**FILOZOFICKÁ FAKULTA**

**INŠTITÚT FILOZOFIE**

**Pragmatická pravda ako metóda pre život**

**Seminárna práca**

Predmet: PRAGMATIZMUS AKO FILOZOFIA PRE ŽIVOT

Vyučujúci: Mgr. Lukáš Arthur Švihura, PhD.

Študijný program: Filozofia

**Prešov 2022**

**Dominik Valeš**

**Úvod**

Koncepcia pravdy, je jednou z najviac kritizovaných úvah v kontexte filozofického skúmania. Stále sa snažíme nájsť odpovede na otázku ako definovať alebo charakterizovať pravdu. Všetky teórie a hypotetické koncepcie pravdy majú, ale niečo spoločné. Každá z charakteristík pravdy je v dynamickom procese. Pragmatická pravda sa v tomto kontexte stáva istou metódou pre posudzovanie pravdy, a skrze pravdu aj cestou k životu v pravde (účelovej pravde).

1. **Pragmatická pravda**

Slovník nám definuje pravdu ako vlastnosť niektorých našich myšlienok. Podstatou pravdy podľa terminologických slovníkov je „zhoda“ našich myšlienok s „realitou“. Pragmatisti neodvrhujú túto definíciu. Pri bližšom uvažovaní sa však dostávame v pragmatickej teórii pravdy a k problému definovania a pojmového uchopenia výrazov „zhoda“ (resp. nezhoda) a „realita“. Na úvod pochopenie pragmatickej pravdy uvediem príklad. Najprv načrtnem koncepciu vnímania pravdy. Opriem sa o príklad s hodinami, ktorý bol použitý v knihe.[[1]](#footnote-1) Ak vo svojej mysli utvoríme obraz hodín (myšlienka), ktoré visia oproti na stene, dá sa povedať, že obraz v našej mysli je „dokonalou kópiou“ originálu visiaceho na stene (reality). Z tejto perspektívy je naša myšlienka o opise hodín pravdou. Otázka pravdivosti kolíše pri situácii, kedy naša myšlienka existuje samostatne bez primárneho empirického podnetu z reality, resp. v situácii keď sme objekt myšlienky nikdy nevideli. Je možné aj v tomto prípade tvrdiť, že myšlienka (obraz) je odrazom reality? V koncepciách pravdy by sa našli autori, ktorý považujú aj samotnú ideu, ešte neprenesenú do reality, ako subjektívny aspekt vnímania. Pragmatista by zrejme povedal, že ak naša myšlienka má charakter účelu poznania, tak sa v subjektívnom kontexte stáva pravdou.

Problém nastáva aj pri komparácií myšlienky a reality v abstraktných pojmoch, ako napr. funkcia (funkcia hodín). Funkcia ako abstraktná jednotka koncepcie pochopenia idey, je v realite ťažko uchopiteľná. Dá sa však akceptovať ako súčasť teoretickej pojmovej podstaty reality daného objektu, v našom príklade hodín.

Pragmatizmus v tomto prípade kladie svoje zvyčajné otázky. Ak považujete myšlienku alebo presvedčenie za pravdivé,  hovorí aký konkrétny rozdiel vznikne vo vašom skutočnom živote z toho, že je pravdivá? Ako sa pravda uskutoční? Ako sa bude skúsenosť odlišovať od tej, ktorú by ste získali, ak by presvedčenie bolo klamné? Slovom, aká je hotovostná hodnota pravdy z hľadiska konkrétnej skúsenosti? V okamihu keď pragmatizmus kladie tieto otázky, vynárajú sa odpovede: *„Pravdivé myšlienky sú tie, ktoré si môžeme osvojiť, zhodnotiť, upevniť a potvrdiť. Nepravdivé idey sú tie, s ktorými to robiť nemôžeme. To je praktický rozdiel, ktorý pre nás vznikne, keď máme pravdivé idey toto je teda význam pravdy, pretože len tak sa dá pravda poznať.“[[2]](#footnote-2)* Pravda sa v modernom svete stala materiálnym prvkom. Prestávame pravdu hľadať a namiesto toho ju chceme vlastniť. „*To, že pre ľudský život je dôležité mať pravdivé presvedčenia o stave skutočnosti, je až príliš dobre známe. Žijeme vo svete skutočností, ktoré môžu byť nekonečne užitočné alebo nekonečne škodlivé.“[[3]](#footnote-3)* Pravda nám poskytuje určité istoty, ktoré neskôr prinášajú spokojnosť. Práve na to sa zameriava pragmatická úroveň pravdy, na dlhodobý účel pravdy. Ak nám pravda poskytuje určitý abstraktný či materialistický prvok, ktorý má pre nás nejakú hodnotu z hľadiska formovania nás samých, tak v tom prípade podľa pragmatistov, pravda spĺňa svoj účel a nadobúda existenciu.

Je ale to čo vnímame, hovoríme a považujeme za pravdu, naozaj odraz reality? Metafory, ktorým sme sa rozhodli hovoriť pravda, ako napríklad východ a západ slnka, či svetlo mesiaca, sú dôkazom, že niekedy si pravdu zľahčujeme aby sme nemuseli premýšľať viac než je nutné. Ide samozrejme aj o zjednodušenie jazyka. Samotný svet je preplnený metaforami, hoci  účelovo verifikovaný fakt bol jasne definovaný. Zjednodušovanie pravdy takto často vedie k jej falzifikácii, ktorá pramení z následnej subjektívnej interpretácie metafory. Na základe plurality interpretácií zjednodušených „právd“, nie je možné jasne definovať jej účelovosť. Metafora sa takto stáva devalvujúcim prvkom ideálu pravdy.

1. **Ideál pravdy**

Pravda spadla do roviny ideálu, ktorým nikdy nebola a zrejme nikdy nebude. Ak sa teda dá vnímať pravda ako správny účelový prostriedok, prečo to nie je využívané aj v reálnom svete v spoločnosti? *„Mať pravdu je iba predbežným prostriedkom na ceste k ďalším životným uspokojeniam, vôbec nie cieľom samým o sebe.“[[4]](#footnote-4)* A tu nachádzame odpoveď. Pravda nám jednoducho nestačí. Získame „pravdu“, ale stále nie sme spokojný. Hľadáme, skúmame a kritizujeme zistené fakty. Pravda je považovaná za pozitívnu stránku a klamstvo za negatívnu. Pragmatická pravda sa dostáva do úplne nového ideálneho postavenia. Účel pravdy je kladený ako ideálny prvok poznania na ceste k správnemu a zmysluplnému životu. Kľúčom k ideálnej pravde v kontexte účelovosti je interpretácia a verifikácia pravdy. Trocha využijem formuláciu Cullera, ktorý v knihe Estetika pragmatizmu  hovorí: *„Interpretácia vo všeobecnosti spočíva v odlíšení medzi centrálnym a okrajovým podstatným a nepodstatným  interpretovať znamená odhaliť čo je pre text alebo skupinu textov centrálne.*“[[5]](#footnote-5)  Ak si  z tejto  definície vezmeme slovo interpretácia a spojíme ho z kontextom pravdy zistíme, že sa nám  tento pohľad nazvaný „odhalenie“ hodí aj na pravdu.  Ak sa snažíme interpretovať to, čo nám pravda hovorí dochádzame k určitému odhaleniu.  Pragmatický náhľad na pravdu, ale hľadá účel pravdy pre nás, teda odhaľuje funkciu, ktorá je pre nás budúci život prospešná. Je veľmi dôležité správne interpretovať pravdu v jej účelovosti. *,, Naše ponímanie pravdy je ponímaním práv v množnom čísle, procesov navádzania uskutočňovaných in rebus, ktoré majú spoločnú iba tú vlastnosť že sa vyplácajú. Vyplácajú sa tým, že nás navádzajú na určité časti systému alebo smerom k nim, ktoré sa na mnohých miestach ponárajú do zmyslových vnemov a ktoré môžeme či nemusíme mentálne kopírovať, ale v každom prípade s nimi uskutočňujeme istý druh výmeny, vágne označený ako verifikácia.”[[6]](#footnote-6)*

Kedy teda pravda spĺňa obraz ideálu? Podľa pragmatistov je to práve vtedy, keď jej účel na základe našej interpretácie ovplyvňuje náš život momentálne, alebo v budúcnosti. Čas, v ktorom nás samotná pravda ovplyvní, nehrá rolu pri určovaní účelovosti. Nejde o to kedy, ale či vôbec má pravda zmysel pre našu ďalšiu existenciu.

**Záver**

Pragmatistický náhľad na pravdu ako prvok existencie je svojím spôsobom, metódou na kritické posudzovanie pravdy v kontexte zmyslu pre náš život. Cieľ pravdy takto nenaberá materialistický či vlastnícky prvok, ale nachádza podstatu v účelovosti.

**Bibliografia**

SHUSTERMAN, Richard. *Estetika pragmatizmu: Krása a umenie života*. Bratislava: KALLIGRAM, 2003. ISBN 80-7149-528-X.

Použité texty:

JAMES, W., 1998. Pragmatistická koncepcia pravdy. In: Višňovský, E., Mihina, F. (ed.): Pragmatizmus. Bratislava: IRIS. 4.

JAMES, W., 1998. Pragmatistický výklad pravdy a jeho nesprávne pochopenia. In: Višňovský, E., Mihina, F. (ed.): Pragmatizmus. Bratislava: IRIS.

1. JAMES, W., 1998. Pragmatistická koncepcia pravdy. In: Višňovský, E., Mihina, F. (ed.): Pragmatizmus. Bratislava: IRIS. 4. [↑](#footnote-ref-1)
2. JAMES, W., 1998. Pragmatistická koncepcia pravdy. In: Višňovský, E., Mihina, F. (ed.): Pragmatizmus. Bratislava: IRIS. 4., s. 239 [↑](#footnote-ref-2)
3. JAMES, W., 1998. Pragmatistická koncepcia pravdy. In: Višňovský, E., Mihina, F. (ed.): Pragmatizmus. Bratislava: IRIS. 4., s. 240 [↑](#footnote-ref-3)
4. JAMES, W., 1998. Pragmatistická koncepcia pravdy. In: Višňovský, E., Mihina, F. (ed.): Pragmatizmus. Bratislava: IRIS. 4., s. 240 [↑](#footnote-ref-4)
5. SHUSTERMAN, Richard. *Estetika pragmatizmu: Krása a umenie života*. Bratislava: KALLIGRAM, 2003, s. 132 [↑](#footnote-ref-5)
6. JAMES, W., 1998. Pragmatistická koncepcia pravdy. In: Višňovský, E., Mihina, F. (ed.): Pragmatizmus. Bratislava: IRIS. 4., s. 246 [↑](#footnote-ref-6)