**PREŠOVSKÁ UNIVERZITA V PREŠOVE**

**FILOZOFICKÁ FAKULTA**

**Inštitút filozofie**

**Pojem moci a vlády**

Seminárna práca

**Dominik Valeš**

Predmet: Dejiny filozofie 4

Vyučujúci: doc. Mgr. Sandra Zákutná, PhD.

Študijný program: Učiteľstvo dejepisu a filozofie

Forma štúdia: Denná

Akademický rok: 2020/2021

Ročník: Druhý

Semester : LS

Študijná skupina: DeFiB 2

**Úvod**

V tejto práci by som sa chcel zamerať na konkretizovanie podstaty vlády. Pokúsim sa vysvetliť vznik samotnej hierarchizácie spoločnosti ako aj samotnú potrebu či nepodstatnosť vlády v určitých aspektoch. Na základe eseje D. Huma sa pokúsim dospieť ku komplexnému chápaniu podstaty vlády.

**Počiatok autority**

Podľa niektorých autorov je ľudstvo obmedzené akousi „ prirodzenou potrebou autority“, ktorá organizuje alebo pri najmenšom ovplyvňuje náš život. Tento zdanlivo ľahko vyvrátiteľný názor má v sebe obsiahnutú časť pravdy. Podstatnou časťou vlády niekoho nad niekým či niečím je organizácia. Stanovenie hraníc vo všeobecnosti dnešnej doby je dôležité z hľadiska udržania pomyselnej rovnováhy v spoločnosti.

*„Človek, narodený v rodine, je donútený ku dodržiavaniu spoločnosti z nevyhnutnosti, z prirodzenej náklonnosti a zo zvyku.“*( DAVID HUME, I. časť, V. esej , O prvých princípoch vlády)

Formovanie autority je teda vložené do našej prirodzenosti. Avšak pri rozdielnom ponímaní pojmu „ prirodzenosť“ by sme sa mohli dostať do interpretačných sporov, použijem preto pojem automatické konanie. Toto automatické konanie je založené na odovzdávanej empirickej skúsenosti. Už po narodení sme vhodený pod nejakú autoritu. Aj práve narodené dieťa je zaradené do hierarchizačného procesu spoločnosti.

Kde teda môžeme hľadať počiatok autority? No jednoducho v základe hierarchizácie postupne sa vyvíjajúcej spoločnosti. Počínajúc autoritou Boha ako náboženskej autority až po prvotné autority ako sú rodičia. Práve tu sa začína potreba vedenia a pravidiel ale presne v tomto istom momente sa vytvára aj odpor k pravidlám a autoritám.

*„Preto sa pozrieme na všetky aparáty našej vlády, ktoré naozaj nemajú žiadny iný predmet či účel než je distribuovanie spravodlivosti alebo, inými slovami, podporu dvanástich súdnych znalcov.“*( DAVID HUME, I. časť, V. esej , O prvých princípoch vlády)

Podľa D. Huma má vláda iba jeden relevantný predmet a tým je distribúcia spravodlivosti. Všetky ostatné aspekty vládnutia sú podriadené tomuto jedinému základu a pomyselnej podstate vlády.

*„Ešte aj o cirkvi si môžeme zaslúžene myslieť, keďže je povinná hlásať mravnosť, že nemá žiadny iný užitočný predmet.“* (DAVID HUME, I. časť, V. esej , O prvých princípoch vlády)

V cirkvi (zvlášť v období stredoveku) môžeme nájsť dokonalý príklad nadvlády v hierarchii. V náboženstve je najvyššou autoritou božstvo pod ním sú pozemský zástupcovia a na konci tohto reťazca je bežný človek, ktorý sa riadi pravidlami danými strednou vrstvou, čím sa udržuje určitý poriadok. Tento poriadok je presne ako tvrdí Hume podriadený spravodlivosti. Dá sa teda takmer jasne povedať, že či už chceme alebo nie bez vlády a vymedzenia autorít by spoločnosť ako taká nemohla fungovať.

*„Čo by mohla ľudská myseľ ponechaná na samú seba dokázať bez pomoci akéhokoľvek cudzieho usmerňovania?“* (ADAM FERGUSON, Esej o dejinách občianskej spoločnosti, Časť prvá: O všeobecných vlastnostiach ľudskej povahy, I. diel: O otázke týkajúcej sa stavu prirodzenosť)

Zároveň si musíme uvedomiť, že potreba organizácie a pravidiel, ktoré určuje práve vláda je dôležité pre zachovanie rovnováhy alebo spravodlivosti v spoločnosti.

**Právo a povinnosť vs spravodlivosť**

*„Všetci ľudia sú citliví na nevyhnutnosť spravodlivosti pre udržanie mieru a poriadku; a všetci ľudia sú citliví na nevyhnutnosť mieru a poriadku pre udržanie spoločnosti. Napriek tejto silnej a očividnej nevyhnutnosti, toto je slabosť alebo zvrhlosť našej prirodzenosti!, je nevyhnutné udržať ľudí, verne a neomylne, v medziach spravodlivosti.“* (DAVID HUME, I. časť, V. esej , O prvých princípoch vlády)

Pri otázke toho čo všetko zahŕňa spravodlivosť sa chcem pristaviť pri pojmoch právo a povinnosť. Dalo by sa povedať, že sa na týchto pojmoch zakladá podstata spravodlivosti. Je teda úlohou vlády aby boli tieto dva aspekty spravodlivosti boli v rovnováhe.

*„V skratke, POSLUŠNOSŤ je novou povinnosťou, ktorá musela byť vynájdená na podporu SPRAVODLIVOSTI; a rovnosť musí byť podporená lojalitou.“* (DAVID HUME, I. časť, V. esej , O prvých princípoch vlády) Hume vo svojej eseji spomína ľudský aspekt akýhSI subjektívnych rušivých momentov, ktoré vznikajú pri porušení spravodlivosti. Hume to nazýva „atraktívnosťou prítomnosti“. Tieto ľudstvu prirodzené vybočenia sú dôvodom prečo si musíme voliť niekoho kto je nad nami, aby boli tieto rušivé aspekty eliminované v čo najväčšej miere. Vláda by mala teda byť akoby náhradou za rozhodovanie ostatných bez tohto aspektu subjektívneho odbočenia vytvoreného aktuálnou prítomnosťou.

Právo a povinnosť sa však často prieči spravodlivosti. Právo v dnešnej dobe často stojí ako doslovný protiklad spravodlivosti. Tieto rozpory zdanlivo súvisiacich pojmov nastávajú pri spomínanej nerovnosti v právach a tým pádom aj v povinnostiach. Čo je pre jedného je pre druhého povinnosť. Napr. každý má právo na život, ja mám teda povinnosť to rešpektovať. V spoločnosti však často nastávajú rozpory v nerovnomernom rozdelení povinností a v nerešpektovaní rovnakých práv. V tomto prípade vidíme potrebu autority, ktorá stanoví pravidlá a zákony, aby boli jasné hranice medzi právom jedného a povinnosťou druhého.

**Sloboda ako problém vlády**

*„Vo všetkých vládach je večný súboj – otvorený alebo tajný – medzi AUTORITOU a SLOBODOU, a ani jedna z nich nemôže absolútne prevládať. V každej vláde musí sloboda nevyhnutne podstúpiť veľkú obeť, rovnako však autorita, ktorá obmedzuje slobodu sa nikdy v žiadnej ústave nemôže stať, a možno by sa ani nikdy nemala stať, úplne neobmedzenou a nekontrolovateľnou.“* (DAVID HUME, I. časť, V. esej , O prvých princípoch vlády)

Mohli by sme tvrdiť, že otázka slobody je výlučne položená do rúk vlády. Zákony a nariadenia často pôsobia ako tvrdé mantinely ohraničujúce slobodu. Avšak tieto vládou určené obmedzenia sú vo veľkej väčšine prípadov určené na ochranu osobnej slobody každého z nás.

*„V tomto zmysle musíme pripustiť, že sloboda je dokonalosťou občianskej spoločnosti, ale autorita musí byť stále uznaná ako podstatná pre jej existenciu: a v tomto súboji, ktorý sa často odohráva medzi jednou alebo druhou, tá druhá môže, z tohto dôvodu, spochybniť preferencie.“* (DAVID HUME, I. časť, V. esej , O prvých princípoch vlády)

Autoritou obmedzovaná sloboda je vlastne organizáciou dokonalej cesty k všeobecnej slobode a teda ide o neodmysliteľný aspekt spravodlivosti a tak nie je možné túto pravidlá určujúcu autoritu len tak vylúčiť či uznať za nepodstatnú. Ako hovorí Hume musíme však dbať na to aby autorita mala len toľko moci aby dokázala zachovať poriadok. V momente keď sa moc stane vplyvom subjektívneho názoru právom, nastáva problém nerovnováhy síl medzi autoritou a slobodou resp. spravodlivosťou. Sloboda pod ktorou si môžeme predstaviť všetky aspekty, ktoré fungujú podľa nás na základe slobodného systému danej krajiny. Obchod, umenie, medzinárodná spolupráca a podobne. Prosperujúci obchod je stále pripisovaný len slobodnej krajine, to však môžeme jednoduchým argumentom vyvrátiť na príklade Číny.

*„I.XIV.26*

*Až keď vznikne právo, ktoré je zdrojom každého bezpečia a šťastia, môžu byť po určitej dobe dosiahnuté zdokonalenia v každej oblasti v každej vláde, lebo sú pomalým výtvorom poriadku a slobody, ktoré na svoje uchovanie vyžaduje aspoň toľko úsilia ako na svoje vytvorenie, ale všade, kde už zapustilo pevné korene je vytrvalou rastlinou, ktorá len ťažko niekedy zahynie v dôsledku zlého ľudského správania alebo nepriaznivých okolností.“* ((DAVID HUME, I. časť, XIV. Esej, O raste a pokroku v umeniach a vedách)

Právo je teda nie len základom spravodlivosti, ale aj podstatnou časťou ak nie úplným základom vlády ako takej. Podstatné oporné piliere vlády ako práva a zákony sú neodmysliteľnou súčasťou každého politického systému. Práva Hume označuje ako zdroj šťastia a bezpečia. Vznik zákonu a práva musí predchádzať samotnému ustanoveniu vlády, aby pravidlá a práva platili pre všetkých rovnako. V modernej mienke sa vytvorili na základe rôznych výkladov tri prúdy vnímania dokonalého systému vlády. V prvom prípade ide o obhajcov demokracie a „slobodnej“ vlády. V druhom prípade ide o skupinu v spoločnosti, ktorá si uvedomuje chyby a nedostatky v demokratickom systéme, ale berú na vedomie, že to nie je až také strašné ako v iných politických systémoch. Tretia skupina zastáva názor, že čokoľvek iné je lepšie ako demokratická vláda. Títo ľudia často podporujú napríklad systém monarchickej formy vlády. Rozdiely v slobode v jednotlivých politických vládnych systémov je postavený na deľbe moci v rámci vládnucich autorít.

Dalo by sa teda povedať, že sloboda a hlavne spoločenské vnímanie slobody je veľkým problémom vlády ako takej. Dnes bojujeme s fenoménom vyhovenia väčšine. Napriek tomu sa dostávajú práva slobody do konfliktu s zákonom. Tu sa dostávame k negatívnej stránke vlády. Častá nekompetentnosť autorít spôsobuje chybné uvažovanie, ktoré vedie k následnej tvorbe mienky o vytvorení nového zákonu alebo nariadenia. Obmedzovanie slobody ale nie je dôvodom na myšlienku nepodstatnosti vlády. Kant vo svojej teórii o prirodzenosti človeka tvrdí, že je pre človeka prirodzená potreba autority. (Immanuel Kant, K večnému mieru, Idea Domnelý začiatok ľudských dejín)

Naša potreba niekoho kto nás bude riadiť a určovať pravidlá je zakorenená v podstate našej modernej spoločnosti. Avšak vplyvom nerovnosti po právnej stránke sa v nás zakorenila aj túžba po spravodlivosti.

**Záver**

Pohľad Huma na vládu a na to čo predstavuje je jednoznačne pozastavenia hodným príspevkom na premýšľanie o vláde a jej moci. Odmyslíme si utopické myšlienky vyjadrené v texte a dostaneme ucelenú definíciu dôležitosti a relevantnosti autoritatívneho spôsobu vládnutia v spoločnosti moderného sveta 21. storočia.

**Zoznam použitej literatúry**

Škótske osvietenstvo skripta part2, Analýza ukážok diel autorov škótskeho osvietenstva, DAVID HUME (I. časť, IV. esej O prvých princípoch vlády/I. časť, V. esej O pôvode vlády/I. časť, XII. esej O občianskej slobode/I. časť, XIV. esej O raste a pokroku v umeniach a vedách)

Interpretačné zdroje:

ŠTEFANOVIČOVÁ, Vlasta, 2019, Človek a spoločnosť (K. Popper a jeho koncept otvorenej spoločnosti), dostupné z: <https://www.statpedu.sk/files/sk/metodicky-portal/metodicke-podnety/popper-metodicky-list.pdf>

VASIĽOVÁ, Petra, 2013, Chápanie pojmu demokracia u Platóna, dostupné z:

<https://www.pulib.sk/web/kniznica/elpub/dokument/Olostiak4/subor/Vasilova.pdf>