**PREŠOVSKÁ UNIVERZITA V PREŠOVE**

**FILOZOFICKÁ FAKULTA**

**Ekonomický a informačno-technologický rozmer globalizácie**

Seminárna práca

**Bc. Dominik Valeš**

Predmet: Náboženstvo a globalizácia

Vyučujúci: Dr. h. c. prof. PhDr. Rudolf Dupkala, CSc.

Študijný program: Učiteľstvo dejepisu a občianskej náuky

Forma štúdia: Denná

Akademický rok: 2022/2023

Ročník: Prvý / Mgr.

Semester : LS

Študijná skupina: DeVoM

**Úvod**

Globalizácia sa stala súčasťou vývoja modernej spoločnosti. Vývoj society a jej inštitúcií sa vplyvom globalizácie mení a kreuje. Dnes prakticky neexistuje sektor spoločnosti, ktorej by sa proces globalizácie aspoň okrajovo nedotkol. V tejto práci sa pokúsim predstaviť zmeny a vplyvy globalizácie hlavne v rozmere ekonomiky a v informačno-technologickom rozmere. Na záver práce sa pokúsim načrtnúť problém náboženstva v kontexte informačno-technologického rozmeru globálneho procesu.

1. **Globalizácia v rozmere ekonomiky**

„*Pre globalizáciu neexistuje jediná definícia a dokonca množstvo autorov hovorí o nemožnosti niečo také poskytnúť. Vo všeobecnosti sa ňou chápe nikým neriadený spoločenský, ekonomický a politický proces, ktorý vedie k posilňovaniu väzieb medzi (takmer) všetkými krajinami dnešného sveta. ( Hodač 2011, s. 13) Postmoderná doba si vyžaduje, aby sme prestali o štátoch uvažovať ako o izolovaných jednotkách a začali svet vnímať ako jeden fungujúci systém“[[1]](#footnote-1)*

Ekonomika sa už od obdobia svojho vzniku stala dynamickou štruktúrou (systémom). Do tohto neustáleho ekonomického kolobehu vstúpila globalizácia. Globalizačný vplyv na kreovanie jednotlivých rozmerov spoločnosti je nepopierateľný. Ekonomika nabrala v období 19. a 20. storočia nový smer vývoja. Za kľúčové body môžeme považovať napríklad prvú a druhú svetovú vojnu. Situácia spôsobená revolučnými a vojnovými konfliktami spolu s tendenciami globalizácie reformovala ekonomický systém do podoby dynamického systému ako ho poznáme dnes. Aktuálne prebiehajúci konflikt na Ukrajine je taktiež príkladom globálneho zásahu do ekonomického cyklu. V rámci ekonomického rozmeru môžeme hovoriť o dvoch základných vplyvoch globalizačného procesu. Zjednodušene by sme tieto zmeny mohli rozdeliť na inšpiráciu a ponaučenie. V rámci globálneho procesu informačného zdieľania sa štáty dokážu inšpirovať či ponaučiť z ekonomického stavu ostatných štátov. V 21. storočí sa ekonomika stáva naozaj globálnou, a to hlavne vplyvom vytvorenia novej infraštruktúry. V rámci tejto novovzniknutej infraštruktúry vzniká priestor pre zapojenie veľkého množstva spoločností, do rôznych systémových a sieťových štruktúr, ktoré aktívne spolupracujú na globalizačnom procese spoločnosti.

V kontexte organizácií vzniknutých práve vplyvom globalizačného procesu v rámci ekonomiky môžeme spomenúť napríklad: Medzinárodný menový fond, Svetová obchodná organizácia, Svetová banka a rôzne ďalšie nadnárodné spoločnosti a organizácie.

**Medzinárodný menový fond** (International Monetary Fund- IMF) vznikol v júli 1944 spolu s Medzinárodnou bankou pre obnovu a rozvoj na menovej a finančnej konferencii Spojených národov v Bretton Woods.

Svoju finančnú činnosť začal v marci roku 1947 a stal sa pridruženou organizáciou OSN. Jeho vznik bol reakciou na potrebu vytvorenia povojnového ekonomického systému, ktorého cieľom je podporiť vzájomný obchod a rozvoj zničených národných ekonomík. Základnými funkciami MMF sú: poskytovanie úverov na stabilizáciu makroekonomickej situácie cieľových krajín, asistencia pri ekonomických a štrukturálnych reformách a analýza globálnej ekonomiky (napr. formou pravidelnej publikácie správ World Economic Outlook, Regional Economic Outlook atď.).

Dôležitým aspektom činnosti MMF sú taktiež pravidelné konzultácie ohľadom ekonomického vývoja členských krajín (tzv. „Article IV Consultations“).[[2]](#footnote-2)

**Svetová obchodná organizácia** WTO je jediná globálna medzinárodná organizácia, ktorá sa zaoberá globálnymi pravidlami obchodovania medzi národmi. Jej hlavnou úlohou je dosiahnuť, aby obchodovanie prebiehalo čo možno najhladšie, najzodpovednejšie a najslobodnejšie. Základom WTO sú dohody, prerokované a podpísané väčšinou štátov sveta a ratifikované v ich národných parlamentoch. Cieľom WTO je pomôcť producentom tovarov a služieb, exportérom a importérom v podnikaní. Svetová obchodná organizácia bola založená 1.1.1995 ako následnícka organizácia Všeobecnej dohody o clách a obchode (GATT) podpísanej v roku 1947. Sídlom organizácie je Ženeva, združuje 148 krajín sveta a takmer 30 ďalších krajín má záujem stať sa členmi WTO. Slovenská republika je zakladajúcim členom WTO.[[3]](#footnote-3)

**Svetová banka** (IBRD – International Bank for Reconstruction and Development) je medzinárodnou finančnou inštitúciou, ktorej hlavnou úlohou je realizácia rozvojových projektov, pôžičiek a rozvojovej pomoci pre verejný aj súkromný sektor v rámci chudobných krajín. IBRD má 189 členských krajín a SR je jej členom od roku 1993.

Dve organizácie **sú zastrešené termínom Svetová banka:**

* **Medzinárodná banka pre obnovu a rozvoj**(International Bank for Reconstruction and Development - IBRD)
* Medzinárodné združenie pre rozvoj (International Development Association - IDA).[[4]](#footnote-4)

Globalizačný proces v ekonomickom rozmere pôsobí v pozitívnom ako aj negatívnom zmysle. V pozitívnom zmysle ide o spoluprácu krajín na svetovej ekonomike. V negatívnom aspekte ide o rozpory v rámci jednotlivých ambícií krajín zapojených do diskurzu o riešení ekonomických problémoch vo svete.

V ekonomickom rozmere globalizácie môžeme okrajovo spomenúť aj čím ďalej tým viac rastúcu nerovnosť ekonomických prostriedkov bežného spotrebiteľa ako aj celej spoločnosti v niektorých krajinách. Dopad na ekonomickú situáciu majú rôzne aspekty globalizácie. Ak berieme globalizáciu ako proces integrácie a zjednotenia musíme si s tým pripomenúť aj to, že globalizačný proces ma jeden zásadný problém, „ľudskú prirodzenosť“. Dovolím si vysloviť myšlienku, že globalizácia sa stretáva s podobnými problémami ako utopické idey. To, že ekonomický rámec integrácie a zjednotenia v rámci globalizácie existuje nie je nevyhnutne dôkazom jeho fungovania a udržateľnosti. Nerovnosť a ekonomické problémy, ktoré vznikajú v jednotlivých krajinách sú dôkazom istej nedomyslenosti riešenia procesu globalizácie v spoločnosti. Rastúca globalizácia ekonomiky sa odráža v prudkom zvýšení rozsahu a rýchlosti pohybu kapitálu, prekonaní rastu medzinárodného obchodu v porovnaní s rastom HDP a vznikom svetových finančných trhov fungujúcich nepretržite v reálnom čase. [[5]](#footnote-5)

V systéme globálnej ekonomiky môžeme hovoriť o pozitívnom bode zvýšenia možnosti v rámci obchodu a hospodárskej spolupráce medzi krajinami.

Zároveň však práve pri tomto narážame na istú netoleranciu v rámci možností a predpokladov na produkciu v jednotlivých štátoch.

V tomto ohľade vzniká niečo, čo nevieme presne označiť za úplne negatívny prvok a to vzájomná závislosť ekonomík. Táto vzájomná závislosť sa v porovnaní z integráciou nesmierne zvýšila. Je to spôsobené najmä vytvorením ekonomického priestoru, kde sa určuje sektorová štruktúra a pravidlá pre systémovú výmenu informácií a technológií.

1. **Informačno-technologický rozmer globalizácie**

Vo svete 21. storočia sú informácie základným faktorom pre rozvoj akejkoľvek oblasti. Samozrejme ak sa pozeráme na to akým spôsobom sú v dnešnom svete zdieľané informácie, nepochybne narazíme na tematiku technológií. Rozvoj technológie je priamo spojený s kumuláciou a výmenou informácii v rámci sveta. Globalizačné procesy posunuli tento systém na úplne novú úroveň. Rozmer, o ktorom tu hovoríme je zasa spojený s pojmom spomínaným vyššie, spolupráca či kooperácia. V rámci globálnej spolupráce krajín môžeme hovoriť o neustálom procese výmeny informácii a zdieľaní technológií. Ako sa tento informačno-technologicky rozmer globalizácie vyvíja je ovplyvnené nielen aktuálnou situáciou vo svete ale aj zmenami, ktoré sa vplyvom globalizácie dejú v rámci kultúry, ekonomiky, politiky a pod.

Cieľom globalizačného procesu je vytvorenie akejsi „globálnej society“. Myšlienku svetovej spoločnosti vyslovil už aj Diogenes keď načrtol ideu kozmopolitného sveta a občianstva. Globálna spoločnosť založená na informačnej výmene a technologickom pokroku sa bez informačno-technologického rozmeru globalizácie nezaobíde.

Nesmieme opomenúť negatívny dôsledok globálneho zdieľania informácií. Týmto dôsledkom sa stávajú dezinformácie a hoaxy. Vplyvom neustáleho kolobehu informácií nie je možné ustriehnuť ich pravdivostnú hodnotu. Technológie síce uľahčili výmenu informácii a podstatne ju zrýchlili, ale na druhej strane otvorili nové možnosti na zdieľanie nepravdivých, falošných informácií či poloprávd. Technológie teda hrajú dôležitú úlohu v procese výmeny informácií, i v samotnom procese globalizácie.

Ako som už spomínal technológie majú aj negatívne stránky. V rámci svetových konfliktov na úrovni vojny sa však objavuje ďalší problém. Problém zdieľania a istým spôsobom pravidlami globálnej spoločnosti nariadené zdieľanie vojenskej techniky a zbraní. Technologický pokrok v tejto oblasti aj v rámci celosvetového obchodu za posledné desaťročia rastie raketovým tempom.

Globalizácia predstavuje zistiteľnú bezhraničnosť konania v rôznych dimenziách hospodárstva, informácie, ekológie, techniky a občianskej spoločnosti. V podstate ide o niečo dôverné a nepochopiteľné, čo zmení všedný deň. Peniaze, technológie, tovary, osoby a myšlienky prekračujú hranice akoby ani neexistovali. Takto chápaná globalizácia znamená likvidovanie vzdialenosti.

Vďaka moderným komunikačným a dopravným prostriedkom je globalizácia možná aj bez námahy. Rôzne časy v mnohých regiónoch sa spájajú do jediného znormovaného svetového času. Udalosti, ktoré sa odohrávajú v rôznom čase a okamihu je možné zosynchronizovať a tak sa stávajú súčasťou svetových dejín. [[6]](#footnote-6)

1. **Náboženská otázka v kontexte informačno-technologického rozmeru globalizácie**

Otvorený diskurz o náboženskej otázke v kontexte problému globalizácie sa orientuje na problémy, ktoré vznikajú vplyvom miešania kultúr a náboženských vierovyznaní. Informačný cyklus zrýchlený technologickým pokrokom spôsobuje nemalé problémy v rámci náboženstiev. Dezinformácie sú často dôvodom netolerancie, odmietania, rasizmu či radikalizmu voči iným náboženstvám. Globalizačným prvkom sa chcene nechcene stáva aj migrácia. V tomto prípade často verejný a mediálny diskurz zaujíma voči migrantom negatívny ba priam radikálne odmietavý postoj. Média do sveta vypúšťajú množstvo nepravdivých informácií a ľudia tieto informácie cez sociálne siete zdieľajú ďalej. Vo svete sa rodí nenávisť voči islamu, judaizmu, ale i iným náboženstvám.

*Tu sa na chvíľu zastavím a vyjasním svoj postoj, aby čitateľ nemal dojem, že obhajujem niečo čo je neetické či nemorálne. Netvrdím, že to čo robia a praktizujú stúpenci radikálnej vetvy islamu (džihádu mečom), je správne. To rozhodne nie, a je oprávnené báť sa toho čo dokáže pomýlené náboženské presvedčenie spôsobiť. Dovolím si povedať, že v histórii ľudstva nebolo nikdy preliatej viac krvi ako v mene Boha. V tomto prípade nehovorím o Islame. Hovorím o všetkých náboženstvách, ktoré preliali krv nevinných a ospravedlňovali to tým, že je to vôľa Boha. Nebudem ich menovať. Ale otázka je, ak je Boh spravodlivý, v čom sa zhodujú takmer všetky náboženstvá, ako môže žiadať prelievať krv toho čo sám stvoril?*

To čoho sa dnes bojíme nie je náboženstvo ani viera, ale presvedčenie radikálov o tom, že nie je inej ako násilnej cesty dosiahnuť svoj cieľ. Veď si len spomeňme na udalosti z 11. septembra 2001. Nech už je pravda kdekoľvek tento dátum si budú ľudia pripomínať ako čierny deň ľudského presvedčenia. Neoverené informácie, ktoré sú vďaka technológiám zdieľané neuveriteľnou rýchlosťou sú zásadnou zložkou netolerancie v rámci náboženskej otázky v kontexte globálnej spoločnosti a sveta.

*„Prvým predpokladom riešenia problémov medzi ľuďmi s rozdielnou hodnotovou orientáciou je vzájomná tolerancia.“[[7]](#footnote-7)*

**Zoznam bibliografických odkazov**

BECK, Ulrich. 2004.Čo je globalizácia? 1.vyd. Bratislava: Vydavateľstvo slovenských spisovateľov, spol.s.r.o, 2004.ISBN 80-8061-190-4

DUPKALA, Rudolf. *OZVENY DAIMONIA*. Prešov: COFIN, 2022. ISBN 978-80-974300-1-6.

DUPKALA, Rudolf. *Fantóm imigrácie: Konflikt alebo dialóg kultúr v kontextoch axiologického pluralizmu*. Prešov: EXPRES PRINT Prešov, 2018. ISBN 978-80-89353-15-6.

DUDINSKÁ, Irina, Vladislav DUDINSKÝ a Anna POLAČKOVÁ, ed. *Extrémizmus a radikalizmus: Staré fenomény v nových kontextoch*. Prešov: Vydavateľstvo Prešovskej univerzity, 2016. ISBN 987-80-555-1765-0.

HUBINKOVÁ, Zuzana.2008.Psychologie a sociologie ekonomické chování. 3.vyd. Praha: Grada, 2008. ISBN 978-80-247-1593-3.

MEZŘICÝ, Václav (ed.). Globalizace. 1.vyd.Praha: Portál, 2003. 152 s. ISBN 80-7178-748-5.

NOVOTNÝ, Adolf.2004: Slovník medzinárodných vzťahov.1.vyd. Bratislava: Magnet press, 2004.ISBN 80-89169-01-5.

ŠVAŇA, Lukáš. *Globálna etika*. Prešov: Prešovská univerzita v Prešove, 2019. ISBN 978-80-555-22352-1.

**Online:**

<https://www.mfsr.sk/sk/medzinarodne-vztahy/medzinarodne-institucie/medzinarodne-financne-institucie/medzinarodny-menovy-fond-mmf/medzinarodny-menovy-fond-mmf.html>

<https://yolkki.ru/sk/krasota/kursovaya-rabota-globalizaciya-ekonomiki-ee-sushchnost-i-osnovnye/>

1. ŠVAŇA, Lukáš. *Globálna etika*. Prešov: Prešovská univerzita v Prešove, 2019. ISBN 978-80-555-22352-1, s. 11 [↑](#footnote-ref-1)
2. <https://www.mfsr.sk/sk/medzinarodne-vztahy/medzinarodne-institucie/medzinarodne-financne-institucie/medzinarodny-menovy-fond-mmf/medzinarodny-menovy-fond-mmf.html> [↑](#footnote-ref-2)
3. <https://www.mindop.sk/ministerstvo-1/elektronicke-komunikacie-8/medzinarodna-spolupraca/wto-svetova-obchodna-organizacia> [↑](#footnote-ref-3)
4. <https://www.mfsr.sk/sk/medzinarodne-vztahy/medzinarodne-institucie/medzinarodne-financne-institucie/skupina-svetovej-banky/skupina-svetovej-banky.html> [↑](#footnote-ref-4)
5. <https://yolkki.ru/sk/krasota/kursovaya-rabota-globalizaciya-ekonomiki-ee-sushchnost-i-osnovnye/> [↑](#footnote-ref-5)
6. BECK, Ulrich. 2004.Čo je globalizácia? 1.vyd. Bratislava: Vydavateľstvo slovenských spisovateľov, spol.s.r.o, 2004.ISBN 80-8061-190-4 [↑](#footnote-ref-6)
7. DUPKALA, Rudolf. *OZVENY DAIMONIA*. Prešov: COFIN, 2022. ISBN 978-80-974300-1-6., s. 43 [↑](#footnote-ref-7)