**Skupinové formy práce vo vyučovacom procese – pracovný materiál**

*„Skupinové vyučovanie nie je zázračnou pedagogickou zbraňou a ani metódou, ktorá by sa mohla uplatňovať, keď sa už všetko ostatné vyskúšalo a zdá sa byť jednotvárne. Je však východiskom k prirodzenému učeniu, v ktorom dochádza k neuvedomeným zmenám správania sa podmienených skúsenosťou na základe chýb alebo obzvlášť veľkého záujmu, napr. zo zvedavosti. Účinky sú spontánne, veľmi efektívne a dlhodobé.“ (Beltz, 2001, s. 65)*

**Skupinové vyučovanie** je predovšetkým sociálnou formou, ktorá pri vhodnom začlenení do vyučovania môže viesť k zvyšovaniu úspechu v učení sa žiakov. Keďže ide o veľmi náročnú sociálnu formu, učitelia aj žiaci ju často odmietajú. Predsudky a problémy vznikajú najmä pri nesprávnom plánovaní, organizácii a realizácii tejto sociálnej formy.

**Skupinová práca** je rozdelená do 4 fáz: 1. príprava

2. realizácia

3. prezentácia/vyhodnotenie

4. spätná väzba/evaluácia

Pri príprave skupinového vyučovania by mal dbať učiteľ na to, či je vybraná téma vhodná na skupinovú prácu. Zásadná chyba, ktorá sa často opakuje vo vyučovaní pri skupinovej práci, je, že učiteľ dôkladne nepremyslel úlohy. Ak sú žiaci postavení pred úlohu, ktorú vypracujú bez problémov samostatne alebo vo dvojici, je skupinová práca úplne zbytočná. V  zásade platí, aby na prácu v  skupine boli určené úlohy, ktoré dávajú najavo náročnosť vypracovania, aktivitu jednotlivých členov skupiny a rozpoznanie cieľa. Preto sa musia zvoliť také úlohy, ktoré vyžadujú, aby jednotliví členovia skupiny dosiahli cieľ len vtedy, ak budú vzájomne kooperovať a komunikovať.

Existuje niekoľko možností, ako by bolo vhodné vytvárať jednotlivé pracovné skupiny. Napr. **náhodne** (ťahanie kariet, vypočítavanie), **rozhoduje učiteľ,** **rozhodujú žiaci**, **podľa záujmu o voliteľnú tému**, **žiaci rozhodujú na základe sympatií**. Najlepším variantom je vytvorenie **heterogénnej skupiny**, ktorá je: - zložená z výkonných a menej výkonných žiakov

- pozostáva z oboch pohlaví

- interkultúrne zmiešaná

- vytvorená na základe prechádzajúcich skúseností

- vytvorená na základe veku žiakov

- vytvorená na základe sympatií.

Dôležitá úloha v skupinovom vyučovaní je **rola učiteľa**. V skupinovom vyučovaní zastáva učiteľ novú rolu – nie je už osobou, ktorá riadi vyučovanie. Podľa Gudjonsa (2003, s. 33) ide o tieto **funkcie učiteľa:** - **iniciačná funkcia** – motivovať k skupinovej práci, rozvíjať a organizovať prácu v skupine, **- informačná funkcia** – pripraviť informácie, poskytnutie vhodných materiálov a médií, podnetov na diskusiu, - **regulujúca funkcia** – poskytnutie podnetov na plánovanie a modifikáciu cieľov, - **hodnotiaca funkcia** – podnety na metakomunikáciu, pomoc pri sebakontrole, podnietiť reflexiu vlastnej roly, - **stimulujúca funkcia** – zaviesť riešenia konfliktov, toleranciu chýb, ukázať možnosti spolupráce po prezentačnej fáze.

**Skupinová práca môže byť využitá v ktorejkoľvek etape vyučovacieho procesu:**

* ***Môže mať prípravný (motivačný) charakter*** ‒ žiaci v skupinách skúmajú učivo, ktoré bude preberané, pripravujú potrebný materiál k učivu atď.
* ***Môže slúžiť na vytváranie nových vedomostí a zručností žiakov*** ‒ žiaci riešia úlohy a problémy, navzájom si vysvetľujú postupy, pracujú s literatúrou a inými pomôckami, formulujú definície, hľadajú vzťahy atď. Učiteľ nevysvetľuje, ale radí a pomáha skupinám.
* ***Môže byť využitá na uplatňovanie vedomostí v iných zmenených situáciách alebo na aplikáciu vedomostí*** *(napr. v dielni, pri zhotovovaní pomôcky a pod.) ‒*až po vysvetlení učiva učiteľom začínajú žiaci pracovať v skupinách.
* ***Môže mať charakter upevňovania, prehlbovania, preverovania vedomostí žiakov*** ‒ možno uplatniť na začiatku alebo pred koncom hodiny. Môže v nej ísť o opakovanie učiva väčšieho tematického celku, zaraďovanie poznatkov do systému prebraného učiva, spoločné vypracovanie úlohy, ktorá má preveriť vedomosti žiakov a pod.

**Nejestvuje žiadny univerzálny návod, kedy treba na skupinové vyučovanie využiť len časť hodiny, kedy celú hodinu. Závisí to od cieľov hodiny, od učiva a pod.**

*Tabuľka č. 1*: *Porovnanie klasického a skupinového vyučovania (Petlák, E., 2012, s. 134)*

|  |  |  |
| --- | --- | --- |
| **Dimenzia** | **Klasické vyučovanie** | * **Skupinové a kooperatívne** |
| **Činnosti učiteľa** | Stanovuje úlohy, tempo práce, dbá na to, aby žiaci pracovali takmer rovnakým tempom. | * Rozdeľuje žiakov do skupín, skupinám dáva úlohy, pozoruje činnosť skupín, poskytuje im pomoc a pod. |
| **Štruktúra hodiny** | Spravidla klasická – s jednotlivými etapami. | * Dynamická podľa úloh, tempa a zvládnutia úloh skupinami. |
| **Učebné úlohy** | Najčastejšie rovnaké pre celú triedu. Malá diferenciácia úloh. | * Skupiny majú rôzne úlohy podľa zamerania činnosti skupiny. |
| **Činnosti žiakov** | Pracujú samostatne, podľa pokynov učiteľa. | * Žiaci spolupracujú, vzájomne komunikujú, pomáhajú si, kooperujú. |
| **Práca s pomôckami** | Prezentuje učiteľ. | * Žiaci pracujú s pomôckami. |
| **Spôsob komunikácie** | Jednostranná: učiteľ → žiaci, komunikácia žiaci → učiteľ sa uplatňuje menej a komunikácia žiak ↔ žiak/žiaci sa vyskytuje zriedka. | * Viacsmerná komunikácia – medzi učiteľom a skupinami žiakov, medzi žiakmi navzájom. |
| **Hodnotenie** | Učiteľ je jediným hodnotiteľom, žiaci majú len malú možnosť zasahovať do hodnotenia. | * Žiaci sa podieľajú na hodnotení, komentujú podiel členov na práci, do hodnotenia vstupuje aj sebahodnotenie žiakov. |
| **Trieda** | Klasické usporiadanie triedy. | * Nábytok v triede dovoľuje variabilné usporiadanie – pre skupiny žiakov, dvojice žiakov a pod. |
| **Opakovanie učiva** | Spravidla slovné memorovanie osvojeného učiva | * Slovné doplnené pohľadmi žiakov získanými prácou v skupine. |

### **Výhody skupinového vyučovania**:

Pri takejto forme vyučovania žiaci získavajú nielen vedomostí, ale podporuje tiež žiaduce správanie žiakov (vzájomná tolerancia), vyučovanie prispieva a podporuje k sebadôvere a aj k sebahodnoteniu žiakov, žiaci sa učia so záujmom, získavanie nových vedomostí je pre nich prirodzenejšie ako plnenie pokynov a príkazov učiteľa, učitelia, ktorí uvedené vyučovanie využívajú, hovoria, že žiaci sú do učenia viac motivovaní, s priebehom vyučovania vyjadrujú spokojnosť, to isté učitelia vzťahujú aj na rozvíjanie kognitívnych stratégií žiakov, osvojené vedomosti prispievajú aj k transferu vedomostí do iných predmetov alebo rôznych činností žiakov, pretože žiaci si ich osvojili tvorivou činnosťou.

### **Nevýhody skupinového vyučovania**:

Táto forma vyučovania je časovo náročnejšia. Na rozdiel od tradičného, učiteľ nesprostredkúva hotové vedomosti, ale žiaci sa k ním dopracúvajú. Táto skutočnosť si vyžaduje starostlivú a tvorivú prípravu učiteľa. Skupinová práca má značný potenciál v činnostiach žiakov, ale treba mať na zreteli, aby nedochádzalo k preťaženiu žiakov, potom bude výsledok celkom iný, ako sme predpokladali. Aj keď si žiaci dobre rozumejú a skupina je dobre zostavená, občas dochádza k nežiaducim prejavom niektorých žiakov – môžu sa cítiť v skupine zbytoční, preťažení, „pracujú za iných“. Niektorí žiaci môžu mať tendenciu vyniknúť, preto nemajú záujem spolupracovať s ostatnými, ponáhľajú sa s prácou, nezdržujú sa s ostatnými.

**Záver**

Skupinové a kooperatívne vyučovanie by mali byť vyučovaniami dneška. Nejde len o akúsi modernosť. Napokon o skupinovom vyučovaní môžeme povedať, že prežilo storočnicu. Pravdaže, za roky sa vyvíjalo, dotváralo o nové pedagogické a psychologické poznatky a pod. Ak dnes o ňom hovoríme, ako o vyučovaní v 21. storočí, potom je to aj preto, že v mnohých školách nie je úplnou samozrejmosťou.

U žiaka môže nastať **„poznávací zlom“** – zistil, **„objavil“** niečo, čo si predtým neuvedomoval, nepripisoval tomu dôležitosť, vážnosť a pod. Výsledný konštrukt je to, že žiak dospel k novému poznaniu. Skupinové a kooperatívne vyučovanie veľmi výrazne obmedzujú encyklopedické získavanie vedomostí a podporujú, okrem už opísaných sociálnych aspektov, aj rozvoj kreativity žiakov. Práve na to kladie dôraz súčasná a budúca edukácia.

1. PETLÁK, E. (2012). Inovácie v edukačnom procese. Dubnica nad Váhom : DTI, ISBN 978-80-84900-39-3.

2. SCHIMA, E., URBÁNKOVÁ, J. (2014). Nové formy skupinového vyučovania. Bratislava : MPC, ISBN 978-80-565-0206-8