**Skupinové formy práce vo vyučovacom procese – pracovný materiál (2.)**

**Pravidlá skupinového vyučovania**:

**1. hovorí iba jeden, počúvame toho, kto hovorí**

**2. nápady ostatných si vážime rovnako ako svoje**

**3. pomáhame si – spolu to zvládneme**

**4. aktívne pracujeme**

**5. pýtame sa ak niečo nevieme**

**Skupinové (kooperatívne) učenie** prebieha  v štyroch základných krokoch:

1. krok spočíva v samostatnej práci žiakov nad úlohou

2. krok spočíva vo výmene názorov o plnení úlohy s partnerom alebo v skupine

3. krok predstavuje prezentácia výsledkov plnenia úlohy v triede

4. krokom je reflexia

Jednou z najznámejších a najviac využívaných metód skupinového učenia je metóda **rotujúci prehľad**.

**Cieľom tejto metódy je aktivovanie pôvodných vedomostí žiakov, prepájanie informácií z iných zdrojov a analýza informácií predstavených inými žiakmi.**

**Postup pri rotujúcom prehľade:**

Na veľké papiere napíšeme otázky alebo úlohy a umiestnime ich okolo miestnosti. Na jeden papier napíšeme jednu otázku.

Žiakov rozdelíme do skupín. Vytvoríme  toľko skupín, koľko máme pripravených otázok na veľkých papieroch.

Každá skupina má pridelenú otázku alebo úlohu a premiestni sa k papieru s ich otázkou. Počas niekoľkých minút spoločne diskutujú o otázke a napíšu výsledky diskusie na veľký papier.

Na znamenie sa jednotlivé skupiny premiestnia k ďalšiemu najbližšiemu papieru, prečítajú si nielen otázku, ale aj informáciu, ktorú tam napísala predchádzajúca skupina. Opäť diskutujú už nielen o otázke, ale aj o informáciách napísaných inou skupinou žiakov a nakoniec pridajú svoje vlastné informácie alebo poznámky.

Žiaci na znamenie učiteľa menia pozície a striedajú sa dovtedy, kým sa skupiny nevrátia k svojim pôvodným papierom.

Žiaci musia poznať pravidlá, podľa ktorých majú postupovať. Oboznámte ich s tým, aby medzi sebou diskutovali a aby k úlohám pristupovali zodpovedne. Upozornite ich, že na niektorých  stanovištiach majú možnosť získať informácie aj z kníh, encyklopédií, z internetu a z iného pripraveného materiálu, ktorý tam majú k dispozícii Postupne sa všetci žiaci vystriedajú pri všetkých úlohách.

Žiaci si takto  aktivizujú svoje doterajšie vedomosti, ktoré o téme mali. Tým, že diskutujú o téme s ostatnými v skupine, musia počúvať názory druhých a kriticky premýšľať nad tým, čo hovoria.  Pri rozhodovaní o tom, čo napíšu na papier, musia syntetizovať informácie z rôznych zdrojov. Nielen informácie z kníh, ale aj z diskusie v skupine. Pri premiestňovaní sa na iné stanovište musia analyzovať to, čo napísali žiaci pred nimi, zhodnotiť ich myšlienky a pripojiť k nim svoje vlastné.